
face parte din 


Colec[ia C/r[ilor Rare 


a editurii 


Little Lamb 


Una din cele mai interesante cărţi pe 
care le-am citit vreodată. O istorie 
antică, pe cât de dramatică, pe atât de 
glorioasă. Pentru cei care iubiţi istoria, 
această capodoperă va fi cu adevărat o 
desfătare! 


Pentru mai multe informaţii despre 
aceste cărţi clasice, luaţi legătura cu 
noi la numărul 


0744544579 


prin e-mail la 


littlelambromaniaGyahoo.co 
m 


sau scrieţi-ne pe adresa: 
Editura Little Lamb 
C.P. 42, O.P. 6 Suceava 
cod 720340, jud. SUCEAVA 


Stâlpul de foc prezintă într-un mod 
romanţat, dar obiectiv, jumătate de veac din istoria 
Egiptului, şi anume acea perioadă care se suprapune 
cu ultimii ani de captivitate ai poporului evreu. 

Pe lângă informaţiile extrem de utile cu 
privire la istoria antică a acestor două popoare, 
cititorul poate face, prin cartea aceasta, cunoştinţă 
cu Dumnezeul Atotputernic care rămâne credincios 
promisiunilor Lui şi care este mai presus decât toţi 
împărații, domnitorii, zeii şi oamenii. Acest 
Dumnezeu este Dumnezeul cerului şi al pământului, 
este Dumnezeul lui Avraam, Isaac şi Iacov, este Cel 
care face tot ce vrea sus în cer şi jos pe pământ. 

Cititorul interesat poate afla că Dumnezeul 
Adevărat este un Dumnezeu care poate fi găsit dacă 
este căutat, este un Dumnezeu care vorbeşte, este 
un Dumnezeu care intervine în istoria popoarelor şi 
în viaţa oamenilor, este un Dumnezeu care este şi 
care va rămâne viu în vecii vecilor. 

Pentru creştinul care citeşte cartea aceasta, 
lectura ei va fi utilă pentru a înţelege că Dumnezeul 
adevărat nu se lasă batjocorit, este un Dumnezeu 
care nu permite ca slava Lui să fie dată altora, care 
cinsteşte credincioşia oamenilor, dar pedepseşte 
mândria şi orice necinstire a Numelui Său. 

Citind această carte, vom realiza cât de 
motivată este atenţionarea din capitolul 12 al cărţii 
Evrei, versetul 25: „Luaţi seama ca nu cumva să nu 
voiţi să ascultați pe Cel ce vă vorbeşte! Căci dacă n- 
au scăpat cei ce n-au vrut să asculte pe Cel ce 
vorbea pe pământ, cu atât mai mult nu vom scăpa 
noi, dacă ne întoarcem de la Cel ce vorbeşte din 


ceruri” şi cred că vom fi motivaţi să „ne arătăm 
mulţumitori, şi să aducem astfel lui Dumnezeu o 
închinare plăcută, cu evlavie şi cu frică; fiindcă 
Dumnezeul nostru este «un foc mistuitor»” (Evrei 
12:28b-29). 

loan Bădeliţă 


PRINŢUL SESOSTRIS, CĂTRE MAMA LUI, 
EPIPHIA, REGINA FENICIEI 


SCRISOAREA | 


D ragă mamă, 


Am ajuns în sfârşit în „Ţara celor şapte râuri” 
şi-ţi scriu din capitala ei minunată, On, Cetatea 
Soarelui. 

Deşi încă n-am fost prezentat la Curte, l-am 
văzut pe fiul regal al împărătesei Amense - mândra 
fiică a lui Faraon - prinţul Remeses. Niciodată nu şi- 
au pus zeii pecetea pe un prinţ mai nobil şi mai 
adevărat. Fiecare mişcare a persoanei lui graţioase 
şi împărăteşti, timbrul glasului său, înălţimea, ochii 
superbi, trăsura lui maiestuoasă care câştigă toate 
cursele, toate acestea vorbesc despre un tânăr 
născut să împărăţească - creat ca să domine peste 
oameni. 

El este acum în floarea vârstei, în cel de-al 
treizeci şi patrulea an al vieţii sale. Este deosebit de 
instruit în artele de război, şi nu mai puţin celebrat 
pentru cunoştinţa ce şi-a dobândit-o în înţelepciunea 
Egiptului. Inţelepţii şi filozofii îi ascultă cuvintele, nu 
datorită rangului său cât pentru  inteligenţa-i 
superioară cu care se impune. M-a primit cu 
bunătate, m-a îmbrăţişat cu afecţiune, s-a interesat 
de sănătatea mamei mele şi m-a primit în ţara lui 
rostindu-mi cuvinte de politeţe şi graţie. 

Dar, dragă mamă, după cum ţi-am promis, voi 
rezerva restul scrisorii mele povestindu-ţi despre 
călătoria mea până aici. 

Când m-am despărţit de tine şi m-am îmbarcat 
în galera mea, am simţit că o frânghie dublă mi s-a 
rupt din inimă - una care mă ţinea legat de tine, 
mamă, iar cealaltă de ţara mea natală. Am stat timp 

îndelungat la pupa vasului privind la cetatea de care 
mă îndepărtam. Aruncându-mi privirea peste flotele 
comercianților adunate din toate ţările, am simţit 
cum durerea despărțirii se transforma, încetul cu 
încetul, într-un sentiment de mândrie pentru faptul 
că eram prinţul acestei mari cetăţi, unde toate 
corăbiile se adună din lumea întreagă să facă comerţ 
cu noi. Cu adevărat, a fost o scenă mişcătoare şi 
chiar nobilă, dragă mamă, să vezi aceste corăbii, în 
timp ce galera mea trecea printre ele, cum îşi 
coborau steagurile drept omagiu şi urau prinţului 
cetăţii o călătorie plăcută. 

Am ajuns la țărmurile Egiptului în a şaptea zi. 
După două ceasuri de la răsăritul soarelui am zărit la 
orizont malul care marchează intrarea în „Grădina 
Lumii”, de unde se deschid cele şapte porţi ale 
Nilului spre marea albastră. 

Soarele strălucea pe crenelurile zidurilor 
acestei cetăţi mari, Pelusium - cel mai vechi loc 
fortificat din Egipt - dar amiralul mi-a spus că în 
fiecare an Nilul depozitează atâta mâl şi nisip acolo, 
încât peste câteva secole, nici o urmă nu va rămâne 
din această cetate care este mai veche decât On şi 
Memphis. Am văzut de pe punte, palate şi obeliscuri, 
păduri şi livezi, suburbii, şi apoi, mai în interior, o 
ţară dreaptă ca marea, faţă de care este mai ridicată 
doar cu câteva picioare. 

În timp ce galera mea avansa, o corabie mare 
de război, împinsă de trei sute de vâsle, ca un nor 
negru şi iute, a ieşit din gura fluviului şi s-a apropiat 
de mine într-o manieră ostilă. Le-am arătat insigna 
împărăției mele şi am aşteptat garda egipteană care 
a venit la noi cu un vas mai mic. Guvernatorul m-a 
întrebat cine sunt, de unde vin şi care este destinaţia 
mea. Le-am dat răspunsuri satisfăcătoare prin 
amiralul meu, apoi căpitanul egiptean a urcat la bord 
împreună cu o suită întreagă pentru a mă saluta ca 
prinţ al Tyrului. M-a asigurat în limbajul cel mai 


8 


Stâlpul de foc 


politicos de încântarea împărătesei Amense de a-i 
vizita curtea. 

După ce am admirat vasul de război, amiralul 
Pathromenes, m-a invitat să urc la bord, unde spre 
seară, mi-a oferit un banchet. Inainte de cină, 
amiralul i-a făcut semn unui preot de-al lui Osiris 
care a rostit o rugăciune acelui zeu pentru binele 
reginei şi prosperitatea împărăției ei. În timpul 
festivităţii, o muzică lină plutea în văzduh în jurul 
nostru. După cină, a intrat un servitor cu o mumie în 
miniatură. Ridicând această emblemă a mortalităţii 
înaintea mea şi a amiralului, a rostit solemn: 

„Priviţi această mumie, beţi şi simţiţi-vă 
fericiţi, fiindcă aşa veţi fi după ce veţi muri.” 

Nu am fost deloc surprins de această lipsă de 
tact şi, după părerea mea, o inoportunitate. 
Pathromenes, observând dezgustul meu, a spus cu 
un zâmbet: „Acest obicei, stimate prinţ, nu este 
nepotrivit, ci ne îndeamnă să ne bucurăm de viaţă 
atâta timp cât avem posibilitatea, fiindcă atunci când 
nu vom mai fi, va fi prea târziu.” Spunând acestea, a 
turnat vin în cupele noastre de aur, a ridicat-o pe a 
lui şi a rostit: „Pentru sănătatea mamei tale!” Aşa că 
am băut în cinstea ta şi pentru gloria împărăției tale. 

Într-un târziu, când a început să se înnopteze, 
m-am întors la vasul meu, iar ziua următoare am 
intrat pe fluviul Nil. Pathromenes m-a escortat până 
dincolo de Pelusium, apoi s-a despărţit de mine, 
îmbrăţişându-mă ca un tată şi ca un prieten. 

La revedere, draga mea mamă. În scrisoarea 
următoare îţi voi descrie sosirea mea pe marea 
terasă a Cetăţii Soarelui şi primirea pe care am avut- 
o din partea prinţului Remeses. 


Fiul tău iubitor, 
Sesostris 

D ragă mamă şi regină, 


În prima scrisoare ţi-am descris fugitiv cetatea 
On, Cetatea Soarelui. Dar ceea ce am crezut că a 
fost capitala zeilor, a fost doar intrarea colosală de la 
râu până la cetate. De fapt, adevărata cetate este la 
o jumătate de oră înspre continent. De la Nil până la 
cetate este o întreagă magistrală de temple, cum nu 
s-au mai văzut pe pământ - nici măcar în Ninive sau 
în Babilon, cu toată gloria lor. Pe o distanţă de-o 
milă, la malul fluviului, se întind un şir de palate care 
formează doar nişte aripi ale unui templu central de 
dimensiuni foarte mari. 

Acest templu este un edificiu grandios, dintr-o 
piatră roşie şi strălucitoare, cu şaizeci de coloane de 
marmură care-i împodobesc fațadele. Acestea, cu 
alte trei sute de coloane de jur-împrejur, reprezintă 
cele trei sute şaizeci de zile ale anului antic 
egiptean. În faţă are trei intrări arcuite imense, 
fiecare destul de mare ca să intre patru caleşti 
odată. 

Deasupra arcului din mijloc este o emblemă 
reprezentativă de-a lui Osiris, în forma unui soare, o 
emisferă de aur, de unde pornesc aripi strălucitoare. 
În jurul globului sunt sculptate două vipere din 
aramă, embleme a căror semnificaţie încă nu am 
aflat-o. 

Imaginează-ţi, dragă mamă, acest templu, cu 
aripile lui vaste deasupra râului, reflectându-se pe 
suprafaţa apei. Imaginează-ţi râul, care curge prin 
aceste porţi uriaşe într-un canal artificial, mărginit 
de palmieri şi de o mulţime de temple mai mici. 
Portocalele cresc în ciorchine pe crengile care se 
apleacă spre apă, în timp ce rodiile roşii, smochinii şi 
măslinii umplu nenumăratele terase. 

Galera mea a fost primită în acest canal, în 
văzul a mii de spectatori, admiratori ce stăteau pe 
treptele terasei pe care am coborât, şi am fost 
aşteptat la propylon de căpitanul gărzii reginei, care 
m-a condus în cetate. 

Întorşi la bordul galerei mele, el a poruncit să 
fim conduşi de două şlepuri regale, cu steaguri care 
fluturau deasupra capetelor vâslaşilor, sclavi nubieni 
îmbrăcaţi în tunici roşii. Şi astfel, dragă mamă, am 
fost plimbat pe acest canal mărginit de palate, 
temple şi grădini suspendate, frumos mirositoare. 

Am fost uimit de ceea ce văzusem şi mă 
gândeam că nimic nu ar putea să întreacă 
maiestatea acestei magistrale pe apă, când deodată, 
canalul s-a prelungit într-un lac circular, înconjurat 
de coloane şi terase de marmură, unde se plimbau 
filozofi şi învăţaţi care ţineau diverse discursuri şi 
dezbateri. Căpitanul mi-a explicat că aceste 
coridoare şi terase constituiau refugiul favorit al 
filozofilor eminenti din toate ţările, care veneau să 
înveţe înţelepciunea Egiptului. 

Am coborât în sfârşit pe o terasă cu foarte 
multe trepte de marmură. După ce m-am despărţit 
de căpitan, a venit spre mine o persoană îmbrăcată 
în mătase purpurie care avea în mâna dreaptă o 
baghetă lungă de argint. S-a prezentat ca ofiţer de la 
curtea reginei şi mi-a spus că a fost trimis să mă 
conducă în cetate. 

„Maiestatea sa, a spus el, a primit scrisoarea 
ta, stimate prinţ, şi a trimis servitorii să te primească 
cu cinste.” 

Am apreciat graţia împărătesei Amense şi l-am 
urmat de-a lungul terasei care era înconjurată de 
statui ale tuturor zeilor pământului. 

După ce am traversat acest coridor al zeilor, 
am ajuns la o poartă înaltă ca două frunze uriaşe de 
aramă. Insoţitorul meu a ridicat bagheta de argint şi 
acestea s-au deschis în aceeaşi clipă. Înaintea mea 
apăru o altă magistrală, mai lungă de o milă, care 
ducea direct în Cetatea Soarelui şi se înălța poleită 
cu aur ce strălucea în bătaia soarelui. În mijlocul ei 
stătea, mai înalt decât toate edificiile din jur, marele 
templu al lui Osiris, înconjurat de o centură de 
douăsprezece obeliscuri strălucitoare, reprezentând 
cele douăsprezece luni ale anului. 

Aici m-a aşteptat un cal arab de luptă, 
împodobit, ţinut de doi paji şi un tânăr nobil, purtând 
pe piept insigna unui prinţ de la palatul împărătesei, 
care m-a invitat să-l încalec. 

Am sărit în şa cu multă plăcere şi abia am pus 
mâna pe frâul poleit că o mulţime de călăreţi pe cai 
au apărut deodată din propylon, din stânga mea, s-au 
aşezat în două coloane, una într-o parte şi una în 
cealaltă şi m-au escortat prin câteva curţi 
maiestuoase. 

În sfârşit am văzut marea arcadă care era 
intrarea în cetate. În faţă se ridica statuia de monolit 
a lui Thoth, cu capul de ibis la o înălţime de cincizeci 
de picioare, stând pe un tron din piatră stacojie. În 
mâna dreaptă, întinsă, ţinea un cântar, iar în stânga 
o tablă de scris. Aici am fost primit de un nobil ce 
stătea călare pe un cal alb ca zăpada, însoţit de un 
alai împărătesc, toţi călare. El mergea alături de 
mine şi am pornit în galop de-a lungul unei 
magistrale de obeliscuri şi sfincşi, până când am 
trecut printr-o arcadă care dădea în străzile cetăţii. 

Eram deja saturat de lux. Am descălecat la intrarea 
unui palat, despre care nobilul mi-a spus că regina l- 
a pus la îndemâna mea. 

Am două zile deja de când locuiesc în acest 
palat, unde am la îndemână o mulţime de sclavi şi tot 
luxul Egiptului. Mâine voi fi prezentat reginei, 
pentru că ea are o zi anume din săptămână în care 
primeşte prinții şi ambasadorii. Cu patru zile în urmă 
călătorise la Memphis, iar ieri s-a întors în această 
cetate pe care o vizitează trei zile în fiecare lună 
pentru a participa la ritualurile sacre ale religiei ei. 
Ar fi o eroare să presupuneam că aceşti egipteni 
luminaţi se închină soarelui sau oricărui alt obiect de 
felul acesta, adică din materie. Oamenii de rând 
poate nu trec de aceste forme, dar preoţii şi cei înalţi 
în rang privesc soarele, luna, animalele şi Nilul doar 
ca nişte atribute ale unei zeități infinite. Osiris, dacă 
am început să le înţeleg mitologia, este acest zeu 
suprem - simbolizat în tablourile şi sculpturile lor de 
soare - care este de asemeni judecătorul sufletelor 
celor morţi, care răsplăteşte sau pedepseşte dincolo 
de viaţa aceasta fiinţele pe care le-a creat, după 
modul în care şi-au trăit viaţa. 

Deşi nu am văzut-o şi nu am vorbit cu augusta 
doamnă care împărăţeşte peste Egipt, am fost vizitat 
de fiul ei, prinţul Remeses. 

Eram într-o zi la fereastra care este deasupra 
unei pieţe din cetate şi priveam munca grea a 
câtorva sute de oameni cu busturile goale. Aceştia 
construiau un zid care avea să înconjoare un nou lac 
în faţa templului lui Apis, în mijlocul pieţei. 

Am observat că erau brutalizaţi de stăpânii lor 
cruzi, care, cu nişte bice lungi, îi fortau să nu-şi 
întrerupă munca grea. Am observat de asemenea că 
aceştia erau bărbaţi cu trăsături siriene, cu nasuri 
arcuite ca de vulturi, cu bărbi lungi, negre şi ochii 
mici dar priviri nobile, şi din locul de unde priveam, 
mi se părea că tot timpul plângeau amarnic. M-a 

mirat să văd o rasă atât de nobilă, în robia unor 
astfel de stăpâni aspri. În timp ce îi priveam, un 
tânăr cu ochii întunecaţi care aproape cădea sub 
greutatea unei sarcini grele de cărămizi, mă privea 
de parcă ar fi cerut compătimire. În clipa aceea 
Acheress a intrat şi mi-a spus: 

„Stimate print Sesostris, marele prinț 
Remeses coboară din trăsura lui pe treptele palatului 
tău.” 

Primind această veste, m-am grăbit să ies în 
pridvorul principal. Acolo sclavii mi-au deschis uşile 
poleite şi înaintea mea stătea prinţul Egiptului. 
Văzându-mă, s-a apropiat cu multă demnitate şi 
prietenie şi mi-a spus: 

„Bine ai venit în Egipt, nobile prinţ al Tirului. 
Am fost ocupat cu verificarea armatei şi flotei 
Nilului, şi am aflat abia ieri de sosirea ta. Te salut ca 
pe un văr, dragă Sesostris. Nu cumva suntem legaţi 
prin sânge?” 

„Tu, stimate prinţ, am spus eu, te tragi din 
două neamuri de regi - sirieni şi thebani. Eu provin 
din unul singur şi de aici suntem de acelaşi sânge. 
Dar ce este prinţul Tirului, în comparaţie cu 
moştenitorul tronului Egiptului?” 

„Eu te consider prieten şi egal, spuse el 
zâmbind, strângându-mi mâna. Am acceptat această 
ofertă de prietenie cu emoţii de gratitudine, dragă 
mamă; şi din acel moment am devenit ca doi fraţi - el 
cel mai mare, eu cel mai mic, privindu-l ca pe un 
model a tot ceea ce ar trebui să fie un prinţ adevărat. 

Dar, dragă mamă, îmi voi încheia aici 
scrisoarea, iar în alta îţi voi povesti ce s-a discutat la 
prima noastră întâlnire. 


Fiul tău devotat, 
Sesostris 

D ragă mamă, 


Ţi-am promis că-ţi povestesc cum a avut loc 
prima mea întâlnire cu prinţul Remeses în palatul 
meu. 

Îţi spuneam că părul lui e negru ca pana 
corbului, şi aş putea să adaug că ochii lui sunt 
expresivi, cu pleoape mari şi grele şi cu o expresie 
de bunătate şi inteligenţă. Spre deosebire de 
egipteni, trăsăturile lui sunt de-a dreptul siriene, cu 
nasul încovoiat, cu buze groase şi roşii, 
asemănătoare cu ale locuitorilor Damascului. 

După ce l-am primit pe Remeses în locuinţa 
mea, l-am condus în superbul apartament, destinat 
pentru recreere şi odihnă. 

Am adus două scaune lângă fereastră şi m-am 
aşezat lângă el. Pentru un moment, m-a cercetat 
îndeaproape, dar cu bun simţ şi cu politeţe. 

„Sper că te simţi ca acasă aici, nobile 
Sesostris, mi-a spus el. Acesta este unul din palatele 
mele, dar am mult mai multe decât aş putea folosi.” 

„Mă bucur de tot confortul şi luxul, i-am 
răspuns. Să fiu sincer, nu mă aşteptam să găsesc în 
Egipt atâta splendoare şi maiestate. Lumea nu 
cunoaşte nici pe jumătate realitatea.” 

„Şi totuşi, nu ai văzut decât o mică parte a 
acestei împărăţii, spuse el cu un zâmbet lipsit de 
mândrie. Deşi On este cetatea palatelor şi a 

templelor, Memphisul este cu adevărat scaunul de 
domnie al împărăției noastre. Noi conducem Egiptul 
din Memphis chiar dacă ne închinăm zeilor din On.” 

„Dar nu cumva Apis este marele zeu al lui 
Memphis?” am întrebat eu. 

„Totuşi, aici în Cetatea Soarelui există 
templul lui Mnevis, taurul sacru din On, cinstit cu o 
închinare la fel de profundă şi universală ca şi cea a 
lui Apis.” 

„Aş vrea să te întreb dacă egiptenii educați şi 
cultivați se închină cu adevărat unui taur, aici sau în 
Memphis, am rostit eu cu ezitare, fiindcă Remeses 
este din punct de vedere al egiptenilor, cel mai înalt 
pe tărâm religios, în afară de marele preot al lui 
Osiris.” 

„Să nu te simţi stingher să pui orice întrebare, 
dragă Sesostris, spuse el. Noi nu ne închinăm 
acestor animale, ei sunt doar întruparea unor 
atribute. Prin cei doi zei, la On şi la Memphis, este 
reprezentat Osiris, marele judecător al oamenilor. 
Aceştia sunt doar nişte icoane ale lui Osiris. Originea 
introducerii lor în religia noastră este cunoscută 
numai de preoţi, a căror responsabilitate este să 
păstreze ordinea tuturor lucrurilor care aparţin 
religiei.” 

„Dar ce se cunoaşte despre istoria lui Osiris? 
am întrebat eu. Acasă în Siria, m-am mirat cum 
poate sta în picioare o mitologie egipteană, când este 
formată din elemente atât de contradictorii - o parte 
direcţionând închinarea spre o divinitate invizibilă, 
iar cealaltă parte spre adorarea unor animale de pe 
pământ. In Fenicia noi ne închinăm unui singur zeu 
invizibil, reprezentat prin soare, dar nu ne închinăm 
la nici un lucru de pe pământ.” 

„Egiptenii consideră că prin toţi zeii aceştia, îl 
adoră pe singurul zeu suprem şi infinit, dragă 
Sesostris, spuse prinţul. Istoria religiei noastre este 
pe scurt, următoarea: Osiris era de la început 

domnul lumilor. A venit pe pământ pentru binele 
omenirii. Înainte de venirea lui, taurul şi celelalte 
animale erau sălbatice. Nilul era o teroare pentru 
Egipt. Vegetaţia pierise. El a intrat în toate lucrurile 
şi le-a insuflat viaţă. El a mărginit Nilul între maluri. 
A temperat căldura soarelui şi pământul a devenit ca 
o mireasă, sub numele de Isis. Isis a născut pe 
Horus. Soarele, luna, Nilul, animalele şi vegetaţia 
sunt considerate sacre pentru că au fost 
binecuvântate de Osiris, care le-a schimbat din rău 
în bine. În felul acesta noi considerăm că prin toate 
aceste obiecte vizibile, ne închinăm unui singur zeu.” 

„Deci consideri că aveţi o religie monoteistă şi 
nu politeistă?” am întrebat eu. 

„Aşa este, Sesostris, spuse el. Zeităţile noastre 
sunt doar nişte forme, nu sunt considerate adevărate 
personaje divine.” 

„Imi închipui totuşi, am remarcat eu, că în 
mod natural se fac abuzuri şi aceste reprezentații 
primesc din partea oamenilor importanța 
personajelor divine pe care le reprezintă, şi astfel 
populaţia ajunge să fie idolatră.” 

„Este adevărat, Sesostris. Distincția dintre 
icoană şi ideea pe care aceasta o reprezintă este 
prea subtilă pentru cei ignoranţi. Astfel, mintea 
egiptenilor este distrasă tot mai mult de la 
închinarea ei proprie spre una superstiţioasă, o 
închinare la icoane, care intenţiona doar să 
reprezinte nişte idei religioase ale divinității.” 

După aceea, ne-am ridicat şi am ieşit să ne 
plimbăm pe terasă pentru a ne bucura de briza 
răcoroasă ce mişca ramurile unui palmier din faţa 
uşii. La umbra coloanelor pieţei, mulţi dintre 
cetăţeni se adunaseră să se adăpostească de razele 
arzătoare ale soarelui, dar robii despre care îţi 
vorbeam au continuat să muncească în arşiţă, cu 
sarcinile de cărămizi în spate. Nu prea departe de 
noi era un grup care muncea din greu sub 

supravegherea unui stăpân care îl bătea amarnic pe 
un bătrân ce tocmai căzuse la pământ, sub povara 
grea pe care era silit să o care. Inima mea s-a umplut 
de milă şi indignare. 

„Cât de nefericiţi sunt aceşti oameni, stimate 
prinţ”, am spus eu. 

„Sunt evrei, răspunse el. N-ai auzit de aceşti 
robi din ţara noastră? Dacă te interesează, cu altă 
ocazie, îţi voi povesti toată istoria lor.” 

„Aş fi onorat să te ascult, am răspuns eu. Sunt 
şocat de trăsăturile lor siriene.” 

„intr-adevăr, sunt originari din Siria, răspunse 
el.  Consideri că şi-au  prezervat trăsăturile 
strămoşilor lor?” 

„Chiar izbitor de tare”, am răspuns eu. 

Apoi ne-am plimbat pe terasă, iar el mi-a 
arătat câteva edificii ce se vedeau la orizont. Din 
locul în care eram se putea vedea jumătate de 
cetate, împreună cu „Lacul Morților”, despre care îţi 
voi vorbi mai târziu, şi râul Nil, curgând ca o mare 
nesfârşită prin mijlocul celor mai frumoase scene de 
pe pământ. 

Cu iubire, 
Fiul tău Sesostris 

D ragă mamă şi regină, 


Mă aflu încă în Cetatea Soarelui şi îţi scriu din 
palatul prinţului Remeses, nu din locuinţa ce mi s-a 
oferit la început, ci din apartamentele reşedinţei sale 
imperiale. 

În ziua în care mi-am pecetluit ultima 
scrisoare, dragă mamă, un ofiţer de grad înalt al 
reginei Amense, mi-a pus în mână o pecete a domniei 
sale, cu un mesaj prin care mă invita să mă vadă. 

În faţa palatului meu stăteau trei trăsuri, două 
dintre ele trase de câte o pereche de cai bălţaţi, în 
timp ce la a treia, cea mai elegantă, erau înhămaţi 
patru armăsari albi ca zăpada. O stemă mare arăta 
că era o caleaşcă regală. Am aflat că aceasta era 
pentru mine. De la uşă până la caleaşcă erau aliniaţi 
şaizeci de soldaţi din garda reginei care s-au aplecat 
şi m-au salutat în timp ce m-am deplasat la caleaşcă. 
Nu avea scaun, fiindcă egiptenii nu se aşează în 
caleşti, ci consideră că a sta în picioare este o poziţie 
mai demnă şi o atitudine mai măreaţă. 

Ziua era senină, aşa cum sunt toate zilele în 
Egipt, fiindcă şi răsăritul soarelui este mai splendid 
şi mai glorios decât în orice altă ţară pe care am 
văzut-o, datorită purității atmosferei cristaline. 
Birjarul meu a pornit, şi după ce am parcurs repede 
o milă, am intrat într-o piaţă vastă, pătrată, a cărei 
latură era de două mii de picioare. In partea opusă a 
acestei pieţe se înălța un mare palat, care ocupa 

întreaga lăţime a pieţei. Sus, pe terasa până la care 
am urcat nenumărate trepte de marmură, mă 
aştepta garda regală a palatului ca nişte statui - o 
sută de soldaţi thebani cu sulițe într-o mână şi cu 
scuturi ovale în cealaltă. 

În momentul când am coborât, căpitanul 
gărzii, cu un coif strălucitor pe cap, a coborât să mă 
primească. Chiar înaintea mea, pe un zid înalt, era 
sculptat un tablou ce reprezenta izgonirea regilor 
păstori din Memphis. Pe feţele monarhilor Amosis şi 
Amunophis, tatăl şi bunicul lui Remeses, nu am văzut 
nici o asemănare cu el. Faţa lui este total diferită. 
Trăsăturile par să aparţină unui om de o inteligenţă 
mai avansată, şi fără îndoială, superior egiptenilor - 
într-adevăr, numele lui este deja asociat cu tot ce 
este aici înţelept, măreț şi adevărat. 

Când am intrat în coridorul somptuos, muzica 
marţială care m-a întâmpinat când intrasem în 
vestibulul anterior s-a oprit şi a fost succedată de cel 
mai fermecător cântec de instrumente ce venea 
dintr-o sursă nevăzută. Aş mai fi stat s-o ascult, dar 
spre mine venea un tânăr frumos, îmbrăcat în aur şi 
în purpură, care mi-a spus: 

„Regina doreşte să-l conduc pe nobilul prinţ al 
Tirului la ea.” 

L-am urmat, şi înaintea lui s-a deschis o uşă 
dublă din fildeş. Înainte de a intra în sala tronului, 
am păşit pragul unei săli înconjurată de coloane în 
dreptul cărora era câte un ofiţer din garda reginei. 
Din această sală începea o alee ce ducea până la 
tron. Aceasta era mărginită pe o parte şi pe alta de o 
mulţime de statui ale zeilor egipteni şi pe ambele 
părţi erau aliniaţi ofiţeri îmbrăcaţi în armuri şi în 
uniforme care îţi luau ochii. Am înaintat, condus de 
paj. La capătul aleii erau două statui impunătoare, 
una a lui Osiris, cealaltă a lui Isis, apoi se vedea 
tronul Egiptului, pe o estradă din marmură albă, la 
doisprezece picioare înălţime. 

Cum să-ţi descriu, dragă mamă, scaunul 
tronului? Spătarul înalt era mai sus decât capul 
reginei. Deasupra avea o umbrelă mare în formă de 
pene, toate din fildeş, dar atât de subţiri şi delicate 
încât fluturau în briza ce bătea prin ferestrele 
deschise. Tronul stătea pe trupurile a doi leoparzi 
din marmură neagră rhodiană, printre care erau 
treptele ce urcau la scaun. 

În timp ce mă apropiam de trepte, doi ofiţeri 
îmbrăcaţi în alb şi purtând lanţuri de aur la gât, s-au 
apropiat şi pajul s-a retras. Unul din aceştia mi s-a 
adresat în cea mai pură limbă siriană: 

„Suntem trimişi să te conducem până la 
treptele celor patru împărăţii.” Cu unul la stânga şi 
celălalt la dreapta mea, am ajuns la trepte, unde, 
spre bucuria mea, l-am văzut pe prinţul Remeses, 
coborând să mă întâmpine. M-a salutat cu graţie şi 
demnitate, spunându-mi: 

„Nobile prinţ, te prezint cu plăcere mamei 
mele, regina. Ea te primeşte la curte cu onoarea ce 
se cuvine atât moştenitorului la tronul Feniciei, cât şi 
verişorului nostru împărătesc.” 

Mi-am plecat capul în semn de apreciere faţă 
de omagiul primit, iar Remeses, luându-mi mâna, m- 
a condus pe treptele estradei. Apoi, mergând în faţa 
reginei, a rostit: 

„Mamă şi regină, ţi-l prezint pe Sesostris, 
prinţul Tirului.” 

M-am plecat cu respect înaintea maiestăţii în 
faţa căreia stăteam, apoi mi-am ridicat ochii şi am 
aşteptat să mi se adreseze, şi i-am prezentat 
scrisoarea ta originală. 

În timp ce o deschidea, am îndrăznit să-i 
privesc faţa. Este o femeie cu trăsături nobile, cu un 
păr bogat, castaniu, uşor argintat, pieptănat cu o 
simplitate severă. Faţa îi este încă frumoasă, deşi 
are aproape cincizeci de ani, dar este marcată cu 
nişte linii fine de îngrijorare. Ceea ce trăsăturile ei 

au mai pierdut din frumuseţe, au câştigat în 
maiestate. Nu am privit niciodată o fiinţă atât de 
demnă şi totuşi atât de simplă. Are ochii pătrunzători 
şi îşi mişcă capul conştientă de autoritatea pe care o 
are asupra întregului domeniu. Din clipa când am 
văzut-o, nu m-am mai mirat de puterea ei asupra 
supuşilor şi a împărăţiilor din jurul ei. Pe cap poartă 
o diademă dublă cu insignele cetăților Thebaid şi 
Memphis, simbol că suveranitatea Egiptului de sus şi 
de jos este investită în persoana ei. 

Regina s-a aplecat şi mi-a atins mâna cu mâna 
ei dreaptă, iar eu am ridicat-o reverenţios la buzele 
şi la fruntea mea. Nu m-a lăsat să îngenunchez, ci 
mi-a spus să stau în picioare alături de Remeses şi a 
început să-mi pună o mulţime de întrebări. 

Faţă de toată bunătatea aceasta, dragă mamă, 
mi-am arătat, după cum bine ştii, aprecierile 
cuvenite, apoi după alte conversații în care a luat 
parte şi prinţul Remeses, audiența a luat sfârşit, dar 
numai ca să mi se prezinte un spectacol despre care 
nu aveam nici o idee - de a-i vedea armata de care şi 
călăreţi, în sala de paradă a palatului. Dar trebuie să 
rezerv descrierea acestei scene pentru o scrisoare 
viitoare. Până atunci, rămân, dragă mamă şi regină, 

Al tău fiu credincios, 
Sesostris 

| ubita mea mamă şi regină, 


Voi începe cu povestirea pe care ţi-am promis- 
o, descriindu-ţi parada armatei egiptene. 

Din sala tronului am trecut printr-o arcadă în 
altă sală, unde am coborât nişte trepte până la o 
piaţă vastă în care încăpeau o sută de mii de oameni, 
în timp ce colonadele din jurul ei puteau acum primi 
tot atâţia spectatori. 

Regina nu a coborât treptele, dar s-a aşezat 
lângă statuia zeului războiului, pe un fel de tron cu o 
umbrelă uriaşă deasupra, ţinută de şase ofiţeri, 
pentru a o feri de razele soarelui. Lăsându-mă lângă 
mama lui, Remeses, s-a urcat într-un car de război 
care-l aştepta şi privind înainte, arăta cu adevărat ca 
un prinţ războinic. În clipa când s-a urcat în car, 
sclavii etiopieni care-i ţineau pe cei doi armăsari 
înhămaţi la car s-au dat la o parte. Caii au pornit 
fulger peste câmpul din faţa lor, iar Remeses, 
nemişcat ca o statuie, i-a lăsat să zboare până când a 
ajuns în dreptul unei mulţimi. La un mic semnal al 
lui, caii s-au oprit brusc. _ 

Acum a început parada întregului batalion. În 
timp ce Remeses a rămas în carul său, patru mii de 
care au început să-l urmeze. În câteva clipe, toate 
erau în mişcare. Pornind cu viteză maximă de pe loc, 
au înconjurat piaţa şi au trecut prin faţa reginei ca 

nişte fulgere de foc. Se scutura pământul de huruitul 
a opt mii de roţi şi sub tropăiturile a şaisprezece mii 
de copite. 

Apoi au urmat demonstrațiile detaşamentelor 
de care. Cinci sute, împărţite în două părţi egale, s- 
au aşezat în poziţii opuse, şi la un semnal, au pornit 
una împotriva celeilalte la o viteză care creştea în 
fiecare moment. Inima îmi bătea să-mi sară din 
piept. Mă aşteptam să văd o bătălie adevărată, care 
şi călăreţi răsturnaţi în învălmăşeala tumultoasă. Dar 
erau atât de bine instruiți, încât au trecut în plină 
viteză unii pe lângă alţii prin spaţiile măsurate de 
ochii călăreţilor atât de exact, încât după câteva 
clipe, fiecare echipă ocupa locul celeilalte. 

Parada maiestuoasă a durat trei ceasuri. Când 
s-a terminat, toţi generalii s-au detaşat odată de 
batalioanele lor şi au galopat în cea mai mare viteză 
în jurul prinţului, salutându-l, apoi prin faţa 
pavilionului reginei, aducându-i omagiul militar, 
ducându-şi mâna stângă la piept, coborând vârful 
suliţei şi apoi ridicându-l deasupra capului. Regina s- 
a ridicat, a zâmbit şi i-a salutat grațios cu mâna. 

Ne-am întors în palat şi am fost conduşi spre 
sala de recepţie a banchetului regal. Am participat la 
o masă somptuoasă după care Remeses m-a însoţit la 
palatul care va fi locuinţa mea pentru viitor. Aici, 
după ce m-am despărţit de el, am început scrisoarea 
aceasta pe care acum o închei, asigurându-te de 
dragostea mea sinceră. 

Al tău fiu, 
Sesostris 

Palatul Faraonilor, Cetatea Soarelui 


D raga şi mult onorata mea mamă, 


Astăzi dimineaţă, când mă pregăteam să 
părăsesc palatul pentru a mă plimba câteva ceasuri 
prin cetate ca să observ obiceiurile şi manierele 
acestui popor, prinţul Remeses tocmai sosise în carul 
lui de argint. L-am întâlnit la uşa salonului de la 
intrare şi când am vrut să-l salut luându-i mâna să i-o 
sărut, el m-a îmbrăţişat cu multă afecţiune. 

„Nu, nobile Sesotris, nu ţi-am spus că suntem 
prieteni şi verişori, aşadar egali? Tocmai veneam să 
te iau cu mine la Raamses, cetatea comorilor, 
construită de Amunophis, bunicul meu. Construiesc 
un nou palat, şi trebuie să mă întâlnesc astăzi cu 
arhitectul principal. Vrei să mă însoţeşti?” 

„Cu multă plăcere, nobile prinţ”, am spus eu şi 
în câteva clipe traversam cetatea în cea mai mare 
viteză. 

Odată ajunşi în afara porţilor - mergeam pe o 
magistrală frumoasă, mărginită de livezi şi grădini, 
vile şi lacuri ornamentale pe o lungime de jumătate 
de milă - am observat că în jurul cetăţii era o 
centură verde de grădini, livezi şi reşedinţe luxoase. 

„Aici, spuse Remeses, locuiesc nobilii în timpul 
căldurii intense a verii. Palatul de vară al mamei 
mele este pe insula Rhoda, între On şi Memphis, în 

mijlocul Nilului. Vreau să te duc şi acolo şi la 
piramide.” 

Am lăsat în urmă această suburbie splendidă 
şi am continuat să gonim pe un drum lat care 
şerpuia printr-o regiune cu lanuri de grâu, care se 
întindea de-a lungul Nilului cât vedeam cu ochii. La 
patru mile de oraş am ajuns deodată la un câmp 
unde mii de oameni munceau din greu făcând 
cărămizi. Când ne-am apropiat, am observat după 
feţele lor că aceşti lucrători făceau parte din rasa 
aceea misterioasă a poporului evreu. Spun 
„misterioasă”, dragă mamă, fiindcă deşi sunt acum 
de şase săptămâni în Egipt, încă n-am găsit nici un 
egiptean care să-mi poată spune de unde a venit 
această naţiune, care acum este în robia faraonilor. 
Ori cei pe care i-am întrebat sunt ignoranti faţă de 
subiect, ori nu au vrut să-l discute cu un străin. 

Am simţit o forţă interioară irezistibilă de a-i 
urmări pe ei şi munca lor, fiindcă deşi nu-i vedeam 
niciodată pe străzi, amestecându-se cu cetăţenii 
egipteni - decât în palate, unde tineri evrei, frumoşi 
la chip slujesc adesea ca paji - i-am văzut peste tot 
foarte numeroşi, oriunde se construiesc temple, 
grânare, ziduri, arsenale şi trezorerii. 

„lartă-mă, nobile prinţ, am spus eu. Permite- 
mi te rog să mai stau câteva clipe să cercetez 
această scenă neobişnuită.” 

Remeses a oprit carul şi eu mi-am aruncat 
privirea peste câmpul acela. Cât vedeam cu ochii, 
era plin de oameni. Unii aplecaţi, săpau lutul cu 
săpăligi de lemn, alţii îl adunau în grămezi, alţii îl 
amestecau cu paie, iar alţii îl călcau cu picioarele ca 
să-l înmoaie şi să-l amestece cu paiele, alţii modelau 
lutul în forme de cărămizi. Unul stătea cu pecetea 
reginei pe care o aplica pe fiecare cărămidă. Cei mai 
puternici ridicau o sarcină mare de cărămizi şi o 
aşezau pe spatele celor ce le duceau într-un alt loc 
de pe câmp unde le uscau la soare. Câteva mii de 


28 


Stâlpul de foc 


oameni erau într-o mişcare continuă, producând 
aceste cărămizi. Cei care le cărau la locul unde 
aveau să se usuce, le dădeau unor femei care le 
aşezau una lângă alta în şiruri - o muncă mai uşoară 
decât cea a bărbaţilor. Dincolo de hotarul acestei 
câmpii pe care trudea tot furnicarul acesta de robi, 
erau câmpuri cu mirişte, unde femeile şi copiii 
adunau paie pentru bărbaţii care amestecau lutul. 
Din miile de oameni care munceau acolo, nici un glas 
nu se auzea - numai strigătele egiptenilor care-i 
supravegheau. Muncitorii erau împărţiţi în echipe. 
Peste fiecare echipă era pus un responsabil care se 
distingea dintre muncitori prin gluga care cobora 
până pe umeri şi prin tunica roşie. De asemenea, 
aceşti supraveghetori aveau în mână un băț lung sau 
un bici. li urmăreau pe robi îndeaproape, iar aceştia, 
cu bustul gol, lucrau în fiecare moment de frica 
loviturilor. Supraveghetorii folosesc biciul fără milă. 
Dacă vreun rob cade sub povară, este pedepsit pe 
loc şi lăsat să moară, sarcina lui fiind doar 
transferată în spatele altuia. Numărul lor este atât 
de mare, încât dacă mor douăzeci într-o zi, nici nu se 
observă. De fapt, înmulţirea lor îi alarmează deja pe 
egipteni, care nu pun nici un preţ pe vieţile lor. 

Sub faraonii precedenţi, timp de şaptezeci de 
ani, condiţia acestor evrei a fost mult mai severă 
decât sub mâna mai moale a acestei regine. Am 
înţeles că ea pedepseşte sever orice cruzime care nu 
este necesară din partea supraveghetorilor şi a mai 
uşurat puţin munca femeilor. 

Am mers o milă şi jumătate prin câmpul acesta 
de cărămizi şi la capătul lui am ajuns într-un sat 
mare cu colibe din trestie şi acoperite cu paie. 

„Acolo, spuse Remeses, sunt locuinţele robilor 
pe care i-ai văzut.” 

Aceste colibe sunt aşezate în şiruri, pe 
străduţe care se intersectează în toate direcţiile. Nu 
am văzut nici un copac pentru umbră. Străduţele 

erau pline de copii şi de femei bătrâne care erau 
lăsate să îngrijească copiii, în timp ce părinţii 
munceau în câmp. 

Am trecut prin mijlocul acestui sat mizerabil 
de robi, a căror mâncare este doar peştele, prazul şi 
usturoiul, iar băutura lor este apa tulbure din Nil. La 
extremitatea satului era un cimitir mare, fără vreun 
mormânt din piatră, fiindcă aceşti evrei sunt prea 
săraci să-şi îmbălsămeze morţii. Am avut o senzaţie 
de uşurare când am părăsit satul şi am traversat un 
câmp verde care despărţea satul robilor de Cetatea 
Comorilor. Câmpul prin care am trecut fusese odată 
grădina lui Hermes sau Iosif, prinţul celebru, care cu 
aproximativ o sută treizeci de ani în urmă i-a salvat 
pe egipteni de la foamete, după ce a primit din 
partea zeului Osiris înştiinţarea că după şapte ani de 
belşug, vor veni şapte ani de foamete. 

„Acest Iosif a fost egiptean?”, l-am întrebat eu 
pe prinţul Remeses în timp ce traversam ruinele unui 
palat din mijlocul grădinilor. 

„Nu, a fost evreu, mi-a răspuns el. A fost omul 
favorit al faraonului fenician care a început 
construcţia palatelor din Cetatea Comorilor.” 

„Evreu?! am exclamat eu. Adică unul din rasa 
celor pe care i-am văzut muncind pe câmpul de 
cărămizi?” 

„Da!” a răspuns el. 
a a E 


Bătrânul mă implora din priviri. - pag. 
27 


„Vreau să-ți amintesc, Remeses, că mi-ai 
promis să-mi povesteşti istoria acestui popor 
remarcabil.” 

„Îmi voi împlini promisiunea, dragă Sesostris, 
spuse el zâmbind, după ce oprim carul lângă ruinele 

fântânii de acolo, unde mă aşteaptă arhitectul şi 
oamenii lui.” 

Am trecut de câteva coloane căzute la pământ, 
care cândva împodobiseră casa acestui prinţ evreu şi 
care odinioară a făcut atât de mult bine Egiptului. 
Deşi a fost favorizat de faraonul fenician din timpul 
lui, dinastia prezentă îi neglijează monumentele şi 
chiar dărâmă tot ce au construit împărații păstori 
pentru a perpetua victoria lor. Am ajuns apoi la locul 
unde prinţul Remeses era aşteptat. Mi-am dat seama 
că avea să fie ocupat câtva timp şi am început să mă 
plimb prin împrejurimi, studiind fântâna antică. 
Pentru a vedea mai bine ţinutul, m-am urcat într-un 
turn la o înălţime de şaizeci de picioare deasupra 
câmpiei. De aici am privit cetatea glorioasă a 
soarelui, care a rămas la o leghe şi jumătate spre 
nord, înălțându-se deasupra lanţului de grădini ce o 
înconjoară. 

În apropierea turnului în care mă urcasem era 
o cărare lată, bătătorită de mii de picioare desculţe. 
Pe ea mergeau o mulţime de sclavi evrei - unii 
îndreptându-se spre oraş cu sarcinile de cărămizi în 
spate, alţii întorcându-se spre câmpie pentru a lua 
alte sarcini. Era o cărare a lacrimilor şi suspinelor, 
căci  supraveghetorii nu le permiteau să-şi 
încetinească mersul - chiar dacă cineva ar fi vrut să 
se oprească la fântână să-şi potolească setea, ar fi 
fost lovit cu biciul să-şi continue drumul în grabă. 

Am  scrutat încă o dată zarea cercetând 
împrejurimile în care locuiesc un milion de suflete. 
Apoi, coborând din turn şi văzând că prinţul este 
încă ocupat cu arhitecţii, am coborât treptele spre 
fântână, ca să sorb din apa-i rece. Aici am văzut un 
bătrân aplecat deasupra unui tânăr, spălându-i cu 
apă o rană de la tâmplă. Am observat de îndată după 
fizionomia lor că erau evrei. 

Bătrânul avea o faţă avraamică asemănătoare 
celor pe care le-am văzut sculptate la mormântul lui 

Eleazar din Damasc: o frunte lată şi înaltă, un nas 
încovoiat asemeni ciocului de vultur, buze groase şi 
o barbă lungă care ar fi fost albă ca lâna dacă nu ar 
fi fost îngălbenită de lut şi de soare. Îmbrăcămintea 
lui era din acelaşi material aspru cu care erau 
îmbrăcaţi toţi sclavii iar sandalele vechi erau legate 
cu bucăţi din sfoară de cânepă. Tânărul era îmbrăcat 
asemănător, era palid şi aproape mort. Capul lui 
frumos era căzut pe marginea fântânii, iar bătrânul, 
aruncându-i cu mâna apă pe faţă, repeta mereu un 
nume, probabil al tânărului. În clipa aceea, un 
supraveghetor egiptean a intrat şi l-a lovit de câteva 
ori pe bătrân, poruncindu-i să se ridice şi să plece la 
muncă. Acesta nu a răspuns, ci plângând, privea faţa 
încremenită a tânărului şi-i ştergea sângele care-i 
curgea din rana de la tâmplă. 

„Nu, am strigat eu egipteanului, nu-l bate! 
Este bătrân şi-i este milă de acest tânăr sărman!” 

Egipteanul m-a privit o clipă cu mânie, apoi, 
închipuindu-şi că sunt un om de rang înalt şi-a plecat 
capul şi a rostit: 

„Domnul meu, nu te-am văzut, şi de aceea l- 
am bătut, dar acest barbă albă ar trebui să meargă 
la treabă.” 

„De ce l-ai bătut?”, am întrebat eu. 

„Ajutorul meu l-a lovit pe acest tânăr fiindcă s- 
a oprit să se uite la un car oprit lângă fântână. 
Bătrânul şi-a lăsat sarcina jos şi aceasta nu-i este 
permis.” 

„Tânărul este vreo rudă de-a bătrânului?” 

„Este fiul lui cel mai tânăr. Este un ticălos 
slab, domnul meu. Bătrânul îşi cară cărămizile lui şi 
mai ia câteva şi din sarcina băiatului. Haide, barbă 
albă, lasă băiatul şi dă-i drumul la treabă!” 

Bătrânul şi-a ridicat faţa spre mine 
implorându-mă din priviri. 

„Lasă-l în pace, am spus eu. Voi fi eu însumi 
responsabil pentru asta.” 

„Domnul meu, eu sunt un subofițer care 
trebuie să dau socoteală de el căpitanului meu, 
pentru fiecare cărămidă. Am un anume număr de 
oameni şi aceştia trebuie să ducă un anume număr 
de cărămizi de la răsăritul soarelui până la apusul 
lui. Dacă numărul cărămizilor este prea mic, mie mi 
se taie din plată.” 

„Cât câştigi pe zi?”, l-am întrebat. 

„Un sfert de scarabeus”, mi-a răspuns el. 

I-am pus în mână un scarabeus de aramă şi i- 
am spus: „Du-te în drumul tău. Aceşti evrei sunt prea 
necăjiţi ca să mai poată munci astăzi.” 

Supraveghetorul a luat moneda şi a dispărut. 
Bătrânul evreu m-a privit cu recunoştinţă, mi-a luat 
mâna, mi-a dus-o la inima lui şi apoi mi-a sărutat-o. I- 
am zâmbit compătimitor şi prietenos şi aplecându- 
mă am ridicat capul tânărului pe genunchiul meu. 
Am continuat să-l stropesc cu apă şi încetul cu 
încetul şi-a revenit. 

Dar, dragă mamă, cu permisiunea ta îmi voi 
continua povestirea în scrisoarea următoare. Tămâia 
din altarul templului lui Osiris se ridică spre cerul 
albastru şi auriu, drept simbol al rugăciunii. In seara 
aceasta mă voi retrage în locuinţa mea şi mă voi 
ruga pentru sănătatea ta, mamă, pentru fericirea şi 
prosperitatea împărăției tale. 


Cu afecţiune, fiul tău, 
Sesotris 

Cetatea On, 


| ubită mamă şi regină, 


După ce tânărul şi-a revenit, m-a studiat cu 
multă frică. 

„Domnul meu este un domn bun, să nu-ţi fie 
frică de el, Israel”, îi spuse bătrânul. Tânărul părea 
îndoielnic şi ar fi vrut să fugă, dar eu i-am spus: 

„Eu nu sunt supraveghetorul tău. Nu-ţi fie 
frică de mine.” Atunci a zâmbit şi ochii i s-au luminat 
într-o expresie de bucurie. 

„Cum te numeşti?” l-am întrebat pe bătrân. 

„Ben Isaac, domnul meu”, mi-a răspuns el. 

„Eşti rob?” 

„Şi eu şi copiii mei, aşa cum au fost şi părinţii 
mei. Străbunii noştri au fost printi în ţara lor, dar noi 
am ajuns robi în Egipt!” 

„Cine au fost străbunii voştri?” 

„Avraam, Isaac şi lacov.” 

„Am auzit de ei - trei prinți din Siria, cu multe 
generaţii în urmă.” 

„Da, domnul meu, spuse bătrânul venerabil, 
ridicându-şi ochii în sus. Dar iată, strănepoţii lor sunt 
robi astăzi! Şi cât de grea este această robie! rosti el 
ridicându-şi mâinile zbârcite spre cer. Cât timp vom 
mai geme oare în sclavie? Cât timp vor mai suferi 
copiii noştri jugul robiei?” 

În momentul acela un tânăr a venit şi mi-a 
spus că prinţul Remeses mă cheamă. 

Am pus câteva monede în mâinile bătrânului 
evreu şi ale fiului său şi am plecat. Când am ajuns la 
Remeses el mă aştepta deja în car şi mi-a spus că mă 
va duce în jurul zidurilor noii cetăţi şi-mi va arăta 
planul general. 

Circuitul care l-am făcut în jurul câmpiei mi-a 
permis să văd mai bine progresul construirii Cetăţii 
Comorilor. Zidurile dintr-o parte erau pline de zeci 
de mii de sclavi ce cărau cărămizi şi zideau. 

Ne-am oprit la o poartă frumoasă a unui 
templu mic dedicat lui Apis. Fiecare colţişor al 
templului era sculptat cu minuţiozitate. Avea un 
singur altar, în care stătea statuia taurului sacru, 
mare cât un cubit, din aur masiv. Băieți tineri 
îmbrăcaţi în pânză subţire albă făceau slujba de 
preoţi. 

După ce am examinat templul, am ieşit afară, 
şi deodată am văzut o fată evreică fugind urmărită 
de un supraveghetor. La intrarea în templu, am 
remarcat-o trecând împreună cu alte femei, 
aplecându-se cu durere sub o sarcină mare de 
usturoi şi praz ce o ducea pe cap şi totuşi ajuta o 
femeie bătrână care mergea alături de ea cu o 
sarcină, aproape la fel de grea, de provizii, într-un 
coş împletit de nuiele. Am fost pur şi simplu şocat 
atât de eleganța trupului ei şi de faţa ei frumoasă, 
cât şi de bunătatea cu care o sprijinea pe bătrâna de- 
alături. Când am ieşit din templu, am văzut-o 
alergând îngrozită de frica păzitorului. Ea ne-a zărit, 
s-a îndreptat spre noi, s-a aruncat la picioarele 
prinţului Remeses şi a exclamat: 

„Ah, domnul meu! Ai milă şi salvează-mă!” 

Remeses a privit-o cu uimire şi a întrebat-o: 

„Ce doreşti? De ce fugi de supraveghetorul 
tău?” 

„Am vrut să iau şi sarcina mamei mele, care 
este pe moarte, dar le-am scăpat pe amândouă jos. 
Atunci el m-a lovit. Am vrut să le duc pe amândouă, 
domnul meu, dar nu am avut putere.” 

„Du-te înapoi la lucrul tău. Nu vei fi pedepsită 
pentru un act de bunătate faţă de mama ta. Dar ce 
aud eu? continuă el îndreptându-se către subofiţerul 
care se oprise la o mică distanţă. Ai lovit-o pe 
această fată evreică?” 

„Este încăpăţânată şi neascultătoare, 
înălţimea ta! răspunse omul umil şi linguşitor, şi...” 

„Ştiai că legea nu-ţi permite să loveşti femeile 
acestui popor. lţi predai chiar acum bastonul 
servitorului meu de aici, şi de astăzi înainte nu mai 
eşti supraveghetor.” 

Omul a venit tremurând şi a dat bastonul care 
la un semn al prinţului l-a rupt şi l-a aruncat jos. 
„Acum du-te şi adu-mi coşul bătrânei, să văd ce fel 
de sarcini pui pe umerii celor slabi!” 

Acesta s-a întors câteva sute de picioare în 
lungul drumului, a luat coşul, l-a adus şi l-a pus la 
picioarele prinţului. Remeses a ridicat coşul, apoi l-a 
pus jos şi a rostit plin de mânie: 

„Cum poţi să obligi o bătrână aproape moartă 
şi o fată să care asemenea greutăţi? Eşti crud şi 
barbar! Legaţi-l şi duceţi-l la închisoare!” 

„Domnul meu, nu sunt singurul care...” 

„Cu atât mai rău. Dacă abuzul este răspândit, 
este timpul să-l corectăm. Luaţi-l!” 

Doi oameni l-au prins şi i-au legat mâinile la 
spate cu şireturile din piele de la sandalele lui, apoi 
l-au dus la citadela din Raamses. Fata evreică stătea 
încă îngenunchiată, tremurând de spaimă. Remeses 
i-a spus cu bunătate: N 

„Du-te în pace, copilă. Intoarce-te la mama ta 
şi nu te mai teme de bastonul supraveghetorilor tăi. 
Prima mână care va lovi o femeie evreică va fi tăiată 
cu sabia!” 

Fata a sărutat picioarele prinţului, s-a ridicat 
şi a alergat la mama ei. Remeses a urmărit-o cu 
privirea şi a suspinat. Cine ştie ce gândea în mintea 
lui? Când va ajunge la tron, ştiu sigur, dragă mamă, 
că starea acestor evrei va fi ameliorată mult. 

„Dragă Sesotris, spuse el, vino cu mine pe 
terasă. Trebuie să mă întâlnesc şi cu guvernatorul 
hambarelor reginei şi vom povesti până când acesta 
va sosi.” 

După ce am traversat o dată terasa în tăcere, 
şi-a întors gânditor faţa spre mine şi mi-a spus: 

„Sesostris, aceasta este problema Egiptului. 
Soluţionarea ei cere mai multă înţelepciune decât îi 
este dată vreunui om.” 

„Vorbeşti despre robia poporului evreu?”, am 
întrebat eu înțelegând îngrijorarea lui. 

„Da, răspunse el cu un suspin şi încruntându- 
se. 'Ţi-am promis că-ţi aduc la cunoştinţă istoria lor. 
Arhivele noastre, păstrate de preoţi în Sala Cărţilor 
din Templul Soarelui, prezintă următoarele date cu 
privire la originea rasei lor: 

Cu aproximativ patru sute de ani în urmă, 
spune istoria preoţilor, în ţara Palestinei a sosit un 
prinţ sirian din Mesopotamia sau Asiria, cu turme şi 
cirezi nenumărate. Făcând un contract de alianţă cu 
Melhisedec, împăratul Salemului, cei doi au locuit în 
apropiere unul de celălalt în pace şi prietenie. Acest 
prinţ asirian, nu numai că era înţelept şi drept, dar 
zeul lui era cu el şi-l binecuvânta, dându-i 
prosperitate în tot ce făcea. Împăratul Melhisedec 
era şi el favorizat de acelaşi zeu şi mireasma 
virtuţilor lui a ajuns până la noi plină de frumuseţea 
unei pietăţi deosebite şi a faptelor bune. 

Prinţul Asiriei, Avraam, şi  Melhisedec, 
împăratul Salemului, erau prieteni foarte apropiaţi. 
În ţara unde locuia Avraam era foamete, aşa că ela 
venit în Egipt tocmai după ce oştirile Feniciei şi ale 
Palestinei ne-au inundat împărăţia, au cucerit 

cetăţile On şi Memphis, au subjugat Egiptul de Jos şi 
şi-au instalat dinastia cunoscută cu numele Hyksos, 
sau împărăţia Regilor Păstori. 

Venirea lui Avraam în Egipt, continuă 
Remeses, a avut loc în timpul împărăției lui Bnon, 
primul faraon fenician după moartea cuceritorului. 
El îl cunoscuse pe acest prinţ din Palestina de când 
era tânăr, şi regele l-a primit cu bucurie pentru că 
era puternic şi războinic. El a locuit în Egipt în 
timpul foametei din Siria în apropierea curţii regelui, 
care nu doar l-a luat în consiliul său, ci i-a dat şi mari 
bogății. Dar regele, spune istoria, s-a îndrăgostit de 
frumoasa prinţesă Sara, soţia prinţului palestinian şi 
Avraam şi-a luat aurul, argintul, turmele, cirezile şi 
servitorii şi a plecat din Egipt în sudul Arabiei, apoi 
în cetatea sa. 

Când prinţul Avraam a murit, a lăsat în urmă 
un fiu care a moştenit nu doar bogăţiile lui ci şi 
înţelepciunea. După un timp a murit şi acesta şi a 
lăsat în urmă pe fiul său, prinţul Iacov, care a avut 
doisprezece fii, dar care, ca şi arabii de astăzi, au 
trăit o viaţă nomadică. Unul din aceşti fii a fost iubit 
de tatăl său mai mult decât ceilalţi. Invidioşi, fraţii 
lui l-au prins şi l-au vândut unor oameni ce 
aparţineau tribului lui Ismael. Aceşti barbari l-au 
vândut pe tânărul prinţ Iosif unui ofiţer de la palat, 
cu numele Potifar, căpitanul gărzii. Ofiţerul s-a 
împrietenit cu tânărul sirian şi l-a pus într-un loc de 
cinste în casa lui. După mai mulţi ani, regele, care 
era eminentul Faraon-Apophis, a avut un vis care l-a 
tulburat mult şi pe care nici vrăjitorii, nici magicienii 
şi nici preoţii lui nu l-au putut interpreta. Iosif, care 
era cunoscut pentru devotamentul faţă de zeul său, 
fiind în închisoare - acuzat în mod fals de o faptă pe 
care nu o săvârşise - a interpretat visele a doi 
prizonieri. Unul dintre aceştia, fiind eliberat şi 
auzind despre visul regelui, i-a trimis cuvânt că în 
timp ce era în închisoare, un captiv evreu i-a 

interpretat visul, profeţindu-i astfel viitorul. Atunci 
Faraon a poruncit ca acest evreu să fie adus la el, şi 
astfel i-a interpretat visul, profeţindu-i şapte ani de 
belşug care aveau să fie urmaţi de şapte ani de 
foamete, dar o foamete cum nici o împărăție de pe 
pământ nu suferise până atunci. Când evreul i-a 
recomandat regelui să pună un ofiţer care să strângă 
grâul în hambare în timpul acelor şapte ani de 
belşug, Apophis i-a oferit de îndată o poziţie înaltă. 
Scoţându-şi de pe deget inelul cu sigiliul său, l-a pus 
pe degetul lui Iosif, îmbrăcându-l în veşminte de 
mătase şi punându-i un lanţ de aur în jurul gâtului, l- 
a pus să guverneze peste tot imperiul său, poruncind 
tuturor oamenilor să-şi plece genunchiul înaintea lui, 
ca înaintea unui prinţ de sânge, având cea mai mare 
autoritate după rege.” 

„Şi aceştia, am întrebat eu arătând spre un 
grup de sclavi evrei ce se aflau la o mică distanţă de 
noi, sunt de acelaşi sânge?” 

„Da, Sesostris. Acest Iosif a împărăţit în Egipt 
mai mult de şaizeci de ani, numai că, nu a purtat 
coroana lui Apophis, care s-a eliberat cu bucurie de 
îngrijorările imperiului. Dar, pe când era încă tânăr, 
tatăl şi fraţii lui au fost nevoiţi să vină în Egipt în 
timpul celor şapte ani de foamete. La început nu şi- 
au recunoscut fratele în persoana prinţului puternic 
al Egiptului. Faraon îi schimbase numele în Hermes- 
Osiris. In loc să se răzbune pe fraţii săi pentru 
cruzimea lor, a dat o masă în cinstea lor şi l-a rugat 
pe Faraon să-i lase să locuiască în ţară.” 

În acel moment un evreu tânăr a trecut pe 
lângă noi. Îşi aduse sarcina şi o aşezase lângă o 
fântână pe care alţi sclavi o reparau. Avea pasul vioi, 
aproape mândru. L-am privit cu interes, imaginându- 
mi că privesc pe faţa lui trăsăturile prinţului despre 
care îmi vorbea Remeses. Prinţul a continuat: 

„Patriarhul sirian a locuit în aceste părţi ale 
Egiptului. Acest templu se ridică chiar pe locul unde 

a trăit el. Cât vezi cu ochii, se întind câmpiile 
mănoase şi fertile ocupate de el, de fiii săi şi de 
descendenţii lor. Aici au construit ei cetăţi, dar 
majoritatea au fost dărâmate de dinastia ce a urmat, 
împreună cu monumentele ce reprezentau puterea 
lui Iosif. Ei au locuit timp de şaptezeci de ani în pace 
şi belşug, înmulţindu-se în număr, bogăţie şi 
inteligenţă. Tinerii lor erau educați şi deţineau cele 
mai înalte poziţii din guvernul Egiptului, afirmându- 
se şi primind respectul şi încrederea nu numai a 
regelui, ci şi a egiptenilor.” 

Dar, dragă mamă, este timpul să închei şi 
această scrisoare. Până când voi reuşi să-mi iau 
iarăşi pana şi să-ţi scriu, rămâi asigurată, te rog, de 
loialitatea, reverenţa şi dragostea fiului tău. 

Sesostris 

Palatul împărătesei Amense 


| ubită şi mult onorată mamă, 


În această scrisoare voi continua, sau mai 
degrabă voi încheia subiectul început în ultimele 
scrisori, considerând că ţi s-a părut la fel de 
interesant ca şi mie. 

„Îţi voi povesti din nou istoria evreilor, dragă 
Sesostris, spuse prinţul, şi voi încerca să fiu scurt, 
fiindcă trebuie să ne întoarcem la On. Prinţul Iosif, 
după cum am menţionat, a obţinut din partea regelui 
toată câmpia aceasta, inima şi frumuseţea Egiptului, 
pentru tatăl şi fraţii lui. Aici locuiau ei când bătrânul 
a murit. Deoarece dorinţa lui fusese să fie îngropat 
în Palestina, la porunca lui Faraon, o întreagă oştire 
a plecat cu trupul neînsufleţit, cu care şi călăreţi - 
aşa încât până astăzi, splendoarea şi fastul acestei 
înmormântări a rămas o tradiţie prin toate ţările pe 
care le-au traversat. Iosif s-a întors apoi în Egipt şi a 
împărăţit şaizeci şi unu de ani. Când a murit a fost 
îmbălsămat, dar nimeni nu ştie unde i se odihnesc 
osemintele, fiindcă după expulzarea dinastiei 
feniciene, evreii l-au dezgropat în secret şi numai ei 
ştiu locul unde l-au ascuns. Se spune printre ei că 
oasele acestui prinţ vor învia cândva şi că el va 
merge împreună cu ei într-o ţară frumoasă şi 
îndepărtată, dincolo de Arabia.” 

„Deci ei speră ca într-o zi să fie eliberaţi de 
condiţia de viaţă pe care o au astăzi?” am întrebat 
eu. 

„Este pur şi simplu o parte a credinţei lor. 
Uneori mă gândesc că numai speranţa aceasta îi 
ajută să îndure cu atâta răbdare jugul robiei.” 

„Şi cum s-a întâmplat, nobile Remeses, că au 
fost supuşi acestei robii în ţara frumoasă în care au 
locuit altădată atât de liniştiţi?” 

„Răspunsul la această întrebare, dragă 
Sesostris, spuse prințul, va cuprinde istoria 
răsturnării dinastiei cuceritorilor fenicieni. Prințul 
Iosif a murit la vârsta de o sută zece ani. Regele 
Apophis, fiind şi el foarte înaintat în vârstă era 
incapabil de a-şi cârmui imperiul. Atunci, gelosul 
rege Thebaid din Egiptul de Sus, nu a întârziat să 
profite de această oportunitate să unească țara lui cu 
Egiptul de Jos, dorind să se aşeze pe tronul antic al 
faraonilor, dar, dragă Sesostris, ştii bine istoria ce a 
urmat - cum Faraon-Amosis, cu oştirile lui thebane i- 
a urmărit din cetate în cetate şi în sfârşit i-a alungat 
în Arabia, unde s-au aşezat în ţara filistenilor şi 
cucerind Salemul l-au făcut capitala lor. 

Când aceşti invadatori au fost izgoniți din 
Egiptul de Jos, cele două coroane ale împărăției 
Thebaide şi a celei Memphitice au devenit unite sub 
persoana lui Amunophis, fiul Izbăvitorului şi astfel 
această dinastie thebaidă ţine acum sceptrul celor 
două împărţii şi este reprezentată în persoana 
mamei mele, fiica lui Amunophis, care a murit când 
ea era o copilă. De atunci ea a împărăţit cu titlul de 
Fiica lui Faraon. Dar, dragă Sesostris, spuse 
Remeses cu un zâmbet, ţi-am povestit istoria rasei 
mele şi nu a poporului evreu.” 

„Nu sunt cu nimic mai puţin interesat, dragă 
Remeses, am spus eu, şi-mi dau seama că cele două 
istorii sunt unite în mod natural.” 

„Da. Noul rege, Amosis, supranumit 
Izbăvitorul, după ce i-a izgonit pe invadatori şi-a 
îndreptat atenția spre cealaltă clasă a străinilor care 
dețineau cea mai frumoasă parte a Egiptului drept 
moştenire. A vizitat cetatea Sucot, în ținutul Gosen, 
pe care aceştia o construiseră şi o înfrumuseţaseră 
în timpul conducerii părtinitoare a prințului Iosif. 
Era fără ziduri, nefortificată şi nu avea nici măcar un 
templu, pentru că evreii se închină doar cu duhul lor 
şi se roagă unei singure zeități.” 

„De fapt, dacă pot să-ţi vorbesc cu atâta 
îndrăzneală Remeses, am spus eu, mi se pare că 
acest fel de închinare este credinţa cea mai pură.” 

„Aşa crezi? mă întrebă el întorcându-se 
deodată surprins şi cercetându-mi faţa cu ochii lui 
pătrunzători. Aceleaşi sentimente se zbat şi în 
pieptul meu, dar am crezut că sunt singurul care 
simt aşa. Chiar din copilărie, răsună în mintea mea 
un glas pe care nu-l pot înăbuși şi care strigă tot mai 
tare tocmai în momentele solemne când mă aflu în 
mijlocul ritualurilor la altarele zeilor noştri”, 
spunându-mi: 

„Fiu pământean, există un singur Dumnezeu, 
invizibil şi etern. IÎnchină-te lui cu duhul tău, cu 
inima ta şi cu mintea ta! Cât de mult mi-am dorit 
întotdeauna să pot cerceta cerurile albastre de 
deasupra şi să-L. caut pe acest Dumnezeu suprem, să 
aflu ce este cu adevărat viaţa, de unde venim şi unde 
ne ducem.” 

„Odată trecuţi de marea celor morţi, am 
răspuns eu, vom afla tot adevărul. Osiris, în marea 
sală de judecată va da fiecărui suflet cheia trecutului 
şi a viitorului.” 

„Aşa spun preoţii şi aşa am fost învăţaţi şi noi. 
Dar să ne întoarcem la istoria evreilor. Noul rege, 
aflând că pe câmpia aceasta locuiau mai mult de 
două sute de mii de străini, şi-a adunat toţi bătrânii 
şi consilierii, de la care a aflat că prinţul Iosif, care a 

contribuit atât de mult la întărirea împărăției 
feniciene a fost unul din străbunii lor. De îndată, 
mânia lui s-a aprins împotriva acestui popor văzând 
în ei nişte prieteni şi adepţi ai dinastiei răsturnate. 
Ar fi vrut să-i omoare, dar dându-şi seama că nu sunt 
un popor războinic s-a hotărât să-i facă robi, asemeni 
unor prizonieri de război. Luând această decizie a 
arestat conducătorii şi i-a luat pe toţi în robie. De 
atunci construiesc mereu cetăţi şi ziduri, cultivă şi 
irigă câmpiile de grâu ale Egiptului. Dar pentru că a 
face cărămizi nu necesită prea multă inteligenţă şi 
politica lui Faraon-Amunophis nu a fost ca să le 
ridice intelectul, au rămas la munca aceasta, cea mai 
degradantă şi istovitoare.” 

„Au existat printre ei oameni care ar fi dorit 
să-şi elibereze neamul?” am întrebat eu. 

„intotdeauna, chiar şi acum. Sunt o rasă 
mândră, hotărâtă şi încăpăţânată. Se apleacă sub 
jug, este drept, dar îşi urăsc mult asupritorii. In 
timpul ultimilor ani ai regelui Amunophis, acesta a 
început să se teamă din cauza înmulţirii lor. La 
recensământ i-a găsit mai mult de un milion,în timp 
ce numărul total al supuşilor săi din ambele provincii 
nu depăşea şase milioane. Atunci le-a mărit sarcinile, 
a pus mai mulţi supraveghetori peste ei pentru a 
strânge jugul de pe grumazul lor, dar cu cât i-a 
apăsat mai tare, cu atât mai mult s-au înmulţit. 
Atunci, pentru a-i reduce la număr, a poruncit ca toţi 
nou-născuţii de parte bărbătească să fie omorâţi de 
moaşele egiptene.” 

„O alternativă groaznică!”, am exclamat eu. 

„Da, dar una căreia nu i se putea împotrivi 
nimeni, răspunse Remeses. Amunophis, apucând leul 
de fălci, şi-a dat seama că ajunsese într-o situaţie în 
care ori îl va ucide, ori va fi el însuşi sfâşiat de leu. 
Rezultatul edictului a fost că mulţi dintre copiii nou- 
născuţi au murit. Se spune că Nilul ducea mereu la 
vale trupuşoarele moarte ale nou-născuţilor evrei. 

Regele a considerat că aceste suflete nevinovate 
trebuiau să moare pentru a asigura un viitor liniştit 
egiptenilor. Multe mame evreice s-au luptat să-şi 
salveze copilaşii şi au preferat mai degrabă să moară 
decât să renunţe la ei. Mulţi taţi disperaţi s-au 
împotrivit soldaţilor care le cercetau colibele şi au 
murit pe praguri în efortul zadarnic de a-şi salva fiii. 
Eu însumi m-am născut în timpul acela şi nu-mi 
amintesc aceste lucruri, dar am aflat de la alţii 
despre aceste tragedii pe care puţine ţări le-au 
văzut. Dar acest edict sângeros a eşuat. Moaşele 
egiptene aveau o inimă mai bună decât a regelui şi 
au salvat mulţi copilaşi, fiind mişcate de lacrimile şi 
de rugăminţile mamelor. Au fost salvaţi mii de copii. 
Ei sunt bărbaţii care muncesc pe câmpuri şi zidesc 
cetăţile şi templele noastre. Edictul a rămas în 
picioare timp de doi ani până a murit Amunophis. 
După ce s-au încheiat cele şaptezeci de zile de bocet, 
fiica lui, Amense, ce fusese căsătorită cu prinţul din 
Thebaid, un nepot de al lui Amunophis şi care 
rămase văduvă cu puţin timp înainte de moartea 
tatălui, a preluat tronul, fiind succesoarea dublei 
coroane. Tânără, fără experienţă, fără consilieri, 
mama mea nu a ştiut cum să rezolve problema 
acestor robi sirieni, dar primul lucru care l-a făcut a 
fost să anuleze edictul ce condamna copiii la 
moarte.” 

„Şi totuşi problema este mai complicată şi de 
nerezolvat i-am spus eu prinţului. Evreii se înmulţesc 
mai mult decât în timpul bunicului tău, Amunophis.” 

„Ai dreptate. Am vorbit de multe ori cu mama 
mea, chiar ore întregi pe această temă. Ea, gingaşă 
cum este, nu ar vrea să-i asuprească şi totuşi trebuie 
să-i ţină sub control, ca să nu devină un element 
capabil de revoltă în viitor. Printre ei sunt bărbaţi 
curajoşi şi talentaţi care, ca şi străbunul lor prinţul 
Avram, au o fire războinică şi seamănă cu prim- 
ministrul Iosif; sunt înţelepţi în sfat şi capabili să 

cârmuiască. Sclavii au nevoie de astfel de persoane 
de temut şi se cere o anumită severitate pentru a 
înăbuşi asemenea spirite.” 

„Jugul acestor evrei pare foarte greu, dragă 
Remeses”, i-am spus eu. 

„Fără îndoială, dar condiţia lor actuală este 
mult mai bună decât a fost înainte.” 

În acest timp, caii loveau nerăbdători cu 
copita în pământ, amintindu-i că deja era târziu şi ar 
trebui să pornim înapoi spre On. 

„Haide, Sesostris, să ne urcăm în car şi să 
plecăm, fiindcă i-am promis mamei că voi cina cu ea 
şi cu prinţul Moeris în seara aceasta. După umbra 
obeliscului de acolo, este trecut de amiază.” 

Am urcat în carul de argint şi luând hamurile 
din piele de leopard în mâna stângă, a făcut un semn 
celor care ţineau caii. Aceştia dându-se la o parte, le- 
au dat drumul să zboare. 

Dar ţi-am luat prea mult timp, dragă mamă, cu 
această scrisoare. 


Cu dragoste şi devotament, fiul tău, 
Sesostris 

D raga mea mamă şi regină, 


Scrisorile mele precedente te-au ajutat să-ţi 
formezi o oarecare idee despre robia evreilor. Acest 
subiect m-a interesat profund. Prin poporul evreu 
văd oameni ai propriei mele rase reduşi la o condiţie 
mizerabilă şi nedemnă. E 

Nu toţi evreii lucrează la câmp. În ultimii ani a 
devenit o modă printre nobili, guvernatori şi bogaţii 
Egiptului de a-şi lua tineri de ambele sexe ca 
servitori personali. Am văzut paji evrei însoţind 
domni şi doamne în palatele lor şi servitoare evreice 
slujind ca ţiitoare în multe familii. Tinerii străini sunt 
loiali şi câştigă repede încrederea stăpânilor, fiind 
răsplătiți pentru devotamentul lor prin haine 
frumoase. 

Regina are trei paji evrei - băieţi tineri cu o 
prezenţă nobilă de prinți şi ochi inteligenţi - în 
privirea cărora am observat un aer de melancolie, 
care este probabil rezultatul înrobirii de generaţii. 
Această privire melancolică o are şi prinţul Remeses 
cu trăsături accentuate de evreu. De altfel, am 
întâlnit pe evreul Amram, un rob bătrân, grădinar la 
palat, care seamănă atât de mult cu prinţul încât mi-l 
şi imaginez pe Remeses la vârsta de optzeci de ani. 
Trăsăturile siriene ale feţei lui le-a moştenit de la 
bunica lui, Ephtha, fiica ultimului faraon fenician. 

Totuşi, este foarte interesant că nu are nimic 
egiptean în înfăţişarea lui. Rasa egipteană sau 
nilotică se caracterizează printr-o faţă ascuţită şi 
proeminentă cu un nas lung, drept sau puţin acvilin. 
Ochii sunt oblici, barba scurtă şi puţin trasă înapoi şi 
buzele groase, au capul oval şi majoritatea bărbaţilor 
tineri au început de chelie. Profilul este mai degrabă 
delicat decât dur. Acestea sunt caracteristicile 
egiptenilor din orice clasă, de la Amense la preoţi şi 
la tot poporul. 

Spre deosebire de egipteni, capul evreilor este 
mare şi rotund, cu sprâncene groase, fruntea îngustă 
şi tâmplele mari. Nasul încovoiat, ochii drepţi, dar în 
formă de migdală - mari, negri şi blajini. Au faţa 
ovală, părul scurt şi puţin ondulat cu profil puternic 
şi îndrăzneţ. Egiptenii sunt înalţi şi slabi, iar evreii 
sunt de talie mijlocie, laţi în umeri şi cu pieptul 
musculos. Egiptenii au tenul arămiu pe când evreii 
sunt mai deschişi la culoare. 

Nu-mi dau seama dacă prinţul Remeses este 
conştient de asemănarea lui izbitoare cu poporul 
subjugat şi nici nu aş vrea să-i vorbesc despre 
aceasta. Deşi îi compătimeşte, se poartă cu ei cu un 
aer de superioritate, specific unui prinţ egiptean, 
educat să-i dispreţuiască pe străini şi pe sclavii 
coroanei. 

Tatăl lui Remeses a fost prinţul Egiptului de 
Sus şi provenea din neamul împărătesc al regilor 
puternici din Theban. Numai la câteva luni de la 
căsătoria lui cu fiica lui Faraon, a fost junghiat într-o 
bătălie. Când avea treizeci de ani, mama lui şi-ar fi 
dorit să-l trimită cu comori în Egiptul de Sus şi l-ar fi 
făcut prinţ în ţinutul Thebes. Dar el a preferat să 
rămână cu regina şi Amense a trimis în locul lui un 
nepot al soţului decedat, prinţul Moeris, aşezându-l 
pe scaunul de guvernator al Nilului de Sus. 

În ziua când ne-am întors de la Raamses, 
Cetatea Comorilor, Remeses urma să cineze la palat 

cu acest prinţ. Prinţul Moeris este de vârsta lui 
Remeses, dar cu caracter diferit. Viţa lui egipteană 
se vede din trăsături, sentimente şi judecată. Este 
suplu şi elegant. Trăsăturile lui sunt delicate şi 
uniforme, fruntea înaltă cu început de chelie şi nasul 
acvilin. Buzele-i groase cu barba trasă în spate îi 
accentuează fermitatea şi aroganţa. Nu mi-a plăcut 
expresia ochilor săi oblici şi nubieni. Este vestit prin 
curajul şi cruzimea lui. În viaţa particulară este un 
om cu moravuri uşoare. Încearcă să afişeze un 
comportament pios faţă de zei, cărora le aduce des 
jertfe făcând din aceasta un spectacol. Cât a durat 
cina, prinţul Moeris mi-a acordat mai multă atenţie 
mie decât lui Remeses. Şi-a exprimat admiraţia faţă 
de Fenicia, te-a lăudat pentru felul în care cârmuieşti 
împărăţia şi faci comerţ cu insulele Tirului. Apoi a 
băut în cinstea noastră: 

„Pentru Fenicia şi Egipt, surorile gemene ale 
lui Isis, şi pentru sănătatea frumoaselor regine.” 

Ameţit de prea mult vin, Moeris s-a adresat 
nerespectuos lui Remeses: 

„După ce mătuşa mea, regina, va pleca spre 
tărâmul umbrit al lui Osiris, eu şi cu tine, prinţule, 
vom împărţi Egiptul în două. Două coroane sunt prea 
mult pentru capul unui om, deşi tu ai un cap cam 
mare.” 

„Prințule Moeris - îi răspunse Remeses cu o 
privire indignată - nu uita să te comporți cum se 
cuvine în prezenţa mamei mele!” 

Apoi, fiul lui Amense s-a ridicat de la masă, iar 
eu l-am urmat în pridvorul de deasupra grădinilor. 

„Omul acela, Sesostris, mi-a spus el după un 
moment de tăcere, nu ar ezita să aspire la ambele 
tronuri şi la ambele coroane ale Egiptului dacă ar şti 
că are succes.” 

„Are o privire plină de răutate”, am adăugat 
eu. 

„Şi inima-i este la fel, dar nu trebuie întărâtat 
deoarece este periculos pe măsura puterii lui. Peste 
câteva zile se va întoarce în Egiptul de Sus şi în 
acest război cu Etiopia va avea ocazia să-şi exerseze 
ambiția şi dorinţa de afirmare.” 

„Să presupunem că ai ajunge la tron - să o 
păzească zeii pe buna ta mamă, pe regină - ai admite 
ca un om atât de periculos să stea pe scaunul de 
guvernator al Nilului de Sus?” 

„Cred că eu sunt demn să port cele două 
coroane, Sesostris”, a răspuns Remeses liniştit şi 
simplu. 

În timp ce discutam, am fost întrerupţi de un 
paj evreu venit în grabă: 

„Domnul meu, maiestatea sa, regina, se simte 
rău şi doreşte să vii la ea.” 

„Mama mea? Bolnavă? exclamă el albindu-se 
la faţă. lartă-mă, Sesotris, trebuie să mă duc la ea.” 
Şi în aceeaşi clipă a alergat spre aripa palatului unde 
locuia mama lui cu servitoarele ei. 

Boala reginei nu a fost de o natură alarmantă 
şi în ziua următoare a reapărut în salon, dar foarte 
palidă. Medicii de la curte au sfătuit-o să se retragă 
în palatul ei de pe insula Rhoda, pe Nil, unde putea fi 
mai liniştită decât în palatul din acea cetate. 
Remeses a însoţit-o şi după cum ai văzut în titlul 
scrisorii mele, dragă mamă, fac şi eu parte din 
grupul favorit al reginei. Plin de devotament, prinţul 
petrece cu ea fiecare ceas pe care i-l poate rezerva 
deşi are o mulţime de responsabilităţi ce necesită 
atenţia lui personală. Ca general al forţelor armate 
egiptene, pregătirile pentru războiul etiopian îi iau 
mult timp. 


La revedere, dragă mamă, şi să ştii că-i 
rămân devotat. 


Al tău fiu care te iubeşte, 

Sesostris 

Palatul insulei Rhoda 


| ubită mamă, 


Te anunţ cu multă bucurie că regina s-a 
însănătoşit. Inima nobilului şi devotatului ei fiu este 
uşurată şi fericită. Zâmbeşte din nou şi veselia a 
înlocuit tristeţea din ultimele zile. 

„Sesotris, mi-a spus el azi dimineaţă când ne 
întorceam în galera lui dintr-o vizită la piramide, 
dacă mama mea ar fi murit, aş fi fost unul din cei mai 
nefericiţi oameni. Mâine, drept recunoştinţă, voi 
oferi în templul lui Osiris o jertfă şi tămâie pentru 
Zeul Sănătăţii şi al Vieţii, oriunde ar locui acest zeu 
în acest univers nelimitat.” 

„Deci nu i-ai oferi jertfa, dragă Remeses, lui 
Osiris însuşi?” 

„i-am spus, prietene, mi-a răspuns el, 
părerile mele cu privire la aceste mistere ale 
credinţei. Eu văd prin toate reprezentările acestea 
materiale, mă gândesc la esenţa, la sursa infinită şi 
supremă a vieţii. Niciodată, nici când eram copil, nu 
m-am închinat la fel cu mama mea. Ceva din mine 
îmi spune că noi suntem o fiinţă formată din două 
părţi: un suflet care locuieşte într-un trup. Sufletul 
are nevoie de o ancoră în creatorul lui; de aceea, o, 
Sesostris, cred într-un creator al universului - 
Fântâna tuturor sufletelor, o Fiinţă Atotştiutoare, 
Atotputernică, Invizibilă, Supremă şi Eternă. Mai 

presus de toate lucrurile care există, cred că este o 
Fiinţă pe care am putea-o numi Dumnezeul 
dumnezeilor. El este mai mare decât toate lucrurile 
materiale, faţă de care El este unica sursă. De 
asemenea, cred că El este sursa inteligenţei şi din 
izvorul înţelepciunii Lui se hrănesc toate sufletele 
omeneşti.” 

„Atunci, i-am spus eu prinţului, crezi că 
Dumnezeu este o inteligenţă care S-a creat pe Sine, 
iar omul este începutul unei serii infinite de creaţii 
sporadice?” 

„Nu sporadice, ci voluntare. Eu cred că 
Dumnezeu nu are un început, El a existat 
dintotdeauna, iar toate celelalte fiinţe şi lucruri au 
fost create de El.” 

„Atunci, noi, adică sufletele noastre, au primit 
viaţă din El.” 

„Fără îndoială, dacă teoriile mele sunt 
întemeiate pe adevăr”, a răspuns  Remeses 
contemplativ. 

Eram în mijlocul fluviului, iar vâslaşii şalandei! 
noastre  poleite îşi  înfigeau  vâslele în apa 
strălucitoare - în care se oglindea soarele şi cerul 
senin - în ritmul unui „cântec de râu” pe care-l cânta 
un cor de negri de pe punte. Într-o mişcare liniştită 
şi constantă ne apropiam de insula palatelor şi a 
teraselor. Aerul era îmbălsămat şi vântul mângâietor 
ne răcorea feţele, iar malurile insulei, pline de vilele 
ofiţerilor de la curte, ne ofereau o privelişte care ne 
încânta privirea. 

„Dar, crezi, Remeses, că sunt şi alţi zei mai 
mici?” am întrebat eu. 

„Vrei să spui, fiinţe superioare omului, create 
de acea Inteligență Supremă şi pe care îi delegă o 
parte a autorităţii Sale şi putere peste om şi natură? 


1 Vas de agrement. 

Aceasta, este de fapt concepţia egipteană despre 
zei.” 

„Mi-aş dori să învăţ şi eu, Remeses, am spus 
eu, misterele miturilor voastre spirituale în 
profunzime, dacă tot sunt în Egipt.” 

„Ţi se va împlini dorinţa. Voi porunci marelui 
preot din On să-ţi explice ritualurile sacre şi mistice 
ale religiei egiptene.” 

În Tir am învăţat misterele templelor noastre. 
Am fost învăţat că religia are un obiectiv mult mai 
înalt decât orice eroism uman şi că Astartea este 
fiica cerului şi a luminii, adică viaţa, iar Adonis, fiul 
ei de pe pământ, reprezintă adevărul. Cărţile mistice 
arată că din ceruri izvorăsc lumina, viaţa şi adevărul. 
Acestea trei locuiesc împreună în unitate pentru a 
simboliza misterul la un nivel care poate fi conceput 
de minţile oamenilor. Soarele simbolizează lumina, 
Atartea, viaţa şi Adonis, adevărul. În templul Bel- 
Peor, în Coele-Siria, oamenii se închină la soare. 
Razele lui reprezintă lumina, căldura lui reprezintă 
viaţa şi discul lui reprezintă adevărul. 

„Intotdeauna m-am întrebat de ce sirienii se 
închină la soare. Aveţi multe temple ale soarelui în 
Tir?” 

„Numai unul, i-am răspuns eu, dar prin 
splendoarea lui, poate fi pus alături de templele 
voastre din Cetatea Soarelui.” 

„Mă gândesc că Fenicia este o ţară frumoasă, 
Sesostris, nu-i aşa?” a întrebat el. 

„Este într-adevăr o împărăție frumoasă şi 
bogată, dens populată şi veselă. Cele două cetăţi ale 
ei, Tirul şi Sidonul, sunt supranumite ochii lumii.” 

„Am auzit asta, mi-a răspuns el, şi când se va 
termina acest război etiopian, mi-ar face plăcere să 
traversez marea până în împărăţia voastră. Voi 
sunteţi comercianții mărilor. Corăbiile voastre au 
descoperit mări necunoscute, dincolo de “Stâlpii 
Apusului” şi „Insulele celor binecuvântaţi.” 

„Este adevărat că marinarii noştri sunt 
îndrăzneţi şi foarte aventurieri”, am răspuns eu. 

„Noi, care stăm acasă, nu ştim ce minuni se 
află dincolo de aceste mări. Poate că unde soarele se 
duce dincolo de Apus, înainte de a se întoarce în 
Orient, există insule şi ţări minunate, aşa cum spun 
marinarii ce merg de-a lungul țărmului Arabiei şi a 
Indiei...” 

„Eu am navigat de-a lungul acelor ţărmuri, 
domnul meu”, l-a întrerupt căpitanul şalandei 
noastre, care se apropiase de noi puţin mai înainte. 

„Povesteşte-ne, Rathos, i-a spus prinţul. Ce 
minuni ai văzut pe tărâmurile acelea străine?” 

„Ţările de la capătul pământului, excelenţă, nu 
sunt ca ţara Egiptului. Am văzut oameni cu pielea 
mai neagră decât a noastră şi care vorbesc o limbă 
pe care nu o înţelege nimeni. Nu mă îndoiesc că erau 
duhuri rele, aceste trupuri hidoase, trimise înapoi pe 
pământ din Amenthe de către Osiris, primind această 
pedeapsă pentru faptele lor.” 

„Am auzit despre aceste făpturi, am spus eu. 
Cât de departe ai navigat, Rathos?” 

„Până la capătul lumii, domnul Tirului, mi-a 
răspuns el politicos. Eram într-o corabie, aproape de 
capătul pământului şi într-o noapte s-a stârnit o 
furtună mare. Când s-a făcut dimineaţa, nu am mai 
văzut decât cer şi apă. Toţi eram înspăimântați, dar 
ceea ce ne-a speriat mai mult, a fost faptul că am 
început să fim atraşi de un curent oceanic a cărui 
iuţeală creştea tot mai mult şi am observat că ne 
apropiam de marginea unei prăpăstii uriaşe. Însă, cu 
ajutorul zeului vânturilor, căruia i-am adus o jertfă, a 
început să bată vântul din partea opusă şi astfel am 
reuşit să ne întoarcem până la o insulă unde am 
ancorat, bucuroşi că am fost salvaţi.” 

„Şi cum ai ştiut, bravule Rathos, că ai fost la 
capătul lumii?” am întrebat eu. 

„Aşa ne-a spus şi regele insulei, care ne-a 
felicitat pentru că am fost salvaţi.” 

„După voiajurile pe care le-ai făcut pe toate 
mările, crezi cumva că pământul este pătrat?” l-am 
întrebat iarăşi pe căpitanul cu părul alb. 

„Sau triunghi, prinţ al Tirului. Unii spun că 
este pătrat, şi la fiecare din cele patru colţuri există 
câte un munte din care ţâşneşte foc.” 

„Şi ce crezi, Rathos, despre temeliile lui?” a 
întrebat Remeses. 

„Înţelepţii Indiei spun că este aşezat pe 
spatele unei broaşte țestoase uriaşe; preoţii 
Egiptului spun că pluteşte într-un ocean gigantic. Eu 
unul nu ştiu, domnul meu, şi las aceste lucruri în 
grija filozofilor. În ceea ce mă priveşte, sunt 
mulţumit că trăiesc pe pământ cât îmi vor permite 
zeii. Dar am ajuns la treptele terasei, domnul meu.” 

Aici, căpitanul s-a plecat adânc, ţinându-şi 
mâna la inimă şi ne-a părăsit, plecând să 
supravegheze ancorarea şalandei la scara de porfir a 
propyleumului palatului. 

La revedere, dragă mamă. Sunt nevoit să 
închei brusc această scrisoare. 

Rămân al tău fiu credincios, 
Sesostris 

| ubită mamă, 


În ultima mea scrisoare ţi-am descris 
conversaţia pe care am avut-o cu prinţul Remeses pe 
şalanda lui spre insula Rhoda. [i-am mai vorbit 
despre această insulă frumoasă, şi că este locul de 
reşedinţă favorit al reginei. 

A doua zi, dis-de-dimineaţă, mă pregăteam 
împreună cu regina şi cu prinţul Remeses să luăm 
micul dejun când deodată apăru prinţul Moeris, 
neanunţat, însoţit de leul său favorit care merge 
mereu în urma lui. 

„Maiestatea ta, a spus el, am venit să te anunţ 
că sunt gata să ridic ancora şi să pornesc în călătoria 
mea spre Cataracte. Aştept ordinele tale.” 

Spunând acestea, rămase la intrare cu 
amiralul său şi cu alţi şase ofiţeri în spatele lui. 
Coiful şi sabia lui străluceau în bătaia soarelui. 

Împărăteasa Amense s-a încruntat văzând 
această lipsă de politeţe, deoarece curtea faraonilor 
era cunoscută de secole pentru politeţea cu care toţi 
slujbaşii, indiferent de grad, îşi tratau superiorii. 
Faţa lui Remeses s-a întunecat, dar şi-a păstrat 
calmul. 

„Mă bucur, prinţule, că ai fost atât de grijuliu, 
spuse Amense cu răceală. Când pleci?” 

„În mai puţin de un ceas, mătuşa mea 
împărăteasă. Dacă  Remeses,  verişorul meu 
războinic, doreşte să colaboreze cu mine la Thebes, 
ar trebui să nu întârzie prea mult ci să vină cu 
armata lui cât mai curând. Am auzit că fiorosul rege 
etiopian, Occhoris, a îndrăznit să intre în regiunea 
Thinite şi ameninţă Thebesul.” 

„Atunci, nu mai este timp de pierdut!” rosti 
Remeses, ridicându-se de la masă lăsând strugurii, 
smochinele şi plăcintele neatinse. 

„La revedere, mamă! îi spuse el îmbrăţişând-o. 
În câteva săptămâni îţi voi aduce vestea că duşmanul 
împărăției tale a pierit împreună cu armatele lui.” 

L-am urmat pe Remeses şi am traversat iarăşi 
fluviul până la On apoi am intrat imediat în mijlocul 
oştirilor de război şi a legiunilor de care şi călăreţi. 
Taberele lor erau aşezate dincolo din Raamses. La 
poruncile prinţului, întreaga oştire a pornit spre sud 
în sunetul trâmbiţelor şi în tunetul huruitului miilor 
de roţi de fier. După ce au pornit cu toţii, prinţul a 
trecut din nou Nilul în câmpia Memphisului, pentru a 
pune în mişcare armata de călăreţi şi de ostaşi 
pedeştri care îşi aveau tabăra acolo. În drum spre 
câmpie, am văzut flota prinţului din Thebes, 
navigând cu ceremonie, în rânduri de câte cincizeci. 
Era un front brav şi războinic, cu fanioane şi steaguri 
în mâini, cu sulițe şi scuturi strălucind în soare. Pe 
scuturile lor se vedeau insignele vulturilor, a leilor 
sau a ibisului. 

„Acesta este prinţul, dragă Sesostris, mi-a 
spus Remeses privind flota ce se apropia, iar dacă eu 
voi cădea în această expediţie etiopiană, el va fi 
faraonul Egiptului când va muri mama mea.” 

„Să ferească zeii!” am exclamat eu. 

„El este următorul ca grad de rudenie. Cu 
toate acestea mama mea ar putea, prin testament, să 
ofere sceptrul oricui ar dori, prin adopţie. Da, acum 
îmi amintesc că după legea noastră, dacă ar adopta 

pe cineva, ar trebui s-o facă în mod public şi 
ceremonios, şi să-l numească «fiu» înainte ca acesta 
să poată împărăţi. Prin legea noastră antică 
memphitică, nici un nepot nu poate moşteni tronul 
dacă nu este înfiat.” 

„Deci, el nu ar putea ajunge la tron nicicum”, 
am spus eu. 

Remeses a rămas o clipă tăcut. Apoi, a rostit 
pe un ton plin de emoție şi indignare: 

„Sesostris, mama mea se teme de acest prinţ 
răutăcios. Mi se pare că el are asupra ei o putere 
inexplicabilă. Dacă s-ar întâmpla să cad, sunt 
convins că ar reuşi, prin puterea lui misterioasă şi 
ambiția pe care o are, să pună mâna pe tronul 
întregului Egipt. Dar am ajuns la mal.” 

O mulţime de călăreţi, înarmaţi cu sulițe lungi, 
ne aşteptau. Remeses şi cu mine am încălecat pe doi 
cai care ne aşteptau şi la un semnal al mâinii lui, 
întreaga oştire a pornit în goană pe drumul de 
deasupra apeductului. La capătul acestui drum am 
luat-o spre sud şi înaintea noastră am zărit corturile 
vastei oştiri a Egiptului. Când am ajuns în apropiere, 
un ofiţer a sunat din trâmbiţă anunțând prezenţa 
prinţului-general, apoi ne-am îndreptat spre 
pavilionul central, în vârful căruia, soarele înaripat, 
auriu, arăta că armata avea să pornească marşul sub 
călăuzirea şi ocrotirea zeului soarelui. Prințul 
Remeses a fost înconjurat în câteva clipe de generalii 
şi comandanții săi de război, cărora le-a făcut de 
cunoscut vestea apropierii regelui etiopian Occhoris, 
de Thebes. Câteva minute mai târziu, tot câmpul 
acela era în mişcare. Timp de patru ore, întreaga 
armată - cu corturile desfăcute şi încărcate pe 
şlepuri, împreună cu toate bagajele necesare pentru 
soldaţi - s-a aşezat în coloane pe câmp. Douăzeci de 
mii de oameni în fiecare din cele patru direcţii, 
stăteau toţi cu faţa spre un templu al zeului de 
război Rampore. Marele preot al templului, însoţit de 

peste o sută de alţi preoţi, a ieşit din altar până pe 
treptele de marmură ale terasei, în centrul căreia 
era pavilionul principal. Ajungând la marginea 
terasei unde era un altar de aramă, şi-a ridicat mâna 
stângă spre cer, a privit în jur şi ţinându-şi sabia 
deasupra armatei, a invocat binecuvântarea zeilor 
peste oştile adunate. In timpul acestui ritual, toţi 
generalii şi-au plecat capul, fiecare soldat şi-a lăsat 
arma în jos, apoi fanfarele întregii armate au 
izbucnit deodată într-un sunet asurzitor, urmat de o 
tăcere ca de mormânt, în care preotul, cu faţa spre 
altar, a stat nemişcat în timp ce un grup de preoţi au 
adus din templu statuia turnată din aur a zeului 
războiului, înarmat, cu o suliță în mâna dreaptă şi cu 
un coif de diamante pe cap. Preoţii au plimbat-o în 
jurul terasei ca toată armata să o poată privi, apoi au 
aşezat-o în faţa marelui preot care a îngenuncheat 
înaintea ei. Pentru câteva clipe s-a lăsat o tăcere 
profundă. Deşi am înţeles că această închinare 
trebuia să fie înaintea unui Dumnezeu infinit, mi-am 
dat seama că cei mai mulţi dintre ofiţeri şi aproape 
toată oştirea se închina pur şi simplu idolului de aur. 

A urmat o ceremonie în care unii ofiţeri 
aduceau jertfe din partea reginei şi a armatei. 
Marele preot stătea înaintea altarului şi primea 
aceste jertfe, apoi îl invoca pe zeul războiului să le 
accepte şi să le dea victorie asupra vrăjmaşilor. 

Remeses stătea gânditor cu faţa plecată. Am 
observat că el se închina, în adâncul inimii sale, 
Dumnezeului dumnezeilor, oricare şi oriunde ar fi 
întronată această putere peste univers. 

În clipa aceea a apărut o fată frumoasă. - 


Când această invocaţie a luat sfârşit, marele 
preot a luat un vas de cristal plin cu un ulei mirositor 
de Ameracine - un dar foarte scump - şi l-a spart 
deasupra idolului, ungându-l în numele întregului 
Egipt. In clipa aceea, din templul pavilionului a 
apărut o fată frumoasă, fiica marelui preot. Era 
îmbrăcată într-o rochie albă care plutea în jurul ei ca 
un nor purtat de vânt. Pe umeri avea un voal 
purpuriu. Peste părul bogat avea o coroniţă de flori 

cu pietre scumpe de smarald şi safir. În timp ce se 
apropia, preoţii din ambele părţi făceau un pas în 
spate, aplecându-şi capul. Ea avea în mână o ţitră 
din care scotea o melodie dulce şi clară. Acest 
instrument muzical era considerat sacru pentru 
serviciile din templele egiptene şi sunetul lui era 
semnalul pentru începutul sau pentru sfârşitul 
oricărui ritual. 

Marele preot a început un cântec la care s-au 
alăturat cei o sută de preoţi şi apoi întreaga armată a 
început să cânte atât de puternic, încât mi se părea 
că şi piramidele au început să tremure la tunetul a 
optzeci de mii de glasuri. 

Când toate ritualurile au luat sfârşit, Remeses 
a ieşit în faţă a cu un aer superior şi a revizuit toată 
armata. Flota era într-o mişcare paralelă acum, şi am 
văzut galera splendidă a prinţului Moeris, urcând în 
sus pe râu. El era la pupă, cu un leu dresat la 
picioare, pe a cărui umăr prinţul ţinea un picior în 
timp ce ne privea. 

După ce l-am însoţit pe Remeses în marşul 
armatei timp de o zi, m-am despărţit de el pentru a 
mă întoarce la palat, promiţându-i că după ce voi 
vedea Egiptul de Jos, voi trece Nilul ca să-l întâlnesc 
la Thebes. 

La revedere, dragă mamă. Fie ca zeii ţării 
noastre să-ţi păstreze sănătatea. 

Al tău fiu devotat, 
Sesostris 

P reaiubită şi mult onorată mamă, 


În ultima mea scrisoare ţi-am descris în 
detaliu armatele Egiptului, amintindu-mi interesul 
tău faţă de disciplina armatei tale. 

Din ce ţi-am povestit, ai putea să-ţi închipui că 
Egiptul a fost golit de soldaţi. Dimpotrivă, a rămas 
câte o garnizoană în fiecare cetate şi câte o 
fortăreață plină de trupe în fiecare din cele treizeci 
de regiuni. Apoi, pretutindeni în ţară, oriunde sunt 
sclavi evrei, sunt detaşamente care îi păzesc pe 
aceştia cu vigilenţă, obligându-i să muncească din 
greu. Mi se pare că Egiptul este destul de puternic 
ca să poată câştiga un eventual război cu restul 
lumii. Este caracterizat prin putere, economie, 
activitate şi energie, dar curajul, înţelepciunea şi 
fermitatea cu care regina conduce ţara, a contribuit 
mult la aceasta. Remeses, când va ajunge la tron, va 
păstra şi va continua ceea ce a făcut ea pentru 
această ţară. Menţionarea numelui prietenului meu 
nobil îmi aminteşte că nu mai este lângă mine. 
Armata este în mişcare spre sud pentru a opta zi şi el 
mi-a scris despre succesul cu care avansează şi se 
pregătesc pentru luptă. 

Între timp, dragă mamă, îţi voi scrie despre 
scenele zilnice care le văd în jurul meu. 

Sănătatea reginei este acum restaurată şi mă 
tratează cu bunătate, ca pe un fiu al ei, dar sunt 
conştient că sunt onorat ca prieten al lui Remeses, 
care, la despărţire mi-a spus: 

„Dragă Sesostris, stai aproape de mama mea 
ca regretele pentru absenţa mea să-şi găsească o 
recompensă în prezenţa ta. După ce vezi tot Egiptul 
de jos, vino la Thebaid şi vom merge împreună cu 
armata mea în Etiopia.” 

I-am promis că îl voi urmări mereu, dar acum 
îmi petrec timpul observând minunile de veacuri ale 
Memphisului, piramidele uriaşe. Prima mea vizită la 
Memphis şi la piramide a avut loc la o zi sau două 
după ce am venit la palatul Rhoda. Remeses îmi 
promisese că mă va însoţi în cetatea Apis iar acolo 
m-a dat în grija fiului preotului de la templu. În 
dimineaţa următoare, m-am trezit înainte de 
răsăritul soarelui. Splendoarea acelei dimineţi, dragă 
mamă, nu o voi uita niciodată. Atmosfera Egiptului 
este atât de cristalină, încât lumina îi dă o strălucire 
deosebită. Privind spre răsărit, cerurile păreau ca 
safirul amestecat cu un praf de aur, şi de la soarele 
care era încă invizibil, se vedeau doar razele 
radiante de o culoare portocalie pală, proiectate pe 
cerul dinspre zenit. În timp ce mă desfătam privind 
acest răsărit sublim, la urechile mele a ajuns un 
cântec din direcţia templului lui Osiris. Pornind pe 
terasă într-acolo, am auzit glasurile a o mie de preoţi 
cântând un imn al dimineţii, zeului luminii, „ochiului 
strălucitor al lui Osiris”. 

În timp ce priveam scena şi ascultam valurile 
armonioase ale cântecului, Remeses a venit lângă 
mine. 

„Eşti gata, Sesostris, să vezi cetatea şi 
piramidele imediat după ce mâncăm? Mama ne-a 
invitat să servim micul dejun cu ea.” 

Mi-am exprimat plăcerea de a accepta şi am 
pornit să ajungem la regină. Când am intrat, ea era 

ocupată cu o broderie cu cele mai frumoase culori, la 
care lucrau trei fete tinere. Acestea, au mai rămas 
câteva clipe după ce am intrat, privindu-ne timide. 
Când stăpâna lor ne-a primit, a făcut un gest uşor cu 
mâna, iar ele au dispărut după o perdea, părăsind 
apartamentul. Am avut timp să văd că erau foarte 
tinere, de culoare măslinie, cu părul negru şi cu 
cosiţe împletite. 

Femeile Egiptului îşi datorează rangul social 
înalt, respectului pe care îl au din partea bărbaţilor, 
care le dau întâietate pretutindeni. Faptul că Egiptul 
este condus de o regină, este o mărturie că femeia 
este onorată aici atât prin legile deosebite ale 
acestui tărâm, cât şi de tradiţia şi de obiceiurile 
poporului, altfel nu ar fi ajuns la tron. Cu o zi sau 
două în urmă, Remeses mi-a spus, când remarcam 
diferenţa universală dintre sexe: „Noi ştim că dacă 
femeile nu sunt tratate cu respect şi ajutate să-şi 
exerseze influenţa asupra societăţii, standardul 
virtuţilor şi al opiniei publice ar scădea imediat, iar 
manierele şi moralul poporului ar avea de suferit.” 
Cât de diferită este situaţia în ţara noastră, unde 
femeia este respectată, fără îndoială, dar în loc de 
libertatea de care se bucură aici, la noi este mereu 
închisă în casă, fără să i se permită să iasă în public 
fără mahramă. 

Doamnele Egiptului îşi petrec mult din timpul 
lor cu lucrul de mână; şi ori cu mâinile lor, ori cu 
ajutorul servitoarelor lor, ele brodează, ţes şi cos. 
Brodează scaune cu fir de aur şi argint, împodobesc 
canapele cu broderii şi ornamentează tot felul de 
învelitori. La banchete şi festivități sociale, ele stau 
la masă cu bărbaţii. Doar la ceremoniile religioase 
sunt excluse din pricina misterelor teologiei lor. Ţi- 
am scris deja despre serviciile femeilor la temple - 
acestea nu se căsătoresc niciodată. 

La revedere, dragă mamă. Cred că vei observa 
că mi-am făcut datoria şi m-am interesat despre 

modul de viaţă al femeilor din Egipt şi prin faptul că 

m-am grăbit să ţi-l descriu, mi-am dovedit loialitatea 
şi devotamentul pentru cea mai mică dorinţă a ta. 

Al tău fiu credincios şi iubitor, 

Sesostris 

Cetatea Apis 


D ragă mamă, 


Îţi mulţumesc pentru scrisoarea lungă şi 
binevenită, scrisă din palatul tău din Sidon, unde te- 
ai dus să celebrezi ritualurile lui Adonis. Ai făcut o 
aluzie cu privire la vizitele tale la templele Astarteii 
şi ale lui Tamuz, în Liban. 

Cu cât discut mai mult cu înțeleptul şi 
virtuosul prinţ Remeses, cu atât mai mult îmi dau 
seama de natura eronată a mitologiei noastre, 
mamă, de înşelăciunea idolatriei şi a miturilor care 
formează expresia naţională a închinării noastre, 
care constă în figurinele materiale, nevrednice de 
reverenţa unei minţi inteligente. Nu ştiu dacă pot să 
mă uit la ele şi să onorez în inima mea zeii pe care îi 
reprezintă, aşa cum privesc zilnic la tabloul pictat al 
chipului tău. Ne-am obişnuit să ne închinăm la tot 
felul de statuete, dragă mamă, dar unde este 
Dumnezeul Infinit? Când mă gândesc la tine, mi se 
pare că o parte din mine zboară spre tine. In 
amintire şi imaginaţie, mi se pare că-mi pot trimite 
gândurile instantaneu la tine şi te pot privi aşa cum 
eşti. Dar Infinitul, pe care Remeses ll numeşte 
Dumnezeu, spre deosebire de alţi zei, unde se 
ascunde oare? Dacă există, de ce nu se revelează? 
Cât de tăcută şi impenetrabilă este taina care-l 
învăluie! Va rămâne El oare pentru totdeauna ascuns 

în norii misterioşi ai spaţiului? Oare nu se va lăsa 
găsit de oameni? Totuşi, conştiinţa noastră 
interioară, natura înconjurătoare pe care o vedem, 
rațiunea, toate ne demonstrează că există o singură 
Fiinţă supremă, Dumnezeu, o singură Cauză 
Principală a oricărei existențe, oricât de numeroase 
ar fi autorităţile create de El şi prin care guvernează 
universul vast. Aceasta este teoria lui Remeses, care 
pare să fie mult superior poporului şi ţării sale în 
pietate şi înțelepciune. 

Îţi voi repeta o parte a unei discuții pe care am 
avut-o împreună după ce am dus o jertfă în templul 
lui Apis pentru restaurarea sănătății reginei. In timp 
ce ne depărtam de templu pe o alee frumoasă, 
mărginită de salcâmi, copaci de tamarisc cu franjuri 
de frunze delicate, mi-a spus: 

„Sesostris, fără îndoială, după toate discuţiile 
mele cu tine, m-am tulburat şi mi se pare că sunt un 
idolatru astăzi, la fel de meschin ca şi vâslaşul acela 
de galeră pe care l-am văzut jertfind o ghirlandă din 
frunze de papirus şi de mac, aceluiaşi zeu.” 

„Nu, nobile prinţ”, i-am răspuns eu. „Am văzut 
în tine un închinător intelectual, ai cărui ochi 
trupeşti privesc aşa-numitul taur sacru, dar a cărui 
spirit se înalţă spre Marele Osiris.” 

„Nu, nu, Sesostris. Taurul nu reprezintă 
pentru mine nimic, în nici un sens, dar ca prinţ al 
unei împărăţii ale cărei legi implică închinarea 
înaintea lui Apis în Memphis, sau înaintea taurului 
sacru din On, ţin toate aceste obiceiuri doar de 
formă pentru că nu îndrăznesc încă să le schimb. 
Religia mea este însă spirituală, aşa cum cred că 
începe să devină şi a ta; dar cum să le prezint o 
astfel de credinţă egiptenilor? Ei nu pot să se închine 
unei inteligenţe abstracte. Totuşi, când voi ajunge pe 
tron, vreau să renovez întreaga teologie a preoţiei, 
să cobor soarele înaripat de pe templul din On, să 
sfărâm taurul sacru Apis şi să nimicesc toţi idolii din 

miile de temple din cele două Egipturi, însă cu ce 
credinţă voi înlocui religia pe care vreau să o 
desfiinţez?” 

„Cu o închinare intelectuală şi spirituală a 
Dumnezeului Infinit şi Suprem”, i-am răspuns eu. 

„Dar cine îmi va lumina ignoranţa mea proprie 
cu privire la el, Sesostris? m-a întrebat el trist. Ce 
ştiu eu despre El în afară de faptul că şi conştiinţa şi 
inima din pieptul meu îmi spun că există? Cred că 
mai întâi ar trebui să ştiu unde este Dumnezeu, ca să 
pot să le spun oamenilor cum să-L. caute când I se 
roagă Lui. Trebuie mai întâi să-i conving să 
îmbrăţişeze o credinţă pură într-o închinare 
Dumnezeului Infinit, independentă de idoli, imagini 
şi simboluri, fiindcă atâta timp cât ei le au pe toate 
acestea, îşi vor îndrepta atenţia asupra lor, 
considerându-le zei. Dar ce cunosc eu despre 
Dumnezeul pe care aş vrea să le arăt? Absolut nimic! 
Ştiu doar că există un singur Dumnezeu Suprem - 
raţiunea demonstrează.” 

Eu am  încuviinţat imediat concluzia 
raţionamentului prinţului. 

“Existând Dumnezeu ca Singura şi Suprema 
putere din univers, toate fiinţele li sunt inferioare, 
chiar şi zeii la care se închină oamenii. Se cuvine, 
deci, ca toţi oamenii să se închine, nu acestor zei, ci 
Dumnezeului dumnezeilor. Şi este evident că ar 
trebui să ne închinăm Lui în mod spiritual, deoarece 
noi suntem alcătuiți din suflet şi trup, iar sufletul 
nostru este fără îndoială, partea cea mai superioară. 
Cel care a făcut sufletul nostru, este în mod cert 
superior gândirii noastre, şi trebuie să fie un Spirit.” 

Apoi am întrebat: 

„Crezi, Remeses, că acest Dumnezeu Infinit se 
va revela vreodată pe Sine, ca să ştim să ne 
închinăm Lui cum se cuvine?” 

„Fără îndoială, Sesostris, a răspuns el şi o 
lumină de speranţă i-a strălucit în ochi. Creatorul 

universului şi al lumii trebuie să fie o Fiinţă 
binevoitoare, plină de bunătate şi înţelepciune.” 

„De asta nu pot să mă îndoiesc”, a fost 
răspunsul meu. 

„in bunătatea Lui, atunci, El caută fericirea 
omului. Cunoştinţa acestui Dumnezeu adevărat ar 
ridica omul şi ar da fericire întregului neam 
omenesc. Ar risipi ignoranta, ar desfiinţa idolatria, l- 
ar aduce pe om mai aproape de Dumnezeu şi în mod 
consecvent, l-ar aduce la un nivel mai înalt în 
univers. Un Dumnezeu al înţelepciunii, al bunătăţii şi 
al justiţiei va căuta să ajungă la acest rezultat. De 
aceea, lumea va primi la împlinirea timpului, când 
vor fi pregătiţi, o revelaţie din partea Lui.” 

Rostind această concluzie, faţa lui Remeses 
părea să strălucească de o inspiraţie supranaturală, 
urmată de o umbră adâncă. Apoi a spus cu tristeţe: 

„Cum aş putea să călăuzesc Egiptul spre 
Adevăratul Dumnezeu, când El nu m-a învăţat nimic 
despre Sine? Nu, nu, Sesostris, Egiptul trebuie să 
aştepte şi eu trebuie să aştept ziua mare a revelaţiei. 
Dar ea va veni! Dacă nu va veni, înseamnă că nu 
există Dumnezeu! Fiindcă un Dumnezeu care se 
ascunde pentru totdeauna de creaţia Sa nu poate fi 
cunoscut! Noi înşine suntem mărturii vii ale 
bunătăţii şi dragostei Sale. Deci în ciuda tuturor 
formelor de idolatrie care umplu pământul, să ne 
înălţăm inimile, Sesostris, spre singurul Dumnezeu! 
Să ne închinăm Lui în taină până când va hotări să 
Se arate pământenilor.” 

În legătură cu acest subiect, dragă mamă, îţi 
voi descrie o scenă religioasă la care am fost martor 
în templul lui Apis cu ocazia unei excursii făcută 
împreună cu Remeses. 

Îţi povestisem de dragostea cu care s-a oferit 
să mă însoţească la Memphis, unde m-a lăsat şi a 
plecat cu armata lui în sud. După o călătorie plăcută 
pe apă am ajuns în Memphis, cetatea cu cea mai 

mare importanţă religioasă din Egipt, deoarece este 
recunoscută ca fiind reşedinţa taurului sacru, Apis. 

După ce am trecut prin câteva pieţe 
aglomerate am ajuns într-un loc deschis şi larg în 
mijlocul căruia era o fântână mare, înconjurată de 
câţiva lei sculptați din piatră cenuşie de porfir. Într-o 
parte a acestei pieţe era un lac mărginit de copaci. 
În altă parte, o pădure misterioasă; în a treia 
direcţie, era un templu dedicat tuturor animalelor 
sacre din Egipt. O enumerare a acestora îţi va dovedi 
cum, în antichitate, prima depărtare de la închinarea 
la un singur Dumnezeu, a convertit religia într-o 
superstiție grosolană prin personificarea atributelor 
sale în forme de animale. Şi nu-i destul că au 
embleme închipuitoare în toate templele lor şi pe 
toate monumentele sculptate ce reprezintă viaţa, 
bunătatea, puterea, puritatea, măreţia, stăpânirea, 
autoritatea, împărăţia, sănătatea, dar le adoră 
închinându-se la maimuţă, la vulpe, la câine, la lup şi 
la şacal, toate cinci sacre zeului Anubis. De 
asemenea, ei se închină la mangustă şi la pisică, care 
este tratată cu multă reverență şi superstiție, iar 
când piere, este îmbălsămată cu multe ritualuri. Nici 
plantele nu scapă de serviciile religiei lor. Lotusul, 
obiectul favorit de imitație în toate sculpturile 
templelor este considerat sacru şi este emblema 
celui mai antic zeu al Egiptului, dar este şi emblema 
favorită a lui Osiris, deoarece se află sculptat în 
toate templele lui. Apoi, ramura de finic este 
simbolul astrologiei egiptenilor. 

Acum, dragă mamă, poţi să te miri de prinţul 
Remeses - că un om cu intelectul, sensibilitatea, 
judecata şi cunoştinţa lui se întoarce de la miile de 
zei nevrednici, jalnici şi mărunți ai Egiptului şi caută 
o credinţă şi o închinare pură? Poţi să te miri că 
doreşte să dea poporului său o religie mai 
înălţătoare şi spirituală? Religia lor a fost împărţită 
în atât de multe subdiviziuni, încât se spune despre 

egiptenii care cred că se închină lui Dumnezeu în 
orice lucru, că nu i se închină deloc! 

În scrisoarea următoare îţi voi descrie vizita 
mea la templul lui Apis. Acum sunt oaspetele marelui 
preot din Memphis. 


Al tău fiu iubitor, 
Sesostris 

Palatul preotului lui Apis 


S cumpă mamă, 


Îţi voi descrie acum vizita care am făcut-o 
împreună cu prinţul la cel mai remarcabil altar din 
Egipt. Templul însuşi este un edificiu masiv şi 
impunător, din fildeş roşu, care ocupă o mare parte 
din piaţa vastă pe care ţi-am descris-o în scrisoarea 
precedentă. 

Când eram gata să urcăm spre poartă, am 
tresărit la zarva multor glasuri şi privind în jur am 
observat un marinar din Tir alegând prin piaţă plin 
de frică. Mulțimea ce-l urmărea şi creştea în fiecare 
clipă, striga mereu şi cerea răzbunare. Când s-a 
apropiat, am văzut că era palid, de parcă ar fi fost 
mort. Dându-mi seama că este fenician, i-am făcut un 
gest cu mâna şi l-am chemat spre mine. Mi-a căzut la 
picioare strigându-mi: 

„Salvează-mă te rog, domnul meu!” 

„Ce ai făcut?” l-am întrebat. 

„Doar am omorât o pisică, domnul meu!” 

Multimea ajunsese aproape lângă mine ca un 
val împins de furtună şi scotea strigăte îngrozitoare. 

„Aş putea încerca să-l ocrotesc, Remeses?” am 
întrebat eu, fiindcă ştiam că, dacă nu intervin, va fi 
ucis pentru că le-a omorât unul din animalele lor 
sacre. 

„Voi încerca să fac tot ce pot, dar mă tem că 
intervenţia mea nu va ajuta într-un caz ca acesta”, a 
răspuns el. În acelaşi timp şi-a ridicat mâna cu 
dezaprobare înaintea gloatei înfuriate. 

„Nu, nici măcar prinţul nu-l poate salva! A 
omorât un animal sacru! După legea noastră trebuie 
să moară şi noi îl vom jertfi zeilor!” 

În zadar i-am rugat şi în zadar a încercat 
Remeses să intervină. Sărmanul om a fost sfâşiat 
înaintea ochilor noştri şi călcat în picioare cu furie. 
Aceasta este moartea teribilă de care au parte cei 
care omoară accidental o pisică sau un ibis. 

„Puterea statului este slabă în comparaţie cu 
nebunia superstiţiei”, a remarcat Remeses când am 
intrat în templu. 

Inchinarea la Apis şi Mnevis, taurii consacraţi 
lui Osiris, demonstrează punctul culminant al 
închinării la animale în Egipt. Am fost foarte surprins 
când m-am apropiat de acest animal zeificat. La 
intrarea pe alee, am fost întâmpinați de către preoţi, 
aşezaţi pe două coloane, îmbrăcaţi în haine albe, 
care purtau un voal stacojiu, culoarea sacră a lui 
Apis. Aceştia l-au primit pe prinţ cu plecăciuni. 
Mergând unul înainte şi unul în urma noastră, ne-au 
escortat de-a lungul unei alei solemne cu coloane 
sculptate, până am ajuns la o uşă de aramă. Un preot 
a deschis-o şi am intrat într-o sală maiestuoasă. Am 
rămas acolo câteva clipe, apoi o altă uşă s-a deschis 
în partea opusă de unde a apărut un preot ce ducea 
taurul sacru cu un lanţ de aur legat de coarnele lui. 
Animalul era foarte mare, de culoare neagră, cu 
excepţia unei pete albe pe frunte. În jurul coarnelor 
şi în jurul gâtului avea ghirlande de flori. Preotul l-a 
plimbat în jurul sălii şi egiptenii se proşterneau 
înaintea lui. Apoi a luat un medalion de mărgăritare, 
l-a aşezat în jurul gâtului taurului şi apropiindu-se de 
Remeses i-a spus: 

„Domnul meu prinţ, maiestatea sa sacră 
acceptă cu graţie şi condescendenţă jertfa din partea 
reginei şi a poporului.” Apoi a luat o tavă pe care era 
un tort care-i plăcea mult animalului. S-a apropiat de 
el şi taurul l-a mâncat în câteva clipe. A urmat un 
murmur de satisfacţie, fiindcă refuzul taurului de a 
mânca tortul ar fi fost considerat o prevestire rea 
pentru armata egipteană. Preotul a zâmbit mulţumit. 

Când am ieşit din templu, Remeses mi-a spus: 
„Fără îndoială, te miri de faptul că eu particip la 
asemenea superstiții. Dar îmi este greu deocamdată 
să le distrug, mai ales că nu am nici o revelaţie pe 
care să mă bazez că ar fi adevărată şi că ar putea 
înlocui cu succes aceste idolatrii. Dar aici trebuie să 
te părăsesc, am ajuns la uşa palatului ierarhului. 
Preotul te-a invitat să fii oaspetele lui cât stai pe aici. 
El nu numai că te va învăţa tot ce doreşti să ştii, ci va 
vizita cu tine marele templu al piramidei lui Cheops.” 

Ne-am luat rămas bun unul de la celălalt şi 
prinţul a plecat. 

Acum, dragă mamă, îţi voi descrie vizita mea 
la piramide, deşi i-am scris toată această povestire 
prinţesei Thamonda. IÎnsoţit de ierarh şi de alţi câţiva 
lorzi tineri, am părăsit cetatea în care poleite şi am 
intrat pe un drum de piatră mărginit de copaci. Pe 
ambele margini de drum totul era înverzit. Apoi am 
ajuns la marginea unui lac frumos - Lacul Morților - 
unde am trecut pe lângă un alai de altare. Aş vrea 
să-ţi spun scopul acestora, fiindcă în Egipt, fiecare 
lucru are un scop religios. Acest lac reprezintă 
trecerea din lumea aceasta în cealaltă. Egiptenii 
cred că există o altă lume în care fiecare suflet va 
primi o răsplată sau o pedeapsă. Când o persoană 
distinctă moare, după două sau trei zile, trupul îi 
este luat şi dat la îmbălsămat, într-un loc special, 
într-un colţ al oraşului, destinat pentru acest scop. 
Aici, prietenii mortului trebuie să aleagă unul din 
cele trei modele diferite de îmbălsămare. Dacă 

persoana este de rang înalt, trupul rămâne şaptezeci 
de zile pe mâna celor care îmbălsămează. În timpul 
acesta,  bocitorii îşi continuă simbolurile de 
lamentaţie, care adesea sunt excesive: îşi sfâşie 
hainele, se bat cu pumnul în piept şi îşi toarnă ţărână 
pe cap. 

Ne-am oprit carele pentru a vedea un cortegiu 
funerar ce trecea pe malul lacului, pe magistrala 
largă ce venea de la Memphis. Mai întâi veneau 
şapte cântăreţi, care cântau un cântec solemn de jale 
din lire, flaute şi harfe cu patru coarde. Robii duceau 
vaze cu flori, coşuri cu torturi poleite, fructe şi cupe 
de vin. Doi băieţi duceau un vițel roşu pentru a-l 
jertfi în numele mortului, iar alţi doi duceau într-un 
coş trei gâşte albe ca zăpada, de asemenea pentru 
jertfă. Alţii duceau altare în miniatură, care 
conţineau idolii străbunilor lor. Şapte oameni duceau 
cuțite, sandale şi arcuri cu săgeți. Apoi am văzut opt 
oameni ce duceau o masă, o canapea brodată cu aur, 
cutii poleite şi un car de fildeş şi argint. Preotul mi-a 
spus că toate aceste articole aparținuseră 
decedatului. Pe lateralele carului era scris numele 
Rathmes, lordul grădinilor regale. 

Apoi, a venit un om venerabil, cu trăsăturile şi 
barba caracteristică evreilor. Surprins de a vedea pe 
unul din aceşti oameni fără o unealtă de muncă în 
mână sau plecat până la pământ sub povara 
cărămizilor, l-am urmărit atent şi am recunoscut faţa 
grădinarului şef Amrami, sau Amram, pe care-l 
văzusem adesea în grădina reginei şi pe care 
Remeses îl luase în serviciul său, fiindcă era soţul 
doicii sale - este un lucru obişnuit pentru nobilii 
egipteni să aibă doici evreice pentru copilaşii lor. 
Când Remeses a fost mic, am înţeles că soţia acestui 
bătrân evreu i-a fost doică. i-am mai spus şi 
altădată despre asemănarea izbitoare dintre acesta 
şi Remeses. Mi se pare că nu poate fi o asemănare 
mai mare, arată amândoi de parcă ar fi tată şi fiu. 

Au urmat şi alţii, apoi preotul care oficia 
înmormântarea, cu pielea lui sacră de leopard pe 
umeri şi avea în mână un toiag şi o vază pentru 
jertfă. In spatele preotului venea un car fără roţi, 
tras de patru boi albi şi de şapte oameni înjugaţi 
împreună cu boii, iar alături de ei mergea un ofiţer. 
Pe acest car era aşezat sarcofagul, împodobit cu flori 
şi pictat cu diferite embleme şi simboluri. Intr-o 
parte era deschis, pentru ca astfel capul mumiei să 
fie expus la vedere. Pontiful templului mergea 
alături, apoi urmau rudeniile de parte bărbătească 
ale mortului. Puțin mai în spate, mergea un tânăr 
care arunca câte o floare de lotus dintr-un coş la 
fiecare câţiva paşi, şi care încheia cortegiul. 

Închei şi scrisoarea aceasta, dragă mamă, cu 
cele mai sincere urări pentru fericirea ta. 

Al tău fiu, 
Sesostris 

Cetatea Memphis 


| ubită mamă, 


Voi continua acum să-ţi povestesc despre 
înmormântarea „domnului grădinilor regale”. Când 
cortegiul a ajuns la treptele ce coborau spre lacul 
sacru, sarcofagul a fost aşezat într-o barcă poleită, 
pregătită pentru cel decedat. Aceasta a fost legată 
de o galeră decorată. Prietenii şi rudeniile mortului 
s-au urcat în alte bărci ce aşteptau acolo. În timp ce 
lăutarii cântau cântece de jale, întregul alai a trecut 
de partea cealaltă şi, despărțiți în grupuri, au pornit 
spre „Drumul Mormintelor”, au traversat un câmp 
îngust şi au intrat pe poarta marelui cimitir din 
Memphis. Am mers încet în urma cortegiului şi am 
văzut cum au luat mumia din sarcofag şi au aşezat-o 
în picioare în încăperea mormântului. Un preot i-a 
stropit pe toţi cei prezenţi cu aşa-numita „apă 
sfinţită”, iar marele preot a ars tămâie înaintea unui 
altar al mormântului, apoi a pus toate jertfele pe el. 
Mumia a fost îmbrăţişată de prietenii care plângeau 
în timp ce lăutarii cântau afară, iar înăuntru se 
auzeau cei care boceau. 

Am plecat apoi, înconjurând lacul Acherusis la 
umbra pădurilor solemne şi preotul i-a poruncit 
căruţaşului să mă ducă din nou la poarta 
mormintelor de unde am pornit în linie dreaptă spre 
cea mai mare dintre cele trei piramide din afara 

Memphisului. Acum eram pe aşa-zisul „Drum Sfânt”, 
care era plin de oameni ce mergeau sau veneau din 
cetate. Pe ambele margini stăteau cei care vindeau 
tot felul de idoli, statuete ale persoanelor eminente 
decedate, fructe, flori, talismane, legume, păsări şi 
pâine. Drumul era foarte aglomerat, plin de viaţă şi 
de activitate. 

Am mers mai departe şi am ajuns la un 
mormânt foarte somptuos, înaintea căruia era 
adunată o mare mulţime de oameni. Sicriul tocmai 
fusese coborât din dric şi aşezat pe treptele 
mormântului. Era înmormântarea unei doamne 
importante. Sicriul era osirian, sculptat cu columne 
şi hieroglife, printre care erau simbolurile şarpelui 
înaripat, ibisul şi scarabeul. 

„Hieroglifele, mi-a spus tovarăşul meu, conţin 
numele şi calităţile decedatei.” 

În acel moment, un preot luând o atitudine 
impozantă, s-a apropiat, a atins sicriul cu o baghetă 
şi a rostit cu glas răsunător: 

„Am decis. Să fie înmormântată şi sufletul ei 
să locuiască în Amenthe, împreună cu Osiris. 
Judecata s-a făcut în favoarea ei! Să fie 
înmormântată!” 

Auzind această hotărâre, l-am întrebat pe 
preot semnificaţia ei, iar el mi-a răspuns: 

„Acest act se referă la judecata lui Osiris. La 
Lacul Morților nu am fost martorii celeilalte 
ceremonii, fiindcă decedatul a fost adus din On şi 
fusese deja judecat înainte de trecerea Nilului. Dacă 
am fi văzut cortegiul acela mai degrabă, am fi văzut 
patruzeci şi două de persoane, alese ca judecători, 
aşezaţi pe o piatră semicirculară de pe malul 
lacului.” 

„Am observat scaunele din piatră”, am 
intervenit eu. 

„Aşezaţi pe ele, cei patruzeci şi doi de 
judecători aşteaptă cortegiul. Barca poleită ce 

aşteaptă să primească corpul neînsufleţit, este trasă 
la mal. Cei ce duc mortul se opresc în faţa ei şi-l 
aşează înaintea judecătorilor. În timp ce prietenii 
decedatului privesc scena nerăbdători şi îngrijoraţi, 
unul dintre judecători se ridică şi întreabă dacă 
cineva din cei prezenţi poate să-l acuze în mod legal 
pe decedat că ar fi făcut vreun rău cuiva. Dacă cel 
decedat, cât a fost în viaţă, a făcut vreo nedreptate, 
duşmanii săi ies în faţă şi-l acuză. Judecătorii 
cântăresc acuzaţia şi dacă au dovezi, poruncesc ca 
ritualurile de îngropare să nu se mai efectueze.” 

Am văzut o astfel de judecată, dragă mamă, 
când ne-am întors de la piramide. A fost 
înmormântarea unei doamne respectabile. 

Apropiindu-se de judecători, unul din cei 
prezenţi a spus: 

„O acuz pe decedată că, deşi a avut condiţii, 
nu şi-a ajutat tatăl să ducă o viaţă mai bună, lăsându- 
l muritor de foame.” 

„Aceasta este o mare crimă după legile 
noastre, a rostit un judecător. In familie, fiicele au 
obligaţia morală de a-şi îngriji părinţii săraci. 
Această doamnă ştia lucrul acesta şi, se pare că avea 
posibilitatea să o facă. Dar care sunt dovezile?” 

Trei persoane au venit în faţă şi au depus 
mărturii asupra faptelor. 

„Decedata nu este vrednică să treacă Lacul 
Morților. Îngroparea este interzisă.” 

Au urmat strigăte sfâşietoare din rândurile 
rudeniilor îngrozite, iar mumiei nu i s-a permis să 
intre în barca sacră şi a fost dusă înapoi în cetate, 
unde avea să rămână în casă câţiva ani de zile, iar 
apoi, după anumite ceremonii va putea fi îngropată 
cu ruşine, în „mormântul celor răi”. 

Pe de altă parte, dacă acuzatorii nu aduc 
argumente vor fi alungaţi cu pietre de către prieteni, 
iar aceştia din urmă se unesc cu bucurie, aducând un 
elogiu celui decedat. 

„Ce se va întâmpla cu sufletul după moarte?” 
l-am întrebat eu. 

„Acesta este un mister, domnul meu! spuse el. 
Noi, preoţii lui Apis nu credem la fel ca şi cei ai lui 
Osiris din On, care spun că, după ce trupul 
putrezeşte, sufletul intră într-un animal, 
metamorfozându-se în diferite trupuri de animale 
terestre, acvatice şi de păsări zburătoare, în final 
intrând iarăşi în trupul unui copil nou născut.” 

„Nu cumva acesta este motivul pentru care se 
îmbălsămează trupul decedat, am întrebat eu, pentru 
a opri astfel transmigraţia sufletului cât mai mult 
timp posibil?” f 

„Fără îndoială, a răspuns el. Imbălsămarea 
trupurilor îşi are originea în doctrina care se referă 
la transmigraţia sufletelor. Circuitul unui suflet, prin 
toate aceste metamorfoze, durează trei mii de ani. 
Aceasta este credința preoților soarelui. 
Transmigraţia nu are nimic de a face cu răsplata sau 
cu pedeapsa, dar este o condiție a creației ca sufletul 
să parcurgă acest circuit al împărăției animale 
înainte de a putea intra din nou într-un trup 
omenesc. Doctrina noastră de metempsihoză susține 
doar că Osiris trimite înapoi sufletul păcătos din 
Amenthe pe pământ, în trupul unui porc, drept 
pedeapsă, iar când pedeapsa este săvârşită, îi este 
permisă întoarcerea în Amenthe.” 

Am ajuns în faţa unei arcade gigantice care 
făcea intrarea în templul piramidei lui Cheops iar 
ierarhul a încetat să mai vorbească. 

Pentru o clipă, în timp ce goneam în carul 
nostru strălucitor şi armăsarii îşi înălţau capetele 
parcă mândri de carul aurit, n-am mai văzut 
piramida din cauza aripilor gigantice ale Porții 
Piramidelor. Aceste aripi erau turnuri din piatră 
syenită, cu doisprezece etaje, mai înalte decât 
palmierii ce cresc pe ambele părţi ale intrării. 

Am trecut pe sub arcada înaltă, şi odată ajunşi în 
partea interioară a porţii, am avut în faţă o privelişte 
de o frumuseţe  neînchipuită. lImaginează-ţi o 
colonadă din cei mai frumoşi stâlpi pe care arta i-ar 
putea crea, întinzându-se pe ambele părţi ale unui 
câmp cu o întindere de o mie de cubiti. Privind spre 
răsărit, puteai vedea o platformă pe care se ridicau 
piramidele, iar la un capăt stătea un andro-sfinx de 
mărime colosală, cu o faţă de războinic pe care se 
citea o odihnă eternă. Deşi culcat la pământ, sfinxul 
măsura şaptezeci de picioare în înălţime. Această 
sculptură, alături de ceilalţi sfincşi este simbolul 
puterii şi a inteligenţei. 

Am coborât din car pentru a contempla scena 
de dinaintea mea. Măreţia sfinxului acoperă distanţa 
dintre stâlpii masivi şi colonadă. Între labele lui, care 
au o lungime de cincizeci de picioare - trupul fiind de 
trei ori mai lung - este un templu frumos, împodobit 
cu alabastru oriental. Pe cap are un coif şi deasupra, 
ca o creastă, stă un şarpe poleit cu aur. Coiful este 
plin cu solzi albaştri, roşii, verzi şi portocalii. O 
barbă mare îi cade pe piept sub care se înalţă 
templul unde se aduc jertfele zilnice oferite acestui 
zeu. 

La capătul acestui drum am coborât pe un 
plan înclinat până am ajuns la o platformă din 
marmură, pe care se afla icoana din piatră a lui 
Osiris. Urma încă un rând de trepte din porfir şlefuit. 
Am urcat pe ele şi am ajuns la acelaşi nivel cu vârful 
templului. În centrul acestei platforme este o statuie 
de-a lui Horus, turnată în bronz. De acolo, am 
coborât alte treizeci de trepte unde am ajuns între 
labele gigantice ale sfinxului şi ne-am trezit în faţa 
templului. Dar, dragă mamă, nu pot să rămân la 
picioarele sfinxului. Părăsind templul, am urcat 
câteva şiruri de trepte şi am ajuns pe o platformă din 
piatră unde se înălța o statuie antică din marmură, 
roasă de timp, a lui Chephres cel Mare. Ajunşi pe 

această terasă, am privit celelalte două piramide şi 
între ele era arcada unui templu vast, care, 
extinzându-şi pilonii în ambele părţi, îmbrăţişează 
piramidele gemene într-un edificiu de o grandoare şi 
de dimensiuni ce nu pot fi măsurate cu ochiul şi care 
sfidează imaginaţia. Am rămas câteva clipe nemişcat, 
privind uimit. Spectatorul nu-i poate percepe 
semnificaţia până nu ajunge pe terasă. Numai de 
acolo se poate înţelege întregul proiect; sfinxul este 
paznicul piramidelor. 

Acest templu, construit din cărămidă şi 
îmbrăcat în marmură, are aspect de ruină pentru că 
nu a fost păstrat la fel de bine ca şi piramidele, chiar 
dacă a fost ridicat în acelaşi timp. 

Acum urmează să intru în sala de recepţie, aşa 
că sunt nevoit să-ţi spun la revedere, dragă mamă, şi 
pe curând. 


Sesostris 

Cetatea On 


P reaiubită şi mult onorată mamă, 


Ne-am apropiat de arcada centrală mergând 
pe un platou pavat pe care ar fi putut să meargă unul 
lângă altul două sute de care. Acest platou era 
mărginit, de jur împrejur, de un rând dublu de 
coloane maiestuoase pe care erau sculptate frunzele 
de lotus despre care ţi-am mai povestit. 
Antablamentul gigantic care le unea vârfurile era 
acoperit cu simboluri sacre, viu colorate şi încoronat 
cu statui de regi, săpate din granitul gri închis din 
Etiopia. O parte din acestea erau roase de timpul, 
care îşi aruncase mantia distrugerii peste tot colosul 
acesta. Peste câteva secole totul va cădea la pământ, 
cu toate că arată masiv şi este construit din 
cărămidă, acoperit cu tencuială şi apoi pictat. Numai 
piramidele de piatră, care au rezistat până acum, vor 
rămâne în picioare atâta timp cât vor rezista şi 
munţii de granit din care au fost tăiate cuburile lor 
uriaşe. Trecând pe sub arcadă, ne-am trezit în curtea 
templului Piramidelor şi din locul acesta puteam 
vedea marele proiect. Legate cu aripi, susţinute de 
coloane, piramidele se înălţau într-o grandoare 
sublimă pe ambele părţi. 

Ne-am plimbat un timp pe aleile mărginite de 
coloane ale acestui mare mausoleu, după care am 

început ascensiunea piramidei mai mari, cunoscută 
sub numele de „Piramida lui Cheops”, cealaltă 
purtând numele „Piramida lui Chephres”, după cum 
m-a informat preotul, iar a treia, care se înalţă la 
sud, era numită „Piramida lui  Faraon-Men- 
Cherines”. Urcuşul a fost extrem de dificil - în trecut 
trebuie să fi fost imposibil, când faţa îi era cu totul 
şlefuită - însă acum, fiind roasă de timp în multe 
locuri, şi intenţionat în altele, se formase o „cărare”, 
ce ducea până la vârf. Am fost însoţiţi de nişte ghizi 
cu experienţă care au urcat cu uşurinţă, ajutându-i în 
acelaşi timp pe câţiva străini să urce şi ei. 

La jumătatea drumului, o bucată de piatră - 
care a fost probabil mişcată de trăsnet din locul ei - 
ne-a oferit, preotului şi mie, un loc de odihnă. In cele 
câteva momente cât am stat acolo, am avut 
oportunitatea să văd priveliştea ce se întindea 
dedesubt, care, mai întâi, m-a făcut să ameţesc, 
fiindcă urcaserăm la o înălţime de patru sute de 
picioare. Mi se părea că sunt suspendat pe nişte 
aripi deasupra unui abis. Oamenii de jos se vedeau 
ca furnicile, în timp ce statuile colosale din centru 
platoului au fost reduse la mărimea naturală a 
oamenilor. 

Am început din nou să urcăm, şi frânţi de 
oboseală, am ajuns în vârf; eram conştienţi de 
pericolul prin care am trecut - o simplă alunecare a 
piciorului sau a mâinii ne-ar fi fost fatală, deoarece 
fiecare treaptă era până la înălţimea unui om. 

Cum ţi-aş putea descrie, dragă mamă, scena 
pe care am privit-o de la înălţimea aceea? Nu există 
termeni de comparaţie. În primul rând, vedeam valea 
Nilului ce se întindea multe leghe la dreapta şi la 
stânga, asemănându-se cu o curea verde de câteva 
mile lăţime, prin mijlocul căreia râul curge ca o fâşie 
de argint, în timp ce pe marginile ei strălucesc 
nenumărate cetăţi ca nişte mărgăritare. Spre nord şi 
spre sud puteam să văd nu mai puţin de o sută de 

piramide, mult mai mici decât cele descrise mai sus, 
ce reflectau lumina soarelui din diferite unghiuri. 

„Toate acele morminte sunt ale regilor, dar 
mai vechi decât acestea, spuse ierarhul privindu-le. 
Cărţile noastre sacre spun că aceste două piramide 
sunt opera uriaşilor care au trăit pe pământ înainte 
de potopul din vremea lui Noe. Sunt mormintele 
regilor şi construcţia lor a durat sute de ani, după 
anii noştri de după potop. Conform religiei noastre, 
zeii au adus potopul pe pământ ca să pedepsească 
oamenii, care datorită vârstei lor înaintate, 
deveniseră foarte înţelepţi, dar în acelaşi timp şi 
foarte răi. Aceste morminte mari au rezistat 
distrugerii apei, şi deşi ruinate, au rămas totuşi 
impunătoare. Când au fost construite în Antichitate, 
întreaga lor suprafaţă a fost acoperită cu pietre 
şlefuite din cel mai strălucitor albastru şi din cel mai 
pur alb, aşezate alternativ în pătrate perfecte. Vezi, 
domnul meu, că aici sunt câteva rânduri după care 
poţi să deosebeşti culorile - restul a fost distrus de 
potop, de valurile şi talazurile lui care s-au năpustit 
în torente peste tot pământul. După ce apele s-au 
retras, zeii au redus vieţile oamenilor la o sută de 
ani. De aceea, piramidele construite de regi după 
potop sunt mult mai mici.” 

„Crezi, l-am întrebat eu pe preot, că aceste 
trei piramide au fost construite de uriaşii din epoca 
dinaintea marelui potop?” 

„Se pare că aceasta este singura ipoteză, mi-a 
răspuns el ferm. Când viaţa omului s-a scurtat de la 
o mie de ani la o sută, statura lui, de asemenea, a 
scăzut foarte mult. De aceea oamenii de azi nu mai 
pot construi o piramidă de aceleaşi dimensiuni ca 
cea a giganţilor.” 

„Atunci crezi că înainte de potop oamenii erau 
uriaşi?”, am întrebat eu îndoielnic. 

„Piramidele atestă faptul acesta, a răspuns el, 
arătând cu un gest expresiv al mâinii sale spre 

piramida opusă. Noe însuşi, spune tradiţia, şi fii săi, 
Chephres, Chufu şi Amun sau Men-Cherines, erau 
uriaşi. Egiptenii le-au dat nume diferite 
considerându-i şi astăzi zei. Se spune că Amun a fost 
înmormântat în a treia piramidă. În a doua este 
bătrânul rege Chephares sau Chephret, care a fost 
adus din locul unde a murit, aşezat într-un sarcofag 
deasupra încăperii şi înmormântat ca fiind ultimul 
rege de dinaintea potopului.” 

Dar trebuie să mă întorc la panorama ce se 
vedea din vârful mausoleului giganţilor. Soarele era 
aproape la orizont şi-şi arunca razele ce reflectau 
nuanțele de roz, auriu şi purpuriu, paralel cu valea. 
Era un cer senin şi puteam privi de jur împrejur în 
toate direcţiile. Spre sud, de-a lungul câmpiei verzi a 
Nilului, piramidele străluceau de parcă ar fi fost 
acoperite cu plăci de aur. Privind înspre apus, am 
văzut deşerturile galbene ale Libiei ce împreună cu 
dealurile ei stâncoase încercuiau valea Nilului şi se 
întindeau până la orizont, parcă aprinse într-un lac 
de foc de oglindirea arzătoare a nisipurilor. 
Contrastul dintre acest tărâm pustiu, atât de 
aproape de câmpiile verzi şi de grădinile înfloritoare 
din jurul piramidelor, ieşea în relief. Egiptenii spun 
că o parte arată ca locuinţa lui Osiris, plină de 
frumuseţe, lumină şi fericire; cealaltă seamănă cu 
locuinţa lui Typhon, sau spiritul cel rău, care se 
războieşte mereu cu furtunile de nisip, vrând parcă 
să invadeze şi să distrugă aceste frumuseți răpitoare 
ale naturii. Peste secole, oştirile lui ameninţă să 
treacă dincolo de piramide şi să ajungă chiar până la 
poarta Memphisului, dar, din fericire, toată ţara 
dintre dealuri este şi astăzi o regiune încântătoare. 

„O, fericit şi glorios Egipt! Ce ţară 
binecuvântată eşti! Mai mare decât toate împărăţiile 
pământului! Ce viitor strălucit ai dacă împărații tăi 
sunt sinceri cu tine şi cu ei înşişi!” 

lerarhul m-a auzit spunând aceste cuvinte, 
fiindcă le rostisem cu glas tare în timp ce mă 
minunam de gloria şi de puterea acestei împărăţii. 

„Viitorul Egiptului, stimate prinţ, nu poate fi 
prevăzut de nimeni, dar cărţile sacre conţin o 
profeție care spune, că în timpul ciclului unui suflet, 
adică trei mii de ani, va fi o naţiune dispreţuită şi 
condusă de regii unei rase diferite, şi că tot ce va 
rămânea din ea vor fi piramidele şi templele ei 
ruinate.” 

„Să nu lase zeii să se întâmple aşa ceva!”, am 
spus eu încurajator. 

„Zeii, mi-a răspuns el, guvernează întregul 
pământ. Ei ridică şi tot ei coboară împărăţiile. Aceşti 
sacri Papyri vorbesc de asemenea despre Tir şi 
profeţesc pustiirea lui.” 

„Ce sunt aceşti Papyri?”, am întrebat eu. 

„Cărţi care ne-au fost lăsate de la primii 
împărați, care la rândul lor le-au primit de la zeii 
antici.” 

La gândul acestei preziceri, dragă mamă, mi- 
am întors faţa întristat. Ideea că Tirul, care acum stă 
ca o regină pe țărmurile mării ei, ar fi pustiită 
vreodată, era prea mult pentru mine ca s-o pot 
accepta. 

Am început să coborâm. Sentimentul de frică 
pe care-l aveam la opt sute de picioare înălţime era 
îngrozitor. Deşi urcuşul a fost greoi, coborâşul a fost 
şi mai greu, deoarece nu eram întotdeauna siguri că 
piciorul nu ne va aluneca. 

În sfârşit am ajuns la terasa ce înconjura 
piramida şi am coborât câteva rânduri de trepte 
duceau la o poartă antică, care, după cum mi s-a 
spus, era intrarea în piramidă. Pasajul însă nu a fost 
deschis de sute de ani. 

Fiindcă se înnopta ne-am grăbit să ajungem la 
carul nostru şi ne-am întors în cetate. Când am intrat 
în palatul marelui preot, i-am descris frumoasei sale 


92 


Stâlpul de foc 


fiice, Luxora, incidentele vizitei mele, iar aceasta mi- 
a spus zâmbind: 

„Nu ar trebui să pleci din Egipt, Sesostris, fără 
să vezi masa de smarald a lui Hermes.” 

„N-am auzit nimic despre ea, i-am răspuns eu. 
Ce şi unde este această masă?” 

„In încăperea centrală a celei mai mari 
piramide. Egiptenii cred în tradiţia lor aşa cum au 
crezut cei mai mulţi regi ai lor.” 

„Ce presupune această tradiţie?”, am întrebat 
eu. 

„Se spune, că în zilele antice al pământului, 
înainte de potop, marele Hermes, care cunoştea 
toate tainele alchimiei, le-a gravat pe o piatră de 
smarald pe care a ascuns-o într-o peşteră, apoi a 
pecetluit-o. Prima piramidă a fost construită 
deasupra şi astfel masa de smarald a rămas pe veci 
închisă pentru noi.” 

„Şi dacă ar fi descoperită, spuse Osiria, sora 
Luxorei, cine ar putea să citească şi să înţeleagă 
scrisul de pe ea? Acum, prinţule, ascultă ceea ce-ţi 
voi povesti despre tradiţia mea, fiindcă, dacă ai 
vizitat piramidele, cred că ai vrea să ştii tot ce se 
spune despre ele.” 

„Te voi asculta cu cea mai mare plăcere”, i-am 
răspuns eu. 

Dar acum, mamă dragă, voi încheia această 
scrisoare şi-ţi voi rezerva alta pentru ceea ce mi-a 
relatat Osiria. 


Al tău fiu iubitor, 
Sesostris 


Palatul ierarhului din Memphis 


S timată şi scumpă mamă, 


Îţi voi povesti multe lucruri interesante în 
această scrisoare, dar mai întâi îmi voi împlini 
promisiunea şi-ţi voi relata despre tradiţia, sau mai 
bine zis legenda care mi-a povestit-o frumoasa 
Osiria. In timp ce-mi povestea, a intrat tatăl ei şi i-a 
spus zâmbind: 

„Fiică, vrei să destrami credinţa prinţului ce-şi 
are originea în istoria piramidelor printr-o legendă 
plină de imaginaţie?” 

„Nu, dragă tată, a răspuns ea. Vreau doar ca 
el să ştie cât mai multe despre aceste monumente 
măreţe.” 

Cu foarte mult timp în urmă - înainte de potop 
- un rege, a cărui nume era Saurida Salhouhis, a fost 
înştiinţat de astrologii săi cum că ar fi căzut şapte 
stele în mare, făcând astfel ca apele să se reverse pe 
pământ. El a răspuns: “Munţii împărăției mele sunt 
mult mai înalţi decât oceanul şi-i vor sfida valurile 
năvalnice.” 

În anul următor astrologii au veni iarăşi la el şi 
i-au spus că soarele era acoperit deja cu pete 
întunecate, şi că o cometă, cu creasta de foc, se 
apropia de pământ ameninţându-l. În aceeaşi noapte 
regele a visat că munţii s-au făcut una cu câmpiile, şi 
că toate stelele cerului se stinseseră. Trezindu-se, a 

chemat la el pe toţi preoţii şi le-a poruncit să întrebe 
zeii ce avea să se întâmple. I s-a răspuns că 
pământul va fi înecat. Atunci regele a început să 
construiască cele două piramide, umplându-le 
cămările uriaşe cu toate comorile din împărăţia sa. A 
pregătit şapte mese de aur curat pe care a gravat 
toate ştiinţele pământului şi tot ce învățase de la 
înţelepţii săi. 

„Aceste şapte mese de aur din legenda surorii 
mele, completă Luxora râzând, nu sunt nici pe 
departe atât de interesante ca masa mea din 
smarald.” 

„Să nu crezi cumva, continuă Osiria, că-ţi 
povestesc din imaginaţie, îţi voi citi restul legendei 
din cartea antică, păstrată de preoţii lui Amun.” 

Am văzut-o pe frumoasa evreică Miriam. - 
nar 7R 


Spunând acestea, fata s-a retras, întorcându- 
se imediat cu o femeie evreică ce avea în mână un 
sul cu picturi. Osiria l-a desfăşurat pe o lungime de 
câţiva cubiţi, şi găsind legenda, a început să citească 
după cum urmează: 

„După ce regele a poruncit construirea 
piramidelor, lucrătorii au tăiat columne gigantice, 
pietre uriaşe şi stâlpi săpaţi din stâncă. A adus 
cantităţi enorme de granit din Etiopia şi porfir din 
Nubia, şi cu acestea au făcut fundaţiile piramidelor. 
În prima piramidă a construit treizeci de încăperi pe 
care le-a umplut cu bogății imense. In piramida 
dinspre apus a construit o sală uriaşă cu boltă pe 
care a montat sfere diverse şi stele, plasate toate în 
poziţia în care apar pe cer. A depozitat acolo 
parfumurile consacrate stelelor şi cărţile care 
tratează misterele lor. A aşezat de asemenea sulurile 
preoţilor în cufere de marmură neagră, iar în unul 
din ele a pus şapte cărţi ce vorbesc despre tot cea 
fost, ce este şi ce va fi de la început până la sfârşitul 
lumii. _ _ 

În fiecare piramidă a pus câte un străjer. În 
piramida dinspre apus este o statuie din marmură 
roşie ce reprezintă un străjer cu o lance în mână şi 
un şarpe încolăcit pe capul lui. Dacă cineva se va 
apropia de uşă, şarpele va sări pe el, îi va încolăci 
gâtul, îl va omori şi se va întoarce la locul său. 

Străjerul piramidei celei mari este un idol din 
piatră de agat, şezând pe tron cu o lance în mână, cu 
ochii deschişi şi strălucitori. Dacă vreun muritor l-ar 
privi, ar cădea cu faţa la pământ şi ar muri. 

Străjerul celor şapte mese de aur este o 
statuie din piatră, numită Albutis; oricine ar privi-o 

96 


Stâlpul de foc 


ar fi atras spre ea atât de mult încât l-ar strivi şi ar 
muri pe loc.” 

„Aşa se încheie legenda scrisă pe sul, spuse 
Osiria. Miriam, strânge-l şi du-l înapoi în sala 
cărţilor.” 

Femeia evreică, a cărei înfăţişare se remarca 
prin demnitatea ei, m-a privit în treacăt cu ochii 
frumoşi şi luminaţi de focul lăuntric al unui spirit 
nobil, a strâns sulul şi a ieşit repede din încăpere, cu 
un pas dârz. Nu ştiu de ce, când am privit-o, m-am 
gândit la Remeses. 

„Cine este această femeie evreică?”, am 
întrebat eu. 

„Servitoarea mea care lucrează la copierea 
sulurilor din frunză de papir, în Sala Cărţilor Sacre, 
a răspuns Osiria. Trebuie să ştii, Sesostris, că eu 
sunt scribul tatălui meu şi îngrijesc de toate sulurile 
din templu.” 

„N-am văzut alt templu, o întrerupse ierarhul, 
care să aibă o sală cu cărţi mai ordonată decât a 
mea; niciodată nu am văzut copii de rugăciuni şi 
ritualuri pictate atât de frumos ca cele făcute de 
Osiria.” 

„Nu merit eu toată lauda, tată, răspunse fata, 
fiindcă coloritul viu al titlurilor şi forma graţioasă a 
caracterelor se datorează lui Miriam.” 

„Se pare că stăpânul primeşte lauda pentru ce 
face robul, a răspuns preotul zâmbind. Dar nu i-ai 
povestit prinţului despre toată tradiţia.” 

„Aşa este. I-aş povesti mai întâi cum a fost 
deschisă piramida de regele cuceritor din Fenicia. 
Toţi preoţii l-au sfătuit să nu încerce în zadar, dar el 
le-a răspuns că este sigur de reuşită. Armata sa a 
început lucrul. A fost o operaţie grea deoarece zidul 
era gros de douăzeci de cubiţi. După mai multe luni 
au ajuns la un apartament interior în care au găsit 
un ulcior din smarald strălucitor, ce conţinea o mie 
de dinari, o sută de vaze cu praf de aur, douăzeci de 

cuburi din abanos, o sută de colţi din fildeş şi o mie 
de inele din aur arăbesc. Doar atât au putut găsi 
pentru că armata lui nu a putut străbate mai 
departe. 

Atunci regele a poruncit: „Calculaţi costul 
operaţiei noastre!” şi suma a fost egală cu cea a 
valorilor găsite, aşa că a închis spărtura şi şi-a văzut 
de drum, dându-şi seama că zeii îi stăteau împotrivă. 

lerarhul era chemat de sunetul unei ţitre să 
intre în templu deoarece sosise ceasul rugăciunii de 
seară. Cele două fete se pregăteau să se plimbe într- 
un car adus la palat de fratele lor. Mama lor era 
plecată să supravegheze nişte servitori care făceau 
pregătirile pentru festivitatea ce urma să aibă loc în 
seara aceasta, în cinstea mea. 

În timp ce mă îndepărtam pe coridorul ce duce 
spre sala cărţilor, am văzut-o, prin uşa întredeschisă, 
pe frumoasa şi nobila evreică Miriam. Se ocupa de 
inscripţionarea titlului unui sul de papirus, folosind 
cele mai vii culori. Văzându-i profilul, am tresărit 
surprins şi aproape că am scos o exclamaţie, atât de 
mult semăna conturul feţei ei cu trăsăturile lui 
Remeses. Mi s-a părut foarte interesantă 
asemănarea lui izbitoare cu trei persoane din 
această clasă de robi: cu această femeie, deşi mai în 
vârstă decât Remeses, cu venerabilul grădinar 
Amram, şi cu un alt evreu pe care l-am întâlnit într-o 
împrejurare deosebită, despre care îţi voi povesti, 
dragă mamă, într-o altă scrisoare, precum şi discuţia 
ce am avut-o cu Miriam. 


Cu dragoste, al tău fiu, 
Sesostris 

Cetatea Memphis, palatul lerarhului 


D ragă mamă, 


Am primit o scrisoare de la prinţul Remeses 
prin care m-a înştiinţat că toate diviziile armatei 
sale, împreună cu flota de sub comanda prinţului 
Moeris, au sosit în cetatea Thebaid. Regele etiopian 
luase deja cetatea în posesia sa. ţi voi cita o 
porţiune din scrisoarea prinţului: 

„Armata mea este în ordine. Cred că ai aflat 
deja prin curierul ce i l-am trimis reginei că, 
Occhoris, regele barbar negru, a intrat în Thebes 
înaintea noastră. Când am auzit că cei din tabăra 
noastră ajunseseră deja la mormintele faraonilor din 
afara cetăţii, m-am grăbit să-i ajung, m-am alăturat 
lor şi am intrat primul în cetate. Dar Occhoris fusese 
deja alungat din palatul faraonilor de către populaţia 
insultată şi înfuriată. Monarhul barbar, după ce a 
intrat în cetate fără opoziţie, în fruntea a două sute 
de care de luptă, şase sute de cai şi garda lui imensă 
de o mie de oameni, pentru a-şi arăta disprețul faţă 
de religia noastră naţională, a poruncit să fie adus în 
templu un bizon african şi să fie lăsat liber în faţa 
taurului sacru. Aşa cum stătea pe postamentul de 
dinaintea altarului, animalul fioros s-a năpustit 
asupra lui şi l-a ucis în câteva clipe. În acel moment 
preoţii au început să strige: „Răzbunare pentru acest 
sacrilegiu!” Acest strigăt a fost preluat de mulțimile 

de afară, şi în timpul cel mai scurt, a ajuns din gură 
în gură în toată cetatea. Cei trei sute şaptezeci de 
preoţi ai templului, înarmaţi doar cu cuţitele lor 
pentru jertfe, s-au aruncat asupra regelui barbar şi a 
gărzii sale. Templul a devenit în scurt timp un câmp 
de război. Occhoris, împreună cu cei şaizeci de 
oameni cu care intrase în templu, au format o 
fortăreață solidă, împotrivindu-se atacatorilor furioşi. 
Ajungând până la urmă la uşă, regele a primit 
întărituri. La momentul acela cetatea întreagă era 
răsculată, şi populaţia care se temea de Occhoris 
până acum, nu mai avea frică de el. Rezultatul 
acestei confruntări sângeroase a fost că regele a fost 
silit să se retragă pierzând două treimi din garda lui, 
din care şi călăreţi. Dorind să se răzbune, oamenii au 
pornit înarmaţi cu cuțite şi i-au ucis cu tot cu cai. 
Înainte de a intra în cetate auzeam strigătele, 
tipetele şi învălmăşeala luptei. Croindu-mi drum prin 
grămezile de carne măcelărită de pe magistrala 
zeilor, l-am urmărit pe Occhoris până dincolo de 
porţi. Toată armata mea a pornit spre Thebes, 
aşteptând un nou atac. Mâine, probabil, va avea loc 
bătălia, dar sunt încrezător în victorie. 
lţi voi mai trimite veşti după terminarea 
luptei. Dacă îl învingem pe Occhoris ne vom întoarce 
în curând la Memphis. Dacă ne învinge el, nu ştiu cât 
de mult va continua măcelul. Sper că mama mea, 
regina, este sănătoasă. Transmite-i respectul meu cel 
mai adânc şi toată dragostea inimii mele, iar tu, 
stimate prinț, rămâi asigurat de sinceritatea 
prieteniei mele.” 
Remeses 


Între timp, dragă mamă, îţi voi povesti discuţia 
pe care am avut-o cu evreica Miriam, cea care copia 
şi decora papirusurile. 

„Eşti foarte talentată în această artă”, i-am 
spus eu cercetând sulul. 

„Am lucrat mulţi ani la acest fel de 
transcrieri”, a răspuns ea cu modestie, fără a-şi 
ridica ochii spre mine. 

„Nu te-am mai văzut la palat, deşi am venit 
adesea în această sală”, am spus eu. 

„Am fost plecată la Raamses pentru câteva 
zile. Mama mea a fost bolnavă.” 

„Sper că întoarcerea ta este dovada 
însănătoşirii ei”, am spus eu cu amabilitate. 

Atunci ea şi-a ridicat ochii luminoşi spre mine 
cu o privire plină de mirare, ca şi cum ar fi spus: 
„Oare acest prinţ poate să se intereseze într-adevăr 
de soarta unei femei evreice?” Văzând în ochii mei 
un sentiment de îngrijorare şi prietenie, a spus: 


„Se simte mai bine.” 

In glasul ei se citea o duioşie, cu totul diferită 
de cea cu care vorbesc femeile egiptene. Ceva din 
tonul glasului ei mă făcea să mă gândesc iar la 
Remeses. 

„Mă bucur”, i-am spus eu. 

Şi-a scuturat încet capul. Părul ei negru era 
împletit într-o mulţime de cosiţe. 

„De ce dai din cap?”, am întrebat-o. 

„De ce ar vrea un evreu să i se prelungească 
viaţa?” 

Mi-a pus această întrebare pe un ton de 
emotie profundă, continuându-şi lucrul. Copia acum 
o frunză plină cu inscripţii hieroglifice. 

„Pentru tine, viaţa în palatul acesta, sub o 
stăpână bună ca Osiria, nu poate fi amară.” 

„Nu duc lipsă de nimic. Sunt tratată ca şi cum 
nici nu aş fi din acelaşi neam cu ceilalţi evrei. Dar, 
domnul meu, spuse ea ridicându-şi puţin glasul, dar 
fără să mă privească, cum aş putea fi fericită când 
inima mea este apăsată de robia poporului meu? Tu 
eşti un străin în Egipt, o, prinţule - fiindcă am auzit 

despre tine - şi totuşi tu ai văzut suferinţa poporului 
meu şi ţi s-a făcut milă de el.” 

„Intr-adevăr, am văzut condiţiile lor mizere, 
dar de unde ştii că mi-a fost milă?” 

„De la bătrânul Ben Isaac, pe al cărui fiu, 
Israel, l-ai salvat la fântâna păstorilor.” 

„EI ţi-a spus asta?” 

„El este rudenia mea. Mi-au mărturisit despre 
bunătatea ta cu lacrimi şi cu multe binecuvântări, 
fiindcă, în Egipt, se întâmplă aşa de rar să auzim un 
glas de mângâiere şi să vedem o privire de 
compătimire!” 

„Sper că tânărul şi-a revenit”, am spus eu, 
gândindu-mă că bariera care desparte pe cei străini 
a fost dată la o parte dintre noi. Mi se pare imposibil, 
dragă mamă, ca eu un sirian, să-i privesc pe evrei 
prin prisma egiptenilor. Aceştia îi consideră sclavi. 
Eu îi privesc cu interes şi compătimire, ca pe un 
popor sirian nefericit, care merită o soartă mai bună. 
De aceea, în timp ce un egiptean s-ar simţi înjosit să 
discute familiar cu un evreu sau o evreică, eu nu am 
asemenea idei deformate. Miriam era în ochii mei 
doar o sclavă siriană, dar frumoasă şi demnă. Fără 
îndoială, dacă Luxora, care este plină de mândrie 
regală, ar trece pe aici şi m-ar vedea discutând cu 
ea, s-ar mira de gusturile mele, fiindcă cel mai înjosit 
egiptean se consideră mult mai demn decât cei mai 
buni dintre evrei. 

„Şi-a revenit, a răspuns Miriam, şi m-a rugat 
să te întreb - te rog să-mi ierţi îndrăzneala - dacă ar 
putea să-ţi slujească?” 

„Dar am înţeles că un străin nu poate avea un 
servitor evreu”, am răspuns eu. 

„Este adevărat, noi suntem servitorii 
egiptenilor, a spus ea cu tristeţe. Dar marele prinţ 
Remeses, fiul fiicei lui Faraon, va face o excepţie 
dacă-l întrebi. N-ai vrea să faci asta pentru tânărul 

acela? Altfel va muri în curând pe câmp, fiindcă 
poverile şi deznădejdea lui sunt foarte mari.” 

„Prinţul lipseşte, dar o voi întreba pe regină”, 
i-am răspuns. 

„iți mulţumesc! Atât el, cât şi tatăl său te vor 
binecuvânta, o, prinţ al Tirului!”, a exclamat ea 
luându-mi mâna, ducând-o la frunte şi apoi sărutând- 
o cu respeci. 

„Imi pare rău de suferinţa poporului tău”, am 
spus eu. 

Ea şi-a continuat lucrul în tăcere, dar lacrimile 
au început să-i curgă şuvoaie pe papirusul peste care 
era aplecată, aşa că a trebuit să-şi întoarcă faţa, ca 
să nu-şi păteze sulul. După câteva momente m-a 
privit cu ochi strălucitori şi mi-a spus: 

„lartă-mă, domnul meu, dar câteva cuvinte 
pline de bunătate au rupt pecetea fântânii din inima 
mea. Nouă, copiilor lui Iacov, ni se întâmplă foarte 
rar să auzim cuvinte de compătimire.” 

În clipa aceea, am auzit sunetul ţitrei 
dinaintea altarului din templu, m-am întors cu faţa 
spre răsărit, mi-am aşezat mâinile pe piept şi mi-am 
plecat capul pentru închinare. Spre surpriza mea, 
Miriam şi-a continuat lucrul. 

„Tu nu te închini?” 

„Da, mă închin, însă Singurului Dumnezeu”, a 
răspuns ea solemn. 

Am tresărit mirat de faptul că o roabă a avut 
curajul să declare atât de deschis şi familiar misterul 
pe care chiar Remeses şovăia să-l primească şi pe 
care eu însumi îl acceptasem cu ezitare şi teamă. 

„De unde ştii că există un Singur Dumnezeu?”, 
am întrebat-o eu plin de curiozitate. 


„De la părinţii noştri.” 

„Şi tot poporul vostru se închină Lui?” 

„Nu chiar toţi”, a răspuns ea şi o umbră a 
trecut peste faţa ei. „O parte din masele naţiunii 


104 


Stâlpul de foc 


noastre înrobite au început să-L părăsească pe 
Dumnezeul adevărat şi să se închine la idolii 
Egiptului, dar sunt încă mulţi cei care au păstrat 
credinţa curată a părinţilor noştri.” 

„Care este credinţa aceea şi cui anume te 
închini?” 

„Dumnezeului lui Avraam.” 

„Avraam a fost un prinţ sirian, am spus eu, aşa 
că trebuie să se fi închinat soarelui.” 

„in tinereţea lui, poate. Dar Dumnezeul 
cerurilor I s-a revelat ca fiind Singurul Dumnezeu şi 
după aceea L-a cunoscut şi I s-a închinat numai Lui.” 

„De unde ştii despre aceste mistere de care se 
apropie înfricoşaţi chiar şi cei mai sacri preoţi?” 

„Avraam, părintele nostru, i-a transmis lui 
Isaac, fiul său, cunoştinţa despre Unicul Dumnezeu. 
Isaac a transmis-o mai departe fiului său Iacov şi de 
la Iacov, această învăţătură a fost preluată de cei 
doisprezece fii ai săi, care prin naştere au fost printi, 
iar noi suntem progenitura lor. Sunt încă mulţi în 
Israel care nu şi-au plecat niciodată genunchiul 
înaintea marii statui negre a lui Apis şi nu şi-au 
înmănuncheat mâinile înaintea celei de aur a lui 
Osiris.” 

„Care este numele Dumnezeului căruia te 
închini tu şi poporul tău?” 

„Numele lui este Domnul! El este atotputernic, 
aceasta este credinţa noastră.” 

„Cum ai rezistat în faţa religiei idolatre a 
Egiptului?, am întrebat-o eu. Nu ai fost din copilărie 
o roabă a acestui palat?” 

„Da, domnul meu, dar mama mea m-a învăţat 
de la o vârstă fragedă adevărurile credinţei lui 
Avraam. Toţi zeii Egiptului nu mă pot mişca câtuşi de 
puţin de la această credinţă. Inima îmi spune că în El 
şi numai în El trăiesc, mă mişc, am fiinţa şi 
existenţa.” 

Am privit-o pe această roabă nobilă cu 
surprindere şi cu respect profund. Aici, de pe buzele 
unei femei, a unei sclave, am aflat dezlegarea tainei 
lui Dumnezeu, faţă de care nici Remeses nu a fost în 
stare să se pronunţe cu siguranţă, ci doar a dorit şi a 
sperat să o cunoască. 

„Domnul meu, a spus ea privindu-mă în faţă, 
crezi în zeii Egiptului?” 

Mărturisesc, dragă mamă, că în adâncul fiinţei 
mele am tresărit la această întrebare, dar am 
răspuns zâmbind: 

„in Fenicia noi ne închinăm soarelui şi altor 
câţiva zei.” 

„Inseamnă că nu sunteţi mai presus decât 
egiptenii. Te-am văzut plecându-te într-o atitudine de 
rugăciune la sunetul ţitrei. Crezi că bivolul acela este 
Dumnezeu care te-a creat pe tine, m-a creat pe mine, 
a creat soarele, stelele şi susţine întregul univers? 
Poţi să crezi că Apis sau Mnevis din On, sau Amun 
din Thebes, vreunul din ei sau toţi împreună sunt 
Dumnezeu?” 

„Eşti o femeie deosebită! am exclamat eu. Eşti 
cumva o preoteasă de-a poporului evreu?” 

„Nu sunt preoteasă, dar cred în mod simplu în 
atotputernicia şi credincioşia lui Dumnezeu în care 
trebuie să crezi şi tu, fiindcă eşti deschis, înţelept şi 
nu ţi-e frică de adevăr. Poţi să crezi tu, prinţule, că 
un taur este Dumnezeu?”, m-a întrebat ea aproape 
cu autoritate. 

„Nu, nu pot”, am răspuns eu sincer. 

„Atunci închină-te lui Dumnezeu! Eşti un prinţ. 
Am înţeles că vei deveni un rege. Ce ai crede despre 
supuşii tăi, dacă în loc să-ţi prezinte ţie petiţiile, le-ar 
prezenta unui taur, considerându-l pe el rege?” 

Nu am putut să-i răspund, dragă mamă. 
Argumentul a fost irezistibil. Nu ştiu dacă voi mai 
putea vreodată să consider pe Apis sau pe vreun alt 
idol ca fiind Dumnezeu. Rațiunea mea recunoaşte 

adevărul şi parcă se răzvrăteşte împotriva acestor 
idolatrii! 

Femeia şi-a reluat lucrul. Colora aripile unei 
imagini a soarelui, pe care era încolăcită o viperă. 

„Imaginea aceea reprezintă un zeu, i-am spus 
eu după ce i-am urmărit o bucată de timp mişcarea 
mâinii, şi totuşi tu o pictezi şi o colorezi.” 

„Olarul nu este responsabil de felul în are vor 
fi folosite vazele lui. Mai mult decât atât, sclavul 
trebuie să-i fie supus stăpânului. Eu îmi îndeplinesc 
slujba şi datoria prin ascultare faţă de stăpânii mei. 
Pentru mine acesta nu este un zeu, ci emblema 
Egiptului. Strălucirea soarelui este simbolizată prin 
acest disc auriu. Vipera încolăcită reprezintă Nilul 
şerpuind, iar cele două aripi reprezintă Egiptul de 
Sus şi Egiptul de Jos care se extind de-a lungul 
râului. Pentru mine este o emblemă, nu un zeu.” 

În momentul acesta al discuţiei noastre 
interesante l-am văzut pe nobilul prinţ cu barbă 
argintie, cel din Uţ, trecând pe coridor. Un paj îl 
conducea în sala de receptii. Văzându-mă, s-a oprit şi 
mi-a spus: 

„Prinţ al Tirului, îmi face plăcere să te 
întâlnesc aici. Mă pregăteam să părăsesc Egiptul şi 
să mă îndrept spre Damasc, şi am aflat de la 
maiestatea sa, regina, că ai o galeră care va pleca 
peste câteva zile din Pelusium spre Tir. Ştiam că eşti 
oaspetele preotului şi am venit să-ţi cer permisiunea 
de a călători cu această corabie.” 

L-am asigurat pe venerabilul prinţ că mi-ar 
face mare plăcere să-i ofer cea mai bună cabină a 
corăbiei tale, dragă mamă. Şi el îţi va duce o 
scrisoare prin care ţi-l voi prezenta şi ţie, mamă. 
Este un prinţ foarte bun, foarte înţelept, remarcabil 
prin virtuțile lui şi foarte onorat, nu numai pentru 
înţelepciunea lui, ci şi pentru răbdarea cu care a 
trecut suferinţe de nedescris. 

După ce mi-a mulţumit politicos, s-a uitat 
îndeaproape la femeia evreică şi apoi a întrebat-o: 

„Este adevărat că poporul tău se închină unui 
Singur Dumnezeu?” 

„Este adevărat, domnul meu”, a răspuns ea 
modest. 

„Aceasta este adevărata înţelepciune a vieţii, 
să-L. cunoşti pe Cel Atotputernic şi să-L înţelegi pe 
Cel Preaînalt! Iată, ferice de omul care ajunge să-L 
cunoască! Binecuvântată eşti tu, fiică a înţeleptului 
Avraam, a prinţului Isaac şi a lui Iacov, fiindcă ţii 
credinţa părinţilor tăi. Fiii lui Israel, Ben Avraam se 
închină Celui Preaînalt, şi astfel sunt mai înţelepţi 
decât tot Egiptul!” 

Miriam l-a privit pe bătrânul maiestuos cu o 
privire expresivă de mirare şi bucurie. Ochii ei parcă 
ar fi întrebat: „Cine eşti tu?” El le-a înţeles expresia 
şi i-a spus: 

„Fiică a lui Avraam, şi eu mă închin lui 
Dumnezeu! Mă trag din familia regelui Melhisedec, 
care a fost prieten cu Avraam, părintele vostru. Ei 
credeau în Dumnezeul Cel Atotputernic şi I se 
închinau, pe când ceilalţi oameni de pe pământ se 
închinau la tot felul de idoli. Dumnezeul nostru ne 
vorbeşte pretutindeni, dar oamenii nu-L. înţeleg şi 
nici nu vor să-l audă glasul. Lumea e lipsită de 
înţelepciune şi se închină la lucrul mâinilor lor, în loc 
să-L vadă pe Cel care a aşezat temeliile pământului, 
care a întins cerurile cu mâna Lui şi Căruia l-au 
cântat stelele dimineţii în ziua în care le-a creat şi 
când toţi fiii lui Dumnezeu strigau de bucurie!” 

Venerabilul sirian a rostit aceste cuvinte din 
tot sufletul, apoi şi-a îndreptat ochii întrebători spre 
mine ca şi cum mi s-ar fi adresat doar mie: 

„Aş vrea să-L, cunosc şi eu pe Dumnezeul la 
care tu şi evreii vă închinaţi, i-am spus eu cu emoție. 
Nu pot să mai privesc piatra şi metalul drept 
Dumnezeu! Nu-L. mai pot vedea nici în Osiris, nici în 

Apis, nici în soare, care este creat de El şi care este 
doar un slujitor al luminii în lume.” 

Când am spus acestea, ochii femeii evreice s- 
au luminat de bucurie, iar prinţul din Uţ mi-a luat 
mâna şi mi s-a adresat zâmbindu-mi ca un tată: 

„Nu eşti departe de adevăr, o prinţ al Tirului. 
Fie ca Cel Atotputernic să te înveţe, şi Cel care a 
creat lumina de pe cer, să te lumineze. Numai El 
este Atotputernic şi Veşnic! lată, Dumnezeu este 
mare şi noi nu-l cunoaştem măreţia, nici nu-l putem 
număra anii, fiindcă El nu are început, nici sfârşit al 
zilelor. Totuşi, cei ce se roagă Lui primesc îndurare, 
El îi izbăveşte şi le dă viaţă.” 

„Dar unde, o, om înţelept al lui Dumnezeu, se 
poate găsi Cel Atotputernic?, am întrebat eu, 
simţindu-mă ca un copil la picioarele lui, sub puterea 
cuvintelor sale. Sunt obosit de idoli, am continuat eu. 
Unde poate fi găsit Creatorul? Arată-mi tronul Lui, o, 
om al lui Dumnezeu, ca să mă proştern înaintea Lui.” 

„Dumnezeu este pretutindeni, dar tronul Său 
este în inima ta. Înţelepciunea Lui este nemărginit 
de prețioasă, nu se poate cumpăra cu aur. Cel 
Atotputernic se lasă găsit de cei cu inima sinceră. 
Dumnezeu este Creatorul şi Tatăl creaturilor Lui şi 
Îşi ascunde gloria în locurile tainice ale cerului Său; 
totuşi căutătorul sincer Il găseşte şi cei ce Il iubesc 
nu vor fi daţi de ruşine. Dacă-L chemi, El vine la tine, 
locuieşte în inima ta şi-L vei cunoaşte ca Tată. Eu L- 
am pus la încercare şi mi-a dovedit dragostea Lui. 
Deşi am fost nenorocit şi în chinul meu deznădăjduit, 
El m-a izbăvit şi mi-a dat apoi mai multă 
binecuvântare şi cinste.” 

Apoi l-am însoţit pe prinţul cu barbă argintie 
din Ut în galera cu care a trecut Nilul şi, luându-mi 
rămas bun, i-am promis că-l voi căuta înainte de 
plecarea lui pe mare. 

La revedere, dragă mamă. 

Al tău fiu devotat, 

Sesostris 

D ragă mamă, 


Au trecut câteva săptămâni de când ţi-am scris 
ultima scrisoare. În acest interval de timp am vizitat 
toate locurile interesante ale Egiptului de Jos, apoi 
am pornit într-o călătorie pe Nil spre ţinutul Thebaid. 

Am primit veşti foarte importante de pe front, 
despre războiul cu Etiopia. Prinţul Remeses se 
întoarce triumfător chiar acum la Memphis. 
Rapoartele aduse de curierul de stat arată că, acum 
patru săptămâni, armata Egiptului l-a înconjurat pe 
Occhoris, dincolo de porţile cetăţii Thebes şi, după o 
bătălie crâncenă, acesta a fost silit să se retragă. 
Deşi a încercat o nouă strategie, nu a reuşit şi a fost 
forţat să iasă în câmp liber de unde a fost luat 
prizonier împreună cu ofiţerii săi de război. 
Învingătorii au luat o mulţime de comori şi acum se 
întorc victorioşi acasă. Veştile au bucurat inima 
împărătesei  Amense şi au  mângâiat-o după 
îngrijorarea ce o apăsase după plecarea lui Remeses, 
la gândul că acesta şi-ar putea pierde viaţa în luptă 
ca şi tatăl său. Dar fără nici o rană, se întoarce 
învingător, aducând cu el duşmanul în lanţuri. 

Îmi voi întrerupe scrisoarea pentru un timp, 
pentru ca să văd scenele din cetate şi să privesc 
ritualurile victoriei, care, după cum mi s-a spus, vor 
fi foarte interesante, mai ales în templele lui Apis şi 
ale lui Vulcan. 

PALATUL DE PE INSULA RHODA 


De mai bine de două săptămâni am început 
această scrisoare, dragă mamă, dar am fost foarte 
ocupat şi abia acum am reuşit să revin la ea. 
Remeses s-a întors. Cu două zile în urmă a intrat 
triumfător în cetatea Memphis. Aflând că se apropie, 
m-am grăbit să-l întâmpin într-un loc care se află la o 
distanţă de trei zile de călătorie pe Nil. Când ne-am 
întâlnit, m-a îmbrăţişat ca pe un frate, plin de 
bucurie, iar prima întrebare pe care mi-a pus-o a 
fost: 

„Sesostris, cum se simte regina, mama mea? 
Este bine, sănătoasă?” 

„Este sănătoasă şi fericită de victoriile fiului 
ei.” 

„Dar regina Epiphia, mama ta, cum se simte? 
Ce veşti ai mai primit de la ea?” 

„Este sănătoasă, dar îi este dor de mine”, i-am 
răspuns eu. 

Remeses cobora pe Nil într-o galeră, la care 
am fost condus într-un şlep trimis special pentru 
mine. Regele etiopian era în galeră cu Remeses, care 
i-a dezlegat lanţurile şi l-a lăsat liber în cabină, unde 
era servit chiar de paharnicul învingătorului. Mai în 
spate venea flota cu pânzele colorate în culorile 
Egiptului - verde, portocaliu, albastru şi roşu, cu 
capetele pictate cu vulturi, lupi, lei şi cu floarea de 
ibis pe catarge, prezentând un spectacol măreț şi 
strălucitor. Jumătate din flotă a fost lăsată în tinutul 
Thebaid cu prințul Moeris. 

Iti poţi imagina, dragă mamă, că i-am pus o 
mulțime de întrebări lui Remeses, iar el mi-a povestit 
cu modestie despre bătăliile care au avut loc. Mi-a 
vorbit cu admiraţie mai mult despre curajul prinţului 
Moeris decât de faptele lui de vitejie. Am stat la 
pupa galerei sale, discutând câteva ceasuri la lumina 

lunii, apoi i-am cerut permisiunea să-l văd pe regele 
prizonier, care mi-l închipuiam un conducător 
sălbatic şi barbar. Remeses a zâmbit şi mi-a spus: 

„Li voi trimite un mesager şi-l voi întreba dacă 
vrea să mă primească pe mine şi pe prinţul Tirului.” 

„Voi, egiptenii, vă trataţi prizonierii cu respect 
şi politeţe”, am sesizat eu. 

„Mă tem că acesta nu este tocmai obiceiul 
nostru. Prizonierii noştri au o soartă puţin mai bună 
decât ale celorlalte armate cuceritoare; dar eu am 
făcut tot ce mi-a stat în putinţă pentru a le 
îmbunătăţi condiţiile. Dacă vei vedea armata pe mal, 
îţi vei da seama că este greu să-l înveţi pe un soldat 
egiptean să aibă milă de prizonierul său.” 

Il priveam pe prinţ cu o admiraţie tăcută. Cum 
se face, mă întrebam eu, că acest om este mult mai 
înţelept decât toţi predecesorii săi şi la vârsta lui, 
atât de bogat în virtuţi sufleteşti? 

„Maiestatea sa îl primeşte pe prinţul Tirului şi 
pe biruitorul său”, au fost cuvintele mesagerului 
pentru Remeses. 

Coborând un rând de trepte, am ajuns la 
cabinele ocupate de căpitanul vâslaşilor şi de cel al 
galerei. Acesta din urmă îşi oferise cabina regelui 
Occhoris. Am intrat şi ne-am aşezat pe o canapea 
acoperită cu piele de leopard. În faţa mea stătea un 
tânăr cam de aceeaşi vârstă cu mine. Se remarca 
prin trăsăturile-i ferme: avea nasul puţin acvilin, 
fruntea înaltă şi semeaţă, sprâncenele arcuite şi 
delicate ca ale unei femei, de sub care doi ochi negri 
mari ne priveau cu indiferenţă, dar pe faţa lui se 
citea o luptă între ruşine şi aroganță. 

A încercat să se resemneze şi cu un aer de 
demnitate, a rostit în limba koptică: 

„Bine ai venit, prinţ al Tirului. Imi pare rău că 
nu te pot primi cu ospitalitatea care o meriţi - după 
cum vezi, puterea mea de rege este oarecum 
limitată. Cât despre tine, prinţ al Egiptului, nu cred 

că este necesar să te invit să te aşezi - este galera ta. 
Apoi, întorcându-se iarăşi spre mine, a adăugat: Am 
auzit despre Tir. Sunteţi o nație de comercianţi care 
acoperiţi Marea Mare cu galere, lumea cu caravane 
şi picioarele voastre păşesc prin toate ţările.” 

„Comerţul nostru include şi produsele ţării 
tale, rege, i-am răspuns eu. Am văzut în piaţa din Tir 
obiecte din aur, pene de struţ, fructe uscate, piei, 
mătase, fildeş şi abanos. În schimb, noi vă aducem 
vopselele noastre purpurii.” 

„De fapt acesta este şi numele Tirului, nu-i 
aşa, a întrebat el? Tir este cetatea purpurei, apoi a 
continuat cu aroganță: Etiopia este ţara 
războinicilor, a fiilor soarelui.” 

Nu am putut să nu zâmbesc în faţa acestei 
mândrii vădite. Remeses nu a spus nimic. Occhoris a 
adăugat atunci pe un ton mai plăcut: 

„Nu am nici o neînțelegere cu tine, prinţ al 
Tirului. Primeşte acest inel ca simbol de pace între 
mine şi tine - bineînţeles, dacă marele Remeses nu 
consideră că eu sunt prada lui cu tot ce este al meu. 
În timp ce vorbea, şi-a scos de pe deget un 
mărgăritar de mare preţ şi l-a pus pe degetul meu, 
fără să mai aştepte vreun semn de aprobare din 
partea lui Remeses. 

După un scurt interviu m-am retras în cabina 
mea. Remeses a insistat să păstrez inelul, deşi regele 
etiopian, fiind prizonier, nu avea dreptul să mi-l 
ofere. 

Ajunşi în sfârşit pe insula Rhoda, Remeses s-a 
grăbit să-şi îmbrăţişeze mama şi să-i dea un raport al 
expediției sale. In ziua următoare au avut loc 
pregătirile pentru primirea armatei victorioase care 
mărşăluia încet spre capitală, de-a lungul malului 
dinspre apus al fluviului. In aceeaşi seară au intrat 
pe câmpia piramidelor, şi-au aşezat tabăra pentru a 
înnopta acolo, aşteptând semnalul de dimineaţă 
pentru a porni spre cetate. 

În dimineaţa următoare regina a apărut în 
piaţa cea mare ce se afla în faţa templului lui Apis. 
După ce totul a fost aranjat, dinspre porţile marelui 
templu, conduşi de ierarh, au ieşit patru sute de 
preoţi în alai, în veşminte de aur şi purpură. 

Prinţul  Remeses, însoţit de guvernatorul 
cetăţii şi de alţi demnitari, se îndepărtară deja de 
cetate pentru a întâmpina armata, care venea 
încolonată în batalioane, ca şi când ar fi păşit într-un 
marş de biruinţă prin ţara duşmanului, cu toată 
pompa de război, cu steagurile de bătălie fluturând 
şi cu trâmbiţele răsunând. In loc să-l însoțesc pe 
Remeses, am rămas lângă regină. 

În sfârşit, sunetul trâmbiţelor, mai întâi slab şi 
îndepărtat, curma tot mai mult liniştea. Se auzea tot 
mai tare, ridicându-se pe aripa vântului. In curând 
au început să se audă şi alte instrumente. Parcă o 
sută de fanfare răsunau în acelaşi timp, făcând inima 
să bată mai puternic cu fiecare pulsaţie. Toate 
privirile se îndreptau acum în direcţia intrării dintre 
piramide, şi în câteva clipe un regiment de cavalerie 
a apărut strălucind în bătaia soarelui. 

Apariţia lor a fost întâmpinată cu aclamații din 
partea mulțimilor adunate. Apoi au urmat o sută 
şaptezeci de preoţi mergând umăr la umăr, 
reprezentând zeitățile Memphisului, fiecare îmbrăcat 
în imaginea zeului său. După aceştia au urmat o mie 
de preoţi - cântând un cântec de victorie. Au fost 
succedaţi de un alt batalion de cavalerie, care 
avansau încolonaţi până când patru sute de ostaşi 
călare au intrat în mijlocul pieţei. Fanfarele marţiale 
au început iarăşi să cânte şi a apărut prinţul 
Egiptului, singur, stând în picioare ca o statuie în 
carul său de luptă, tras de trei armăsari negri,. Era 
înarmat şi arăta atât de maiestuos încât mulţimea l-a 
salutat cu un tunet de glasuri, aclamându-l ca 
biruitor. A legat frâiele aurite de mânerul săbiei sale, 
lăsându-şi caii mândri să tropăie liberi, pe care îi 

potolea cu cel mai mic gest al mâinii sale. În urma lui 
venea un alt car de luptă, din fier. Caii erau conduşi 
de doi lorzi ai Egiptului, iar în car era doar scutul lui 
Remeses, teaca săbiei sale, câteva lănci rupte, un 
mâner de sabie şi coiful lui străpuns de o săgeată - 
toate acestea fiind mărturii ale prezenţei sale în toiul 
luptei. Venea, apoi, o gardă de onoare, formată din 
cei mai bravi soldaţi ai armatei. In urma lor, cu 
mâinile legate cu un lanţ ce era la rândul lui legat de 
carul de război, păşea regele prizonier al Etiopiei. 
Pasul lui era mândru şi îndrăzneţ, avea pe faţă un 
zâmbet constant şi ochii lui sfidau privirile 
spectatorilor ce strigau plini de ostilitate când îl 
vedeau. Deşi legat, păşea cu o privire semeaţă de 
rege. Pe umeri îi atârna o piele de leu, ca simbol al 
puterii sale, iar picioarele îi erau desculţe. După el 
veneau o mulţime de care, şi, rând pe rând, se 
apropiau de arcada gigantică dintre piramide în faţa 
căreia, stătea regina Egiptului în carul ei. 

Când Remeses a ajuns la ea, s-a oprit, iar 
soldaţii pedeştri au trecut în spatele lor, fiecare cu 
prada lui în mână. Apoi, un detaşament de fecioare 
au ieşit din templul lui Athor, fiecare cu o stea de 
argint în frunte, îmbrăcate în alb şi cu ramuri de flori 
în mână pe care le aruncau înaintea armatei şi 
cântau imnul biruitorului. După ce au trecut ele, 
preoţii, cu cădelniţele, au aruncat tămâie spre ele şi 
apă sacră în drumul soldaţilor. 

Aproape o jumătate din corpul armatei trecea 
în pas de defilare, urmat de un convoi de care 
etiopiene, trase de tauri din pradă, încărcate cu 
trofee şi comori. În spatele acestui alai imens venea 
un regiment de călăreţi, în fruntea unei coloane 
lungi de prizonieri dezarmaţi şi înlănţuiţi. 

Încetul cu încetul, spaţiul gigantic dintre 
piramide se umplea, cu excepţia locului din faţă, 
unde regina şi Remeses stăteau în carele lor. 

În această conjunctură, în timpul unei tăceri 
profunde, marele preot din On s-a apropiat şi s-a 
adresat lui Remeses: 

„Excelenţă şi puternicule prinţ, domn al 
lumilor, fiul reginei, fii binecuvântat de zei! Ei să-ţi 
dea onoare şi prosperitate. Tu ai coborât în ţărână 
mândria Etiopiei. Ai luptat şi ai biruit şi l-ai făcut 
prizonier pe duşmanul Egiptului care a chinuit 
lumea. Prin curajul tău în luptă, ai salvat Egiptul de 
la pustiire, i-ai asigurat hotarele cu pace şi i-ai 
împodobit numele cu glorie. Fie ca puterea ta să fie 
înălţată de acum înainte ca soarele pe cer, iar gloria 
şi virtuțile tale să fie egalate de cele ale zeilor înşişi.” 

Remeses, cu demnitatea şi modestia ce-l 
caracterizează, a răspuns acestei adresări de 
elogiere. Regina l-a îmbrăţişat înaintea întregii 
armate, care a strigat cu glas tunător: „Trăiască 
regina! Trăiască Remeses, prinţul şi generalul 
nostru!” 

În tot timpul acesta, Occhoris a stat cu mâinile 
legate lângă roata carului, mândru ca un leu închis 
într-o cuşcă. Nu şi-a ridicat capul să o privească pe 
regină, pe care nu o văzuse niciodată. 

Pregătirile fiind deja făcute pentru o 
sărbătoare naţională, regina şi Remeses au coborât 
din care şi au condus un alai de stat spre marele 
templu al lui Pthah. Aici, regina a adus jertfe lui 
Mars, zeul războiului. După toate aceste ritualuri, 
armata şi-a reluat marşul, trecând prin cetate spre 
câmpia Libanului, unde şi-a aşezat tabăra. 

Prizonierii au fost puşi imediat la muncă în 
serviciul reginei şi construiesc deja temple şi palate 
statale. 

Am avut intenţia să-ţi povestesc, dragă mamă, 
înainte de a încheia această scrisoare, întâlnirea pe 
care am avut-o cu un evreu remarcabil, a cărui 
trăsături seamănă identic cu ale lui Remeses - dacă 
este posibil, chiar mai izbitor decât Miriam, 

scriitoarea de papirusuri, sau Amram, grădinarul 
reginei. Dar trebuie să amân aceasta pentru altă 
ocazie. 


Dorinţele cele mai fierbinţi şi urările cele mai 
sincere pentru fericirea ta, rămân, iubită mamă, 

Fiul tău credincios, 

Sesostris. 

SCRISOAREA A XX-A 


Palatul Rhoda 


D ragă şi iubită mamă, 


Entuziasmul creat de întoarcerea armatei 
triumfătoare a mai scăzut şi cetăţile Memphis şi On 
şi-au redobândit liniştea lor obişnuită. În acest climat 
încântător, unde nici o motivaţie nu cheamă la 
acţiune, starea generala a populaţiei este de apatie 
şi lenevie. Dar când soarele coboară la asfinţit 
deasupra dealurilor catifelate ale Libiei, această 
moliciune se sfârşeşte şi oamenii din toate clasele 
inundă străzile. 

Acum câteva seri, mă plimbam pe malul 
Nilului la umbra unui şir de mimoze şi mă bucuram 
de priveliştile splendide ale fluviului presărat cu 
bărci cu pânze de toate culorile, în care nobilii 
ascultau fericiţi muzica lăutarilor personali, iar robii 
lor vâsleau alene, făcând bărcile să se mişte încet şi 
constant. 

Am rătăcit singur pe o distanţă oarecare în 
susul fluviului, în costumaţia simplă a unui 
comerciant tirian - pe care o port des, pentru a 
preveni  întreruperile constante ale  omagiilor 
egiptenilor. Deodată am văzut o barcă mică la care 
vâsleau patru sclavi nubieni îmbrăcaţi în veste de 
pânză albă. În barcă era un singur pasager. Când s-a 
apropiat de treptele de marmură, o galeră decorată 
şi neobişnuit de elegantă, pe care erau trei tineri de 

rang înalt, mergea cu viteză în josul râului. 
Cârmaciul a strigat celor din barcă să se ferească din 
drumul lui, dar vâslaşii nu au reacţionat; nu l-au 
auzit ori nu l-au înţeles. Galera se apropia foarte 
repede, astfel că, văzând pericolul, am strigat 
persoanei care stătea în barcă şi care citea profund 
un sul. Aceasta şi-a ridicat privirea şi m-a văzut, mai 
întâi pe mine, apoi s-a întors în direcţia în care îi 
arătam cu degetul pericolul. Inainte ca el să poată 
porunci vâslaşilor, l-am auzit pe unul dintre cei trei 
tineri din galeră spunându-i cârmaciului care încerca 
să schimbe uşor cursul vasului: 

„Dă-i drumul înainte! Este doar un evreu!” 

Cârmaciul s-a supus stăpânului său, şi capul 
de vultur din bronz al galerei poleite a lovit barca 
lângă pupă, apoi douăsprezece vâsle au trecut pur şi 
simplu peste ea, lovindu-i pe doi dintre sclavi şi 
aruncându-i în apă, în timp ce douăzeci şi patru de 
vâslaşi au continuat să păstreze acelaşi ritm, 
menţinând galera la viteza maximă. Mă aşteptam să-l 
văd pe preot - pentru că costumaţia pasagerului din 
barcă era asemănătoare cu a unui preot - de 
asemenea lovit de vâslele lungi şi aruncat în apă, dar 
acesta s-a aplecat până când fruntea lui a atins 
genunchii. După ce galera a trecut, s-a ridicat încet, 
păstrându-şi calmul cu o demnitate ce m-a surprins. 
Văzând că unul dintre sclavi înota la mal, iar celălalt 
nu a mai ieşit din apă, el le-a făcut semn cu mâna 
celorlalţi doi, care, recuperându-şi vâslele au tras 
barca la trepte. 

„Un evreu, am repetat eu în sinea mea. Un 
evreu, într-adevăr, dar care seamănă leit cu 
Remeses! Cât dispreţ şi-a manifestat arogantul nobil 
egiptean faţă de el! Un preot evreu!” 

A debarcat, a strâns sulul, l-a băgat în haină, 
şi urcând treptele, s-a aplecat profund spunându-mi 
în limba feniciană: 

„Îţi sunt îndatorat, domnule comerciant, 
pentru viaţa mea. Strigarea ta m-a ajutat să mă aplec 
ca să-mi salvez viaţa, deşi am pierdut pe unul dintre 
sărmanii tineri nubieni.” 

Nu puteam să-mi iau ochii de pe faţa lui. Mă 
fascina. Mi se părea că Remeses însuşi îmi vorbeşte, 
totuşi, părul prinţului este negru ca pana corbului şi 
barba lui de asemenea, pe când părul acestui om 
este castaniu, iar barba lui seamănă cu un râu auriu. 
Ochii lui Remeses sunt negri şi au în ei o expresie 
naturală de blândeţe, în timp ce ochii preotului sunt 
cafenii-verzui, plini de curaj şi de un foc arzător. 
Este de înălţimea lui Remeses, îşi ţine capul în 
aceeaşi manieră imperială, ca şi cum s-ar fi născut ca 
să conducă. Tonurile glasului său sunt marcate de 
aceeaşi cadență emoţională care-l caracterizează pe 
prinţ. Pare să fie cu trei sau patru ani mai în vârstă 
decât Remeses, dar înfăţişarea şi întreaga prezenţă a 
acestui străin mi-a amintit de prietenul meu, prinţul, 
şi am spus în gândul meu: „Dacă prinţul Remeses ar 
fi un evreu, sau dacă acest evreu ar fi un egiptean, 
aş crede că sunt cel puţin verişori, dacă nu fraţi.” 
lartă-mă, dragă mamă, că vorbesc aşa despre un 
personaj regesc, dar vreau doar să accentuez cât de 
mare este asemănarea dintre prinţ şi acest preot. 

„Mi-am făcut doar datoria morală pe care 
trebuie să o simtă orice fiinţă umană, a fost 
răspunsul meu. Dar de ce mi te-ai adresat în limba 
siriană?” 

„Nu eşti negustor sirian”, m-a întrebat el 
privindu-mă mai îndeaproape? 

„Sunt din Tir. Eşti cumva evreu?” 

„Da”, a răspuns el coborându-şi privirea în 
pământ şi începând să se depărteze. 

„Stai o clipă”, i-am spus eu. El s-a întors şi m-a 
privit cu mirare. 

„Pot să te întreb fără să te superi, de ce văd 
un evreu în serviciul religios?” 

„Când suntem doar sclavi degradati, robi care 
fac cărămizi şi nu se închină zeilor Egiptului?”, mi-a 
răspuns el interogativ, citind în ochii lui o lumină 
semeaţă şi orgolioasă. 

„Ai exprimat exact motivele mirării mele, am 
răspuns eu. Dacă te îndrepţi spre magistrala 
sfincşilor, te voi însoţi deoarece nu fac altceva decât 
să mă plimb.” 

„Rişti să fii văzut alături de un evreu, domnul 
meu prinţ!”, a rostit el cu un gest semnificativ. 

„Deci mă cunoşti?” 

„Limbajul tău te dă de gol. Negustorii nu 
vorbesc ca tine. Apoi inelul prinţului Remeses de pe 
degetul tău te trădează. Mai mult decât atât, cineva 
mi te-a descris nu cu mult timp în urmă - cineva care 
nu va uita niciodată primele cuvinte de bunătate pe 
care le-a auzit vreodată de la un străin.” 

„Cine este acela?”, am întrebat cu interes. 

„Tânărul Israel, cel pe care l-ai ajutat să-şi 
revină în fire la fântâna lui Iacov.” 

„La fântâna străinilor, am repetat eu. Acest 
act mic şi neînsemnat pare să fie recunoscut de toţi 
evreii.” 

„Nu de toţi, ci doar de câţiva, a răspuns el. 
Totuşi, până la urmă vor afla toţi despre gestul tău, 
fiindcă bunătatea şi compătimirea faţă de evrei este 
un lucru atât de rar încât zboară din gură în gură. 
Numele tău, nobile Sesostris, va rămâne gravat în 
amintirea tuturor, ca o speranţă în adâncul fiecărei 
inimi.” 

Mi-a vorbit cu adâncă emoție. Am continuat să 
mergem un timp umăr lângă umăr, fără să ne 
spunem nimic. După câteva clipe de tăcere, l-am 
întrebat: 

„Unde este tânărul Israel?” 

„Cu familia sa, lângă Raamses.” 

„Urmează să-l iau în serviciul meu.” 

„Te va sluji cu credincioşie, domnul meu. Îmi 
este rudă şi aş vrea să-mi exprim gratitudinea pentru 
protecţia lui.” 

„inseamnă că eşti rudă şi cu Miriam?” 

„Miriam este sora mea.” 

„Tatăl vostru trăieşte?” 

„Ingrijeşte grădina din On a reginei.” 

„Îl cunosc”, am răspuns eu. 

„El este cel care mi-a vorbit despre tine, la fel 
şi bătrânul Ben Isaac, tânărul Israel şi Miriam.” 

„Vei vrea să-mi dai un răspuns? Fiindcă, dacă 
ne cunoaştem prietenii unul altuia, nu trebuie să ne 
tratăm ca străinii. Cum se face că ai devenit preot? 
Voi, evreii, nu vă închinaţi unui Creator infinit, care 
susţine universul?” 

„Mai sunt cei care au păstrat cunoştinţa unui 
singur Dumnezeu al strămoşilor noştri, dar această 
cunoştinţă se limitează în general la descendenţii 
unui om, Levi, şi numai la unii dintre aceştia. Restul 
sunt doar cu puţin mai buni decât egiptenii.” 

„lar tu eşti din familia acestui Levi?” l-am 
întrebat eu. 

„Da, sunt. Noi studiem mai mult decât fraţii 
noştri. De aceea, câţiva din tribul nostru suntem 
luaţi de la munca câmpului, pentru a le sluji 
preoţilor.” 

„Eşti de mult timp în serviciul acesta?” l-am 
întrebat când ne-am oprit în faţa pridvorului 
templului. 

„De mic copil.” 

„Atât de devreme? Atunci nu ai avut de suferit 
chinul greu al poporului tău.” 

„Am fost găsit pe malul râului, la vârsta de 
patru ani, lângă insula Rhoda, plângând cu amar 
fiindcă am văzut-o pe mama mea punându-l pe 
frăţiorul meu nou-născut într-un coş de nuiele şi 
aşezându-l în apă. Am alergat din toate puterile de-a 
lungul malului plângând. Unui preot i s-a făcut milă 

de mine, şi văzând că sunt un copil evreu m-a luat cu 
el. Din ziua aceea am fost crescut la templu. 
Văzându-l că mă ia, mama mea ne-a urmărit. Abia 
după ce acesta i-a promis că mă va creşte ca pe fiul 
său, ea m-a predat în mâna lui cu resemnare, fiindcă 
domnul meu, în zilele acelea copii părinţilor evrei nu 
erau în siguranţă nici în casele lor.” 

„Dar fratele tău nou-născut a fost pierdut?”, 
am întrebat cu profund interes. 

„Cine ar încerca să salveze un copil de la 
verdictul de moarte al regelui Faraon? Nimeni, în 
afară de fiica regelui. Toţi ceilalţi supuşi tremurau de 
frica lui.” 

„Care îţi este slujba la acest templu?”, l-am 
întrebat măsurând cu ochiul edificiul maiestuos 
înaintea căruia era o statuie neagră a lui Apis. 

„Scriu cărţi din papirus, interpretez scrieri 
hieroglifice şi am grijă de sulurile sacre din templu. 
De asemenea, studiez limbi străine şi transcriu din 
cărţile străine scrieri cu privire la cele mai solemne 
forme de închinare.” 

„Serviciul tău este unul de încredere şi de 
onoare”, am constatat eu. 

„Da, datorită bunătăţii venerabilului preot, 
binefăcătorul meu, pentru care sunt ca un fiu, a 
răspuns el. Dacă vrei să intri acum în templu cu 
mine, îţi voi arăta sala unde se toarnă statuile şi 
chipurile sacre ale egiptenilor.” 

Am fost condus într-o încăpere vastă la subsol. 
O mulţime de muncitori alergau dintr-o parte în alta 
în jurul unor cuptoare înfierbântate - unii suflând în 
foc ca să topească aurul, alţii cântărindu-l şi dându-l 
meseriaşilor, iar alţii spălându-l. Era o scenă de 
activitate continuă. 

„Aceasta, spuse ghidul meu, este sala unde se 
toarnă statuile. Fiecare dintre noi are lucrul lui. Eu 
trebuie să amestec aurul cu alte aliaje.” 

Apoi am ajuns la un rând de trepte care 
duceau într-o sală pavată, înconjurată de coloane. De 
acolo am ieşit pe o uşă într-o grădină unde trei 
palmieri frumoşi se înălţau deasupra coloanelor ce 
înconjurau grădina. În mijloc se afla o fântână 
arteziană, unde, în bătaia soarelui, străluceau peşti 
din aur şi din argint. 

Se făcea seara şi mă pregăteam să-i 
mulţumesc evreului pentru ospitalitate, când acesta 
mi-a spus: 

„Te rog să nu pleci, domnul meu. Aceasta este 
locuinţa mea. Intră şi lasă-mă să-ţi ofer o mică 
gustare, fiindcă ai de mers destul de mult până la 
palat.” 

Dorind să cunosc cât mai mult despre acest 
popor remarcabil, am acceptat invitaţia, am intrat 
într-un pridvor răcoros, apoi în locuinţa lui. M-am 
aşezat pe o bancă din piatră. La un semnal al lui, doi 
sclavi negri s-au apropiat de mine cu ulcioare de apă 
- unul pentru mâini, iar celălalt, cu un lighean de 
argint, pentru picioare. 

Apoi mi s-au oferit fructe, pâine din grâu şi 
peşte. În timp ce am mâncat, evreul a stat lângă 
mine, fără să mănânce, spunându-mi: 

„Egiptenii nu mănâncă cu noi, ca să nu se 
înjosească.” 

„Eu nu am asemenea prejudecăţi”, i-am spus 
eu zâmbind. După ce am mâncat şi mi-am spălat 
mâinile într-un vas de cristal, i-am mărturisit: „Sunt 
profund interesat de națiunea ta. Ca sirieni, nu 
suntem departe de originea voastră, de aceea mare 
mi-e mirarea de sentimentele stăpânilor egipteni faţă 
de evrei. Din ceea ce ştiu din istoria voastră, nu aţi 
fost niciodată în război cu ei şi nu le-aţi făcut nici un 
rău.” 

„Noi suntem slabi şi fără arme dar cei tari 
stăpânesc peste cei neajutoraţi”, a răspuns el. 

„Nu simţi nici o împotrivire?” 

„Robia de o sută şaptezeci de ani a făcut ca 
răbdarea să fie săpată adânc în sufletele noastre. 
Dar, domnul meu, eu personal încă trag nădejde că 
nu va fi întotdeauna aşa. Cred că va sosi timpul când 
egiptenii, pentru propria lor siguranţă, ne vor reda 
libertatea şi privilegiul de a deveni cetăţeni. Noi nu 
suntem o rasă de sclavi, ca cei din Nubia. Noi am 
fost cândva liberi! Strămoşii noştri au fost prinți în 
Siria. Iosif, care a condus Egiptul timp de şaizeci şi 
unu de ani în timpul împărăției lui Faraon-Apophis, 
este strămoşul nostru.” 

„Fără îndoială, într-o zi, nu prea târziu, o 
schimbare se va petrece în poporul vostru, l-am 
încurajat eu. Imi imaginez că aveţi conducători 
printre voi.” 

„Dar nici un evreu nu este învăţat să lupte sau 
să folosească vreun fel de armă. Timp de trei 
generaţii am muncit din greu şi nu am învăţat nimic 
altceva. Dacă pe ici colo se ridică câte unul deasupra 
maselor, se întâmplă doar din întâmplare sau din 
favoarea vreunui egiptean din rang înalt. Am 
menţionat că familia din care provin este talentată în 
scriere şi în artă. Alţii din mijlocul nostru sunt 
îndemânatici pe mare, alţii ştiu să construiască, în 
timp ce alţii preferă să cultive pământul sau să 
crească turme. Noi eram doisprezece fraţi prinți în 
trecut şi descendenţii fiecăruia dintre noi se fac 
remarcaţi printr-o ocupație specială. Stăpânii 
egipteni, descoperind aceste aptitudini, ne-au dat de 
lucru după capacitățile noastre. In ultimii ani, 
egiptenii s-au plâns că evreii au luat locul tuturor 
meseriaşilor lor. Guvernatorul evreilor din Egiptul de 
Jos a trimis mii de evrei în câmpurile unde se fabrică 
cărămizi. Mulţi dintre ei nu sunt obişnuiţi cu o 
muncă atât de grea şi rezultatul este că mor cu 
sutele, iar mulţi tineri ca Israel cad în fiecare ceas 
sub suferinţe grele pe care nu le pot îndura.” 

„Dar nu aveţi zei care să vă audă rugăciunile? 
l-am întrebat dintr-un impuls spontan. Nu vă 
închinaţi nimănui? N-am auzit de nici un altar, de 
nici un templu!” 

„Cei mai mulţi dintre noi ştiu despre Singurul 
Dumnezeu, că El este Spirit şi că toţi oamenii sunt 
creaţia Lui, dar trebuie să mărturisesc, domnul meu, 
a şoptit el cu tristeţe, că avem foarte puţină 
cunoştinţă - chiar cei mai înţelepţi dintre noi - 
despre Dumnezeul în a cărui existenţă pretindem că 
credem. Este mult mai uşor să slujeşti zeilor vizibili 
ai Egiptului şi astfel, sărmanii evrei, din adâncimea 
mizeriei lor îşi întind mâinile pline de lutul 
cărămizilor spre Osiris, spre Pthah, spre statuile lui 
Apis, şi strigă: Eliberaţi-ne, zei ai Egiptului, eliberați- 
ne din robie! În loc să se roage Dumnezeului invizibil 
al lui Avraam, îşi îndreaptă zadarnic rugăciunile spre 
zeii morţi ai acestei ţări. Aceştia nu aud şi nu pot să 
răspundă; atunci ei se afundă în disperarea cea mai 
profundă, fără nici o speranţă - o naţiune de sclavi 
necredincioşi!” 

„Poate acesta să fie adevăratul portret?” am 
întrebat eu. 

„Aceasta este situaţia. Chiar eu, domnul meu, 
din cauza influenţei exemplului celorlalţi, din cauza 
educaţiei pe care am primit-o toată viaţa, trăiesc pe 
jumătate ca un egiptean. Religia Egiptului apelează 
la simţuri, iar noi, evreii, nu ştim nimic despre 
Dumnezeul adevărat, decât că părinţii noştri L-au 
cunoscut şi că El, după ce i-a binecuvântat pe ei, ne- 
a părăsit pe noi, descendenţii lor mizerabili, sub 
jugul greu al duşmanilor. Este oare de mirare că 
foarte mulţi se îndreaptă spre zeii Egiptului?” 

Toate aceste cuvinte au fost rostite pe un ton 
de tristeţe şi amărăciune, în timp ce disperarea îşi 
arunca umbrele ei peste înfăţişarea nobilă a omului 
dinaintea mea. M-am ridicat îndată şi mi-am luat 
rămas bun de la el, mai atras şi mai profund 

interesat, dragă mamă, de istoria şi condiţia acestui 
popor deosebit. 

Al tău fiu iubitor, 

Sesostris 

D ragă şi iubită mamă, 


Încep această scrisoare cu emoţii pe care abia 
pot să le stăpânesc, după o tăcere de câteva 
săptămâni. Nici nu ştiu cum să-ţi dezvălui 
evenimentele extraordinare care s-au petrecut de la 
ultima scrisoare până acum. 

Mi se pare că în una din scrisorile ce i le-am 
trimis prinţesei Thamonda, am vorbit despre ziua 
onomastică a lui Remeses ce se apropia - a treizeci 
şi cincia - şi că regina se hotărâse ca în ziua aceea 
să-i ofere coroanele Egiptului, înmânându-i împreună 
cu sceptrul, toată autoritatea. Acest plan al reginei i- 
a fost cunoscut lui Remeses la aproape trei 
săptămâni de la întoarcerea lui din Thebes. Eu nu am 
fost prezent la discuţia lor, dar îţi voi reda dialogul 
ce a avut loc, aşa cum mi-a fost relatat de către 
prinţ, care m-a chemat imediat la el. 

L-am găsit pe Remeses plimbându-se dintr-o 
parte într-alta cu faţa palidă şi necăjit. În clipa când 
am intrat s-a apropiat de mine şi, luându-mi mâna, 
mi-a dus-o la inima lui spunându-mi: 

„Mă bucur că ai venit, Sesostris, prietenul şi 
fratele meu. Vino şi aşează-te lângă mine la 
fereastră. Am atât de multe lucruri să-ţi spun - atât 
de multe! Am nevoie de sfatul tău.” 

„Nobilul meu prieten, i-am răspuns, mişcat de 
emoţiile lui neobişnuite, nu mă simt în stare să dau 
sfaturi unui om atât de înţelept şi de mare precum 
eşti tu.” 

„Nu, nu, eşti prea modest, Sesostris. Trebuie 
să-ţi spun totul. Ascultă-mă şi apoi vei putea să-mi 
consolezi sufletul. Ştii că în ultimul timp mama mea 
dragă a devenit tot mai melancolică şi mai absentă. 
În plus, se îmbolnăveşte tot mai des. Tu ai observat 
aceste lucruri, fiindcă le-am discutat împreună şi 
amândoi ne-am mirat de schimbările ei.” 

„Nu crezi cumva, am întrebat eu, că această 
stare psihică a ei este urmarea bolii care a suferit-o 
înainte de plecarea ta, în seara când prinţul Moeris a 
cinat cu noi?” 

Remeses a tresărit şi m-a privit ţintă. 

„Ce părere ai despre prinţul Moeris? 
Vorbeşte-mi deschis.” 

„Este un om mândru, ambițios şi lipsit de 
principii.” 

„Crezi că ţine la mine?” 

„Mă tem că nu.” 

„Ai dreptate. Dar trebuie să auzi ce-ţi voi 
povesti. Acum trei ceasuri în urmă, mama m-a 
chemat la ea. Am găsit-o în capela altarului lui 
Osiris. Când am intrat, era îngenunchiată, cu faţa 
proşternută înaintea zeului; dar ochii ei, plini de 
lacrimi, penetrau cerurile şi păreau că doresc să 
găsească o putere vie care s-o poată auzi şi care să-i 
poată răspunde la rugăciune, Sesostris. Ea nu m-a 
văzut, dar eu îi auzeam glasul: 

„Protejează-l! Ocroteşte-l! Păzeşte-l de 
duşmanul lui! Nu lăsa ca taina mea să fie dezvăluită, 
şi aşează-l pe tronul Egiptului, o, nemuritorule şi 
milostivule Osiris! O, Isis, ascultă-mă! O, mamă a lui 
Horus,  auzi-mi rugăciunea! Dă-mi putere şi 
înţelepciune să acţionez în această situaţie critică!” 

M-am apropiat şi am îngenunchiat lângă 
mama, i-am luat capul şi l-am aşezat pe pieptul meu, 
apoi i-am spus: 

„Dumnezeul tuturor zeilor, Infinitul, Nevăzutul 
şi Atotputernicul Dumnezeu să te audă, dragă mamă! 
Pentru ce te rogi cu atâta durere şi amărăciune?” 

„M-ai auzit?! a exclamat ea, ridicându-se, 
aproape vorbind fără noimă. Ce ai auzit? Nu, nu am 
trădat nici un secret!” 

„Nici unul, mamă, nici unul. Mă doare faptul 
că îţi faci atâtea griji pentru mine”, am liniştit-o eu, 
fiindcă, dragă Sesostris, suferinţa ei m-a mişcat 
profund. 

Ea s-a rezemat de mine, iar eu am condus-o la 
o bancă în spatele căreia era altarul lui Athor. 

„Aşează-te,  Remeses, fiul meu  Remeses! 
repeta ea, accentuând cuvintele «fiul meu». Ascultă 
ce doresc să-ţi dezvălui. In inima mea există o 
suferinţă grea şi nesfârşită. Nu-mi cere să ţi-o 
descriu. Ea va fi îmbălsămată odată cu mine şi va 
merge cu mine în lumea de jos!” 

“Mamă, am exclamat eu, alarmat de 
disperarea ei, mamă, eşti bolnavă; lasă-mă să chem 
medicul...” N 

„Nu, nu; nu sunt bolnavă! Imi voi reveni! Tu, 
Remeses, ai cheia fericirii şi sănătăţii mele”, mi-a 
spus ea gingaş şi, în acelaşi timp cu seriozitate. 

„Atunci, ţi-o voi da ţie”, i-am răspuns. 

„Ascultă-mi cuvintele, fiul meu, doar nu eşti tu 
fiul meu, nobilul meu fiu, Remeses?” a întrebat ea 
luându-mi amândouă mâinile şi apăsându-şi buzele 
pe ele. Lacrimile îi cădeau din abundență pe mâinile 
mele. 

„Sunt fiul tău şi te iubesc cu o dragoste 
nepieritoare, mama mea”, i-am răspuns profund 
afectat. A rămas tăcută câteva clipe, apoi a 
continuat: 

„Remeses, te-ai îndoit vreodată de dragostea 
mea?” 

„Niciodată, niciodată, mama mea.” 

„Nu tiam fost o mamă adevărată şi 
iubitoare?” 

„De ce te chinui, dragă mamă, cu asemenea 
interogatorii fără sens?” am întrebat-o. Liniştindu-se 
puţin, a început să vorbească mai calm, dar încă 
arzător: 

„Crezi că o mamă ar putea să-şi iubească fiul 
mai mult decât te iubesc eu pe tine?” 

„Nu, dragă mamă.” 

„Dar tu, Remeses, tu mă iubeşti cu adevărat?” 
a continuat ea cu aceeaşi solemnitate şi înflăcărare. 

„Ce te face să te îndoieşti de dragostea mea, 
mamă?” 

„Nu am nici un motiv să mă îndoiesc, a 
răspuns ea. Totuşi, aş dori să te aud spunând: Mamă, 
te iubesc mai presus de toate lucrurile de sub 
soare!” 

Am repetat cuvintele cu sinceritate şi cu 
ardoare, dar am rămas profund mâhnit realizând că 
ceva se întâmplase cu mintea ei nobilă şi fermă. 
Tremura din cap până-n picioare şi continua să-mi 
vorbească: 

„Remeses, fiul meu, eu am o vârstă înaintată. 
Am împlinit cincizeci şi unu de ani şi sceptrul mă 
oboseşte. Doresc să te văd rege al Egiptului cât mai 
trăiesc. Doresc să mă bucur de puterea şi gloria ta. 
Când voi fi aşezată în sarcofag, nu voi şti nimic şi nu 
voi putea privi dominionul tău. Este dorinţa mea, 
aşadar, să investesc în tine toată suveranitatea 
Egiptului şi după ce te voi vedea încoronat, mă voi 
retrage în palatul meu libian şi de acolo voi 
contempla măreţia ta. Astfel voi împărăţi iarăşi prin 
tine.” 

M-am ridicat în picioare surprins, dragă 
Sesostris, de acest anunţ de pe buzele mamei mele, 
apoi am spus: 

„Depărtează din inima ta aceste gânduri, 
mama şi regina mea! Eşti încă în floarea vieţii şi 
posezi încă tăria şi frumuseţea ta! Departe de mine, 
dragă mamă, să accept coroana, până când Osiris 
însuşi o transferă de pe capul tău frumos pe al meu.” 

„Nu, Remeses, a continuat ea ferm şi trist, 
voia mea este legea Egiptului. Tu vei împlini în 
curând treizeci şi cinci de ani. Este o cifră rotundă şi 
te rog să te pregăteşti pentru încoronare, urmând 
toate ritualurile şi jertfele pe care religia şi legile 
Egiptului le cer unui prinţ care trebuie să urce pe 
tronul faraonilor.” 

„Mamă, dragă şi mult onorată, i-am spus 
îngenunchind înaintea ei, iartă-mă, dar trebuie să 
refuz cu fermitate tronul atâta timp cât tu şezi pe el. 
Tu nu te simţi bine astăzi. Mi se pare că ai o taină, o 
durere adâncă, pe care te rog să mi-o dezvălui.” 

Cuvintele mele păreau să-i provoace o durere 
îngrozitoare. S-a ridicat în picioare şi a străbătut de 
două ori încăperea, reflectând profund. Apoi a venit 
lângă mine, şi-a pus mâna tremurândă pe braţul meu 
şi a spus: 

„Remeses, dacă-ţi dezvălui taina inimii mele, 
vei consimţi să fii rege?” 

„Dacă înţeleg, mamă, i-am răspuns eu, că o 
datorie mă obligă să accept coroana înainte de timp, 
nu o voi refuza.” 

„Dacă principiile tale cu privire la această 
necesitate nu te influenţează, fiul meu, a spus ea cu 
un nou izvor de lacrimi ţâşnindu-i din ochi, lasă ca 
dragostea mea, fericirea mea, liniştea mea, să te 
convingă!” 

„le rog, iubită mamă, fă-mi de cunoscut 
circumstanţele care-ţi dau impulsul să faci acest pas 
neobişnuit”, i-am sugerat eu. 


133 


Stâlpul de foc 


„Nu este deloc neobişnuit, a fost replica ei. 
Am consultat cartea împărăţiilor faraonilor, în sala 
cărţilor, în templul lui Thoth. Timp de aproape două 
mii de ani, nu mai puţin de şapte regi şi trei regine 
şi-au predat sceptrul Egiptului copiilor lor sau 
moştenitorilor adoptivi. Coroanele Egiptului sunt ale 
mele, fiul meu. Nu vreau să aştept ca zeul morţii să 
mi le ia de pe cap - vreau să am bucuria să le pun cu 
mâna mea pe capul tău. Trebuie ca acest lucru să fie 
făcut cât mai curând - chiar acum, altfel nici tu, nici 
eu nu vom putea păstra aceste coroane!” 

Am rugat-o pe mama să-mi explice aceste 
cuvinte misterioase. 

„Vino şi aşează-te lângă mine. Fii calm şi 
ascultă-mă, Remeses.” Am ascultat-o, iar ea a 
început povestea: 

„Îl cunoşti pe verişorul tău Moeris - ambitiile 
lui înalte, pofta lui pentru autoritate, gelozia şi ura 
lui faţă de tine, Remeses!” Mama s-a oprit o clipă 
aşteptând aprobarea mea. Eu mi-am aplecat capul cu 
un gest semnificativ, apoi ea a continuat: 

„Acest prinţ, Moeris, urmăreşte ruinarea ta şi 
doreşte tronul meu!” 

„Ce dovezi ai despre aceasta?” am întrebat eu 
plin de consternare. 

„Remeses, fiul meu, ascultă-mă, a spus ea cu 
faţa la fel de palidă ca pânza de mătase a 
veşmântului ei. Prinţul Moeris deţine o taină care-i 
dă o putere foarte mare asupra mea. A intrat în 
posesia ei cu mulţi ani în urmă, nici eu nu ştiu cum, 
ceea ce-i dă putere asupra mea. Nu, nu mă întreba! 
Mai degrabă mi-aş scoate inima din piept şi aş 
despica-o în faţa ochilor tăi decât să-ţi dezvălui 
această taină! Trebuie să moară împreună cu mine! 
De Moeris, nepotul meu, depinde fericirea mea!” 

„Mamă! am strigat eu, atunci, de ce i-ai oferit 
guvernarea ținutului Thebaid şi i-ai dat puterea 
militară?” 

„Pentru a-l mitui, când m-a ameninţat că va 
trăda ceea ce ştie!” a fost răspunsul aproape fioros 
al reginei. 

„Dar de ce l-ai făcut amiralul flotei tale de pe 
Nil?” 

„Aceasta a fost altă mită atunci când m-a 
ameninţat că-ţi va spune ţie...” 

„Mie?!” am exclamat eu. 

„Am spus ţie? Nu, nu! a strigat ea, 
corectându-se când m-a ameninţat cu trădarea tainei 
mele îngrozitoare.” 

„Şi, dragă mamă, cine a fost interesat să 
cunoască această taină? Cine ar beneficia de 
dezvăluirea ei şi pe cine ar răni?” am întrebat eu, 
complet dezorientat. 

„L-ar răni pe cel pe care-l iubesc - mi-ar 
distruge fericirea şi speranţele - şi l-ar avantaja pe 
Moeris însuşi!” a răspuns ea, îmbujorându-se de 
confuzie, alarmare şi spaimă. 

„De ce nu zdrobeşti un asemenea supus 
periculos dacă îţi chinuieşte sufletul în felul acesta?” 
am întrebat-o eu, fierbând de furie. 

„Nu, Remeses, nu îndrăznesc! Un cuvânt de 
pe buzele lui, chiar dacă ar fi în lanţuri, ar revela 
totul şi în felul acesta s-ar răzbuna cumplit! Nu, nu! 
Moeris nu trebuie enervat. Numai speranţele sale 
ambitioase îl mai pot face să tacă.” 

„Care sunt speranţele sale?” am întrebat eu, 
simțind că din momentul acela eu şi Moeris eram 
duşmani de moarte.” 

„Dar tu, prinţule, am spus eu când s-a întors şi 
s-a aşezat lângă mine - de un oarecare timp se 
plimba neliniştit dintr-un capăt în celălalt al încăperii 
- ai vreo bănuială cu privire la această taină?” 

„Nu, a răspuns el trist. Nu, Sesostris, nici nu- 
mi dau seama ce poate fi, decât doar...” În clipa 
aceea s-a îmbujorat şi părea confuz. 

„Decât doar ce?” am întrebat eu plin de 
curiozitate. 

„Decât doar dacă Moeris este fiul prinţului din 
Thebaid, iar eu sunt fiul fratelui Faraonului. Cu alte 
cuvinte, dacă Moeris şi Remeses şi-au schimbat 
locurile, cum s-a mai procedat în dinastiile 
precedente, şi dacă Moeris ştie sau bănuieşte faptul 
acesta.” 

„Extraordinar!” am exclamat eu. Totuşi, în 
clipa aceea, trebuie să-ţi mărturisesc, mamă, că mi- 
am amintit, deodată, de lipsa totală de asemănare 
dintre Remeses şi mama lui, Amense. 

„Ce anume a putut să sugereze minţii tale o 
conexiune atât de ciudată?” l-am întrebat eu pe 
Remeses. 

„Un mister de felul acesta, dragă Sesostris, a 
spus el, pune în mişcare un sistem întreg de 
suspiciuni. În mod irezistibil, motivul mamei de a mă 
convinge că ea mi-a fost tot ce poate o mamă să fie 
faţă de un fiu şi mai ales declaraţiile ei repetate de 
iubire faţă de mine, apelul ei la dragostea şi 
devotamentul meu faţă de ea - toate acestea îmi 
stăpânesc mintea; cu creierul ameţit şi cu inima 
chinuită, am strigat: De ce nu trebuie prinţul Moeris 
să fie enervat? De ce nu poate fi oprit ca să nu te mai 
întristeze?” 

„Ţi-am spus deja”, a răspuns ea cu faţa ca de 
ceară. 

„Dar eu mă opun, şi dacă nu voi avea de ales, 
îl voi nimici, am strigat eu, pe cel ce fură fericirea şi 
liniştea inimii mamei mele!” 

„Da, eu sunt mama ta. Tu eşti fiul meu, a spus 
ea în frânturi de cuvinte. El nu se va interpune între 
mine şi tine şi tron”. 

„El nu poate avea nici o pretenţie la tron, am 
spus eu. Mamă, nu te teme de prinţul Moeris! Lasă 
ca taina lui să piară împreună cu el.” 

„Şi tu, Remeses?” a întrebat ea disperată. 

„Eu, mamă? am repetat cu suspiciune şi un 
spirit de investigaţie severă a venit peste mine. 
Mamă, regină Amense, am spus eu plin de emoție, o 
suspiciune îngrozitoare mă cuprinde! Eu sunt fiul 
tău?” 

În clipa când mi-am rostit îndoiala, care a 
ţâşnit din inima mea torturată, mama a scos un țipăt 
şi a căzut cu faţa la pământ. Am prins-o înainte de a 
se lovi, i-am sărutat fruntea albă şi am scuturat-o 
până şi-a revenit. l-am pus iarăşi capul pe pieptul 
meu. Ea a simţit bătăile violente ale inimii mele şi cu 
ochi ca de gheaţă m-a întrebat în şoaptă: 

„Remeses, cine ţi-a... cine... cine ţi-a spus 
asta?” 

„Nimeni, nimeni, dragă mamă”, i-am răspuns 
eu blând. Apoi, când am văzut că şi-a revenit puţin, 
am întrebat-o: 

„Deci, dragă mamă, sunt fiul tău, în ciuda 
bănuielii prinţului Moeris?” 

„in ciuda prinţului Moeris, a repetat ea slab. 
Ai cunoscut vreodată o altă mamă? Remeses, să nu ţi 
se tulbure inima! Ascultă-mă, fiul meu, a adăugat ea 
solemn. Prinţul acela, a vrut cândva să-mi ia viaţa. 
Când am fost bolnavă, în ziua când a cinat cu mine, l- 
a mituit pe paharnicul meu să-mi pună o picătură de 
otravă în pahar. Frica de prinţul Moeris l-a forţat, 
sub ochii lui, să o facă, dar, în clipa când paharnicul 
mi-a înmânat paharul, mi-a apăsat degetul mic într- 
un mod semnificativ ca să privesc în ochii lui, în care 
am citit avertizarea. Nu am băut, ci m-am prefăcut 
că sunt bolnavă şi am părăsit banchetul. Am trimis o 
roabă să-l cheme pe paharnic şi acesta mi-a 
mărturisit totul. Când am auzit mărturisirea, inima 
mi s-a umplut de groază. L-am chemat pe prinţul 
Moeris la mine în ziua următoare şi a venit. A fost un 
interviu scurt şi îngrozitor. A recunoscut că a 
încercat să-mi ia viaţa, fiindcă cu o zi înainte am 
refuzat să-i ofer coroana Egiptului de Sus, 

neacceptând să-i dau jumătate din imperiul meu. M-a 
ameninţat cu trădarea tainei mele şi eu l-am rugat să 
tacă. Mi-a cerut în schimb coroana albă a ținutului 
Thebaid, drept răsplată. Avea comanda flotei, şi nu 
am îndrăznit să-l mânii. I-am promis că dacă va intra 
în capitala Etiopiei în timp de şase luni, va împărăţi 
în Thebes.” 

„Şi eşti legată acum de această promisiune?” 
am întrebat-o şocat, în primul rând de viclenia lui 
Moeris, apoi de puterea pe care o avea asupra 
mamei mele datorită acelei taine. 

“Prin toate juruinţele pe care un suflet muritor 
le poate face zeilor! Aici, în această capelă sacră, m- 
a obligat să jur că în clipa în care el va cuceri 
capitala Etiopiei, dacă nu-mi va trăda taina, îi voi 
transfera de pe capul meu pe capul lui, coroana de 
aur alb a Egiptului de Sus.” „Când am auzit aceasta, 
dragă Sesostris, spuse Remeses, am rămas câteva 
clipe mut, nu am putut să scot un cuvânt. Într-un 
târziu, am rostit: 

Care este taina - acea taină pe care o ştii 
numai tu şi Moeris şi pentru păstrarea căreia îi dai 
una din coroanele tale? Nu mă consideri vrednic, 
mamă, de încrederea pe care prinţul Moeris, prin 
viclenia lui, o împărtăşeşte cu tine?” 

Regina era palidă, părea ca moartă şi tremura 
din toate încheieturile. S-a străduit să-mi răspundă, 
deşi vorbea în frânturi de cuvinte: 

„Remeses, tu... tu nu trebuie... nu trebuie s-o 
afli! Nu... nu mă întreba... nu bănui nimic rău... nu 
te... îndoi de mine, că altfel voi muri! Sărută-mă, 
Remeses! Sărută-mă, fiul meu! Nu eşti tu fiul meu? 
Eu te iubesc, şi tu mă iubeşti. Lasă toate celelalte 
lucruri să treacă. Tu vei fi rege! Tu vei avea 
amândouă sceptrele! De aceea vreau să te fac rege 
acum. Mă înţelegi? Moeris nu trebuie să ajungă în 
Etiopia. Omul acela rău trebuie să aibă un stăpân! 
Unica siguranţă a Egiptului este ca tu să preiei 

tronul şi să conduci tot Egiptul cu braţ puternic. 
Odată ajuns faraon, îl vei avea pe Moeris la 
picioarele tale şi atunci, dacă el divulgă taina, vei 
putea să-i închizi gura.” 

„Mamă, dragă mamă, i-am răspuns eu după o 
lungă meditaţie, ce mi-ai spus m-a convins să iau o 
decizie. Voi acţiona orbeşte, dar voi acţiona din 
afecţiune şi dragoste pentru tine, în ascultare de 
dorinţele tale. Sunt gata să intru în ritualurile de 
iniţiere, şi în toate lucrurile voi fi fiul tău îndatorat şi 
ascultător. Răutatea şi ambiția lui Moeris trebuie să 
fie zdrobite!” 

„Când am spus acestea, mama mea, cu 
strigăte de bucurie, s-a aruncat în braţele mele. Am 
strâns-o la piept, apoi am condus-o, în extazul 
bucuriei ei, în apartamentul slujnicelor ei de unde 
mi-am luat rămas bun de la ea şi m-am grăbit să 
ajung la locuinţa mea, pentru a reflecta la tot ce s-a 
întâmplat, apoi te-am chemat pe tine.” 

Dragă mamă, trebuie să închei această 
scrisoare,  asigurându-te de cel mai profund 
ataşament. 

Al tău fiu credincios, 
Sesostris 

Insula Rhoda, Palatul reginei 


D ulcea mea mamă, 


În scrisoarea mea precedentă te-am înștiințat 
despre dorinţa aprinsă a reginei de a-l încorona cu 
demnitate pe fiul ei, prinţul Remeses. 

Înainte de încoronare, a trebuit să se iniţieze 
în misterele profunde ale templelor pentru că sub 
statutul de prinţ era doar cu numele de mare preot şi 
doar în momentul când ar fi devenit rege ar fi putut 
să ofere jertfa pe altarul lui Osiris. 

Înainte ca un prinţ să poată urca pe tron 
trebuie să se iniţieze în toate lucrurile. Astfel trebuie 
să petreacă patruzeci de zile în templele lui Osiris, 
Pthah, Isis, Athor şi a altor zei, apoi să rămână o 
noapte, ultima noapte, în templul lui Thoth, în faţa 
piramidelor, să vegheze singur şi să ceară 
binecuvântarea zeilor, oferindu-le jertfe şi libaţii. 

Pentru a intra, deci, în această iniţiere oficială, 
prinţul Remeses s-a retras de la palat în solitudinea 
templului soarelui. Un consiliu ierarhic, chemat de 
regină, a consimţit în mod resemnat la abdicarea ei, 
dar a acceptat cu bucurie propunerea încoronării lui 
Remeses, fiindcă oricât de devotată ar fi o naţiune 
războinică unei regine, preferința inimii poporului 
este să aibă un rege. 

Prinţul şi regina s-au despărţit cu lacrimi când 
el a părăsit palatul. Eu l-am însoţit până în pridvorul 

templului. Aici, doisprezece preoţi, în frunte cu 
marele preot, l-au primit, şi luându-l în mijlocul lor 
ca şi cum ar fi vrut să-l desprindă de lume, au intrat 
în încăperile întunecoase şi misterioase din interiorul 
templului. 

Nimeni nu poate să vorbească cu el în timpul 
noviciatului, până când cele patruzeci de zile se vor 
sfârşi. El poate să meargă de la un templu la altul 
doar la miezul nopţii, şi nimeni nu are dreptul să iasă 
pe străzi în timp ce trece alaiul misterios al preoţilor. 


Maiestatea ta, sper că nu ai primit veşti 
rele. - paa. 116 

_ Astăzi este a treizeci şi patra zi de la iniţierea 
lui. În timpul acesta am văzut o mare parte a 
Egiptului şi multe alte lucruri interesante. Nu m-am 
îndepărtat prea mult de insula Rhoda deoarece 
regina îmi cere mereu să fiu în preajma ei. Ieri după- 
amiază, în timp ce eram la pescuit cu un grup de 
nobili pe lacul Amense, o galeră cu douăzeci şi patru 
de vâsle se apropia de noi cu mare viteză. Zărind-o, 
cineva a strigat: 

„Este o galeră împărătească!” 

„Este galera reginei”, am spus eu, fiindcă am 
fost de multe ori cu ea şi i-am recunoscut 
simbolurile. 

A urmat o manifestare generală de curiozitate, 
pentru a se afla motivul pentru care galera venea 
spre noi. În câteva clipe l-am văzut pe pajul meu 
evreu, Israelisis -când a venit la mine i s-a dat un 
nume egiptean- pe punte, şi am început să bănuiesc 
că regina l-a trimis să mă cheme pe mine. Nu m-am 
înşelat. Galera a venit până în dreptul nostru şi pajul, 
sărind pe puntea vasului nostru, aplecându-se uşor, 
mi-a prezentat sigiliul reginei, spunând: 

„Te cheamă regina, domnul meu.” 

Am sărit imediat în cealaltă galeră, care a 
despicat repede suprafaţa strălucitoare a lacului 
frumos, numit de egipteni „Marea Celestă”. Intrând 
repede pe cursul Nilului, printre doi balauri de mare 
din piatră roşie, am traversat apa până la palatul 
Rhoda. Când eram gata să cobor pe treptele de 
marmură, am văzut, spre surpriza mea, galera de 
război a prinţului Moeris în apropiere, cu vâslaşii ei 
în poziţii, ca şi cum ar fi fost gata să pornească la 
primul semnal. L-am întâlnit pe Acherres, care se 
făcuse sănătos după o suferinţă îndelungă, despre 
care i-am scris tatălui său, la poarta palatului. 

„Domnul meu, mi s-a adresat el înspăimântat, 
mă bucur că ai venit. Maiestatea sa este într-o mare 
disperare.” 

„Prinţul Moeris este aici?” l-am întrebat eu 
repede. 

„Nu, prinţule, dar galera lui a adus un curier 
cu scrisori.” - 

Am găsit-o pe regină singură. În mână ţinea o 
scrisoare cu sigiliul rupt. Văzându-mă, a venit spre 
mine spunându-mi: 

„O, prinţule Sesostris, după fiul meu, eşti cel 
mai apropiat de inima mea. Mă bucur că ai venit! 
lartă-mă că te-am chemat tocmai acum.” Ochii ei 
erau plini de lacrimi şi glasul îi tremura. 

„Trebuia să mă chemi, nobilă regină, i-am 
răspuns, deoarece eşti supărată.” 

„Supărată, Sesostris?! Este mult mai mult 
decât atât - este o povară pe care nu o mai pot 
purta!” 

„A fost Moeris învins?” am întrebat-o eu cu 
compătimire. 

„Moeris învins?! Nu, o, nu! Nu e învins, ci 
învingător!” 

„S-a întâmplat ceva cu Remeses în timpul 
iniţierii lui sacre?” 

„Nu, o, nu! E vorba despre Moeris! El îmi 
frânge inima!” 

„Ce a făcut? Ce pot să fac eu?” am întrebat-o 
perplex. 

„Nimic. Tocmai ăsta este necazul, nu putem 
face nimic! Cât despre Moeris, el a făcut totul. Dar 
de ce-ţi vorbesc ţie? Tu nu mă înţelegi! Am o taină 
îngrozitoare, Sesostris! Nu te-am chemat să ţi-o 
dezvălui, ci fiindcă aveam nevoie de compătimire, de 
tovărăşia ta, Sesostris! lţi cunosc sentimentele 
sincere faţă de mine şi faţă de prietenul tău, 
Remeses, şi apoi, ai şi tu o mamă în Tir pe care o 
iubeşti şi o cinsteşti!” 

„De asemenea, te iubesc şi te cinstesc şi pe 
tine, ca pe o mamă!” i-am spus eu luând-o de mână. 
M-a privit cu ochi arzători, ca şi cum mi-ar fi 

penetrat sufletul până în adâncimile lui. Deodată, m- 
a întrebat: 

„Ţi-a povestit Remeses discuţia pe care am 
avut-o cu el?” 

„Mi-a vorbit mult din ceea ce a avut loc între 
voi, stimată regină”, i-am răspuns. 

„Ţi-a spus despre un secret pe care l-am ţinut 
ascuns în inima mea chiar şi faţă de el?” 

„Mi-a spus! Mi-a spus că oricum, această taină 
este cunoscută de prinţul Moeris care se foloseşte de 
ea ca să-ţi facă rău.” 

„Dar Remeses bănuieşte cumva natura acestei 
taine?” a întrebat ea. 

„M-a informat că odată a avut o suspiciune pe 
care maiestatea ta i-a spulberat-o.” 

„Da, a spus ea cu un zâmbet rece şi ciudat, îşi 
închipuia că taina pe care o deţine Moeris este că el, 
Remeses, nu este fiul meu. Nu ţi se pare o idee 
bizară, Sesostris? m-a întrebat ea cu o privire de 
gheaţă pe care nu o cunoscusem mai înainte la ea. 
Cine s-ar putea îndoi vreodată că Remeses este fiul 
meu?” 

„Nimeni, maiestate”, am rostit eu, văzând că 
aşteaptă să-i răspund. 

„Absolut nimeni! Nu ai observat că ochii lui 
seamănă cu ai mei? Apoi, glasul meu şi glasul lui au 
ceva în comun, deşi glasul lui este de bărbat, iar al 
meu, de femeie. Zâmbetul lui nu este zâmbetul meu? 
Nimeni nu poate să spună că noi nu suntem mamă şi 
fiu, nu-i aşa, prinţule Sesostris? Nu ţi se pare ciudat, 
că Remeses a putut să conceapă o asemenea idee?” 

„El a auzit probabil, maiestatea ta, tradiţii 
despre noi născuţi ai regilor care au fost schimbaţi, 
şi întrucât nu a putut să înţeleagă influenţa prinţului 
din Thebes asupra maiestăţii tale printr-o taină, în 
nici un mod rezonabil, a recurs la această 
presupunere.” 

„Dar nu se va mai îndoi niciodată, Sesostris! a 
rostit ea cu înflăcărare. Nimeni nu-l va putea face să 
mai aibă vreun dubiu. O, nu, niciodată! Ce crezi, 
prinţule Sesostris?” 

„Nu, doamnă, i-am răspuns, însă 
comportamentul şi limbajul ei ciudat m-au făcut să 
mă tem că nervii ei au fost încercaţi prea sever de 
vestea pe care a primit-o de la prinţul Moeris. 
Maiestatea ta, sper că nu ai primit veşti rele”, am 
adăugat făcând un gest semnificativ spre scrisoarea 
din mâna ei. 

„O, foarte rele, foarte rele! a exclamat ea cu o 
durere cumplită în priviri. Prinţule Sesostris, pot să 
am încredere în tine? Am nevoie de compătimire, dar 
nu mi-o poţi oferi până nu-ţi dezvălui teribila taină! 
Ştiu că pot să am încredere în tine, şi inima mea se 
va frânge dacă nu voi împărtăşi povara ce mi-o apasă 
cu altă inimă!” 

„Remeses va fi peste câteva zile iar împreună 
cu tine, şi...” am început eu, dar ea m-a întrerupt 
terorizată: 

„Nu, nu! Este vorba tocmai de el! Nu trebuie 
să ştie niciodată taina mea! L-ar ucide! Ar cădea 
mort la pământ, ca şi cum l-ar lovi un tunet din cer! 
Nu, nu Remeses! Faţă de el să păstrezi o tăcere de 
mormânt - o tăcere veşnică!” 

„Dacă inima maiestăţii tale va fi alinată, voi 
primi cu gratitudine această dezvăluire, şi-ţi voi oferi 
toată compătimirea”, i-am spus cu emoție. 

„Nobile prinţ! a exclamat ea ducându-mi mâna 
la buzele ei. Sunt hotărâtă! Îţi voi dezvălui taina! 
Vino cu mine în cabinetul meu personal.” 

Eram gata să o urmez, când pajul ei a sunat 
dintr-o ţitră de argint, acesta fiind semnalul că 
doreşte să intre. Regina mi-a spus hotărâtor: 

„Nu pot să primesc pe nimeni, prinţule.” 

M-am apropiat de uşa dublă şi deschizând-o, 
am văzut în spatele pajului figura înaltă a unui 
theban pe care îl observasem mai înainte în pridvor. 

„Acest domn aşteaptă un răspuns”, a spus 
pajul. 

„Regina te va primi în curând, i-am răspuns 
eu. Momentan este ocupată. Va trebui să aştepţi.” 

Curierul şi-a muşcat buza şi a  rânjit 
nerăbdător. Am avut impresia că acesta a 
împrumutat din spiritul stăpânului său şi mi-am dat 
seama cât de arogant trebuie să fie Moeris, dacă 
curierul său poate să-şi arate cu atâta obrăznicie 
nerăbdarea. Întorcându-mă la regină, i-am răspuns 
privirii ei întrebătoare: 

„Da, curierul lui Moeris este nerăbdător, dar i- 
am spus să aştepte!” Ea a devenit atât de palidă 
încât a trebuit să o ajut să ajungă în cabinet, unde a 
căzut pe un fotoliu şi ar fi leşinat dacă nu i-aş fi dat 
imediat apă. Când şi-a revenit, mi-a spus: 

„Sesostris, fiul meu, prietenul meu, când vei 
afla totul, mă vei înţelege şi îmi vei scuza 
comportamentul. Citeşte mai întâi această 
scrisoare.” 

Dar, dragă mamă, voi încheia această epistolă 
aici. Ceea ce am citit nu-ți voi putea relata acum şi 
nu ştiu dacă îţi voi putea relata vreodată, dacă 
circumstanțele nu ridică sigiliul de pe această taină 
dezvăluită mie. 

Al tău fiu iubitor, 
Sesostris 

D ragă şi scumpă mamă, 


Mă folosesc de prima ocazie posibilă, de când 
ţi-am trimis ultima scrisoare, pentru a reveni la 
subiectul care i-a umplut paginile. Această scrisoare, 
oricum, o voi păstra până când voi primi permisiunea 
să ţi-o trimit, ori circumstanţele mă vor obliga să o 
distrug. 

Scrisoarea prinţului Moeris, pe care regina 
mi-a pus-o în mâini, avea o dată de acum câţiva ani 
în urmă şi fără îndoială, observând aceasta, 
înfăţişarea mea mi-a trădat surpriza, fiindcă ea mi-a 
spus repede: 

„Citeşte-o pe aceea mai întâi. Nu-ţi voi 
ascunde nimic. Vreau să ştii totul de la început.” 

Cu permisiunea maiestăţii sale, am luat o 
copie a acelei scrisori şi a următoarelor două. 
Aceasta a fost prima: 


„Castelul Bubastis, Delta Pelusiană 

Reginei Amense: 
Maiestatea ta, îţi adresez această scrisoare 
din acest castel meschin, în ciuda mărimii şi gloriei 


împărăției tale dinspre mare, peste care m-ai făcut 

guvernator. Pentru un supus, acesta ar fi un post de 
onoare. Pentru mine, fiul fratelui soţului tău, adică 
nepotul tău regal, este doar un exil onorabil de la 
curtea în care nu-mi doreşti prezenţa. Am spus 
onorabil? Ar fi trebuit să spun dezonorabil - nu sunt 
eu un prinţ din sânge de faraoni? Dar să trec asta cu 
vederea, maiestatea ta. Nu insist asupra unui lucru 
bazat doar pe sânge. Simt că am fost rănit prin 
naşterea lui Remeses. Văd că deja ai devenit palidă. 
Nu te grăbi, citeşte mai departe, şi apoi sângele îţi 
va părăsi obrajii cu siguranţă. Repet, sunt 
neîndreptăţit prin naşterea lui Remeses. Soţul tău a 
murit ca un soldat adevărat, descendent dintr-un şir 
de o mie de regi războinici, în luptă cu regele 
etiopian. Eu eram atunci - fiindcă maiestatea ta nu 
avea încă nici un vlăstar - moştenitorul îndreptăţit la 
tronul Egiptului. Deşi aveam numai trei ani când 
soţul tău a fost înjunghiat în luptă şi ucis, am aflat că 
atunci când voi deveni bărbat, sunt sortit să fiu rege 
al Egiptului. Dar, spre surpriza tuturor, iată, ai 
devenit în curând mamă, deşi nici o dovadă a acestei 
promisiuni nu fusese aparentă! Nu, nu arunca 
această scrisoare, regină! Citeşte-o până la capăt, 
este important să ştii totul. 

Când am ajuns la maturitatea legală, mi s-a 
şoptit de o persoană anume că există suspiciuni cu 
privire la faptul că regina s-a prefăcut că este 
însărcinată şi a adoptat un nou născut de la soţia 
unuia din lorzii de sub autoritatea ei, pentru a-l 
împiedica pe fiul fratelui soţului ei să primească 
moştenirea cuvenită. Acum, maiestatea ta ştie dacă 
aceasta este adevărat sau nu. Eu cred că este 
adevărul pur şi mai cred că arogantul Remeses - 
doar în mod făţarnic îi merge vorba că este blând - 
nu merită dreptul de a se numi fiul fiicei lui Faraon 
cu nimic mai mult decât oricare din fiii acestor evrei 
josnici, sau al unui păzitor de porci egiptean. 

Judecând după fizionomie, nu poate fi decât un Ben 
Israel! 

Îţi cer deci, să mă faci guvernator în Thebaid. 

Dacă nu faci asta în cel mai scurt timp, îţi jur că voi 

umple tot Egiptul cu vestea că favoritul tău Remeses 

nu este fiul tău. Dacă este vreun adevăr în asta, 

maiestatea ta va şti să acţioneze cum se cuvine, fără 
nici un preget. 

Al tău nepot credincios, 

Prinţul Moeris” 


Când am terminat de citit această scrisoare 
surprinzătoare, mi-am ridicat ochii spre regină. Ea 
încerca intens să observe efectul ei pe faţa mea. 

„Şi maiestatea ta nu a trimis armata imediat 
să-l aresteze pe acest obraznic periculos?” 

Ea şi-a muşcat buza şi mi-a spus cu glasul 
trist: 

„Prinţ al Tirului, nu este el astăzi guvernator 
în Thebaid?” 

„Maiestatea ta a acceptat cererea lui?” 

„Da.” 

„Mă mir de aceasta, i-am spus eu perplex. 
Dacă ceea ce a spus el a fost adevărat...” 

„Sesostris, minciuna zboară de multe ori mai 
repede decât adevărul. Această veste, falsă sau 
adevărată, mi-ar fi zdruncinat tronul. M-am hotărât 
să o înăbuş dându-i lui Moeris ceea ce a cerut.” 

Am privit-o pe regină cu sentimente de milă şi 
compătimire. Ea mi-a spus imediat: 

„Citeşte a doua scrisoare.” Am citit-o. Data de 
pe scrisoare era cu trei ani mai târziu şi cerea 
comanda flotei şi separarea ei de controlul 
generalului tuturor armatelor. Acest general era 
Remeses, dragă mamă. Regina a acceptat şi de data 
aceasta. Când am terminat de cercetat cu atenţie 
scrisoarea, regina mi-a pus în mână o a treia misivă 
din partea acestui prinţ puternic. 

„Pe aceasta am primit-o acum, a spus ea 
suspinând. Citeşte-o, Sesostris şi compătimeşte-mă.” 
Îţi redau scrisoarea aici, dragă mamă: 


„Din tabără, vis-a-vis de Palatele 
Memnoniei, Thebaid 


Reginei Amense: 


Maiestatea ta, îţi scriu din pavilionul ridicat la 
picioarele munţilor Libiei. Nu trebuie să te avertizez 
cu privire la subiectul acestei scrisori, dacă îţi spun 
simplu că, cu un ceas în urmă am primit o veste de la 
Memphis, că eşti gata să-ţi abdici tronul în favoarea 
lui Remeses, presupusul tău fiu. Această veste nu mă 
surprinde. Când am fost în Egiptul de Jos, am văzut 
prin tine şi poliţa ta. Pot să penetrez acum scopul tău 
de a-i preda sceptrele celor două Egipturi. Proiectul 
tău este aşadar, să-l poziţionezi pe Remeses acolo 
unde eu nu i-aş mai putea face nici un rău - fiind 
rege, în momentul când aş ridica un deget, m-ar 
distruge. Iți admir strategia, şi mă plec cu omagiu 
înaintea diplomaţiei tale. Dar, sărmană regină, atât 
tu cât şi Remeses sunteţi în puterea mea! Nu, nu-ţi 
da ochii împărăteşti peste cap la această afirmaţie, 
ascultă-mă câteva clipe. 

Supunerea ta la cerinţele mele, cu câţiva ani 
în urmă, de a mă aşeza guvernator în Thebes, m-au 
făcut să cred că suspiciunile mele au fost bine 
fondate, adică Remeses a fost fiul uneia din nobilele 
de sub autoritatea ta. Când m-ai făcut amiral al flotei 
tale, la a doua cerere a mea, am fost convins că ţi-e 
frică de adevăr şi am ştiut că oricând aş putea 
dovedi că Remeses nu este fiul tău. Atunci am 
început să muncesc din greu să obţin această 
dovadă. Am angajat emisari. l-am mituit chiar pe 
curtenii tăi. Am găsit oameni care fuseseră cei mai 
loiali curteni în momentul când soţul tău a fost ucis 

în Etiopia cu treizeci şi cinci de ani în urmă. Trei 
lorzi şi doamne sunt încă în viaţă şi au avut memorii 
foarte bune când aurul, mărgăritarele şi promisiunile 
mele le-au luat ochii şi mintea. Am aflat de la ele că 
doar cu puţin timp înainte de naşterea presupusă a 
lui Remeses, ţi-ai alungat într-o singură zi cinci 
dintre doamnele şi domnişoarele tale de onoare într- 
o ţară îndepărtată, totuşi nu destul de repede, aşa că 
una din ele a suflat cuiva secretul că tu nu erai o 
mamă adevărată, şi că nou-născutul pe care îl 
numeai al tău era fiul altei femei. Secretul a fost 
spus fratelui ei, care, după mulţi ani, a îngrijit de caii 
mei. Când, cu o anumită ocazie, l-am condamnat la 
moarte pentru laşitate în bătălie, m-a informat că 
deţine un mare secret cu privire la regină, la prinţul 
Remeses şi la mine, şi că dacă îl iert şi-i dau din nou 
rangul, mi-l va destăinui. 

Apoi mi-a istorisit ceea ce ţi-am scris mai sus - 
că te-ai prefăcut că eşti însărcinată şi că ai obţinut 
un nou-născut de parte bărbătească. Te-ai ascuns şi 
ai stat închisă timp de trei luni, apoi l-ai arătat 
preoţilor şi poporului ca moştenitor la tronul tău. 
Apoi ţi-ai alungat toate doamnele de la curte şi le-ai 
obligat să părăsească Egiptul. 

Făcând o investigaţie amănunţită, am trimis 
galere în Tir, în Carthage, în Gades şi în insulele de 
pe mare. În sfârşit eforturile mele au fost răsplătite 
într-unul din porturile în care ţiitoarele tale au fost 
duse. Numai două din ele au fost găsite în viaţă. 
Amândouă sunt acum în cetatea On! Când am fost în 
Egiptul de Jos le-am văzut, şi-ţi voi da numele lor: 
Thebia din Pythom şi Nilia din On. Mi se pare că te 
văd cum te îngălbeneşti ca ceara, tipi şi scapi sulul 
de papirus din mână! Ridică-l iarăşi şi continuă-ţi 
lectura. Nu are rost să te retragi când adevărul te 
izbeşte în faţă! 

Aceste femei venerabile, examinate separat, 
au spus aceeaşi poveste, după cum urmează: 

În dimineaţa festivalului lui Isis - vezi că sunt 
informat până la cel mai mic detaliu - ai ieşit să faci 
baie, după cum îţi era obiceiul, în albia de marmură 
la piciorul grădinilor palatului tău din Rhoda, unde 
locuieşti acum. Ai coborât treptele în apă şi erai gata 
să păşeşti în râu, când ai descoperit un coş din 
nuiele plutind încet prin faţa ta. Când îl priveai, s-a 
oprit într-un tufiş de papură. [iitoarele tale te 
aşteptau pe mal. Tu te-i întors şi ai văzut-o pe Nilia, 
ai chemat-o şi i-ai spus: 

„Vezi coşuleţul acela, Nilia? Trage-l la mal şi 
vezi ce conţine.” 

Fata te-a ascultat şi, ajutată de Thebia, l-a 
adus la tine. Ai luat capacul şi ai văzut un copilaş 
frumos înăuntru. Te-a privit în faţă şi a început să 
plângă, provocându-ţi milă. L-ai pus în braţele 
Thebiei, spunându-i: 

„Acest copil mi-a fost trimis de Nilus, zeul 
marelui fluviu al Egiptului. Il voi adopta şi va deveni 
fiul meu.” 

Apoi ai sărutat copilaşul de nenumărate ori, 
mângâindu-l şi alinându-i plânsul şi ai fost atât de 
fericită de această pradă, încât te-ai grăbit să 
părăseşti imediat râul. Înainte totuşi de a pleca, 
vântul i-a suflat scutecele şi ai descoperit că este un 
băieţel de-al evreilor, fiindcă egiptenii nu-şi taie fiii 
împrejur. Această descoperire a fost observată şi de 
cele două fete, Nilia şi Thebia, şi tu ai spus: 

„Este unul din copilaşii evreilor.” 

Aceasta s-a întâmplat în timpul edictului 
tatălui tău pentru uciderea tuturor noilor născuţi de 
parte bărbătească ai rasei siriene. Tu nu ştiai ce să 
faci cu el, dar glasul lui ţi-a mişcat inima şi le-ai 
spus: j 

„Va fi al meu! Să nu scoateţi un cuvânt! Íl voi 
creşte ca pe fiul meu!” 

Copilul acela, dragă regină, este Remeses! 

Nu este necesar ca să mai adaug nimic. Am 
scris destul pentru a-ţi arăta puterea pe care o deţin 
asupra ta şi asupra acestui Remeses - Moise. 
Numele lui înseamnă “scos din apă” şi a fost dat de 
gura ta, ca şi cum zeii ar fi intenţionat să te facă pe 
tine însăţi unealta condamnării tale. 

Acum, stimată regină care intenţionezi să 
aşezi un evreu degradat pe tronul Egiptului, eu, 
Moeris, îţi scriu această epistolă pentru a te avertiza 
că dacă nu îţi anulezi planul şi dacă nu mă adopţi pe 
mine în mod public ca fiu al tău dându-mi ambele 
coroane, îţi voi proclama această ruşine prin tot 
Egiptul şi adevărata istorie a acestui Remeses! Un 
evreu! El merită moartea, iar tu meriţi să-ţi pierzi 
coroana! Dacă îmi accepţi condiţiile, îl voi face pe 
Remeses guvernator peste Gosen şi domn al 
poporului său în împărăţia mea. Nu consideri că sunt 
destul de liberal? 

Dacă refuzi, voi cobori în Egiptul de Jos cu 
flota mea, îţi voi declara tronul vacant, pe Remeses 
ca sclav şi îţi voi lua sceptrul. Odată ajuns la putere, 
îl voi condamna pe Remeses la o moarte oribilă, iar 
tu vei fi prizonieră pentru tot restul vieţii în castelul 
Bubastis. 

Îţi trimit un curier special - purtătorul meu de 
arme - a cărui soră era ţiitoarea ta când l-ai găsit pe 
Remeses. Dacă nu primesc răspuns afirmativ, pentru 
care curierul meu va aştepta şase ore, mă vei auzi 
bătând la porţile castelului Rhoda cu vârful suliţei! 

Moeris, nepot şi moştenitor al lui Amense, 
regina Egiptului” 


Când am terminat de citit această scrisoare, 
dragă mamă, am mai tinut-o în mâini un timp, 
stupefiat, fără să pot rosti vreun cuvânt, apoi mi-am 
ridicat ochii spre regină. Faţa ei era rigidă ca fierul 
şi albă ca alabastrul. 

„Maiestatea ta, am început eu, neştiind ce 
anume să-i spun, ce fel de poveşti sunt acestea din 
partea acestui prinţ obraznic din Thebes...” 

„Ce crezi, Sesostris? Chiar dacă ar fi numai o 
poveste, în mâna acestui om nu este la fel de 
periculoasă ca şi adevărul? Indrăznesc să-l las să 
popularizeze acest lucru prin tot Egiptul? Pot să las 
ca acest lucru să ajungă la urechile lui Remeses?” 

„De ce nu, maiestatea ta? am întrebat eu. 
Dacă este un fals, se poate dovedi, şi prietenul meu 
Remeses este prea înţelept ca să o ascundă. Nu 
înţeleg de ce eşti nefericită din cauza unei poveşti 
atât de improbabile!” 

„Nu crezi că am motive să fiu nefericită?” 

„Nu, virtuoasă şi înţeleaptă doamnă! i-am 
răspuns. Sfatul meu este să te împotriveşti răutăţii şi 
vicleniei acestui prinţ, să aduci aceste scrisori la 
cunoştinţa lui Remeses, să-ţi aduni armata şi să-l 
întâmpini, şi să-i declari război. Un rând de galere 
înecate de-a latul Nilului îi va opri flota. Dacă 
coboară pe mal, soldaţii tăi, cu Remeses în frunte îi 
vor sta împotrivă.” 

Din nou regina m-a întrerupt. 

„Nu, nu! Nu pot să-i spun lui Remeses! El nu 
trebuie să ştie niciodată de aceste scrisori!” a rostit 
ea aproape strigând. 

„Dar Remeses are vreo suspiciune în ceea ce 
priveşte povestea aceasta?” am întrebat eu. 

„Nu. El nu cunoaşte nici o altă mamă. Dacă el 
aude această poveste, o investighează până la capăt, 
doar ca să-l înfrunte pe Moeris.” 

„Tocmai asta ar trebui să facă, maiestatea ta”, 
am spus eu ferm. 

„Prinţule Sesostris, crezi că ar putea să 
dovedească că este falsă?” a întrebat ea pe un ton 
ciudat şi misterios. 

„Fără îndoială”, i-am răspuns eu, deşi, dragă 
mamă, nu am putut să nu-mi amintesc din nou în 

clipa aceea de asemănarea atât de evidentă dintre 
Remeses şi poporul evreu. 

Regina a venit lângă mine şi mi-a spus într-o 
şoaptă adâncă, teribilă, privind mai întâi sălbatică în 
jurul ei, să vadă dacă nu a auzit-o cineva: 

„Remeses nu o poate dovedi ca fiind falsă!” 

„Vrei să spui, maiestatea ta, am spus eu, că 
deşi Remeses nu o poate dovedi ca fiind falsă, este 
totuşi falsă?” 

„Nu! Nu poate fi dovedită ca fiind falsă, 
fiindcă este adevărată!” a răspuns ea. 

„Adevărată?!” am repetat eu cu oroare. 

„Adevărată, Sesostris! i-am promis că voi 
avea încredere în tine, dar am păstrat până acum o 
parte din adevăr! Acum nu mai pot!” S-a agăţat de 
braţul meu ca să nu cadă. 

„Deci Remeses nu este fiul tău?” 

„Nu.” 

„Este evreu?” 

„Da.” 

Dialogul acesta a fost foarte rapid. O, dragă 
mamă, nici un muritor nu poate măsura profunzimea 
agoniei sufletului meu când am aflat acest lucru! Mi- 
am aşezat fruntea pe piedestalul unei statui de lângă 
mine şi acoperindu-mi faţa cu mâinile, am izbucnit în 
lacrimi. Regina nu a spus nimic, ci m-a aşteptat să 
mă liniştesc. Într-un târziu mi-am ridicat capul. Ah, 
cât de milă mi-a fost de ea! Şi de Remeses! Sărmanul 
de el, fără să aibă cea mai mică idee de această 
calamitate, chiar în clipele acelea fiind implicat în 
ritualurile care aveau să-l pregătească să urce pe 
tron. 

„Sărmanul, nefericitul Remeses!” am exclamat 
eu. 

„Nu trebuie să afle aceasta niciodată!” a 
exclamat ea convulsiv. 

„Dar va afla oricum, am răspuns eu îndurerat. 
„Dacă refuzi cerința prinţului Moeris, el va scrie o 

altă misivă şi i-o va trimite lui Remeses. Prinţul va 
investiga problema, aşa cum ai spus. Moeris îl va 
trimite la Nilia şi la Thebia, apoi el va veni la tine...” 

„El nu ar crede aceasta, şi nu m-ar insulta cu o 
asemenea întrebare.” 

„Ar putea fi obligat să o facă. Integritatea lui 
este atât de înaltă încât ar refuza să urce pe tronul 
Egiptului dacă ar avea cea mai mică îndoială cu 
privire la legitimitatea dreptului său de a o face.” 

„O, prinţule, sfătuieşte-mă! Ce să fac?” a 
început ea să plângă frângându-şi mâinile şi 
privindu-mă rugător. 

„Nu ştiu cum să te sfătuiesc, maiestatea ta”, 
am răspuns în disperarea mea. Inima îmi sângera 
pentru ea şi pentru Remeses, care mi se părea că 
mai devreme sau mai târziu ar trebui să afle 
adevărul acesta îngrozitor. 

Într-un târziu, după un timp în care am 
observat că reginei îi era ruşine, a rostit: 

„Sesostris, nu am intenţionat să fac nimănui 
nici un rău. L-am iubit pe copilaşul care plângea 
neajutorat. În clipa când l-am luat în braţe mi-a 
zâmbit şi mi-a câştigat inima. Faptul că era un copil 
de-al evreilor prea puţin m-a interesat. Intotdeauna 
m-am opus edictului regal al tatălui meu şi am simţit 
că dacă îl voi salva pe acest copil, aş putea ispăşi 
într-o mică măsură vina grea a morţii tuturor 
celorlalţi care au fost ucişi din porunca lui. Aşa că 
am acţionat astfel din trei motive: să salvez copilul, 
să adopt un fiu şi să fac un mic gest de ispăşire.” 

„Toate motivele sunt bune şi corecte, stimată 
regină”, am spus eu mişcat de expresia cuvintelor ei. 

„Nu m-am gândit că fac vreun rău. Imediat am 
trimis o fetiţă evreică, care ne privea de la distanţă, 
să-mi aducă o doică dintre femeile evreice. Mi-a adus 
una, foarte gingaşă, pe care am luat-o cu mine la 
palat. După ce i-am poruncit să păstreze acest lucru 
în taină, am lăsat-o să ia copilul acasă. Gingăşia 

acestei femei faţă de copilul frumos m-a încântat şi 
după ce am făcut publică naşterea copilului, l-am 
lăsat să rămână cu ea până la vârsta de trei ani, când 
i-am poruncit să-l aducă la palat. De atunci a fost 
crescut în palatul meu, ca fiul meu, şi educat ca prinţ 
al imperiului şi ca moştenitor la tron. Pentru toată 
îngrijirea şi dragostea mea, el m-a răsplătit cu 
devotamentul cel mai profund şi cu ataşamentul cel 
mai gingaş. Nu am precupeţit nimic pentru a-l educa 
în toată ştiinţa Egiptului. Cu toată înţelepciunea şi 
vasta lui cunoştinţă, este la fel de docil şi gingaş în 
dispoziţie ca un copil. Ah, prinţule Sesostris, 
niciodată nu a iubit o mamă un fiu aşa cum l-am iubit 
eu pe el!” 

„le compătimesc, maiestatea ta, din toată 
inima ”, am spus eu cu bunătate. 

„Ah, dar ce să fac? Ce să-i răspund lui 
Moeris?” 

„Nu ştiu ce să te sfătuiesc”, am spus eu 
ruşinat de neputinţa mea. 

„Atunci voi acționa pe cont propriu. Curierul 
lui nu va pleca înapoi fără un răspuns. Îl voi sfida!” 

Deodată, păru animată de un spirit deosebit. 

A bătut tare din palme şi un paj a intrat. 

„Spune-i curierului theban să intre. Am deja 
răspunsul pentru el.” 

Purtătorul de arme a intrat înăuntru arogant, 
cu acelaşi aer nerăbdător. 

„Du-te înapoi la stăpânul tău şi spune-i că 
Amense este încă regina Egiptului şi poartă încă 
amândouă coroanele părinţilor ei, şi că ea le va 
apăra. Spune-i că îl sfidez şi nu mi-e frică de el!” 

Curierul părea foarte surprins, s-a plecat uşor 
şi a ieşit dinaintea reginei. Abia s-a închis uşa în 
urma lui şi regina a spus: 

„Săgeata a fost scoasă din tolbă şi pusă în arc. 
Nu-mi rămâne decât să-l sfidez şi să mă încred în zei 
ca să-mi ajute. Remeses va fi încoronat rege înainte 

ca Moeris să primească mesajul meu şi să-i trimită 
lui o altă scrisoare. Mai sunt doar cinci zile până la 
încheierea celor patru zeci. După acestea, încă trei 
zile şi va avea loc încoronarea. Cu tot cu astăzi, nouă 
zile. Durează doisprezece zile ca un mesaj să ajungă 
şi să vină înapoi din tabăra lui Moeris. Trei zile! Trei 
zile este un timp suficient pentru a decide soarta 
unui imperiu. După aceea, acest prinţ din Typhon, 
acest Moeris arogant, va rămâne de ruşine!” 
După aceste cuvinte, regina mi-a urat noapte 
bună şi m-a rugat să vin a doua zi dimineaţa pentru a 
servi micul dejun cu ea. 
La revedere, dragă mamă. 
Al tău fiu iubitor, 
Sesostris 

D ragă mamă, 


Încep această scrisoare aşa cum am început-o 
şi pe cealaltă, cu două zile în urmă, cu probabilitatea 
că circumstanţele s-ar putea să anuleze sigiliul tainei 
care acum le pecetluiesc. Oricum, eu le voi reţine 
pentru un timp, dar am o presimţire că tu vei citi tot 
ce am scris. 

În dimineaţa de după discuţia mea cu regina, 
m-am trezit devreme, după o noapte aproape albă şi 
m-am pregătit să împlinesc porunca reginei de a 
servi masa cu ea. Gândindu-mă că ea trebuie să fi 
petrecut o noapte grea şi că nu se va scula devreme, 
m-am aşezat să citesc dintr-un sul de papirus de pe 
masă, când uşa s-a deschis şi iată, prinţul Remeses 
însuşi stătea în picioare înaintea mea. Am tresărit cu 
o exclamaţie de mirare şi bucurie, dar văzându-i faţa 
palidă şi întristată, m-am înspăimântat. M-am 
apropiat să-l îmbrăţişez, deoarece el stătea la uşă 
într-o atitudine de îndoială şi solicitudine. 

„Tu, prinţ al Tirului, îmbrăţişezi un evreu?” m- 
a întrebat cu glasul profund şi tremurând. 

„Înseamnă că ştii totul? am întrebat eu. O, 
dragul meu prieten!” am exclamat, aruncându-mă în 
îmbrăţişarea lui. Câteva clipe am plâns unul în 
braţele celuilalt, apoi el a spus într-un târziu: 

„Da, Sesostris, am aflat totul. Şi tu ştii 
secretul, mi-a spus ma... ah, am uitat - trebuia să 
spun - regina. De data aceasta emoţiile l-au biruit. 
Şi-a rezemat capul de umărul meu şi a continuat: 
Totuşi, ea îmi va rămâne mamă. Mi-a fost mamă 
dintotdeauna, nu am cunoscut alta. O voi iubi toată 
viaţa mea, mai presus de toate lucrurile pământeşti. 
lartă-mi durerea, Sesostris! Suferinţa face parte din 
viaţă şi sufletul omenesc se exteriorizează. Inima, ca 
şi Nilul, poate să se reverse peste maluri.” 

După un timp şi-a revenit şi a întrebat cu 
tristeţe: 

„Cunoscându-mi istoria, poţi să mă consideri 
ca şi înainte?” 

„Te iubesc la fel, poate şi mai mult, prinţule...” 

El m-a întrerupt. „Nu mă numi prinţ. Spune-mi 
pe numele meu, căci atât mi-a mai rămas! Sunt doar 
un sclav!” 

„Nu, nu faţă de mine! Eşti un descendent din 
rege!” , 

„Adevărat, adevărat! Trebuie să nu uit asta. Iți 
mulțumesc, Sesostris, fiindcă mi-ai amintit. Un sclav 
în Egipt ar putea fi un om liber în Tir, nu-i aşa?” 

„Şi aceasta este adevărat, i-am spus eu. Pot să 
te întreb, Remeses, de ce ai părăsit templele şi de ce 
eşti aici?” 

„Sesostris, am trecut printr-un simun” al 
sufletului! Îţi voi spune totul, vino şi aşează-te aici 
lângă mine.” 

Ne-am aşezat la masă faţă în faţă şi el a 
început: 

„Nu-i nevoie să-ţi descriu, prietene, natura 
ritualurilor şi a ceremoniilor prin care am trecut 
timp de treizeci şi cinci de zile. Mi-am petrecut zilele 
şi nopţile la toate altarele pe care legea regilor le 
impune. Noaptea trecută, am trecut Nilul cu un grup 


2 Furtună de nisip întâlnită în Arabia şi în deşertul Sahara. 

de mistici, care m-au lăsat la intrarea magistralei ce 
duce la sfinxul dinaintea piramidelor lui Cheops şi 
Chephres. Acolo alţi doisprezece mistici m-au luat în 
primire. Am păşit împreună într-o tăcere profundă 
până când, trecând pe lângă leul dinaintea sfinxului, 
conducătorul lor a strigat: 

„Regele să fie ca un leu în tărie şi în 
maiestate!” 

Ceilalţi au răspuns într-un glas: 

„lar duşmanii lui ca nişte miei sub labele 
sale!” 

La templul mic, între picioarele sfinxului, 
stăteau trei preoţi. Unul din ei mi-a stropit capul cu 
apă sacră, al doilea şi-a înmuiat degetul în sângele 
unui cocoş pe care l-a jertfit şi mi-a atins fruntea, iar 
al treilea a aruncat peste mine cu tămâie, în timp ce 
din interior se auzea un cor de voci şi de instrumente 
care invocau zeii într-un imn în numele meu. 

Apoi am fost condus la arcada marelui templu 
dinaintea piramidelor. Trecând pe sub ea, cei 
doisprezece preoţi m-au lăsat şi alţi douăzeci şi 
patru, îmbrăcaţi în mantii albe şi cu torţe aprinse în 
mână, m-au luat în primire şi m-au dus într-un marş 
încet, traversând locul acela gigantic şi conducându- 
mă printr-o uşă neagră, pe nişte scări care coborau, 
după cum mi s-a spus, în „sala tuturor misterelor 
pământului”. 

După ce am traversat coridoare vaste şi 
întunecoase cu stâlpi săpaţi din piatră, a urmat o 
succesiune întreagă de încăperi dedicate misterelor. 
În sunetul unor cântece îngrozitoare de la o sursă 
nevăzută, am fost condus într-un templu central atât 
de mare, încât torţele celor ce mă călăuzeau nu-i 
puteau penetra întunecimea. În centrul acestei săli 
solemne era un altar de marmură neagră. Ne-am 
apropiat de el şi deodată, din el s-a ridicat o flacără 
strălucitoare care a luminat templul ca lumina lunii 
când este plină. În timp ce această lumină ardea 

dintr-un vas de aramă de pe altar, un alai de 
persoane a intrat printr-o uşă şi au înconjurat sala 
încet. Mi-am dat seama că erau îmbrăcaţi simbolic, 
reprezentând puterile naturii, focul, apa, pământul, 
aerul şi Nilul. In urma acestora erau şapte persoane, 
fiecare încoronată cu o stea, reprezentând cele şapte 
stele. Apoi au urmat cele doisprezece constelații ale 
zodiacului, fiecare zodiac format din doisprezece 
grupuri de oameni, care apoi s-au împărţit în 
douăzeci şi patru de grupuri mai mici. Toţi se mişcau 
în aşa fel, încât fiecare, prin poziţia lui, reprezenta 
fiecare stea din constelație. Fiecare individ ducea 
deasupra capului o lumină strălucitoare, într-o vază 
de cristal. 

La fel de solemn ca şi marşul stelelor, acest 
alai al constelaţiilor a înconjurat o dată sala, apoi cei 
cinci conducători s-au apropiat de altar, unde 
stăteam eu singur. Fiecare din aceste persoane 
simbolice şi-a aplecat genunchiul înaintea mea, în 
semn că puterile pământului - aerul, focul, apa, 
marele Nil, erau supuse voii mele. Ah, Sesostris, 
spuse Remeses, nici nu-şi închipuiau că eu eram 
doar un sclav evreu, care puteam să folosesc aerul, 
focul, apa, pământul şi Nilul doar cu permisiunea 
stăpânilor mei egipteni! 

Încetul cu încetul, am rămas iar singur 
înaintea altarului, fiind obligat să păstrez flacăra 
arzând până dimineaţa, aceasta fiind prima mea 
noapte de veghe din ultimele cinci nopţi de iniţiere. 
Oricum, nu am fost singur pentru mult timp. Şapte 
vrăjitori care au venit de la o uşă ce părea să facă 
legătura pe dedesubt cu a doua piramidă, s-au 
apropiat de mine cântând un cântec de război. 
Fiecare purta câte ceva din armura regelui. 
Conducătorul lor mi-a spus să fiu tare şi să lupt cu 
vitejie, fiindcă voi fi atacat de puterile răului. Apoi au 
plecat şi am rămas singur din nou. 

Deodată am auzit un pas în urma mea şi am 
văzut un singur vrăjitor, înalt şi semeţ, purtând într-o 
mână o emblemă egipteană a vieţii, iar în cealaltă un 
baston care avea în vârf o piatră de smarald. L-am 
întrebat dacă a venit să reprezinte răul sau binele. El 
nu mi-a răspuns decât atât: 

„Urmează-mă!” 

L-am ascultat. Ah, nu mi-am închipuit, 
Sesostris, că aveam să întâmpin ceva mai groaznic 
decât un leu înfuriat, sau o oştire înarmată! 

Am traversat pardoseala templului până la o 
crăpătură în zid, care, după ce a lovit-o vrăjitorul cu 
bastonul, s-a deschis şi am trecut. Eu ţineam sabia în 
mână şi eram pregătit să mă apăr. Poarta din piatră 
s-a închis în urma mea şi am fost condus printr-o 
încăpere frumoasă, împodobită cu marmură, apoi 
într-o altă încăpere, cu pereţii din marmură neagră, 
şlefuiţi ca o oglindă. Aici mi s-a poruncit, de o 
persoană invizibilă, să mă aşez pe un scaun din 
piatră în centrul încăperii. Am ascultat, fiindcă 
prinților, în timpul iniţierii, li se spune mereu că cei 
care ştiu să poruncească, trebuie să înveţe mai întâi 
să asculte. 

După ce m-am aşezat, mi-am dat seama că 
sunt singur. Acum, Sesostris, a început încercarea 
mea - o încercare prin care nici un prinţ din casa 
faraonilor nu a mai trecut. 

“Remeses - Moise, a răsunat un glas profund 
şi misterios din mijlocul unui altar, tu eşti înţelept, 
virtuos şi curajos! Întăreşte-te şi ascultă ce ţi se 
dezvăluie! Să ştii că nu eşti fiul lui Amense, regina 
Egiptului, aşa cum crezi. Ea nu ţi-a fost niciodată 
mamă!” 

„Minti, vrăjitor ticălos! am strigat eu sărind în 
picioare. Am impresia că tu eşti duşmanul pe care 
trebuie să-l ucid!” 

„Tăcere, tinere! a strigat un alt glas, adânc şi 
poruncitor. Ceea ce spune oracolul misterios este 
adevărat!” 

„Cine sunt atunci?” am întrebat înfiorat, totuşi 
plin de mânie şi gata să-mi scot sabia. 

„Eşti fiul unei mame evreice şi a unui tată 
evreu!” a răspuns glasul. 


Am făcut câţiva paşi în faţă cu sabia în mână 
pentru a-i întâlni pe aceşti vrăjitori invizibili, 
gândindu-mă că insulta a fost încă una dintr-o serie 
de încercări care aveau menirea să-mi testeze 
răbdarea şi temperamentul, fiindcă, Sesostris, ce 
insultă mai mare ar putea să primească un prinţ al 
Egiptului, decât aceasta? Când m-am apropiat, am 
văzut zidul deschizându-se înaintea mea şi am privit 
Nilul în strălucirea soarelui, insula Rhoda cu palatele 
şi grădinile ei, turnurile îndepărtate şi obeliscurile 
cetăţii On şi toate scenele din jur, dar atât de 
aproape încât mi se părea că aş putea să pun mâna 
şi să ating toate aceste imagini. 

i-a fost atrasă de 

În faţa acestui spectacol surprinzător, am 
rămas stupefiat. Mi se părea că este supranatural 
sau produs de vrăjitori. In timp ce-l priveam perplex, 
un al treilea glas a rostit: 

„lată! Poţi să vezi că obeliscul lui Amense 
lipseşte. Scena este a Egiptului de acum treizeci şi 
cinci de ani în urmă.” 

Am privit iarăşi şi am recunoscut adevărul. 
Eram plin de mirare, şi aşteptam cu răsuflarea 
întretăiată. Deodată, am văzut un grup de soldaţi 
intrând într-o colibă, care am înţeles că era ocupată 
de sclavi evrei. Câteva clipe mai târziu i-am văzut 
ieşind, fiecare din ei cu câte un copilaş înfipt în 
suliță, şi urmaţi de ţipătul îngrozitor al mamelor. Am 
înaintat impulsiv să-i ucid pe soldaţi, fiindcă totul mi 
se părea atât de real, dar deodată, la picioarele mele 
se întindea golful Nilului, liniştit. Atunci soldaţii au 
aruncat copilaşii în Nil. Am văzut alţi trei intrând în 
altă colibă, de unde au fost alungaţi de doi evrei 
disperaţi, care, înarmaţi cu seceri, i-au tăiat pe doi 
dintre ei, al treilea scăpând. Mi-am dat seama că 
peste scenă se lăsa seara. Dintr-o colibă din 
apropierea apei, un bărbat şi o fetiţă, amândoi evrei, 
au ieşit şi au strâns ierburi sub braţe, întorcându-se 
apoi în colibă. Acum era noaptea. Totuşi, printr-o 
putere neînţeleasă de mine, puteam să văd în colibă. 
La lumina unor crengi aprinse, în mare grabă, trei 
persoane împleteau un coş din nuiele. Când l-au 
terminat, bărbatul l-a uns pe dinăuntru şi pe dinafară 
cu smoală. Am înţeles că îl făceau să reziste la apă şi 
că aveau de gând să încredinţeze coşului un obiect 
preţios, pentru protecţie. Acolo era un alt copil, un 
băieţel de trei sau patru ani, care dormea pe un pat 
de trestie, în colţul colibei. Când corăbioara în 
miniatură a fost terminată, am privit cu profund 
interes ceea ce a urmat. Într-un târziu, toţi trei au 
ieşit împreună, şi am văzut că aproape se iveau 
zorile. Şi-au îndreptat paşii în grabă şi în linişte spre 

templul antic al lui Isis, care era şi atunci, ca şi 
acum, în ruine. li puteam vedea furişându-se pe 
drumul şerpuit, mărginit de palmieri, până când au 
ajuns la piramida şi la obeliscul lui Sesostris I. Aici 
era un şir de trepte distruse de timp. După ce s-au 
uitat cu grijă în jur să vadă dacă nu cumva au fost 
observați, au coborât. În câteva clipe am văzut că 
femeia a scos un copilaş mic de sub mantia ei, l-a 
sărutat şi l-a dat bărbatului care l-a pus în micuța 
corăbioară. Sărmana mamă, căci am înţeles că era 
mama copilului, a izbucnit în lacrimi. Mama i-a 
ridicat puţin capul cu mâna ei, până când fetiţa i-a 
pus sub cap o pernuţă din flori de câmp şi frunze de 
lotus, strânse chiar din locul acela, în lumina palidă 
ce se revărsa încetul cu încetul peste tablou. Tatăl l- 
a acoperit cu grijă şi în momentul acela durerea l-a 
făcut să se cutremure. Când era gata să pună coşul 
în apă, sărmana mamă l-a prins de mână şi l-a rugat 
să-i permită să-l privească încă o dată. Era o femeie 
tânără şi frumoasă. Şi-a mai sărutat copilul încă o 
dată, îngenunchind pe mal şi rugându-se lui 
Dumnezeu, iar tatăl a dat drumul la corăbioară pe 
râu. Atunci l-am văzut pe copilaşul celălalt, pe care-l 
văzusem în casă, pe malul apei, căutându-şi părinţii. 
Apoi am văzut cum curentul apei trăgea coşul tocmai 
la adânc. Am văzut cum deja se făcea ziua şi totul 
intra în mişcare. Tatăl urmărea coşul cu privirea 
până când nu l-a mai văzut din cauza cotiturii apei, 
apoi s-a apropiat de soţia lui şi a condus-o cu 
gingăşie înapoi la colibă. Fetiţa, care nu avea mai 
mult de doisprezece ani, fiind instruită de mama ei, a 
urmărit de pe mal să vadă ce se va întâmpla cu 
frăţiorul ei. 

Am urmărit şi eu bărcuţa până când s-a oprit 
între nişte tufişuri de trestii, exact în clipa când o 
prinţesă frumoasă, însoţită de slujnicele ei, a venit să 
facă baie, la piciorul grădinii palatului lui Faraon. De 
la prima privire, Sesostris, am recunoscut-o pe 

mama mea, aşa cum era în tinereţea ei - adică, vreau 
să spun, pe regina Amense. Atenţia i-a fost atrasă de 
bărcuţă. Am auzit-o poruncind slujnicelor să scoată 
coşul din râu şi ţipătul ei de uimire când l-a deschis 
şi a văzut copilaşul, care i-a răspuns cu glasul dulce, 
dar jalnic, ca şi cum ar fi cerut ajutor. Zadarnic l-a 
dat în braţele slujnicelor, copilul plângea tot mai 
tare. Atunci copila, surioara lui, s-a apropiat şi a 
spus: 

„O, prinţesă, ai vrea să chem o femeie evreică, 
care să alăpteze copilul?” 

Prinţesa a spus: 

„Du-te!” 

Copila a alergat acasă la mama ei. Sărmana 
femeie evreică era afară la muncă, strângând paie şi 
plângând. Copila i-a strigat de departe cu un glas 
înecat de bucurie: 

„Mamă, vino repede! Fiica lui Faraon ne-a 
găsit copilaşul şi acum m-a trimis să-i aduc o doică 
evreică! Vino repede, ca să nu găsească pe 
altcineva!” 

Inundată de fericire şi cu mâinile ridicate spre 
cer în semn de mulţumire, am văzut-o pe mama 
copilului ieşind afară în grabă. Copila i-a spus atunci: 

„Linişteşte-te, mamă, că altfel prinţesa va 
bănui că eşti mama copilului.” 

„Voi încerca - ah, voi încerca!” a spus ea cu 
emoție. Au plecat, şi în urma lor venea celălalt 
băieţel, deşi numai de vreo patru ani, alerga după 
ele pe malul Nilului, ca şi cum ar fi înţeles ce era în 
bărcuţa aceea mică.” 

Aici am scos o exclamaţie ce a atras atenţia lui 
Remeses, fiindcă mi-am amintit de povestirea 
tânărului eclesiast evreu care lucrează în sala unde 
se toarnă idolii de aur egipteni. Dragă mamă, mi-am 
dat seama că acela este fratele lui Remeses, şi 
misterul asemănării lor a fost rezolvat. Nu am făcut 
nici o remarcă faţă de Remeses ca răspuns la 

privirea lui întrebătoare, iar el şi-a continuat 
minunata povestire. 
Dar voi continua, dragă mamă, într-o altă 
scrisoare. 
Cu dragoste, al tău fiu, 
Sesostris 

D ragă mamă, 


Curierul a ajuns ieri cu scrisoarea ta 
importantă, înştiinţându-mă că regele Ciprului a 
refuzat să-ţi elibereze supuşii şi că tu aştepţi 
întoarcerea mea pentru a declara război. Săptămâna 
viitoare voi părăsi Egiptul şi voi porni spre Siria ca 
să răspund chemării tale. 

Acum voi relua povestirea întreruptă brusc în 
ultima mea scrisoare. Aceea, împreună cu cea 
precedentă, cât şi aceasta, ţi le voi trimite prin 
curier, deoarece pecetea tainei a fost ridicată. 

Mă voi întoarce, dragă mamă, la scenele pe 
care Remeses le-a văzut în vedenia lui, în încăperea 
căptuşită cu marmură neagră din interiorul 
piramidei. 

„Apoi, a continuat Remeses, am văzut-o pe 
mama copilului mergând la prinţesă şi aceasta i-a 
dat copilul să-l alăpteze.” 

„Voi adopta acest copil, i-a spus ea doicii. Adu- 
l în fiecare zi la palat ca să-l văd. Ai grijă de el ca şi 
cum ar fi al tău şi vei fi răsplătită.” 

Evreica era foarte bucuroasă şi căuta să-şi 
ascundă fericirea, dar era atât de emoţionată încât 
tremura. Aşadar, prinţesa i-a spus: 

„Nu prea eşti îndemânatică. Ai grijă, poartă-te 
cu el cu gingăşie. Să păstrezi această taină cu 

stricteţe, că altfel voi lua copilul de la tine, femeie, şi 
te voi pedepsi. Care-ţi este numele?” 

„lochebeda”, a răspuns ea. 

„Dar pe soţul tău cum îl cheamă?” 

„Amram, Maiestatea ta.” 

Am urmărit-o, Sesostris, şi când s-a îndepărtat 
destul de mult de prinţesă, a strâns copilaşul la piept 
şi ochii îi erau plini de lacrimi de fericire. 

„Acel copil, o, Sesostris, eram eu! a exclamat 
Remeses deodată. Cred că ai fost convins de asta 
deja. Am văzut scena schimbându-se rapid înaintea 
ochilor mei de la zi la noapte, lunile şi anii zburau ca 
nişte nori. M-am văzut cum am crescut până la 
vârsta de trei ani, când am fost luat de la mama mea 
evreică la palat, apoi când aveam doisprezece ani şi 
mai târziu, când eram un tânăr de douăzeci ani. Ca 
un ciclu al sorții, scena s-a rulat înaintea ochilor mei, 
până m-am văzut aşa cum sunt în prezent. Apoi, cu 
un sunet de muzică de jale, Nilul şi scenele lui au 
început să dispară încetul cu încetul din vedenia mea 
şi am rămas singur! 

Trezindu-mă din stupoarea aceea, am făcut 
câţiva paşi înapoi, tulburat şi dezorientat, şi am 
căzut pe banca din piatră. Nu ştiu cât de mult am 
rămas acolo, dar într-un târziu am fost trezit de o 
mână ce m-a atins uşor pe umăr. Mi-am deschis ochii 
şi l-am văzut pe vrăjitorul cu bastonul de smarald, 
care mi-a spus: 

„Tinere, ţi-ai văzut trecutul vieţii tale! Mai vrei 
să fii rege al Egiptului?” 

„Mai vrei să fii rege al Egiptului?” m-a 
întrebat un al doilea glas. Apoi al treilea, din altă 
direcţie, şi toate ecourile piramidei păreau să repete 
aceeaşi întrebare. Am ieşit din sala aceea în fugă, 
fără să ştiu unde mă duc. Toate uşile se deschideau 
înaintea mea, ca şi cum ar fi fost magice şi în sfârşit 
m-am trezit afară, în toiul nopţii. Stelele mă priveau 
parcă batjocoritoare, urmărindu-mă. Am continuat să 

alerg, ca şi cum aş fi fugit de mine însumi. Am trecut 
pe lângă sfinx, am alergat pe lângă Lacul Morților, 
până am ajuns la Nil. L-am trecut într-o barcă pe 
care am găsit-o la țărm şi fără să-mi formez vreo 
idee clară despre ce ar trebui să fac, am alergat la 
palat şi am intrat în anticamera mamei mele. Am 
spus anticamera “mamei mele”, Sesostris? Am vrut 
să spun anticamera bunei regine. Am trimis un paj 
să-i spună că doresc să-i vorbesc. Surprinsă de 
întoarcerea mea înainte ca cele patruzeci de zile să 
fie încheiate, ea a venit la uşă degrabă, într-o cămaşă 
de noapte. Am încercat să intru cât mai calm şi nu i- 
am refuzat sărutul, deşi am ştiut că sunt doar un 
evreu. Am închis uşa, m-am aşezat, istovit de 
încercarea prin care am trecut. Ea s-a apropiat de 
mine şi şi-a pus mâna pe fruntea mea, întrebându-mă 
dacă sunt bolnav şi de ce am părăsit templul. Am 
fost copleşit de bunătatea ei şi capul mi-a căzut pe 
umărul ei, plângând aşa cum am plâns când eram un 
copilaş neajutorat, în bărcuţa aceea mică în care m-a 
găsit ea. 

În momentul următor, o bănuială mi-a 
străfulgerat mintea că vrăjitorii ar fi putut produce 
aceasta ca o parte a încercării mele pentru a deveni 
rege. M-am prins de ideea aceasta, cum se prinde un 
om care se îneacă în Nil, de o floare ce pluteşte la 
suprafaţa apei. 

„Mamă, i-am spus, mi-e rău. Şi de asemenea 
sunt foarte întristat.” 

„Greutățile şi încercările iniţierii tale, fiul 
meu, te-au istovit. Arăţi epuizat, surmenat, vlăguit. 
Faţa ta nu arată naturală. Care îţi este necazul, fiul 
meu?” 

„Am avut o vedenie, dragă mamă. Am văzut un 
nou născut înaintea mea, pus într-o corăbioară mică 
şi aşezat pe Nil. După ce a fost dus de curentul apei 
o oarecare distanţă, a fost observat de o prinţesă 
care făcea baie. Nişte slujnice, la porunca ei, l-au 

adus la ea. În bărcuţă era un băieţel tăiat împrejur 
de-al evreilor. Prinţesa, neavând copii, l-a adoptat, l- 
a educat şi l-a numit fiul ei. L-a făcut prinţ al 
împărăției ei şi era aproape gata să-l aşeze pe tron, 
când...” 

Aici, mama mea, a cărei faţă o priveam 
arzător, a devenit palidă şi tremura din toate 
încheieturile. Mi-a luat mâinile şi m-a întrebat cu 
glasul frânt: 

„Spune-mi, Remeses, spune-mi, a fost acesta 
un vis sau ţi-a spus cineva povestea aceasta?” 

„A fost o vedenie, mamă, pe care am avut-o 
într-o încăpere din interiorul piramidelor. A fost una 
din scenele acelea magice pe care vrăjitorii, prin 
artele lor, o pot produce.” 

„Şi tu crezi vedenia?” m-a întrebat ea. 

„Nu cumva acesta este secretul, mamă, pe 
care prinţul Moeris îl deţine asupra ta? Nu am 
dreptate? Acel copilaş evreu, am strigat eu 
ridicându-mă, nu stă el acum în picioare înaintea 
ta?” ă 

Ea a tipat şi a căzut inconştientă. Intr-un 
târziu, am ajutat-o să-şi revină şi i-am relatat tot ce 
ţi-am spus ţie. Şovăitor, şi fără nici o tragere de 
inimă, mi-a mărturisit că tot ce am văzut este 
adevărat. Eu, atunci, într-o scenă prin care nu doresc 
să mai trec vreodată, am asigurat-o că oricât ar 
insista, voi refuza tronul şi mă voi autoexila din 
Egipt. Ea m-a implorat să păstrez taina şi să urc pe 
tron. Am refuzat ferm, spunându-i că în primul rând 
ar fi un act de nedreptate nu numai faţă de Moeris, 
ci şi faţă de egipteni. Atunci mi-a arătat scrisorile 
prinţului Moeris. M-a implorat să păstrez taina de 
dragul ei şi să o ajut să se împotrivească conspirației 
guvernatorului. Când m-am gândit că el i-a făcut 
atâtea greutăţi mamei mele şi acum o ameninţa să-i 
ia tronul cu forţa, m-am lăsat convins de rugăminţile 
ei să mai rămân câteva zile la putere şi să conduc 

armata împotriva lui Moeris, în cazul când el ar 
încerca să-şi aducă planul la îndeplinire şi să 
invadeze Egiptul de jos. După aceea, i-am spus că voi 
refuza să fiu numit prinţ al Egiptului şi mă voi 
retrage de la curte. 

„Vrei să te retragi printre evrei?” l-am întrebat 
eu. 

„Probabil că nu. Nu cred că sunt în stare să-i 
pot ajuta, iar pe de altă parte încă nu mă simt în 
stare să mă declar rob împreună cu ei. Vreau să-mi 
caut familia, fiindcă regina mi-a spus cine sunt eu. 
Mama mea, Sesostris, mama mea adevărată, îşi va 
strânge din nou copilul la piept! Îmi amintesc faţa ei 
frumoasă, înlăcrimată, pe care am văzut-o în vedenia 
din piramidă. Am un frate şi o soră!” 

„li cunosc pe amândoi!” am exclamat eu cu 
bucurie, deşi, dragă mamă, a fost o bucurie tristă să 
ştiu că Remeses este fratele lui Miriam şi a omului 
eclesiast care toarnă statui din aur. S-a arătat foarte 
interesat şi i-am spus tot ce ştiam despre ei. A 
ascultat cu atenţie deosebită şi a fost plăcut 
impresionat. De asemenea, i-am spus cât de des am 
conversat în grădina cu flori, cu venerabilul Amram, 
tatăl lui Miriam. 

„Ar trebui să spui şi “tatăl meu”, a spus el 
zâmbind melancolic. Crezi că tot timpul acesta el a 
ştiut că sunt fiul lui?” 

„Nu mă îndoiesc, i-am răspuns. Ochii tatălui şi 
ai mamei tale, în mod natural trebuie să fi fost 
asupra ta din copilărie şi până acum. Ei au fost 
martori, negreşit, ai întregii tale cariere, bucurându- 
se de succesul tău.” 

„Vreau să-i văd. Vreau să le spun pe nume, la 
fiecare: mamă, tată, soră şi frate. Dar, Sesostris, va 
trebui să-mi iau adio de la ei şi de la Egipt, de 
asemenea.” 

Mi-am aşezat mâna compătimitor pe umărul 
lui şi l-am îmbrăţişat în tăcere. 

„Îmi pare rău, Remeses, din adâncul inimii”, i- 
am spus. N 

„Ştiu, prinţule Sesostris. Înţeleg. Mama mea - 
adică regina - m-a rugat un lucru, şi vreau să-i 
împlinesc dorinţa. Timp de câteva zile, voi continua 
aşa cum sunt, dar nu mă întorc la temple. Iniţierea 
mea s-a sfârşit! Fără îndoială, ierarhia preoţilor va 
căuta să mă condamne la moarte, când vor afla că un 
evreu a fost iniţiat în toate misterele ştiinţei lor. Va 
trebui numaidecât să părăsesc acum Egiptul.” 

„Atunci, lasă ca Tirul, prinţule, să fie casa ta în 
viitor, i-am propus eu. La noi în ţară, evreii sunt 
sirieni printre sirieni. Acolo vei avea un palat, o suită 
personală şi vei fi servit cum se cuvine înţelepciunii 
şi măreției tale. Națiunea noastră se pregăteşte să 
înceapă un război cu regele Ciprului şi mama mea 
mi-a scris, rugându-mă să mă întorc urgent. M-aş 
bucura să vii cu mine, Remeses!” 

„Nobile prinţ, a exclamat el adânc mişcat, cum 
aş putea să-ţi mulţumesc? Este cea mai mare 
consolare, în durerea mea, să ştiu că nu-mi retragi 
prietenia ta, că mă poţi încă respecta ca om! 
Sesostris, îţi mulţumesc. Îţi voi accepta oferta, dacă 
ma... adică regina îmi va permite să-i adresez o 
scrisoare de urgenţă printr-un curier, prinţului 
Moeris. Vreau să-i comunic pe scurt că am fost 
informat de adevărata mea genealogie şi, dacă va 
avea răbdare şi va fi supus reginei, dacă nu-şi va 
aduce armata lui Memphis, la trei zile după ce voi 
primi răspunsul lui afirmativ, voi părăsi Egiptul de 
bună voie.” 

Remeses a căutat-o imediat pe regină. După 
patru ceasuri s-a întors, palid şi epuizat, dar totuşi 
zâmbind. 

„S-a rezolvat, a spus el. A fost o lupta 
groaznică, dar regina până la urmă a fost de acord. 
La cererea mea, a consimţit să-i scriu prinţului 
Moeris, alăturând o clauză prin care prinţul va fi 

obligat să păstreze tăcerea cu privire la originea 
mea. Curierul personal al reginei va fi purtătorul 
scrisorii, aceasta semnificând dorinţa ei pentru 
conciliere.” 

În timp ce Remeses vorbea, un paj a intrat şi l- 
a informat că regina dorea să-i vorbească. A găsit-o 
cuprinsă de friguri. L-a chemat la patul ei şi i-a spus: 

„Fiul meu, simt că se apropie moartea! 
Această lovitură este prea grea pentru mine că s-o 
pot îndura. Dorinţa mea a fost să te văd aşezat pe 
tron, dar zeii au decis altfel. Cheamă un consiliu al 
ierarhiei. Nu pot fi necredincioasă părinţilor mei şi 
să las tronul vacant. Tu m-ai sfătuit să-l adopt pe 
prinţul Moeris. Nici dacă aş vrea, nu aş putea face 
altfel. Adună consiliile de stat şi de preoţie.” 

„Am ascultat-o, mi-a spus Remeses mai târziu, 
când mi-a relatat tot ce s-a întâmplat. Consiliile s-au 
adunat în zilele următoare şi regina a prezidat 
sprijinită pe o canapea. Şi-a anunţat pe scurt intenţia 
de a-l adopta pe Moeris-Mento ca fiu, acesta urmând 
să fie următorul la tron. Când consiliul a întrebat de 
ce prinţul Remeses a renunţat la tron, eu, fiind 
prezent le-am răspuns că intenţionez să mă retrag de 
la curte, să vizitez ţări străine şi să las guvernarea 
Egiptului în mâinile lui Moeris. La rugămintea 
reginei, nu am făcut nici o aluzie la secretul originii 
mele.” 

De cinci zile, dragă mamă, nu am mai scris în 
această scrisoare, de când şambelanul şef a venit în 
grabă în apartamentul meu, cuprins de teroare, 
spunându-mi că regina moare. Am alergat la ea şi l- 
am găsit pe Remeses îngenunchiat la marginea 
patului, cu ochii înlăcrimaţi, ţinându-i mâna rece în 
mâna lui. Intreaga ei atenţie era fixată asupra lui 
Remeses şi repeta mereu într-o şoaptă stinsă: 

„Fiul meu, fiul meu iubit, spune-mi că sunt 
mama ta!” 

„Mama mea, mama mea dragă! exclama el 
cuprins de durere. Nu mă pot despărţi de tine! Mi-ai 
fost o mamă adevărată!” 

Când m-am apropiat, ea şi-a întors privirea 
spre mine. 

„Este prinţul Tirului. Am crezut că a venit 
altcineva.” 

„Cine altcineva, mamă?” a întrebat Remeses. 

„Trebuie să vină şi alţii, ca să-i văd înainte de 
a muri. Dar prinţul Tirului este binevenit, mă bucur 
să-l văd”, şi mi-a zâmbit, dându-mi mâna să i-o sărut. 
Era rece ca de gheaţă. 

În clipa următoare uşa s-a deschis şi i-am 
văzut intrând, însoţiţi de un paj evreu, pe venerabilul 
grădinar Amram, tânărul eclesiast evreu, Miriam, 
copiatoarea de papirus şi, rezemându-se de braţul ei, 
o femeie în vârstă, dar încă frumoasă şi demnă. Nu 
mă puteam înşela - aceasta din urmă era mama lui 
Remeses. 

„Să iasă toată lumea afară”, a poruncit regina 
văzându-i. Mie mi-a făcut semn să rămân. 

„Vino aici, Amram, a spus ea, şi adu-ţi soţia 
lângă patul meu. Remeses, aceştia sunt mama şi 
tatăl tău! Mamă, îmbrăţişează-ţi fiul! Deoarece eu 
voi pleca, ţi-l redau pentru totdeauna!” 

Remeses s-a ridicat, s-a apropiat de mama lui 
şi i-a spus: 

„Mama mea! Dă-mi te rog binecuvântarea!” 

A îmbrăţişat-o cu respect şi cu gingăşie apoi 
sărutându-le mâinile, a îngenunchiat înaintea lor. Ei 
erau profund mişcaţi şi în loc de un ritual de 
binecuvântare au plâns de bucurie deasupra lui în 
linişte. 

„Nu cumva am un frate şi o soră?” a întrebat 
Remeses cu faţa radiind de o frumuseţe inefabilă ce 
străluceşte din bunăvoință şi din îndeplinirea unei 
datorii sfinte. Eu am condus-o atunci pe Miriam la el. 

A privit-o surprins şi cu admiraţie, a îmbrăţişat-o 
gingaş, apoi mi-a spus: 

„Deşi am pierdut un imperiu, Sesostris, am 
câştigat o soră mai frumoasă decât orice coroană!” 

Apoi, când l-a văzut pe preotul nobil, a strigat 
strângându-l la piept: 

„Acesta este într-adevăr fratele meu!” 

Intreaga scenă a fost de o sensibilitate mult 
prea profundă ca să ţi-o pot explica, dragă mamă. 
Regina muribundă a zâmbit, iar Remeses i-a condus 
pe rând la patul ei - mai întâi mama, apoi tatăl după 
care sora şi fratele. Regina şi-a pus mâna pe capul 
fiecăruia, dar a rămas cel mai mult timp asupra 
mamei, spunându-i: 

„lubeşte-l, fii bună cu el; de acum înainte nu 
are nici o altă mamă, decât pe tine! lubeşte-l şi în 
locul meu! Dacă ţi-am luat copilaşul, mamă, îţi dau 
înapoi un om şi un prinţ vrednic să conducă un 
popor. Remeses, eu mor! Sărută-mă!” 

Nobilul fiu s-a aplecat cu reverență asupra 
buzelor ei, ca într-un act de închinare. Când şi-a 
ridicat faţa, pe pat a rămas o statuie de lut. Regina 
Egiptului nu mai trăia. 


Am încheiat, dragă mamă, descrierea morţii 
marii şi bunei împărătese Amense, pentru a-l însoţi 
pe Remeses la mai marele îmbălsămătorilor. 

Nu-ţi voi descrie ceremoniile de pregătire nici 
înmormântarea doamnei auguste, al cărei deces a 
îndoliat întregul Egipt. Asigurările tale că va dura 
cinci luni să-ţi pregăteşti flota de război împotriva 
Ciprului şi dorinţa lui Remeses ca să întârzii până se 
vor sfârşi cele optzeci de zile de doliu pentru regină, 
m-au făcut să mai rămân. Au trecut acum patru zile 
de la înmormântarea ei în centrul piramidei ei 
statale, cu cele mai impunătoare ritualuri. Prinţul 
Moeris a fost în mod oficial „mai marele bocitorilor”. 

Am omis să-ţi scriu că el a acceptat condiţiile 
propuse în scrisoarea lui Remeses. 

După cele optzeci de zile, nici pe mine, nici pe 
Remeses nu ne va mai reţine nimic în Egipt. Regina 
i-a lăsat un testament separat care-l face bogat. I-a 
dat şi părinţilor săi o comoară destul de mare, care-i 
va ajuta să trăiască confortabil. Pe lângă acestea, 
regina le-a dat părinţilor, lui Aaron - acesta este 
numele fratelui mai mare al lui Remeses - şi lui 
Miriam toate drepturile de cetăţeni egipteni. 

lar acum, dragă mamă, te va surprinde să afli 
că informaţia despre originea evreiască a lui 
Remeses - care a renunţat cu modestie la numele lui 
egiptean şi aderă numai la al doilea, care este Moise 
- a fost transmisă printr-o înşelăciune şi cu mituiri 
mari vrăjitorilor de către prinţul Moeris însuşi. 

Aceasta, dragă mamă, va fi ultima scrisoare pe 
care ţi-o scriu din Egipt. Însoţit de Remeses, mă voi 
îmbarca mâine în galera mea şi voi porni spre 
Pelusium. 

La revedere, dragă mamă. 

Remeses doreşte să-ţi transmită împreună cu 
mine sincere salutări şi urări de sănătate! 


Al tău fiu iubitor, 
Sesostris 


(Aici se încheie corespondenţa prinţului 
Sesostris cu regina Epiphia.) 

„SI ALTE PERSOANE, 
CUPRINZAND O PERIOADA DE CINCI ANI 


SCRISOAREA | 


REMESES CĂTRE AARON, EVREUL 


Cetatea Tir, Siria, luna lui Athyr 


D ragul meu frate mai mare, 


Când îmi iau pana şi încep să-ţi scriu, mă 
încearcă emoţii cu totul noi şi adânci. Timp de 
treizeci şi cinci de ani nu am ştiut că am un frate, iar 
acum încep această scrisoare cu cuvintele „Dragul 
meu frate”. Este adevărat că am pierdut mult în 
multe privinţe, dar pe de altă parte am şi câştigat 
mult descoperindu-mi familia. 

După ce ne-am despărțit în afara 
Memphisului, galera prinţului Sesostris a început 
parcă să zboare la vale pe Nil şi astfel, pe la amiază, 
am intrat pe braţul Pelusian. După ce am trecut de 
cetatea veche Bubastis, apoi de Pythom, noua cetate 
a comorilor care se înalţă deasupra ruinelor vechi, 
ceea ce am văzut m-a făcut să gem şi să suspin cu 
multă amărăciune. În jurul ei şi pe ziduri, munceau 
din greu mii de compatrioți de ai mei ca nişte sclavi 
nubieni, sub bicele supraveghetorilor. Nu am fost în 
stare decât să gem şi să sufăr, fiindcă ce puteam să 
fac acum pentru ei - eu însumi un exilat, părăsind 
ţara? 

La Pelusium am găsit flota prinţului ce-l 
aştepta, şi în şapte zile am intrat în portul Tir. Am 
fost primit cu multă dragoste de mama lui Sesostris, 
a cărei dragoste faţă de fiul său mi-a făcut ochii să se 
umple de lacrimi, fiindcă mi-am amintit de gingăşia 

ma... - am vrut să spun gingăşia mamei mele -a 
reginei Amense, ori de câte ori mă întâmpina când 
mă întorceam după o absenţă chiar scurtă. Dar ar 
trebui să nu mai vorbesc despre trecut. 

Prinţul Sesostris mă tratează în orice privinţă 
ca pe un egal. El este implicat din plin în pregătirile 
pentru război. Portul Tirului este plin de galere de 
război şi el îşi revizuieşte zilnic armatele, pe o 
câmpie de la poalele şirului muntos Libanus. 
Grandoarea acestui munte, unde se spune că a avut 
loc una dintre primele închinări ale oamenilor către 
zei, m-a impresionat profund. Flota va porni în 
aproximativ o lună. 


Damasc, Siro-Fenicia 


De când am început scrisoarea, am venit în 
această cetate frumoasă, aşezată într-o vale 
splendidă şi udată de două râuri care o fertilizează, 
dându-i pe bună dreptate meritul de a se numi 
„Grădina Pământului.” Am călătorit aici cu prinţul, 
care a venit să o ia de soţie pe Thamonda, frumoasa 
prinţesă a acestei cetăţi. Cât de fericit sunt, frate, că 
în timp ce eram prinţ al Egiptului, nu am fost 
preocupat de nici o prinţesă care acum ar fi umilită 
din cauza degradării mele! 

Aici l-am întâlnit pe venerabilul prinţ din Uţ. 
S-a întâmplat ca el să treacă pe aici în călătoria de 
întoarcere înspre ţara sa, care se întinde de la 
graniţele Haldeii şi Sabeii. Când l-am informat de 
starea mea prezentă, a fost profund mişcat. Am avut 
discuţii lungi şi interesante împreună, care m-au 
absorbit şi m-au făcut să reflectez atât de mult încât 
am acceptat invitaţia lui de a-i face o vizită după ce 
mă întorc din Cipru, unde-l voi însoţi pe prinţul 
Sesostris şi pe mireasa lui. 

Insula Tir 


Luând acest sul de papirus cu mine, îmi închei 
epistola aici, unde am şi început-o, aducându-ţi la 
cunoştinţă că am ajuns aici cu cei doi proaspăt 
căsătoriţi. 

Te rog să transmiţi, dragă frate, dragostea şi 
respectul meu tatălui, mamei şi surorii mele, Miriam. 
Cu speranţa că sunteţi toţi sănătoşi şi bine, te salut 
cu dragostea unui frate. 

Moise, evreul 

Fenicia 


A trecut deja un an, frate, de când ţi-am 
scris prima oară. Între timp, am primit frumoasa ta 
epistolă, care mă aştepta în Tir, când m-am întors 
din expediţia împotriva Ciprului şi care mi-a 
împrospătat sufletul. 

Acum călătoresc pretutindeni prin Siria. De 
aici voi porni spre ţinutul Uţ. Doresc să-mi însuşesc 
mai profund cunoştinţa despre acest Unic şi 
Atotputernic Dumnezeu pe care o prezintă înțeleptul 
acelei ţări. Când l-am întâlnit în Damasc cu un an în 
urmă, l-am informat că am început să scriu o istorie 
a incidentelor nemaipomenite ale vieţii sale, dar 
când i-am citit ceea ce am început şi apoi l-am auzit 
vorbind despre Dumnezeul căruia I se închină mi-am 
dat seama că sunt doar un copil ignorant şi că am 
început un proiect imposibil, din pricina educaţiei 
mele religioase din Egipt. 

„Fiul meu, mi-a spus el, nu eşti departe de a-L 
cunoaşte pe Cel Atotputernic şi sufletul tău aspiră 
către adevăratul Dumnezeu. Vino la mine în ţară şi 
te voi învăţa căile Celui Preasfânt, apoi vei putea să 
scrii despre faptele măreţe ale Dumnezeului nevăzut 
faţă de oameni şi-l vei putea dovedi dreptatea în felul 
cum a lucrat cu mine, robul Său.” 

Acum călătoresc, dragă frate, spre ţara aceea, 
nerăbdător să mă aşez la picioarele acestui om al lui 
Dumnezeu, ale cărui cuvinte mi-au luminat sufletul 
mai mult decât toată învăţătura Egiptului - da, cu 
bucurie voi renunţa la toată cunoştinţa ce-am 
dobândit-o timp de treizeci şi cinci de ani, pentru a-L 
cunoaşte şi a-l. iubi pe „Cel Preaînalt” - pe 
Dumnezeul Atotputernic - căruia I se închină prinţul 
din Uţ. Ceea ce este cu adevărat vrednic de remarcat 
este faptul că vederile lui despre Unica Putere 
Invizibilă care a creat universul sunt identice cu cele 
pe care tu mi-ai spus că sunt păstrate şi învăţate de 
bătrânii poporului nostru. Nesatisfăcut de zeii 
Egiptului, sunt gata să mă întorc la această sursă 
care deja mi se pare că îmi inundă sufletul cu lumină 
şi adevăr. Noi amândoi, frate, avem acelaşi dor după 
Dumnezeu şi aceeaşi dorinţă de a-L căuta - spun 
acestea fiindcă am simţit că şi sufletul tău este 
întunecat şi înnourat ca şi al meu, de miturile 
obscure ale Egiptului. Incurajează-te, nobilul meu 
frate mai mare! Există lumină, există adevăr undeva 
pe pământ şi eu mă duc la îmbătrânitul prinţ din Uţ 
ca să învăţ, de la el a le găsi. 

În scrisoarea ta mi-ai vorbit despre Faraon, 
despre cruzimea şi puterea lui. Mă aşteptam să fie 
aşa, şi chiar mai mult, mă aştept să mărească 
poverile poporului nostru. Am speranţa că cel puţin 
te va lăsa pe tine şi familia tatălui meu să locuiţi 
liniştiţi şi nepersecutaţi. Fii pregătit în orice moment 
să fugi în eventualitatea în care el ar încerca să-ţi 
răpească prosperitatea pe care regina iubită ţi-a 
lăsat-o ţie şi celor dragi mie prin legăturile sacre ale 
dragostei. 

La revedere! 

Fratele tău, 
Moise 

REMESES - MOISE CĂTRE AARON 


Palatul Prințului din Uţ 


D ragul şi stimatul meu frate, 


S-a scurs deja un an de când sunt în Uţ. 
Venerabilul prinţ mă cinsteşte ca pe un fiu şi eu 
încerc să-l răsplătesc învăţându-l istoria Egiptului 
cât şi alte lucruri. Deşi înţelepciunea lui este 
nemaipomenit de mare, doreşte să ştie tot mai mult. 
A aprofundat astrologia, fizica, geometria şi toate 
celelalte arte, dar mai presus de toate, Il cunoaşte 
îndeaproape, Îl iubeşte şi Íl preţuieşte pe Cel 
Atotputernic. Acest om a tăinuit misterele lui 
Dumnezeu în inima lui şi dacă te uiţi în ochii lui pioşi 
ţi se pare că-L vezi pe Cel Preaînalt. 

Când am ajuns aici, m-a primit cu cinste, mi-a 
dat camere de locuit în palatul său, servitori, şi mi-a 
rezervat un loc la masa lui. L-am găsit locuind într-o 
cetate pe care el însuşi a construit-o şi în care 
împărăţeşte, fiind cel mai bogat, cel mai înţelept şi 
totuşi cel mai umil prinţ în tot Răsăritul. Are 
nenumărate cirezi de vite şi turme de oi care-i umplu 
câmpiile. Are şapte fii care sunt prinți în şapte 
provincii şi trei fiice, dintre care una este căsătorită 
cu lordul din Madian. Cât despre celelalte două fiice 
îţi pot spune că sunt cele mai frumoase fete din ţară. 

Mi-ar lua un munte de papirus ca să-ţi relatez 
întregul curs de învăţătură divină pe care mi-am 
însuşit-o şi care m-a ajutat să ajung la o noţiune 
clară şi luminată despre Domnul Dumnezeul cerului 
şi al pământului - învăţătură care-mi umple sufletul 
de odihnă, intelectul de satisfacţie, inima de bucurie, 
pace şi iubire faţă de Dumnezeu şi om. Cu această 
cunoaştere despre Cel Atotputernic, sufletul meu 
înţelege pe deplin omniprezenţa Sa şi prezenţa Sa în 
mine, care este ca o mărturie din partea Lui faţă de 
fiinţa mea. In lumina acestui nou spirit interior li 
privesc gloria şi-L recunosc ca Dumnezeul, 
Creatorul, Binefăcătorul şi Legiuitorul meu. Simt că 
trăiesc în El, mă mişc şi am fiinţa în El şi că în afară 
de El nu există nici un alt dumnezeu. Această 
simţire, fratele meu, este sursa mea de fericire 
profundă. Înaintea luminii acestei cunoştinţe, norii 
negri ai miturilor Egiptului s-au risipit din inima mea 
şi s-au evaporat pentru totdeauna! 

Când vorbesc despre El, cuvinte dintr-un 
limbaj nou şi fermecător se ridică de pe buzele mele; 
când scriu despre El, pana îmi îmbracă cuvintele cu 
sublimul şi cu maiestatea pe care n-am cunoscut-o 
niciodată până acum. Ştiu bine că sunt şi voi rămâne 
pentru totdeauna, ca şi sfântul prinţ din Uţ, un 
închinător şi un adorator al singurului Dumnezeu al 
cărui nume este Cel Preasfânt şi Cel Preaînalt. 

l-am scris şi lui Sesostris despre aceste 
lucruri, şi-ţi voi trimite şi ţie un tratat, ca să înţelegi 
şi tu în totalitate unitatea şi gloria lui Dumnezeu aşa 
cum au fost revelate părinţilor noştri, lui Avraam, 
Isaac şi Iacov, înainte ca închinările false ale 
Egiptului să strice credinţa moştenirii noastre. Cu 
această cunoştinţă, Aaroane, poporul nostru, chiar în 
robie, îi este superior lui Faraon, chiar dacă acesta 
stă pe tronul Egiptului. 


Al tău frate iubitor, 

Moise 

REMESES CĂTRE MIRIAM 


Tir, Fenicia 


D ragă şi iubită soră, 


Am primit scrisoarea ce mi-ai trimis-o din 
Bubastis. Mă doare să aflu că regele Moeris a mărit 
atât de mult poverile poporului nostru, scoţându-i pe 
toţi robii din case la câmp şi la săpatul noului lac. 
Neobişnuiţi să muncească în arşiţa soarelui, mulţi 
dintre ei vor suferi din greu. Motivul său este 
evident; îl alarmează faptul că evreii se înmulţesc şi 
urmăreşte să-i ucidă cu miile. Inima mea sângerează 
şi pentru cei care au fost trimişi în minele din 
Thebaid. Dar este un Dumnezeu drept în ceruri, o, 
sora mea Miriam, Cel Preaînalt, căruia I s-au 
închinat părinţii noştri. El nu va uita poporul nostru 
pe vecie, ci la timpul hotărât îi va scoate din robie. 
Nu ţi-a făcut de cunoscut Aaron, fratele nostru 
învăţat, istoria bătrânilor noştri care spune că 
poporul nostru trebuie să-i slujească lui Faraon un 
anume număr de ani, din care au mai rămas 
patruzeci şi unu? El mi-a trimis şi mie o copie, unde 
am găsit scrisă declaraţia părintelui nostru Avraam, 
care a spus că urmaşii lui vor fi robi în Egipt timp de 
patru sute de ani. După ce a părăsit Egiptul, Aaron 
şi-a consacrat tot timpul colectând şi învățând din 
tradiţiile şi legile părinţilor noştri, iar acum este 

convins că, după ce va mai trece o generaţie, 
Dumnezeu va ridica un eliberator pentru fiii lui 
Iacov. Dacă o asemenea promisiune, dragă soră, a 
fost făcută de Cel Atotputernic, El o va îndeplini - 
fiindcă El nu este om şi nu ar putea minţi! Să 
aşteptăm, deci, şi să sperăm, rugându-ne acestui 
măreţ Dumnezeu al strămoşilor noştri! Cred că ai 
aflat din scrisorile mele cum am ajuns la cunoştinţa 
adevăratului Dumnezeu în care, o, Miriam, tu şi 
Aaron aţi crezut, în timp ce eu eram un închinător la 
zeii falşi ai Egiptului. Totuşi iată! Prin bunătatea Lui, 
la picioarele înţeleptului din Uţ am putut să ajung la 
asemenea concepţii clare ale gloriei, maiestăţii şi 
guvernării Sale asupra universului, ca să vă pot 
învăţa chiar şi pe voi. Nu spun aceasta cu mândrie, 
ci cu gratitudine faţă de Cel care m-a făcut un 
instrument prin care să vă mărească şi să vă 
întărească credinţa şi dragostea faţă de El. 

Se împlinesc cinci ani de când am părăsit 
Egiptul şi inima mea simte cu durere dorul fraţilor 
mei din robie. Mi se pare că nu se cuvine ca eu să 
rămân aici, în confortul curţii lui Sesostris - fiindcă 
el a ajuns rege cu doi ani în urmă. Doresc fierbinte 
să ajung să le propovăduiesc bătrânilor poporului 
evreu învăţătura clară şi adevărată despre 
Dumnezeul părinţilor noştri. Vreau să mă identific cu 
ei, să-i cunosc şi să fiu unul din ei. Toată mândria 
mea egipteană, dragă soră, a pierit de mult şi mă 
străduiesc în fiecare zi să cultiv în mine un spirit de 
umilinţă şi blândeţe. Dar, dragă Miriam, aş prefera 
să fiu un sclav legat în lanţuri la roata carului lui 
Faraon-Moeris, cunoscându-l pe Cel Preaînalt şi 
Atotputernic, decât să fiu monarhul însuşi şi să mă 
închin lui Osiris şi lui Apis! 

Fie ca Dumnezeul părinţilor noştri, la timpul 
hotărât de El, să ne elibereze! 


Cu cea mai sinceră dragoste frăţească, 
154 


Stâlpul de foc 


Moise 

REMESES CĂTRE MAMA SA 


Palatul lui Sesostris, regele Tirului 


D ragă şi iubită mamă, 


Într-o scrisoare recentă, am făcut aluzie la un 
sentiment ce mă îndeamnă să-mi vizitez fraţii din 
robia Egiptului. M-am decis să mă las condus de 
această dorinţă şi luna următoare să mă îmbarce într- 
o galeră care pleacă spre Egipt după fildeş şi abanos. 
Este important ca să trec neobservat. Vreau să-i 
urmăresc pe evrei fără ca ei să mă vadă. Dacă 
Moeris ar afla că am venit, ar crede, cu siguranţă, că 
plănuiesc ceva împotriva lui. Chiar dacă nu voi putea 
să fac mai mult, vreau cel puţin să le duc bătrânilor 
mesajul adevărului, aşa cum l-au primit strămoşii 
noştri, din partea singurului Dumnezeu, Domnul 
cerului şi al pământului, Infinit în sfinţenia Lui şi 
Atotputernic. Vreau să-ţi spun, dragă mamă, despre 
lucrurile minunate pe care le-am aflat de la prinţul 
din Uţ. El vorbeşte despre Dumnezeu ca şi cum ar fi 
şezut la picioarele Lui şi l-ar fi privit gloria şi 
maiestatea în fiecare zi. M-a învăţat înţelepciunea 
din timpurile străvechi, iar acum, mamă, un glas îmi 
şopteşte în inimă şi-mi insuflă speranţa şi încrederea 
că dacă voi căuta faţa lui Dumnezeu, se va apropia şi 

El de mine, îmi va dezvălui gloria Lui, îmi va vorbi 
faţă în faţă, cum i-a vorbit prinţului din Uţ. Aceasta 
este aspiraţia şi dorinţa inimii mele. Cărarea spre 
urechea lui Dumnezeu - m-a învăţat prinţul - este 
rugăciunea. M-am obişnuit ca de şapte ori pe zi să 
îngenunchez înaintea Domnului oştirilor şi simt cum 
spiritul meu se înalţă tot mai sus înspre El; distanţa 
până la tronul Său mi se pare că scade în fiecare zi! 
Nu voi înceta să mă rog Lui, dragă mamă, până când 
nu voi auzi glasul Său şi până nu voi simţi prezenţa 
intimă a Fiinţei Sale în unitate cu a mea. Atunci voi 
atinge culmea fericirii care poate fi atinsă de omul 
muritor - unitatea creaţiei cu Creatorul şi primirea 
unei vieţi interioare, divine şi nemuritoare. 

Prietenul meu, regele Sesostris, a acceptat cu 
mare greutate plecarea mea. Dragostea şi respectul 
lui faţă de mine au continuat să sporească mereu. 
Are un fiu drăgălaş, care a împlinit patru ani şi pe 
care l-a numit Remeses, după numele meu. Îl iubesc 
pe acest copil ca şi cum ar fi copilul meu. Este 
inteligent şi plin de afecţiune. IÎnţelege, deja, că voi 
pleca şi mă roagă gingaş să nu-l părăsesc. Regina 
Thamonda mi-a pregătit multe daruri pentru tine şi 
pentru sora mea, fiindcă vă iubeşte, deşi nu v-a văzut 
niciodată. Aici, dragă mamă, robia şi degradarea 
evreilor este un lucru pe care oamenii nu l-ar putea 
concepe. În ochii lor noi nu suntem robi. Suntem o 
nație siriană în captivitate şi ne privesc cu 
compătimire, fără să împărtăşească disprețul şi 
batjocura cu care suntem trataţi de stăpânii noştri 
egipteni. 

La revedere, dragă mamă. Nu peste mult timp 
mă vei îmbrăţişa. 


Al tău fiu devotat, 
Moise 

REMESES DIN EGIPT, CĂTRE SESOSTRIS, ÎN FENICIA 
Cetatea comorilor, Raamses 


C u recunoştinţă şi mulţumiri la adresa lui 
Dumnezeu, te informez, Sesostris, de sosirea mea cu 
bine în Egipt, după o traversare periculoasă a mării. 
După ce am plecat din Tir, vântul părea prielnic 
pentru a ajunge în delta Nilului şi vremea favorabilă, 
astfel încât căpitanul galerei a hotărât să se 
îndepărteze de coastă şi să taie marea de-a 
curmezişul, de la o coastă la cealaltă. 

Am călătorit timp de trei zile şi trei nopţi fără 
să vedem vreun țărm şi speram ca, în scurt timp, să 
zărim gura Nilului, când deodată, vântul a început să 
bată dinspre miazăzi, văzduhul s-a întunecat de 
parcă ar fi fost noaptea, cuprinzând galera noastră în 
negură. Căpitanul nostru a pierdut complet direcţia. 
A urmat, apoi, o noapte îngrozitoare, iar nervii noştri 
erau într-o tensiune maximă. Marea părea că se 
războieşte cu noi, vâslele se rupeau şi nici măcar un 
cubit de pânză nu mai rămăsese la catarg. Aerul era 
plin de nisipul din deşertul Arabiei. Atât pasagerii 
cât şi echipajul au ajuns la disperare şi ne aşteptam 
ca la fiecare năvală a valurilor să fim înghiţiţi în 
adânc. Fiecare striga la zeul lui. După ce şi-a pierdut 
şi ultima picătură de speranţă, căpitanul a ars 
tămâie invocând o zeitate a mărilor, jurând o jertfă 
fiecărui zeu pe care şi l-a amintit în disperarea lui. 

Atunci, dragă Sesostris, am început să simt 
cum creşte puterea credinţei mele în Dumnezeu. Am 
ştiut că El mă poate proteja, atât pe mine, fost 
închinător la idoli, cât şi pe ceilalţi din corabie - 
noaptea pentru El fiind la fel de limpede ca şi ziua. 
Cel care în dragostea Lui a dat glas păsărelelor să 
cânte, a pictat şi a parfumat crinii, putea să 
liniştească furtuna mării. Am început să mă rog cu 
încredințarea că El mă ascultă: 

„O, Doamne Dumnezeule, Preasfinte, 
Atotputernice, Creator al tuturor lucrurilor, dacă am 
căpătat îndurare în ochii Tăi, ascultă-mi umila 
rugăciune ce o înalt spre Tine. Fă să simţim prezenţa 
şi puterea Ta; salvează-ne, căci marea ne învăluie şi 
nu avem nici o speranţă decât în Tine. Ceilalţi strigă 
către idolii lor, dar eu, Doamne Dumnezeule, strig 
către Tine, Dumnezeul părinţilor noştri. Izbăveşte-ne 
din nenorocire şi scoate-ne la lumină şi la liman, 
fiindcă numai Tu eşti Dumnezeul adevărat şi viu, în 
afară de Tine nu există nici un alt Dumnezeu.” 

Toţi cei ce mi-au auzit glasul şi mi-au văzut 
mâinile ridicate spre cer, s-au întors de la idolii şi de 
la amuletele lor, s-au oprit din strigătele şi tipetele 
lor ascultând cu atenţie rugăciunea mea. În jurul 
nostru fulgera încontinuu, aşa încât am putut fi văzut 
de toţi. Deodată, vânturile - care de la primul cuvânt 
al rugăciunii mele s-au mai potolit -se opriseră acum 
de tot; valurile au coborât la nivelul mării. Norii de 
deasupra noastră s-au împrăştiat şi soarele şi-a 
revărsat iarăşi razele peste noi. 

Această schimbare minunată şi instantanee a 
fost puterea şi acțiunea Dumnezeului meu! 
Ridicându-mi mâinile şi ochii spre cerurile limpezite, 
am strigat: 

„A Ta, Doamne Atotputernic, a Ta să fie lauda 
şi gloria - fiindcă Tu asculţi şi răspunzi la rugăciunea 
robului Tău şi Ţi-arăţi bunătatea faţă de făpturile 
Tale. Tu ai putere în cer şi pe pământ, şi pe mare 

nimic nu este ascuns de ochii Tăi. Îţi mulţumesc, 
Doamne Dumnezeule pentru această manifestare a 
prezenţei Tale şi pentru confirmarea credinţei mele. 
Fă ca şi aceşti idolatri să Te preamărească, fiindcă 
le-ai salvat viaţa!” 

Când am terminat, am văzut o mulţime 
proşternută cu faţa la pământ în jurul meu. 
Căpitanul, părăsindu-şi idolii, ardea tămâie înaintea 
mea în timp ce invocările echipajului şi ale 
pasagerilor îmi erau adresate tot mie. Îngrozit, m-am 
retras şi am strigat: 

„Ridicaţi-vă, oamenilor! Nu mie, nu omului 
muritor, ci lui Dumnezeu, Creatorului invizibil, daţi-l 
mulţumiri şi glorie pentru măreaţa izbăvire!” 

Apoi le-am făcut de cunoscut misterul 
singurului Dumnezeu adevărat, a cărui putere au 
văzut-o şi ei ca şi mine şi i-am îndemnat să-şi 
nimicească idolii şi să se închine în spirit şi-n adevăr 
lui Dumnezeu. Peste câteva ore am ajuns la 
Pelusium. Am luat o barcă şi am intrat în secret, iar 
acum am câteva zile de când sunt în sânul familiei 
mele. Mama şi tatăl meu sunt bine, dar împreună cu 
Miriam au poveri foarte grele pe umerii lor şi nu au 
dreptul să se ducă la culcare până nu termină lucrul 
pe care i l-au impus în fiecare zi. Peste tot pe unde 
am mers am întâlnit apăsare şi cruzime. În fiecare zi 
mor o mulţime de evrei şi cadavrele lor sunt 
aruncate în şanţuri săpate pentru acest scop. A fost 
publicat un edict prin tot Egiptul, care le interzice 
egiptenilor să ajute vreun evreu şi că, dacă un evreu 
cade sub greutatea poverii, nimeni nu are dreptul să- 
i dea pâine sau apă - el trebuie lăsat să moară! Aşa 
este inima acestui Moeris, rege Sesostris. 

Totuşi, cu toate aceste măsuri stricte ce 
intenţionează să micşoreze numărul evreilor, aceştia 
se înmulţesc într-o număr fără precedent. Starea 
lucrurilor îl alarmează pe regele Faraon, şi pe bună 
dreptate - fiindcă mie mi se pare că înmulţirea lor 

este un act direct al Divinităţii, care, presupun eu, 
are drept scop să-i oblige pe egipteni să-i elibereze 
pe evrei şi să-i scoată afară din ţară. 

Dumnezeu care ne-a izbăvit din furtuna mării, 
ne va putea izbăvi şi din mâna lui Faraon dacă ne 
încredem în El şi strigăm după ajutorul Lui. 


Memphis, locuinţa lui Aaron 


De când am început această scrisoare, dragă 
Sesostris, am studiat tradiţiile părinţilor mei, ale 
evreilor din vechime, în care am găsit următoarele 
profeţii: 

„Tatăl nostru, Avraam, sirianul, fiind născut în 
marea împărăție a haldeilor, a slujit idolilor aşa cum 
au făcut ceilalţi oameni - cunoştinţa despre 
Dumnezeu fiind încă acoperită de  mahrama 
neguroasă a multiplicităţii zeilor. Avraam, fiind un 
om drept şi posedând acele virtuţi de o excelenţă 
care îi înalţă pe oameni, a găsit trecere înaintea 
singurului Dumnezeu atotputernic şi adevărat. Intr-o 
zi, când rostea o rugăciune către soare, a văzut cum 
o mână a acoperit deodată discul soarelui şi 
pământul a fost cuprins instantaneu de negură. În 
timp ce Avraam privea tremurând, mâna puternică s- 
a dat la o parte şi lumina zilei a fost restaurată. 
Atunci un glas s-a auzit de dincolo de soare: 

„O, omule, fiu al omului făcut din ţărână, de ce 
te închini la creaţie şi nu la Creator? Închină-te Mie, 
fiindcă numai Eu pot să-ţi dau lumină şi viaţă. Dă-Mi 
inima ta!” 

Apoi, Avraam a văzut din nou mâna care a 
acoperit soarele, dar iată, în loc de noapte, universul 
era luminat de mâna care strălucea cu splendoarea a 
o mie de sori, aşa încât părintele nostru a căzut cu 
faţa la pământ ca mort. Când s-a ridicat iarăşi, 
soarele strălucea ca înainte. Atunci el a strigat: 

„Doamne Dumnezeul soarelui şi al universului, 
creator al tuturor lucrurilor, ce este omul, ca să-i 
arăţi gloria şi să i Te faci de cunoscut? Învaţă-mă şi 
arată-mi ce am de făcut!” 

Apoi un glas liniştit i-a răspuns în şoaptă: 

„Ridică-te, pleacă din Haldea, ţara ta şi du-te 
într-o ţară în care curge lapte şi miere, pe care ţi-o 
voi arăta. Acolo voi face din tine un popor mare care- 
ţi va purta numele şi prin tine vor fi binecuvântate 
toate familiile pământului!” 

Această istorie remarcabilă continuă, dragă 
Sesostris, şi spune că haldeianul s-a grăbit să-L 
asculte pe Dumnezeu şi mergând în cetatea Haran, 
unde locuia, şi-a luat toate averile, soţia, nepotul şi 
toţi slujitorii şi a ieşit din ţară, fiind atunci în vârstă 
de şaptezeci şi cinci de ani. Printr-un semn, Domnul 
Dumnezeu l-a condus prin multe ţări, de la lacul şi 
frumoasa vale a Sodomei şi Gomorei până la Marea 
cea Mare de la asfinţit, şi de la Libanul de la 
miazănoapte până la deşertul Arabiei din miazăzi, 
spunându-i: 

„Ridică-ţi ochii şi priveşte spre miazăzi şi spre 
miazănoapte, spre răsărit şi spre apus, fiindcă toată 
ţara aceasta pe care o vezi, ţi-o dau ţie şi seminţiei 
tale de după tine. Ridică-te şi străbate ţara în lung şi- 
n lat, căci ţie ţi-o voi da!” 

În timp ce ei priveau ţara de pe munte, s-a 
lăsat noaptea şi Domnul Dumnezeu i-a spus 
părintelui nostru: 

“Priveşte acum spre cer şi numără stelele, 
dacă poţi. Aşa va fi sămânţa ta. Dar să ştii că tu, fiul 
tău, şi fiul fiului tău, veţi fi străini în ţara aceasta. La 
fel va fi şi seminţia ta, străină, într-o ţară unde va 
sluji altor împărați, care-i vor apăsa timp de patru 
sute de ani; dar nu te întrista, fiindcă pe poporul 
acela căruia îi vor sluji, eu îi voi judeca, iar apoi îi voi 
elibera din ţara aceea cu braţ puternic şi vor ieşi cu 
multe averi. Cel pe care îl voi ridica să le fie 

eliberator îi va aduce în ţara aceasta, ei vor intra în 
ea şi o vor cârmui, vor ajunge un popor mare şi 
numărul lor va fi ca nisipul mării.” 

Atunci Avraam a ascultat de Dumnezeu. Noi, 
Sesostris, suntem urmaşii lui. Nu suntem oare ca 
stelele de pe cer la număr şi ca nisipul mării? Cei 
patru sute de ani se apropie de sfârşit. De aceea 
aştept cu speranţă eliberarea noastră, după ce va 
mai trece o singură generaţie. S-ar putea să nu 
trăiesc să pot vedea fericita zi. Poate fiul tău, 
Remeses, o va vedea! Țara promisă, conform acestor 
profeţii, este Palestina. Va da Dumnezeu ţara 
aceasta poporului nostru? O va da, fiindcă este deja 
a noastră, după testamentul dat de Dumnezeu lui 
Avraam. Deşi robi, nu suntem fără de ţară! Această 
idee îmi înalţă inima şi am încercat să ridic 
sentimentele şi speranţele adormite ale poporului 
nostru, cu încredințarea că națiunea noastră are o 
ţară rezervată de însuşi Dumnezeul părinţilor noştri. 
Dar aceştia scutură neîncrezători din cap. Au stat 
atât de mult timp în praful disperării încât au încetat 
să mai spere. Unul dintre bătrâni mi-a răspuns: 

„Tu spui că este o ţară populată de nişte 
oameni războinici, descendenţi ai regilor-păstori 
fenicieni de odinioară, care au cucerit Egiptul. Cum 
putem noi, evreii, care nu cunoaştem diferenţa 
dintre o săgeată şi o lance, dintre o suliță şi un arc, 
care suntem zdrobiţi în spirit şi gârboviţi de poverile 
muncii, cum am putea noi cuceri o astfel de ţară, 
chiar dacă Dumnezeul părinţilor noştri ar vrea să ne- 
o dea?” 

„Nu cumva ţara aceasta despre care vorbeşte 
acest evreu străin - s-a ridicat şi a rostit altul, cu 
numele de Urie - se întinde dincolo de Arabia? Sunt 
o mulţime de regi puternici în drum până acolo: 
armatele Edomului, ale Hetiţilor, ale Filistenilor şi 
ale fiilor lui Ismael! Nu ascultați de acest evreu- 
egiptean. Fără îndoială, Faraon, fostul lui prieten, l-a 

trimis să ne vorbească aşa ca mai apoi să scape de 
noi, căutând ocazia de a ne nimici în masă.” 

Astfel, dragă Sesostris, s-au ridicat oamenii 
împotriva mea. Totuşi, nu-mi este frică, ci voi încerca 
în linişte să-mi conving fraţii să privească înainte cu 
speranţa eliberării cu ajutorul braţului puternic al lui 
Dumnezeu. 

La revedere, Sesostris! Fie ca Cel Atotputernic 
să lase peste tine spiritul Său divin, să te umple cu 
înţelepciune şi judecată, ca să-L iubeşti pe El şi să-ţi 
conduci poporul spre prosperitate. 

Încă o dată, la revedere. 

Remeses 

AARON CĂTRE REGELE SESOSTRIS 


Cetatea Raamses, Egipt 


A aron, evreul, trimite salutări de sănătate 
şi prosperitate lui Sesostris, regele Tirului! 

lartă-l, rege, pe robul tău că-ţi adresează 
această epistolă, dar când vei afla motivul, cu 
siguranţă că îmi vei scuza îndrăzneala. Te înştiinţez 
împărate, că fratele meu, prietenul tău iubit, a fugit 
din Egipt, fiind urmărit de puterea răzbunătoare a lui 
Faraon. 

În dimineaţa când ţi-a trimis scrisoarea, mi-a 
spus: „Mă voi duce să-mi văd fraţii care muncesc la 
lacul Moeris.” Ca urmare a spuselor sale, a plecat şi, 
trecând râul deghizat într-un egiptean, a ajuns la 
ţărmul lacului Amense. Acolo l-a văzut pe regele 
Moeris îmbrăcat în purpură, cu un lanţ greu de aur 
pe piept, stând în picioare în carul lui împărătesc 
care înconjura încet lacul, dând directive 
comandanților săi cu privire la proiectele de lucru. 
Nefiind recunoscut de el, fratele meu şi-a continuat 
drumul. Timp de două ore cât a stat acolo, a văzut 
trei oameni căzând şi murind în balta în care lucrau! 
În sfârşit, a ajuns într-un loc unde lucrau tineri şi 
bătrâni supuşi unor cruzimi care i-au făcut inima să 
geamă şi nemaiputând să vadă aceste suferinţe ale 
evreilor a plecat trist. După puţin timp a ajuns într- 
un loc îngust, între două ziduri, unde atenţia i-a fost 

atrasă de nişte lovituri însoţite de nişte strigăte de 
durere. Şi-a ridicat privirea şi l-a văzut pe Izhur, un 
tânăr pe care îl iubea. Era aproape leşinat şi un 
supraveghetor egiptean îl trăgea de păr şi-l bătea să- 
l omoare. 

Fratele meu i-a poruncit pe un ton autoritar 
să-i dea drumul, dar egipteanul, blestemându-l, şi-a 
scos cuțitul din teacă şi, plin de mânie, s-a repezit să- 
l înfigă în inima lui Izhur. In acel moment Moise l-a 
prins de mână pe egiptean şi i-a spus tânărului să 
fugă. Atunci, egipteanul a încercat să-l înjunghie pe 
fratele meu, dar Moise, printr-o singură lovitură a 
mâinii sale l-a doborât la pământ. Văzând că 
egipteanul a murit, i-a ascuns trupul în nisip, s-a 
întors acasă, unde mi-a mărturisit ce a făcut. 

„Fără îndoială, i-am spus eu cu mirare, frate, 
tu eşti primul evreu care a omorât un egiptean. 
Pesemne că, prin mâna ta, Dumnezeu îşi va elibera 
poporul!” 

Atunci, fratele meu, cu modestia lui 
caracteristică, mi-a răspuns: 

„Nu prin mâna mea, ci prin a lui Dumnezeu, 
frate!” 

În ziua următoare a vizitat iarăşi lacul. Pe 
drum a observat doi evrei certându-se şi când s-a 
apropiat a văzut cum unul dintre ei îl lovea pe 
celălalt. 

„Voi sunteţi fraţi, le-a spus el. De ce vă 
certaţi?” Apoi, întorcându-se spre cel care-şi ridicase 
mâna împotriva aproapelui său, a continuat: 
„Prietene, de ce l-ai lovit? El este evreu, ca şi tine. 
Nu vă bat destul egiptenii, trebuie să vă mai bateţi şi 
voi?” 

Atunci omul l-a privit furios şi i-a spus: 

„Tu eşti Remeses, evreul, fiul fiicei lui Faraon. 
Te cunosc! Crezi că eşti încă prinţul Egiptului? 
Moeris este acum regele nostru! Cine te-a pus pe 

tine să ne judeci? Sau vrei să mă omori ca şi pe 
egipteanul de ieri?” 

Alarmat că fapta lui era deja cunoscută şi 
văzând ochii ofiţerilor egipteni îndreptaţi înspre el, 
Moise s-a grăbit să dispară. Tot atunci, câţiva 
oameni au alergat la un ofiţer gradat al regelui să-i 
ducă vestea. Acesta a urcat repede în car, probabil 
ca să-l caute pe Moeris, care nu putea fi prea 
departe. Dar Moise a reuşit să se retragă şi a trecut 
imediat Nilul înapoi. Când ne-a spus că fapta lui era 
deja cunoscută şi că Moeris va afla cu siguranţă 
despre ea, împreună cu mama l-am sfătuit şi l-am 
rugat să fugă imediat. 

Când Amram, tatăl nostru, a intrat şi a aflat 
tot ce se întâmplase a spus: 

„Dumnezeul lui Avraam, Isaac şi Iacov să fie 
proslăvit! Există un om în Israel căruia i-a dat curaj 
să lovească un duşman al poporului său! Fugi, fiul 
meu! Fugi şi scapă-ţi viaţa, fiindcă în duhul meu, 
ceva îmi spune că Dumnezeu mai are de lucru cu 
tine!” 

În veşminte de egiptean, luându-şi provizii şi 
aur, fratele meu ne-a îmbrăţişat pe toţi şi a plecat, în 
timp ce mama plângea şi spunea: 

„De două ori mi-am dat fiul pentru a-l ocroti de 
sabia lui Faraon - o dată Nilului, iar acum nisipurilor 
din pustie!” 

„Şi din ape, femeie, a spus tatăl meu, 
Dumnezeu l-a ridicat şi l-a făcut prinţ al Egiptului. 
Din nisipurile pustiului, Dumnezeu îl poate chema să 
fie regele lui Israel!” 

L-am însoţit timp de un ceas, iar apoi ne-am 
îmbrăţişat cu dragoste şi ne-am despărţit. Moise a 
luat-o pe drumul spre Madian. In ţara aceea s-a 
aşezat pentru prima oară Madian, fiul lui Avraam cu 
Chetura. Pe Ru-el Ietro, domnul acelui ţinut, 
împărate, l-ai întâlnit la masa prietenului tău, 
Remeses, când ai fost în Egipt, şi care, dacă îţi mai 

aminteşti, l-a invitat pe fratele meu să-i viziteze 
împărăţia din Arabia. 
Doresc ca Bunul Dumnezeu să-ţi lungească 
zilele, împărate! 
Această scrisoare a fost scrisă în Egipt de 
robul tău, 
Aaron, evreul. 

DUPĂ UN INTERVAL DE PATRUZECI DE ANI, 


REMESES, PRINŢUL TIRULUI ŞI AL DAMASCULUI, 
FIUL REGELUI SESOSTRIS, VIZITEAZĂ EGIPTUL 
ŞI ADRESEAZĂ SERIA URMĂTOARE DE SCRISORI 

TATĂLUI SĂU 


SCRISOAREA | 
Palatul lui Faraon, lacul Moeris 


D ragul meu tată şi rege, 


Mă aflu, nu fără emoţii deosebite, în mijlocul 
scenelor atât de familiare ochilor tăi, pe care le-ai 
privit cu patruzeci şi şase de ani în urmă, când, fiind 
tânăr, ai vizitat Egiptul. Sunt tot mai emoţionat cu 
fiecare lucru pe care-l privesc şi-mi zic: „Şi tatăl meu 
a văzut aceasta!” 

Scrisorile pe care le-ai trimis din Egipt, 
reginei, bunicii mele, în timpul domniei înţeleptei 
regine Amense, şi care acum sunt în posesia mea, m- 
au ajutat să-mi familiarizez gândurile cu minunăţiile 
acestei țări, şi acum recunosc toate locurile 
interesante din descrierile tale. 

Totuşi, au avut loc câteva schimbări. Faraonul 
Moeris, care este mort de mult timp, împreună cu 
fiul său Meiphra-Thothmes, şi cu Thothmeses III. 
Thothmeses IV, regele actual, şi-au inaugurat 
împărăţia ridicându-şi temple, palate şi piramide noi, 
reparându-le în acelaşi timp şi pe cele vechi. 
Piramida lui Moeris este una impunătoare şi 
deosebit de proeminentă, prin faptul că are câte un 
obelisc în fiecare colţ. Se poate spune că lacul lui 
este cel mai mare monument din timpul domniei 
Faraonului actual. Se spune că trei sute de mii de 

evrei şi-au pierdut viaţa muncind la acest proiect. În 
mijlocul acestei mări maiestuoase, artificiale, se 
înalţă două piramide, iar pe vârfurile lor, aşezaţi pe 
tronuri, se înalţă statuile lui Thoth şi a lui Moeris. Pe 
prima este scris: „Zeii au dat prosperitate”, iar pe 
cealaltă, „Construită de Faraon”. 

În partea de miazăzi a lacului, pe o câmpie de 
nisip, Moeris a ridicat un templu vast lui Serapis, 
înconjurându-l cu grădini într-un pătrat cu latura de 
o milă. Ţărâna a fost cărată de evrei în coşuri, din 
excavările lacului. A început o magistrală nouă de 
sfincşi ce duce de la lac până la templu. Aceasta a 
fost terminată recent de Thothmeses IV, care m-a 
invitat săptămâna trecută la inaugurarea ei. A fost 
un spectacol maiestuos, dar mă mir, dragă tată, că o 
asemenea splendoare nu are ca obiectiv altceva 
decât un taur negru, că o asemenea glorie este 
oferită unei brute de pe altar şi că înaintea ei toată 
puterea, rangul şi maiestatea se prostern la pământ 
ca înaintea lui Dumnezeu! Cât de fericit sunt, tatăl 
meu bun şi înţelept, că m-ai învăţat din copilărie să-L 
iubesc pe singurul şi adevăratul Dumnezeu! 

Nu cred că l-ai uitat pe regele prizonier 
etiopian, Occhoris. El trăieşte încă, deşi barba îi este 
albă ca zăpada, iar trupul îi este gârbovit. A rămas 
prizonier şi fiecare monarh îl plimbă o dată pe an în 
lanţuri, în alaiul lor spre templele zeilor. 

Dragă tată, condiţia poporului evreu, faţă de 
care eşti profund interesat, a stârnit şi mila inimii 
mele. Patruzeci de ani le-a înmulţit numărul, în ciuda 
tuturor eforturilor Faraonilor de a-i distruge prin 
munci grele. Numărul lor este acum de trei milioane 
şi jumătate de locuitori. Populaţia Egiptului este de 
numai şapte milioane, prin urmare, pentru fiecare 
doi egipteni, îi corespunde câte un evreu şi aceasta îl 
îngrijorează mult şi pe Thothmeses IV, care nu ezită 
să mărturisească, deschis, frica pentru securitatea 
tronului său. 

Încă nu ţi l-am descris pe acest monarh. Când 
am sosit şi i-am prezentat scrisorile tale, m-a primit 
cu multă ospitalitate, m-a întrebat de sănătatea şi 
prosperitatea ta, ce vârstă ai şi când i-am spus că ai 
şaptezeci şi trei de ani, mi-a mărturisit că nu 
cunoaşte nici un rege atât de înaintat în vârstă, în 
afară de Ietro, regele Madianului. Mi se pare extrem 
de superstiţios, credul şi nehotărât, foarte instabil şi 
este uşor influenţabil când i se propune să facă rău. 
Este tipul de om care îşi ţine cuvântul numai atunci 
când îi convine, în stare ca într-o seară să graţieze 
pe cineva din nehotărâre şi milă, ca, a doua zi să-l 
condamne la moarte, dacă inima lui rece îl îndeamnă 
la acest lucru. Dacă mi-ar fi prieten, nu aş putea 
avea încredere în el; dacă mi-ar fi duşman, nu aş 
întârzia să trec marea, pentru a mă izola de mânia 
lui. 

Cu un asemenea prinţ, poţi să-ţi imaginezi că 
viaţa poporului evreu nu este mai bună decât în anii 
în care au domnit predecesorii săi. Temându-se de 
ei, le dublează poverile şi recurge la orice mijloc de 
nimicire. Evreii încă rezistă, dar sunt înspăimântați 
şi zdrobiţi. Am fost printre ei şi, după cum mi-ai 
cerut, m-am interesat despre învățatul evreu, Moise. 
Ei sunt cu toţii mai învăţaţi decât atunci când i-ai 
văzut tu. Ideea despre Dumnezeu este mai puţin 
obscură în minţile lor, în timp ce speranţa unui 
eliberator este prezentă pretutindeni în inimile lor. 
Puţini îşi mai amintesc de Remeses sau de Moise şi 
nici unul dintre ei nu-i ştiu locuinţa actuală, ci cred 
că este mort. În ciuda condiţiilor precare de viaţă, 
frumuseţea copiilor şi a femeilor tinere, este o 
minune. Am fost şocat de atitudinea amabilă a 
femeilor egiptence faţă de evreice, care, fie din milă, 
fie din cauza gingăşiei femeilor evreice stau de vorbă 
cu ele în mod deschis. La o nuntă care a avut loc în 
una dintre colibele lor, femeile evreice au fost 
îmbrăcate cu hainele prietenelor lor egiptence. 

La revedere, dragă tată. Voi continua să-l caut 
pe prinţul Remeses. Al tău fiu iubitor, 
Remeses din Damasc 


Dragă tată, 


Deschid încă o dată această epistolă pentru a 
te informa că, prietenul tău vechi, Remeses, trăieşte 
în Madian, după cum ai bănuit tu şi este bine, deşi, 
bineînţeles, înaintat în vârstă. 

Al tău fiu credincios, 

Remeses 

REMESES DIN DAMASC CĂTRE TATĂL SĂU, 
REGELE SESOSTRIS AL FENICIEI 


Cetatea On, Egipt 


D ragul meu tată şi rege, 


Având oportunitatea să-ţi trimit scrisoarea 
poimâine, vreau să-ţi aduc la cunoştinţă cum am 
aflat că Remeses este încă în împărăţia lui Madian, 
unde a fugit de regele Moeris. 

Aflând ieri că o caravană a sosit din Ezion- 
Geber, nu prea departe de graniţele peninsulei 
Madian, am trecut Nilul în suburbiile Cetăţii 
Soarelui, unde s-a oprit caravana. 

Găsindu-l pe ofiţerul comandant al tuturor 
negustorilor, m-am prezentat ca un prinţ străin care 
călătoreşte pentru a cunoaşte oameni, aşezări şi 
scene din viaţa locuitorilor. M-a primit politicos, iar 
eu l-am întrebat dacă a fost vreodată în Madian. Mi-a 
răspuns că el însuşi era un madianit şi că numai cu 
douăzeci de zile în urmă a părăsit Madianul, pentru 
a însoţi caravana, ce aparţinea aproape în totalitate 
lui Ietro, prinţul şi preotul acelei ţări. 

„Il cunoşti pe acest prinţ Ietro?” l-am întrebat 
eu. 

„Am învăţat la picioarele lui şi mâna lui a fost 
aşezată ades pe capul meu când eram tânăr”, mi-a 
răspuns el. 

„Ai spus că este preot. Care este religia lui?” 

„Religia lui este aceea a urmaşilor lui Avram, 
din Haldea.” 

„Evreii se trag din Avram”, am răspuns eu. 

„Da, prin Sara, prima lui soţie. Madianiţii sunt 
fiii lui Madian, un fiu de al lui Avram cu Chetura, 
soţia pe care a luat-o după ce a murit Sara.” 


ERE: 

„Te închini şi tu Dumnezeului lui Avram - sau 
Avraam, aşa cum îl numesc evreii pe străbunul lor?” 
l-am întrebat. 

„Ai auzit vreodată, prinţule, m-a întrebat el cu 
emoție, ca noi să fim idolatri, să ne închinăm la foc 
sau să ne rugăm la tauri şi la fiare, la tot felul de 
târâtoare, ca aceşti egipteni? Noi ne închinăm 
singurului Dumnezeu, Creatorul atotputernic, care s- 
a revelat tatălui nostru Avram.” 

Când i-am spus că şi eu mă închin aceluiaşi 
Dumnezeu, mi-a luat mâna, mi-a sărutat-o cu 
reverență şi a rostit solemn: 

„Există un singur Dumnezeu.” 

„Care este forma închinării voastre, încât 
regele vostru este şi preotul vostru?” l-am întrebat. 

„Prin jertfe. Dimineaţa şi seara, preoţii îi oferă 
lui Dumnezeu tămâie, laude şi jertfe de miei. În zile 
de sărbătoare, regele însuşi oficiază, punându-şi 
mâna pe capul animalului de jertfă.” 

„Astfel a adus jertfe şi Avraam?” 

„Nu numai el, dar şi Noe, primul patriarh şi 
mai apoi toţi patriarhii lumii vechi.” 

„Ai auzit vreodată, în Madian, de un evreu pe 
nume Moise?” 

„Vrei să spui Moise egipteanul?” a întrebat el 
repede. 

„A fost fiul fiicei lui Faraon, dar era numai 
adoptat de ea. După ce a fost descoperit că este 
evreu, a părăsit Egiptul.” 

„Este acum în Madian, unde trăieşte de 
patruzeci de ani, mi-a răspuns comandantul 
caravanei. Este ginerele prinţului nostru, care l-a 
făcut cel mai mare peste toţi păstorii din regiunea ce 
se întinde între cetatea Chetura şi mare, unde, pe 
coastele muntelui Horeb şi în văile dimprejur, îşi 
păstoreşte turmele. Mai mult decât atât, meditează 
şi scrie într-o peşteră, fiindcă este un om foarte 
învăţat şi se bucură în Madian de un mare respect. 

Aflând aceste veşti frumoase, dragă tată, m- 
am bucurat gândindu-mă la plăcerea cu care vei citi 
scrisoarea mea. L-am întrebat pe madianit când se 
va întoarce şi mi-a răspuns că va pleca peste şapte 
zile şi-i va lua unsprezece zile ca să ajungă în partea 
aceea a ţării unde locuieşte Moise. Atunci, dragă 
tată, m-am hotărât să-l însoțesc, ştiind cât de mult ai 
aprecia o scrisoare din partea mea prin care să-ţi 
spun că am vorbit cu prietenul tău faţă în faţă. 

Orice ţi-aş scrie din Thebes, cetatea cu o sută 
de porţi, nu te-ar interesa nici pe departe atât de 
mult. 

Al tău fiu iubitor, Remeses din Damasc 

MOISE CĂTRE SESOSTRIS 


Ţara lui Madian 


| ubite şi venerabile rege şi prieten, 


Nu-ţi pot descrie cu ce emoţii de bucurie şi 
gratitudine l-am îmbrăţişat pe prinţul Remeses, fiul 
tău! li aduc mulţumiri lui Dumnezeu pentru această 
fericire, rânduită pentru mine, în al optzeci şi unulea 
an de viaţă, să aflu veşti de la tine din gura fiului tău. 

Aş dori să-l ţin pe Remeses la mine atâta timp 
cât va voi să rămână. Felul meu de viaţă este umil, 
totuşi. Suntem un popor care dintotdeauna ne-am 
ocupat cu păstoritul; deşi sunt mai marele păstorilor 
din ţară, nu mă ruşinez să-mi conduc turmele pe 
munţi, unde pot să meditez singur la Dumnezeu şi la 
condiţia tristă a fraţilor mei din robia Egiptului, în 
timp ce oile pasc. În vreme ce evreii şi-au aşteptat 
eliberarea, patru împărați au succedat la tron, dar 
fiii lui Iacov trudesc încă. Regii, deşi se schimbă, 
continuă să-i apese tot mai mult, dar ziua eliberării 
lor se apropie, o, Sesostris, prietenul şi fratele meu! 
Cei patru sute de ani ai profeţiei se apropie de 
sfârşit. Cu fiecare caravană care soseşte din Egipt, 
aştept să primesc vestea că un eliberator a ridicat 
stindardul Dumnezeului lui Avraam şi, chemând pe 
Israel să se încoloneze în urma lui, vor pune mâna pe 
sulițe, îşi vor declara libertatea şi-l vor sfida pe 

Faraon şi puterea lui. Cine va fi acest erou al lui 
Dumnezeu? 

Din istorisirile triste şi dureroase ale fiului tău 
rezultă că ultima picătură a umplut cupa poporului 
evreu, şi va sosi vremea când Egiptul va da socoteală 
- fiindcă aceeaşi profeție care prezice eliberarea 
noastră după cei patru sute de ani, adaugă: „pe 
poporul cărora ei îl vor sluji, Eu îl voi judeca.” 

Ce curaj, înţelepciune, răbdare, blândeţe, 
credinţă, demnitate şi credincioşie trebuie să aibă 
slujitorul lui Dumnezeu, care-l va scoate pe Israel din 
robie! Ce om din tot Egiptul, dintre evrei, a ridicat 
Dumnezeu, investindu-l cu toate aceste virtuţi? Vai, 
nu cunosc pe nimeni! Sunt toţi apăsaţi şi cu inima 
zdrobită! Spiritul de bărbăţie a dispărut din inimile 
lor! Dar cel a cărui inimă arde de dorinţă, va putea 
face orice cu ajutorul lui Dumnezeu, El care poate să 
înarmeze cu putere pe cel mai slab slujitor al său! Să 
ne încredem în el, fiindcă prin braţul Lui, oricare ar 
fi alesul Său, vom fi eliberaţi! 

Cu salutările unei prietenii adevărate şi sfinte, 
eu sunt, rege Sesostris, robul şi prietenul tău, 

Moise, evreul 


173 


REMESES DIN DAMASC CĂTRE REGE, TATĂL SĂU 


Peştera din Horeb, pustia Madian 


D ragul meu tată şi rege, 


Sunt două săptămâni de când am devenit 
oaspetele venerabilului tău prieten, Moise, evreul. 
Traversarea deşertului a fost plăcută întrucât mi-a 
satisfăcut curiozitatea şi, după ce am trecut în a 
şasea zi a călătoriei de colţul dinspre apus al mării 
Arabiei, am intrat în deşertul Şur, care s-a terminat 
la baza unui şir de dealuri. De partea cealaltă s-a 
deschis o vale întinsă şi după trei zile de călătorie 
printr-un ţinut plin cu turme şi de sate cu arabi, am 
intrat într-o regiune muntoasă, marea fiind la 
dreapta noastră. Cu fiecare ceas peisajul devenea 
mai măreț şi mai pitoresc, până când muntele se 
termina cu două piscuri gemene, în mijlocul celor 
două golfuri ale mării. 

„Acesta este Horebul, spuse comandantul 
caravanei. Pe muntele acela pasc turmele prinţului 
din Madian şi aici îl vei găsi pe prietenul tatălui tău, 
Moise, evreul.” 

În aceeaşi seară am intrat în valea muntelui 
Horeb. După ce am înconjurat puţin muntele, am 
trecut printr-o strâmtoare prin mijlocul căreia era un 
drum ce ducea la cetatea regelui. Deodată, de pe 
cămila mea, am văzut un păstor stând în picioare pe 

o stâncă şi rezemându-se în toiag. Oile sale erau 
adunate în jurul lui. Era înalt şi avea o înfăţişare 
venerabilă. Părul îi era pe jumătate alb, iar barba, 
albă ca zăpada îi cădea pe piept. 

„lată! Acesta este ginerele lui letro!”, a spus 
negustorul. 

Mi-am îngenuncheat imediat cămila şi am 
coborât în grabă plin de bucurie. În clipa următoare 
m-am aplecat înaintea prietenului tău plângând, 
dragă tată, şi mă încercau sentimente de reverență 
şi emotie: 

„Eu sunt Remeses, fiul lui Sesostris, prietenul 
tău! Venerabile tată, dă-mi binecuvântarea ta, 
fiindcă îţi port numele.” 

M-a privit o clipă surprins, apoi, ridicându-mă, 
m-a îmbrăţişat şi a spus cu o privire blândă ce-i făcea 
faţa să radieze de dragoste şi de bucurie: 

„In tine îl văd pe tatăl tău şi-i aud glasul! Bine 
ai venit, fiule!” 

Ah, tată, cât de fericit a fost bătrânul prinţ că 
a primit veşti de la tine! Mă minunez mereu de 
prietenia sfântă ce există între voi, proaspătă şi 
verde la vârsta de aproape optzeci de ani, ca şi în 
focul şi impulsul tinereţii! 

În ziua următoare l-am însoţit în cetatea 
Madian. Acolo am întâlnit-o pe soţia lui, Sefora, şi pe 
cei doi fii, tineri şi puternici de optsprezece şi de 
şaisprezece ani. De asemenea, am fost prezentat 
venerabilului Ru-el Ietro care acum are vârsta de o 
sută unu ani, dar îşi păstrează bărbăţia şi vigoarea. 

În săptămâna următoare, m-am retras 
împreună cu Moise în munţi şi aici îmi petrec zilele 
ascultându-i învăţăturile sfinte. Obiceiul său este să 
petreacă cel puţin un ceas sau două în fiecare noapte 
în rugăciune pe munte, sub stelele tăcute, 
comunicând singur cu Dumnezeul său ca şi cum ar fi 
marele preot al pământului, Horebul ar fi altarul, 
universul templul, rugăciunea lui fiind mereu aceeaşi 

- eliberarea naţiunii evreilor din Egipt. Ah, dragă 
tată, dacă Dumnezeu îi va elibera din Egipt prin 
mâna vreunui om, inima îmi spune că Moise va fi 
acel eliberator, fiindcă cine altul de pe pământ 
poartă în inimă necazul, durerea şi suferinţa lor şi 
cine altul arde în rugăciune înaintea cerului în 
numele lor, asemeni lui? Este adevărat că-i bătrân - 
cu şapte ani mai în vârstă decât tine, tată, dar pasul 
lui este la fel de sprinten ca şi al meu, ochiul îi este 
clar, braţul dârz şi este la fel de viguros ca şi în 
tinereţe - atât este de sănătoasă viaţa lui în munţi şi 
atât de simplă rutina zilelor sale! 

Uitam să te informez că prietenul tău învăţat 
şi elocvent, Aaron, fratele lui Moise, a fost recent în 
Madian şi pentru un timp a lucrat alături de preotul 
din cetate, dar acum s-a întors în Gosen, unde s-a 
căsătorit cu mulţi ani în urmă. Sora lui, Miriam, este 
aici cu Moise şi este una dintre cele mai venerabile 
femei pe care le-am întâlnit vreodată. Este în vârstă 
de nouăzeci şi patru de ani, dar este ageră şi 
sprintenă ca o femeie tânără. 

La revedere, dragă tată. Nu mă mir că îl 
iubeşti atât de mult pe Moise. El a câştigat şi inima 
mea! 


Al tău fiu iubitor, 
Remeses din Damasc 

Cetatea Comorilor, Raamses, Egipt 


D ragul şi onoratul meu tată, 


Sunt din nou în Egipt şi asta se datorează unor 
circumstanţe miraculoase şi interesante. Moise, 
slujitorul Dumnezeului Celui Preaînalt, este şi el aici. 
Emoţiile cu care îţi scriu această scrisoare sunt atât 
de mari încât degetele mele tremurânde abia pot să 
formeze litere descifrabile. 

Ţi-am trimis ultima scrisoare din grota 
păstorului înţelept din Horeb. 

În ziua următoare şi-a luat o parte din turma 
lui dintr-o câmpie îndepărtată, în valea singuratică 
din spatele muntelui Horeb, în partea opusă a mării. 
Aşteptându-l să se întoarcă, am pornit înaintea lui şi 
coboram pe o cărare abruptă, când l-am văzut 
venind la o mare distanţă înaintea celorlalţi păstori, 
traversând valea cu turma lui. Era singur şi am 
observat un foc ce ardea la marginea cărării pe care 
mergea. Flăcările se ridicau dintr-un rug ce ardea 
fără fum. În acelaşi moment am observat că Moise s- 
a apropiat de foc. Pentru o clipă nu l-am mai văzut şi 
mi s-a părut că a fost înghiţit de foc. M-am grăbit să 
cobor coasta muntelui, surprins şi alarmat de ceea 
ce am văzut. Deoarece drumul era şerpuit, a durat 

un oarecare timp până am ajuns în vale, unde mă 
aşteptam să-l văd pe venerabilul înţelept mistuit de 
flăcările ce păreau că-l înconjuraseră. 

Când am ajuns în vale, iată! l-am văzut pe 
păstori căzuţi cu feţele la pământ şi pe omul lui 
Dumnezeu stând înaintea rugului ce ardea. 
infăţişarea lui strălucea ca soarele şi hainele îi 
străluceau într-o lumină supranaturală. Sufletul meu 
a fost cuprins de groază. Sandalele îi erau scoase din 
picioare şi părea că stă înaintea prezenţei lui 
Dumnezeu, atât de maiestuoasă era înfăţişarea lui! 
Părea că stă de vorbă cu cineva din mijlocul focului. 
Am căzut şi eu cu faţa la pământ, apoi am auzit un 
glas ce a rostit următoarele cuvinte din mijlocul 
focului: 

„Eu sunt Dumnezeul părinţilor tăi, Dumnezeul 
lui Avraam, Dumnezeul lui Isaac şi Dumnezeul lui 
Iacov.” 

În timp ce glasul divin şi calm vorbea în tonuri 
liniştite, pământul se cutremura ca şi cum Creatorul 
ar fi venit pe el. L-am văzut pe Moise acoperindu-şi 
faţa. Inima îmi bătea să iasă din piept şi am devenit 
ca un om mort. 

Când mi-am revenit, am auzit fără să-mi ridic 
faţa, cum Moise vorbea cu îngerul puternic din 
flăcări, care, după cum mi-am dat seama, stătea pe 
tufişul de spini şi-l ardea cu razele lui, dar fără să-l 
mistuie. 

„Am văzut, a spus glasul din mijlocul acelei 
glorii şi a flăcărilor, suferinţa poporului Meu în Egipt 
şi le-am auzit plânsul de sub loviturile 
supraveghetorilor lor; le cunosc durerile şi voi cobori 
să-i eliberez din mâinile egiptenilor şi să-i scot afară 
din ţara aceea, ca să-i duc într-o ţară bună şi mare, 
într-o ţară unde curge lapte şi miere, ţara 
canaaniţilor şi a amoriţilor. 

Acum, iată, strigătele copiilor lui Israel au 
ajuns până la Mine. De aceea te voi trimite la Faraon 
ca să-Mi scoţi poporul din Egipt.” 

Apoi Moise a vorbit, cu un glas de profundă 
umilinţă: 

„Cine sunt eu ca să mă duc la Faraon şi să-i 
izbăvesc pe copiii lui Israel din Egipt?” 

Atunci glasul i-a răspuns: 

„Eu Însumi voi fi cu tine şi acesta va fi semnul 
că Eu te-am trimis: după ce vei scoate poporul din 
Egipt, împreună cu ei li vei sluji lui Dumnezeu pe 
acest munte!” 

Atunci, Moise i-a răspuns îngerului din flăcări: 

„Când mă voi duce la copiii lui Israel şi le voi 
spune că Dumnezeul părinţilor noştri m-a trimis la 
ei, ei mă vor întreba care este numele Lui, iar eu ce 
le voi răspunde?” 

Întrebarea a fost pusă de către Moise într-un 
omagiu profund al tonurilor glasului său, nu ca şi 
cum s-ar fi îndoit de Dumnezeu, ci de fraţii săi. Şi am 
auzit cum Glasul i-a răspuns cu o profunzime greu de 
conceput, încât iarăşi am căzut ca mort: 

„Eu sunt Cel ce sunt. Vei răspunde copiilor lui 
Israel astfel: Cel ce se numeşte «Eu sunt», m-a trimis 
la voi.” 

Apoi, după o tăcere scurtă, în timp ce Moise a 
căzut cu faţa la pământ şi s-a închinat, Glasul din 
mijlocul focului i-a spus: 

„Aşa să le vorbeşti copiilor lui Israel: Domnul 
Dumnezeul părinţilor voştri, Dumnezeul lui Avraam, 
Dumnezeul lui Isaac şi Dumnezeul lui Iacov m-a 
trimis la voi. Acesta este numele Meu pentru 
totdeauna şi pentru toate neamurile. Du-te şi adună-i 
pe bătrânii lui Israel şi spune-le: Dumnezeul 
părinţilor voştri, Dumnezeul lui Avraam, Isaac şi 
Iacov mi s-a arătat spunându-mi:” 

„V-am cercetat şi am văzut suferinţa voastră 
din Egipt. De aceea vă voi scoate din Egipt şi vă voi 

duce în ţara canaaniţilor, într-o ţară unde curge 
lapte şi miere. Şi copiii lui Israel vor asculta de 
glasul tău şi împreună cu bătrânii lui Israel te vei 
duce la împăratul Egiptului şi-i vei spune aşa”: 

„Domnul Dumnezeul evreilor ne-a trimis la 
tine ca să ne dai drumul să plecăm într-o călătorie de 
trei zile în pustie ca să aducem o jertfă Domnului 
Dumnezeului nostru. Împăratul Egiptului nu vă va 
lăsa să mergeţi şi atunci îmi voi întinde mâna şi voi 
lovi Egiptul cu o mulţime de minuni pe care le voi 
face în mijlocul lui. Numai după aceea vă va lăsa să 
mergeţi, iar când veţi merge nu veţi merge cu mâna 
goală ci veţi lua cu voi o mulţime de lucruri.” 

Când Glasul s-a oprit, l-am auzit pe Moise 
spunând: 

„Dar bătrânii şi poporul fraţilor mei nu mă vor 
crede şi nu vor asculta de glasul meu şi-mi vor 
spune: Domnul nu ţi s-a arătat.” 

Glasul Domnului a vorbit iarăşi şi i-a spus: 

„Ce ai în mână?” 

El a răspuns: 

„Un toiag.” 

Acesta era toiagul cu care urca muntele Horeb 
şi-şi păzea turma şi pe care îşi rezema ades capul 
când se închina şi medita la Dumnezeu. 

Glasul i-a poruncit cu autoritate: 

„Aruncă-l la pământ!” 

Când Moise l-a aruncat am auzit sâsâitul unui 
şarpe. Când mi-am ridicat faţa de la pământ am 
observat cu oroare un şarpe care-şi ridica nervos 
capul în aer şi pe Moise ferindu-se dinaintea lui. 
Atunci glasul din foc i-a spus: 

„Intinde-ţi mâna şi prinde-l de coadă!” 

Moise a ascultat, şi-a întins mâna şi l-a prins, 
şi iată că şarpele a devenit din nou un toiag în mâna 
lui. 

„Acesta va fi un semn pentru ei, ca să creadă 
că Domnul Dumnezeul părinţilor lor, Dumnezeul lui 

Avraam, Isaac şi lacov ţi s-a arătat”, a rostit iarăşi 
glasul. 

Apoi i-a poruncit lui Moise să-şi bage mâna în 
sân. El a ascultat, iar când a scos-o era plină de 
lepră, albă ca zăpada. Atunci glasul i-a spus - fiindcă 
eu doar auzeam şi nu îndrăzneam să-mi ridic 
privirea: „Bagă-ţi mâna din nou în sân.” Şi-a băgat 
iarăşi mâna în sân, iar când şi-a scos-o a doua oară 
era ca şi înainte. 

Atunci l-am auzit pe înger spunându-i: „Dacă 
nu vor crede aceste două semne şi dacă nu vor 
asculta de glasul tău, vei lua apa din râul Egiptului şi 
o vei turna pe pământ şi se va preface în sânge.” 

Atunci Moise a devenit îngrijorat şi i-a spus 
Domnului: 

„O, Doamne, n-ai mai vorbit niciodată robului 
Tău. Sunt greoi la vorbire şi nu voi putea să-i 
conving.” 

Acest defect de vorbire, dragă tată, care exista 
într-un grad oarecare atunci când l-ai cunoscut, după 
cum ai spus şi tu, şi care este o dovadă a modestiei 
sale atunci când comunică cu alţii în vorbire - deşi în 
scris este mai puternic şi mai elocvent decât toţi 
oamenii - s-a mai accentuat datorită retragerii sale 
ca păstor şi a dragostei sale pentru solitudine. Cu 
nimic mai puţin, el este cel mai puternic învăţător al 
înţelepciunii pe care l-am ascultat vreodată şi 
nimeni, ascultându-l nu-l poate acuza că ar avea un 
defect în vorbire. 

Atunci glasul Domnului a răsunat cu un ton de 
mustrare: 

„Cine a făcut gura omului? Cine l-a făcut pe 
cel mut, pe cel surd, pe cel care vede sau pe cel orb? 
Nu i-am făcut Eu, Domnul? Acum du-te, şi Eu îţi voi 
fi gură şi te voi învăţa ce trebuie să spui.” 

Moise tremura la gândul că va trebui să fie 
ambasadorul lui Dumnezeu şi cu un glas 
înspăimântat şi îngrozit a spus: 

„Te rog, trimite pe altul, nu pe mine.” 

Rostind aceste cuvinte a căzut cu faţa la 
pământ. 

Atunci flăcările s-au agitat şi s-au împrăştiat în 
jur aruncând limbi de foc, dar din mijlocul lor glasul 
a rostit: 

„Nu este Aaron, levitul, fratele tău? Eu ştiu că 
el poate să vorbească bine şi că vine să te 
întâlnească, iar când te va vedea, inima i se va 
bucura. Tu-i vei vorbi şi vei pune cuvintele în gura 
lui. Eu voi fi gura ta şi gura lui şi vă voi învăţa ce să 
faceţi. El va fi cel care va vorbi poporului şi va fi 
gura ta, iar tu vei fi pentru el în locul lui Dumnezeu. 
Tu vei lua acest toiag în mână şi cu el vei face semne 
şi minuni.” 

Atunci Moise s-a ridicat şi s-a plecat iar în 
ascultare înaintea Domnului. Flacăra a început să 
dispară încetul cu încetul, până când a devenit ca un 
nor auriu care se topea ca într-un apus de soare. 

Ridicându-şi ochii spre cer, Moise, a rostit: 

„O, Doamne Dumnezeule, cine este ca Tine 
printre dumnezei? Tu eşti Dumnezeul meu şi pe Tine 
Te voi lăuda; Tu eşti Dumnezeul părinţilor mei şi voi 
înălța numele Tău sfânt pe vecie!” 

În acel moment l-am văzut pe Aaron venind 
dinspre celălalt capăt al defileului. Când l-a zărit pe 
Moise, a alergat la el şi sărutându-l, i-a spus: 

„Aşa te-am văzut în vedenia mea, frate!” 

„L-ai văzut şi tu pe Dumnezeu faţă în faţă?”, a 
întrebat Moise. 

„Mă rugam cu paisprezece zile în urmă în 
Gosen, când deodată, o vedenie a apărut înaintea 
ochilor mei. Te-am văzut stând în picioare pe 
muntele lui Dumnezeu şi gloria Domnului strălucea 
pe faţa ta. Vorbeai cu Cineva care arăta ca un înger 
al lui Dumnezeu. Un glas mi-a spus: Du-te în pustie 
să-l întâlneşti pe Moise! Acum vorbeşte-mi, frate, 

fiindcă îngerul mi-a spus: El îţi va spune ţie toate 
cuvintele Domnului şi tot ce Domnul i-a poruncit.” 

Moise i-a repetat atunci lui Aaron toate 
cuvintele pe care i le vorbise Dumnezeu, cum l-a 
trimis să-l elibereze pe Israel şi cum i-a dat curaj şi 
putere să asculte, luându-i frica şi confirmându-i 
credinţa. 

Cei doi fraţi venerabili păşeau acum împreună 
spre peştera păstorilor de pe coasta muntelui, 
discutând despre evenimentele minunate şi fericite 
ce avuseseră loc, despre eliberarea promisă lui 
Israel şi despre felul în care Dumnezeu o va aduce la 
îndeplinire. 

A doua zi Moise s-a întors la Ietro şi i-a spus: 

„Te rog să mă laşi să mă duc înapoi la poporul 
meu care este în Egipt, fiindcă Domnul mi-a arătat 
că cei care doreau să-mi ia viaţa sunt morţi acum.” 

Socrul lui i-a spus: 

„Du-te în pace!” 

Aşadar, dragă tată, trei zile mai târziu, Moise, 
însoţit de fratele său şi de mine, luându-și soţia şi fiii, 
a părăsit Madianul. În ziua următoare ne-am întâlnit 
cu o caravană din răsărit şi după multe zile de 
călătorie am ajuns din nou în Egipt. În apropiere de 
On m-am despărţit de Moise care a plecat cu familia 
lui în Gosen, unde locuieşte neamul lui. 

Cei doi fraţi îi adună acum pe bătrâni 
împreună. Mesageri secreţi străbat ţara Gosenului în 
timpul nopţii şi-i cheamă pe oameni să se unească în 
numele Dumnezeului lui Avraam, spunându-le că 
peste două zile se vor întâlni la ruinele fântânii lui 
Iacov. 

Voi fi şi eu prezent, dragă tată, cu permisiunea 
lui Moise. Cât de memorabilă va fi întâlnirea aceea 
de la miezul nopţii a acestor copii ai lui Dumnezeu, 
fiindcă aşa par să fie, deşi sunt în robie. Thothmes- 
Amosis nu-şi închipuie câtuşi de puţin că Unul mai 
puternic decât el, Însuşi Domnul cerului şi al 

pământului, îl va judeca pentru felul nedrept în care 
se poartă cu evreii. L-am văzut în această dimineaţă 
la palat. Era într-o dispoziţie bună, fiindcă primise 
veşti de la ofiţerul minelor că tocmai descoperise o 
nouă mină de argint, în munţii din sud, lângă Etiopia. 

„Voi trimite o sută de mii de evrei să lucreze 
acolo”, a spus el. „Pe toţi zeii! Chiar ieri făceam 
planuri să găsesc o nouă cale de a le omori copiii, iar 
minele îmi vin în ajutor.” 

Asemenea planuri îşi face acest monarh 
mândru, slab şi crud, şezând ca un zeu pe tronul său 
şi visând bogăţie şi autoritate. 

La revedere, dragă tată. 

Scrisoarea mea următoare, fără îndoială, îţi va 
oferi veşti interesante. 


Cu afecţiune şi reverență, al tău fiu 
Remeses din Damasc 


REMESES DIN DAMASC, TATĂLUI SĂU, 
REGELE SESOSTRIS 


Cetatea On, Egipt 


D ragă tată, 


Adunarea secretă a bătrânilor, organizată de 
Moise, a avut loc ieri noapte la fântâna lui Iacov, de 
care îţi aminteşti negreşit. 

A fost un spectacol sublim să vezi nu mai puţin 
de patru sute optzeci de bătrâni evrei, câte patruzeci 
din fiecare seminţie, adunaţi împreună sub palmierii 
care umbreau fântâna. Luna se reflecta în părul alb 
al bătrânilor care stăteau tăcuţi şi aşteptau. Într-un 
târziu Aaron s-a ridicat în mijlocul lor, în aşa fel încât 
să fie văzut în lumina palidă a lunii. 

„Fraţi evrei, a rostit el solemn, bărbaţi din 
casa lui Avraam, părintele nostru, ascultați cu luare 
aminte, căci vă voi spune motivul pentru care v-am 
chemat la această întâlnire ciudată. Prezenţa 
voastră, faptul că nu aţi pregetat să veniţi, îmi 
demonstrează că mâna lui Dumnezeu este la lucru.” 

Aaron le-a prezentat o istorisire a originii 
naţiunii lor, le-a vorbit despre promisiunea lui 
Dumnezeu faţă de Avraam, despre profeția cu privire 
la robia şi eliberarea lor şi despre promisiunea de a 
le da ţara canaaniţilor. Apoi a spus: 

„Ceasul eliberării este aproape. Dumnezeu nu 
şi-a uitat promisiunea şi a coborât în gloria lui să ne 
elibereze.” 

Apoi, în tonuri convingătoare, venerabilul 
vorbitor le-a descris scenele cu rugul aprins de pe 
Horeb şi în final l-a prezentat pe Moise, fratele său, 
înaintea bătrânilor. 

Unii l-au primit cu un murmur de satisfacţie, 
în timp ce alţii s-au îndoit. Unii şi-au amintit că 
fusese crescut ca egiptean şi şi-au exprimat în mod 
deschis teama că acesta era un act de trădare într- 
un plan care i-ar da lui Faraon o scuză pentru a-i 
nimici pe toţi. 

„Să-i vedem minunile! Dacă Dumnezeu l-a 
trimis, să vedem cum toiagul său devine un şarpe 
înaintea ochilor noştri”, a strigat un bătrân în 
batjocură. 

Moise a ridicat toiagul şi a spus cu fermitate: 

„Veţi vedea şi veţi crede!” 

Apoi l-a aruncat pe pământ, unde nu numai că 
s-a transformat într-un şarpe, dar solzii îi străluceau 
ca focul aprins. 

După această minune, întreaga adunare, în 
afară de un singur om a crezut că Moise a fost trimis 
de Dumnezeu la ei. Acesta a strigat: 

„Este o artă a magiei! El a fost un preot 
egiptean şi le cunoaşte misterele.” 

Moise i-a răspuns: 

„Core, îmi amintesc de tine! Este drept că am 
fost educat ca un prinţ egiptean, dar nu ştiu nimic 
din magia lor; şi să-ţi arăt că aceasta este puterea lui 
Dumnezeu, bagă-ţi mâna în sân.” 

Omul a ascultat. 

„Scoate-o afară”, a spus din nou Moise 
poruncitor. 

Core şi-a scos mâna din sân şi era albă ca 
zăpada de lepră şi în lumina lunii arăta ca mâna unei 
statui de alabastru. Atunci a scos un țipăt de groază. 

„Nu fi necredincios, i-a spus Moise. Bagă-ţi 
mâna din nou în sân.” El şi-a băgat-o şi a scos-o 
curată. Atunci Moise le-a făcut de cunoscut că 
Dumnezeu l-a trimis să le ceară eliberarea din mâna 
lui Faraon şi că regele va refuza la început, dar după 
ce va vedea puterea lui Dumnezeu îi va lăsa să plece 
din Egipt. 

„Întoarceţi-vă acum, bătrâni şi fraţi, le-a spus 
el, întoarceţi-vă la locurile voastre de trudă. Fiţi 
liniştiţi şi răbdători şi aşteptaţi mâna lui Dumnezeu. 
Nu vă îndoiţi că timpul eliberării voastre s-a 
apropiat. Spuneţi întregului Israel veştile fericite ale 
cercetării lui Dumnezeu şi că El Îşi va întinde mâna 
peste Egipt pentru a sfărâma jugul robiei.” 

Această adunare extraordinară s-a încheiat şi 
fiecare a plecat la coliba lui. 

Moise şi Aaron s-au dus la casa unui levit pe 
nume Naason. M-au luat şi pe mine şi am rămas 
acolo până dimineaţă, dar nici un ochi nu s-a închis 
fiindcă mulţi i-au urmat pe fraţi şi au discutat până 
în zori despre lucrurile minunate ce aveau să se 
întâmple. 

Moise le-a spus că se va duce la Faraon peste 
două zile şi va sta de vorbă cu el în sala tronului. 

La revedere, dragă tată. 

Peste trei zile îţi voi scrie din nou. 

Remeses din Damasc 

SCRISOAREA A VII-A 


a 
REMESES DIN DAMASC, TATĂLUI SĂU, 
REGELE SESOSTRIS 
Cetatea On, Egipt 
D ragă tată, 


Moise a mers la Faraon, a stat de vorbă cu el 
faţă în faţă şi i-a cerut eliberarea poporului evreu! 
Scena din sala tronului a fost de-a dreptul 
interesantă. 

În ziua aceea, regele a oferit audienţe în sala 
tronului, când după tradiţia şi obiceiul faraonilor, 
nimănui, oricât de umil, nu i se refuză dreptul de a-şi 
înainta plângerea înaintea regelui. La ceasul hotărât, 
Moise şi Aaron, însoţiţi de şapte din bărbaţii cei mai 
cu seamă ai naţiunii lor, au pornit spre palat. 
Căpitanul gărzii, văzând că sunt evrei, a fost surprins 
şi i-ar fi oprit, dar maiestatea şi autoritatea cu care 
cei doi fraţi păşeau umăr la umăr l-au copleşit şi fără 
să scoată vreun cuvânt i-a lăsat să intre în palat. Ei 
au intrat fără să-şi întoarcă privirea la dreapta sau la 
stânga. Au traversat câteva coridoare în care 
curtenii se dădeau la o parte dinaintea lor, fiindcă 
erau înveşmântaţi în mantii lungi ca nişte preoţi şi 
lor li se părea că este un alai sacru. Când şi-au dat 
seama că sunt evrei s-au uitat la ei cu nedumerire, 
dar i-au lăsat să treacă. Au înaintat şi nu s-au oprit 
până când au ajuns înaintea tronului de fildeş pe 
care regele stătea în veşminte de purpură şi aur şi 
purtând cele două coroane. 

„Cine a intrat?”, a întrebat el pe marele 
şambelan când i-a văzut apropiindu-se de tron. „Cine 
sunt aceştia?” 

„Arată ca nişte evrei, tată”, a spus fiul lui 
Thothmeses, un prinţ tânăr, care se întindea cu 
indolenţă pe unul din fotoliile din fildeş de lângă 
tron. 

„Evrei?”, a întrebat regele. „Ce caută aici? De 
ce sunt îmbrăcaţi în robe?” 

Între timp Moise şi Aaron au ajuns înaintea 
tronului. 

„Cine sunteţi? Nu sunteţi cumva evrei?”, a 
întrebat el cu o faţă care exprima surprindere şi 
îndoială. 

„Suntem evrei, împărate, a răspuns Aaron cu 
respect. Noi doi suntem fraţi. Eu sunt Aaron levitul şi 
fratele meu este Moise, madianitul; ceilalţi şapte 
sunt bătrâni cu seamă din Israel - reprezentanţii 
poporului evreu.” 

„Şi pentru ce aţi venit aici?, a întrebat regele 
ridicând tonul. Cine este Israel?” 

„Aşa a vorbit Domnul, Creatorul şi Regele 
universului, a răspuns Aaron. Israel este fiul Meu, 
întâiul Meu născut. Dă-i drumul să plece, ca să-mi 
slujească Mie. Dacă refuzi să-l laşi pe Israel să plece, 
împărate, a continuat Aaron cu un aer de inspiraţie, 
iată, Dumnezeu va lua viaţa fiului tău, a întâiului tău 
născut.” 

Regele a tresărit, iar fiul său, Amunophis, a 
sărit un pas în faţă, punându-şi mâna pe iataganul cu 
mărgăritare ce-l purta la cingătoarea veşmintelor lui, 
strigând: 

„Să-mi ia viaţa?! Ce fel de ameninţare este 
aceasta, barbă albă? O conspirație, tată!” 

„Cine este Domnul, a întrebat regele, ca eu să 
ascult de glasul lui şi să-l las pe Israel să plece? Ce 
fel de ameninţări sunt acestea? Gărzi! Prindeţi aceşti 
evrei şi aruncaţi-i în temniţă!” 

Căpitanul gărzii se pregătea să îndeplinească 
porunca, dar nici un soldat nu s-a mişcat. Maiestatea 
lui Moise, în timp ce îi privea ţintă, parcă îi 
paralizase. Atunci Aaron i-a răspuns lui Faraon şi i-a 
zis: 

„Domnul este Dumnezeul evreilor, împărate! 
Este Domnul soarelui, Creatorul şi susținătorul 
lumilor. El ne-a vorbit şi ne-a poruncit să ieşim din 
Egipt în pustie şi să-ia aducem jertfe, aşa cum i-au 
adus părinţii noştri în vechime. Aşadar, Dumnezeul 
evreilor îţi vorbeşte ţie, rege al Egiptului: «Lasă pe 
poporul Meu să meargă şi să ţină o sărbătoare în 
cinstea Mea în pustie!»” 

„Pe zeii Egiptului, Moise şi Aaron, a strigat 
regele ridicându-se de pe tron înfuriat. Il sfidez pe 
Dumnezeul vostru! Pentru ce-mi împiedicaţi robii de 
la munca lor? Plecaţi imediat împreună cu bătrânii 
aceştia la muncă şi vedeţi-vă de treabă! Aşa ceva nu 
s-a mai pomenit în Egipt! Scoateţi-i afară!”, a strigat 
el gărzilor. 

Moise a răspuns, vorbind pentru prima oară: 

„O, rege Thothmeses, Dumnezeul evreilor, al 
cărui slujitor sunt eu te va face să-l cunoşti puterea, 
ca să ştii că nu există nici un alt dumnezeu în afară 
de El.” 

Regele nu a răspuns, dar în ochi i s-a văzut o 
tresărire de frică şi ezitare. Prinţul Amunophis i-a 
urmat pe ambasadorii lui Dumnezeu care se 
retrăgeau, iar când au ajuns în coridor, a poruncit 
gărzii de afară să-i aresteze pe toţi. Dar, cu un gest 
al mâinii sale, Moise i-a făcut pe toţi să se retragă 
dinaintea lui, iar prinţul, întorcându-se speriat i-a 
spus regelui: A 

„Aceşti doi oameni sunt zei, tată! Infăţişarea şi 
maiestatea lor este a unor semizei şi nimeni nu are 
curajul să pună mâna pe ei!” 

„Dacă mai aud de ei, a răspuns Faraon, care 
între timp şi-a mai revenit din emoţii, voi şti dacă 

sunt zei sau oameni. Îi voi condamna la moarte, pe 
viaţa lui Osiris! Dacă aceşti evrei au timp de 
nimicuri, înseamnă că trebuie să le măresc poverile!” 

Apoi a poruncit să vină înaintea lui toţi ofiţerii 

şi comandanții supraveghetorilor, cărora le-a spus: 
j „Nu veți mai da paie evreilor pentru cărămizi! 
Îi veţi trimite să-şi strângă singuri paie. Şi îi veţi 
obliga să facă acelaşi număr de cărămizi ca şi până 
acum! Nu v-aţi făcut bine datoria, fiindcă sunt leneşi 
şi se plâng că vor să meargă în pustie să aducă jertfe 
zeului lor! Măriţi porţia de lucru la bărbaţi, ca să fie 
atât de ocupați încât să nu aibă timp să asculte la 
prostiile lui Moise şi ale lui Aaron!” 

Acesta, dragă tată, a fost rezultatul 
intervenţiei lui Moise pentru poporul său. Totuşi, 
Dumnezeul lor este mai presus de toţi zeii lui Faraon 
şi-Şi va manifesta puterea ca să-i elibereze. 

Cu afecţiune, 

Al tău fiu, 
Remeses din Damasc. 

REMESES DIN DAMASC, TATĂLUI SĂU, 
REGELE SESOSTRIS 


Cetatea On 


D ragul şi venerabilul meu tată, 


În ascultare faţă de porunca lui Faraon, 
ofiţerii şi supraveghetorii acestui popor nefericit au 
împlinit tot ce li s-a cerut. Sărmanii evrei, umblă tot 
Egiptul să caute paie. Până acum, muncitorii 
egipteni le aduceau paiele în care şi în şlepuri, pe 
Nil. Acum le strâng ei, împreună cu mărăcini uscati 
şi iarbă, sau orice pot găsi în grabă, fiindcă dacă vine 
noaptea şi nu şi-au terminat numărul de cărămizi, 
sunt bătuţi. Pretutindeni se aude pocnetul biciului şi 
gemetele asupriţilor se înalţă mereu spre Dumnezeu. 
Într-o zi bătrânii evreilor, ajungând la disperare, şi- 
au luat inima în dinţi şi au ieşit înaintea regelui când 
acesta se plimba în carul lui. S-au aplecat înaintea 
lui şi l-au întrebat: 

„De ce ai procedat aşa cu noi? Acum nu este 
vina noastră că nu mai putem face acelaşi număr de 
cărămizi, dacă trebuie să ne strângem singuri 
paiele!” 

Faraon a răspuns înfuriat: 

„Sunteţi leneşi. Cum de v-aţi gândit că aveţi 
timp să mergeţi în pustie şi să aduceţi jertfe zeului 

vostru? Înseamnă că nu v-am dat destul lucru! 
Plecaţi la treabă, căci nu vă voi da paie!” 

„Şi ne vei cere să facem acelaşi număr de 
cărămizi?”, au întrebat ei. 

„Până la ultima!”, a răspuns regele şi a plecat 
urmat de suita lui. Sărmanii bătrâni şi-au dat seama 
de situaţia în care se aflau şi s-au dus la Moise şi 
Aaron, spunându-le: 

„Domnul să vă judece, fiindcă aţi pus o sabie 
în mâna lui Faraon cu care să ne ucidă!” 

Moise s-a întristat şi ridicându-şi ochii spre 
cer fără să le răspundă, a plecat dinaintea lor, dar l- 
au auzit strigând către Dumnezeu şi spunând: 

„Doamne, pentru ce ai lăsat să i se întâmple şi 
acest necaz poporului Tău? Pentru ce m-ai trimis pe 
mine? Căci de când am venit la Faraon să-i vorbesc 
în numele Tău, el a mărit poverile poporului Tău. 
Izbăveşte, Doamne Dumnezeule pe poporul acesta!” 

Atunci s-a auzit un glas din cer care a spus: 

„Vei vedea ce-i voi face lui Faraon, fiindcă vă 
va lăsa să plecaţi şi vă vor scoate afară din ţară. Eu 
sunt Domnul care ţi-am vorbit în Horeb, din rugul 
aprins. Eu m-am arătat lui Avraam, lui Isaac şi lui 
Iacov şi numele Meu este Domnul Dumnezeul cel 
Atotputernic, dar ei m-au cunoscut după numele 
Meu lehova. Am auzit gemetele copiilor lui Israel. De 
aceea, spune-le: 

„Eu sunt Domnul şi vă voi izbăvi din robia 
Egiptului şi vă voi lua să fiţi poporul Meu, iar Eu voi 
fi Dumnezeul vostru; veţi şti că sunt Domnul, 
Dumnezeul vostru, care vă scoate din Egipt şi vă 
duce într-o ţară pe care am jurat că i-o voi da lui 
Avraam, lui Isaac şi lui Iacov ca moştenire. Eu sunt 
Domnul!” 

Moise a încercat să-i mângâie pe evrei cu 
aceste cuvinte, dar din pricina chinului lor şi a 
jugului greu ce-i apăsa, nu l-au ascultat. Mai mult 

decât atât, mulţi dintre ei îl priveau cu ură, ca şi cum 
ar fi fost vinovat de toate necazurile lor. 

De atunci a trecut o lună, timp în care l-am 
văzut pe Moise adesea în Gosen, unde şi-a petrecut 
timpul încurajându-i pe fraţii care-şi plecau urechea 
la cuvintele lui. 

intre timp, Faraon, pentru a-l defăima pe 
Dumnezeul evreilor, s-a angajat în nişte ritualuri 
religioase deosebite şi în fiecare zi străzile răsunau 
cu muzica instrumentelor şi a cântecelor înălțate 
spre zeii morţi ai Egiptului. 

În a şaptea zi, Thothmeses a intrat cu alai în 
templul de marmură neagră al şarpelui sacru 
Uraeus. I s-a adresat ca unui zeu al înţelepciunii şi i- 
a adus jertfe de flori şi un lănţişor de smarald. A 
doua zi, în fruntea unei coloane de preoţi, a pornit de 
la palat de-a lungul magistralei sfincşilor până la 
terasa de pe Nil, vizavi de insula Rhoda unde se 
înalţă o statuie din bronz a zeului Nilus. Coborând 
din carul său, s-a apropiat de râu şi a turnat dintr-o 
cupă cu diamante o libaţie de vin în valuri, invocând 
râul însuşi ca pe o zeitate şi rostind o rugăciune ca 
un blestem asupra Dumnezeului evreilor. 

A doua zi Faraon s-a dus cu alai la templul 
broaştelor sacre, la hotarul canalului Amun. Acolo a 
turnat libaţii înaintea unui sfinx colosal cu cap de 
broască căruia i-a adus şi alte jertfe. Broasca este 
considerată sacră de egipteni fiindcă se consideră că 
purifică apele, hrănindu-se cu otrăvurile din bălți şi 
din râuri. 

În ziua următoare alaiul s-a oprit în faţa 
templului lui Baal-Zebel, zeitatea pe care ei o 
consideră că îi protejează de muştele care infestează 
ţara. Oare este Thothmeses atât de superstiţios? Sau 
se teme de Moise şi de puterea lui şi doreşte să-şi 
întărească relaţiile cu preoţii şi să câştige încrederea 
lor? 

După vizita la templul zeului muştelor, în 
următoarea zi, a intrat cu mare pompă în templul 
marelui taur sacru din On, Mnevis. Aici a adus jertfe, 
s-a rugat, a turnat libaţii şi a oferit danii şi ofrande. 
I-a cerut zeului să-i protejeze toate cirezile din Egipt 
şi să-i dea prosperitate în recoltă, apoi l-a defăimat 
batjocoritor pe Dumnezeul evreilor. 

Thothmeses a reinstituit jertfele umane pe 
care regina Amense le-a interzis şi actul acesta 
ilustrează suficient natura lui crudă şi gradul lui de 
superstiție. 

Două zile mai târziu, după ce a traversat Nilul 
în alai de sărbătoare a intrat cu mare fală în templul 
lui Serapis. Zeului Apis, după cum bine ştii, tată, i se 
atribuie meritul de a proteja ţara de lăcuste. 
Ritualurile pe care regele le-a săvârşit erau 
impunătoare şi pompoase, dar în loc să-l invoce 
împotriva  lăcustelor l-a invocat împotriva 
Dumnezeului lui Moise! 

Oare toate acestea nu arată o frică tainică de 
Dumnezeul pe care-l batjocoreşte? Probabil că da, 
fiindcă este destul de învăţat şi atunci când Aaron i-a 
vorbit despre Dumnezeul evreilor şi-a amintit ceea 
ce ştia despre El din vechime şi a tresărit. Se pare că 
nu mai doreşte să-l audă vreodată numele. 

După încă alte două zile, cu un alai format din 
preoţii tuturor templelor, cu care, cu călăreţi şi 
pedeştri, a vizitat marele templu al lui Osiris sau al 
zeului soarelui, unde după ceremonii auguste, el 
însuşi slujind ca mare preot, a oferit statuii zeului o 
nouă coroană de aur. L-a invocat apelând la zeul 
luminii, cel care alungă întunericul şi norii, ca şi 
duşman al fulgerelor şi al furtunii. I-a cerut cer senin 
şi vreme bună pentru recolte, ca şi înainte. 

Între timp, copii lui Israel gem şi suspină 
apăsaţi de greutatea mărită a poverilor. L-am văzut 
astăzi pe Aaron şi mi-a spus cu ochii plini de o 
credinţă sfântă în Dumnezeul lui, că împreună cu 

197 


Stâlpul de foc 


Moise, la porunca lui Dumnezeu, se vor înfăţişa 
mâine încă o dată înaintea lui Faraon. î 

Ce scenă interesantă va avea loc! Imi voi 
căuta un motiv să fiu la palat mâine, pentru a-i vedea 
pe aceşti slujitori ai lui Iehova faţă în faţă cu acest 
Faraon crud şi cu zeii lui. 


Cu respect, al tău fiu 
Remeses din Damasc 

REMESES DIN DAMASC, TATĂLUI SĂU, 
REGELE SESOSTRIS 


Cetatea On, Egipt 


D ragul meu tată, 


Sunt convins că ceea ce îţi voi scrie în această 
scrisoare îţi va provoca un interes profund. Cei doi 
evrei au mers iarăşi înaintea regelui şi au cerut cu 
îndrăzneală eliberarea lui Israel. 

Această întâlnire a avut loc în palatul din 
Memphis. Faraon stătea pe un tron, audiind pe 
guvernatorii ținuturilor, când a fost anunţată sosirea 
lui Moise şi Aaron. Eu stăteam în apropierea regelui 
şi discutam cu prinţul. 

„Cum îndrăzneşti să anunţi sosirea acestor 
evrei?” a strigat regele furios către marele 
şambelan, care deja tremura din cap până-n picioare. 

„Nu i-am putut refuza, împărate! Nu am avut 
puterea de a mă împotrivi înaintea maiestăţii 
prezenţei lor. Iată-i apropiindu-se!” 

Faţa lui Faraon a devenit dintr-o dată palidă. 
Părea că încearcă să dea ordine celor din jurul lui, 
dar a rămas ca mut. 

„Cine poate să-i înjunghie pe aceştia?”, a 
strigat prinţul Amunophis disperat, văzând faţa 
tatălui său. 

Nimeni nu s-a mişcat. Groaza şi curiozitatea i- 
a cuprins pe toţi cei prezenţi. Cei doi fraţi au înaintat 
fără şovăire şi s-au oprit înaintea monarhului, 
privindu-l ţintă în ochi. 

„Pentru ce aţi venit, Moise şi Aaron?”, a 
întrebat el într-un târziu. 

„Am venit, împărate, a răspuns Moise cu 
demnitate, în numele Dumnezeului evreilor. El le-a 
auzit suspinele şi m-a trimis să-ţi poruncesc în 
numele Său să-i laşi pe copiii lui Israel să plece din 
tară.” 

„Il cunosc eu pe Dumnezeul tău? Care este 
puterea lui? N-are decât să şi-o arate! Prin ce semn 
îti declari misiunea? Dacă te-a trimis un rege, arată- 
mi scrisul mâinii lui şi pecetea sa; dacă te-a trimis un 
zeu, arată-mi o minune!” 

Aaron ţinea toiagul lui Moise în mână şi 
aruncându-l pe pardoseala de marmură a sălii, 
acesta a devenit un şarpe, târându-se încet şi 
aruncând parcă foc din ochii săi. Slujitorii lui Faraon 
au fugit dinaintea lui. Până şi regele de pe tron s-a 
alarmat la început, dar văzând că monstrul îşi umflă 
gâtlejul şi se întinde alene pe pielea de leu dinaintea 
tronului, a zâmbit şiret şi a spus: 

„Viaţa ta în Arabia ţi-a oferit şansa să devii un 
maestru, Moise! Chemaţi-i pe vrăjitorii mei! Am 
oameni care pot să te egaleze în arta aceasta!” 

Toţi aşteptau cu răsuflarea tăiată până când 
două persoane au intrat cu solemnitate, fiecare cu 
câte un toiag în mână. Aceştia erau Iane şi lambre, 
magicienii împăratului, cu pielea întunecată şi 
trăsături arabice, îmbrăcaţi în veşminte 
strălucitoare, împodobite cu aur şi mărgăritare. 
Atitudinea lor era imperială şi arogantă şi priveau în 
jur cu dispreţ. 

„Vedeţi acest şarpe? a întrebat Faraon 
arătând spre monstrul care se încolăcea pe pielea de 
leu, în timp ce câţiva gardieni stăteau cu suliţele 

pregătite ca să-l străpungă dacă s-ar apropia de 
rege. Cu o jumătate de ceas în urmă era un toiag în 
mâna acestui vrăjitor evreu, a spus regele. Arătaţi-le 
arta voastră şi că avem zei ai căror slujitori pot să 
săvârşească aceleaşi minuni ca şi ei!” 

Vrăjitorii s-au apropiat şi au spus: 

„O, rege, iubit de soare, veşnic să trăieşti! lată 
puterea vrăjitorilor tăi!” 

Vorbind astfel şi-au aruncat toiegele pe 
pardoseală şi ele s-au transformat în şerpi. Faraon a 
spus apoi, adresându-se fraţilor evrei: 

„Sunteţi nişte impostori şi aţi făcut această 
minune prin intermediul zeilor Egiptului, ca şi 
vrăjitorii mei!” 

„Dacă zeii Egiptului sunt mai puternici, şerpii 
lor să mănânce şarpele meu, dar dacă Dumnezeul 
meu e mai puternic şi este singurul Dumnezeu, 
şarpele meu să mănânce şerpii voştri”, a rostit Aaron 
calm. 

Cei doi fraţi au mers înaintea 


îmmnărataalaai nar 100 


„Aşa să fie”, a răspuns Faraon. 

În clipa următoare şarpele lui Moise s-a întins 
şi sâsâind fioros, a înghiţit pe cei doi şerpi ai 
vrăjitorilor. A urmat un murmur în sala tronului şi 
însuşi Faraon, terorizat, s-a ridicat în picioare. 
Atunci Aaron a luat şarpele de coadă şi acesta s-a 
transformat iarăşi în toiag. După aceea am aflat că 

vrăjitorii egipteni au adus cu ei şerpi adevăraţi, pe 
care au puterea să-i înăduşească şi să-i ţină în 
mânecă  strângându-i de gât. In  obscuritatea 
umbrelor unde stăteau, aceasta nu s-a observat şi 
aruncându-i jos, ei şi-au reluat mişcările naturale. 

În dimineaţa următoare guvernatorul care 
supraveghea Nilul i-a raportat regelui că fluviul a 
început să crească. Faraon, după cum îi era obiceiul, 
a venit pe mal, unde era statuia zeului Nilus. Aici, cu 
mare pompă, era gata să înceapă celebrarea 
festivităților evenimentului fericit, când iată, Moise 
şi Aaron au apărut înaintea lui pe mal, Aaron având 
toiagul în mână. 

„Domnul Dumnezeul evreilor, a rostit Moise 
cu glas puternic, m-a trimis la tine să-ţi spun: lasă pe 
poporul meu să plece! Iată, până acum nu ai vrut să 
asculţi. Aşa vorbeşte Domnul: prin aceasta vei 
cunoaşte că eu sunt Domnul! lată împărate, la 
porunca Lui voi lovi apele cu toiagul care este în 
mâna mea şi ele se vor preface în sânge.” 

„Vă sfidez pe voi şi pe Dumnezeul vostru şi am 
să vă ucid pe amândoi”, a răspuns Faraon palid şi 
înfuriat. 

Atunci Moise, întorcându-se calm spre Aaron i- 
a spus: 

„la acest toiag al lui Dumnezeu şi întinde-ţi 
mâna peste râu. Toate apele din Egipt se vor preface 
în sânge, chiar şi în vasele de lemn şi în vasele din 
piatră.” 

Aaron şi-a întins mâna cu toiagul şi a lovit 
apele de la picioarele lui. In clipa următoare Nilul 
era un fluviu de sânge în loc de apă. Peştii au ieşit la 
suprafaţă cu miile şi au murit, şi mirosul de sânge a 
umplut atmosfera. Oamenii au început să ţipe. Din 
galerele de pe râu, de la femeile de pe malul opus, 
de pe străzi, terase şi câmpii, s-au ridicat plânsete şi 
bocete cum nu s-a mai auzit niciodată până atunci. 
Împăratul s-a urcat în carul lui şi a fugit dinaintea lui 

Moise şi Aaron şi scena a devenit o mare confuzie. 
Cei doi slujitori ai lui Dumnezeu au plecat liniştiţi. 
Am fost prea îngrozit să mă apropii de ei, aşa că am 
urcat în carul meu şi am plecat la locuinţa mea de la 
palat. Pe drum am observat că toate canalele erau 
roşii de sânge, ca şi iazurile, lacurile şi orice apă din 
vase sau ulcioare. Când am trecut pe lângă fântânile 
din curtea palatului lui Faraon, am văzut că din ele 
ţâşnea sânge. Pe coridoare şi în pridvoare, apa din 
cupele pentru oaspeţi avea aceeaşi culoare purpurie. 
Când am ajuns în apartamentul meu, apa din vase şi 
din ulcioare avea culoarea sângelui. La amiază am 
ieşit şi am văzut pe egipteni săpând puțuri noi şi 
căutând apă proaspătă, dar fără nici un succes. Am 
ieşit din cetate şi m-am îndreptat spre Gosen. 
Pretutindeni oamenii erau terorizaţi, dar foarte 
puţini cunoşteau cauza acestei  calamităţi 
îngrozitoare. După un ceas am ajuns în Gosen, unde 
copiii lui Israel locuiesc cu sutele de mii. Plini de 
mirare, mi-am dat seama că toate canalele erau pline 
cu apă proaspătă şi fântânile erau limpezi ca 
cristalul. Am înţeles că plaga sângelui nu afectase 
locurile unde locuiau evreii ci numai pe egipteni. 

Când Faraon a văzut că nu poate obţine apă 
chiar dacă a săpat puțuri noi, i-a chemat pe lambre 
şi pe lane şi le-a promis să-i ierte pentru ceea ce s-a 
întâmplat cu şerpii, dacă vor putea schimba apa în 
sânge. Au săpat un put adânc în grădina lui Faraon, 
de unde a ieşit apă limpede. După ce au încercat de 
câteva ori, prin arta vrăjitoriei lor au reuşit să dea 
apei o culoare asemănătoare cu a sângelui. 

„Vedeţi? a strigat Faraon bucuros. Slujitorii lui 
Faraon sunt egali cu slujitorii zeului evreilor.” 

„Ah, împărate, a spus lambre, dacă vrăjitorul 
evreu ne-ar fi lăsat Nilul, am fi putut să-l prefacem în 
sânge prin descântecele noastre.” 

Atunci Faraon l-a răsplătit cu un lanţ de aur şi 
şi-a împietrit inima defăimându-l pe Moise şi pe 

Dumnezeul lui. Dar în trei zile după aceea toate 
vietăţile au murit în lacuri şi în râurile din Egiptul de 
Jos. Mirosul de hoit al crocodililor, reptilelor şi 
peştilor care au pierit din cauza sângelui din apă, cât 
şi dificultatea de a găsi apă proaspătă, au făcut 
Egiptul un loc aproape imposibil de locuit. Egiptenii 
fugeau cu miile în Gosen pentru a respira aerul curat 
şi pentru a bea apa proaspătă de acolo. După şapte 
zile râul şi apele Egiptului şi-au reprimit culoarea 
naturală şi puritatea. 

Apoi Dumnezeu i s-a arătat din nou lui Moise 
şi a poruncit să meargă înaintea lui Faraon cu 
acelaşi mesaj, dar regele, în marea lui furie le-a 
poruncit să plece dinaintea lui. Aaron şi-a întins 
mâna peste râuri, canale, lacuri şi fântâni şi într-o 
clipă, miliarde de broaşte au apărut, acestea au 
intrat prin toate casele, s-au urcat pe oameni, în 
toate încăperile, pe paturi, pe mese, pe scaune, atât 
în colibe, cât şi în palate. Săreau în aluaturile pentru 
pâine, în cuptoare, în apa de băut, peste tot. 
Terorizaţi, preoţii au închis templele ca nu cumva, 
broaştele intrând, să moară acolo şi să le spurce. 

Înspăimântat, Faraon era gata să-l cheme pe 
Moise când lambre, mai marele vrăjitorilor, a venit 
la el şi i-a spus: 

„Să nu crezi că Dumnezeul acestui evreu este 
mai mare decât zeii Egiptului! Şi slujitorii tăi pot să 
facă acest lucru prin descântecele lor!” 

„Fă acest lucru şi-ţi voi da un toiag de aur”, a 
răspuns regele. 

Apoi coborând într-o fântână înconjurată de un 
zid înalt al palatului unde broaştele încă nu 
ajunseseră, vrăjitorul a făcut să apară broaşte. 

„La început împăratul a fost încântat”, mi-a 
spus mai târziu paharnicul împăratului, dar 
gândindu-se mai bine a adăugat: 

„Ceea ce ai făcut prin descântece, să faci să 
dispară tot prin descântece. Porunceşte-le să dispară 

din fântână.” Cei doi vrăjitori nu au putut să facă să 
dispară broaştele care, până în ziua următoare, au 
umplut orice locuinţă. Toţi lorzii Egiptului au apelat 
atunci la Faraon şi el l-a chemat atunci pe Moise şi 
pe Aaron. „Toate colţişoarele palatului erau pline de 
broaşte, mi-a mărturisit paharnicul. Au intrat în 
farfurii şi în căni, în vase şi în cupe, spurcând orice 
loc. Noaptea, tot orăcăitul lor a umplut Egiptul de un 
zgomot asurzitor şi teribil, aşa încât dacă cineva ar fi 
căutat un loc unde să doarmă, ar fi fost imposibil s-o 
facă din pricina zgomotului. Nu putem păşi cu 
piciorul nicăieri fără să călcăm pe broaşte.” 

Când cei doi fraţi evrei au venit iarăşi în 
prezenţa lui Faraon, acesta le-a spus cu ruşine şi 
neplăcere: 

„Cereţi-i Dumnezeului vostru să ridice această 
plagă de peste mine, de peste poporul meu şi de 
peste toată ţara Egiptului. Dacă ne puteţi elibera 
ţara de broaşte, voi recunoaşte puterea Dumnezeului 
evreilor şi vă voi lăsa să mergeţi în pustie ca să-l 
aduceţi jertfe.” 

Atunci Moise i-a răspuns regelui. 

„Mă voi ruga Domnului aşa cum mi-ai cerut. 
Alege când vrei să mă rog ca Domnul să îndepărteze 
broaştele din ţară, de pe oameni şi din locuinţele 
lor.” 

„Mâine”, a răspuns Thothmeses. 

„Voi face după cum mi-ai cerut, a răspuns 
Moise. Când vei vedea că au dispărut broaştele la 
timpul hotărât de tine, să ştii că este actul de 
îndurare al lui Dumnezeu şi nu vrăjitoria noastră.” 

Ce privelişte a fost Egiptul în dimineaţa 
următoare! Ţara era acoperită cu broaşte moarte. În 
ziua aceea şi în noaptea următoare tot poporul 
Egiptului a ieşit să le adune în grămezi şi să le 
arunce în râu, fiindcă amenințau să infecteze ţara cu 
boli. 

Când Faraon a văzut că i s-a împlinit dorinţa la 
timpul hotărât de el, a spus: 

„Acesta a fost glasul şi puterea mea, nu 
Dumnezeul lor, fiindcă broaştele au murit la timpul 
hotărât de mine. Gloria nu este a lui Moise, ci a 
mea!” 

A poruncit ca supraveghetorii evreilor să le 
mărească poverile şi mai mult, refuzând să-şi țină 
promisiunea faţă de Moise şi Aaron. 

Atunci Dumnezeu i-a trimis iarăşi la Faraon şi, 
în prezenţa lui, Aaron a întins toiagul, lovind 
pământul. Tot praful pământului a primit viaţă şi s-a 
aşezat pe oameni şi pe animale în formă de păduchi. 

infuriat, Faraon şi-a chemat vrăjitorii dar 
aceştia nu au putut să facă această minune şi i-au 
spus: 

„Acest fapt este dincolo de puterile noastre. 
Este degetul Dumnezeului lor.” 

Auzind aceste cuvinte, Faraon i-a scos afară 
pe Moise şi pe Aaron şi pe toţi vrăjitorii lui. In ziua 
următoare nici o jertfă nu a fost adusă, nici un 
templu nu a fost deschis în tot Egiptul, fiindcă preoţii 
erau plini de păduchi şi nimeni nu putea oficia un act 
religios sau vreun ritual dacă avea vreo insectă pe el, 
aceasta făcându-l să fie necurat. 

Trei zile mai târziu, la porunca lui Dumnezeu, 
dată la fântâna lui Iacov, unde, într-un nor 
strălucitor ca un stâlp de foc s-a coborât să-i 
vorbească lui Moise, cei doi fraţi s-au dus înaintea 
împăratului care tocmai intra în galera lui. 
Repetându-şi cererea, Moise a continuat: 

„Domnul mi-a vorbit: lasă pe poporul Meu să 
plece, fiindcă dacă nu-l laşi, voi trimite lăcuste şi 
muşte peste tine, peste slujitorii tăi şi peste tot 
poporul tău. Casele tuturor egiptenilor vor fi pline de 
ele. Ca un semn că ţi-am vorbit, în Gosen, unde 
locuieşte poporul Meu, nu va fi nici o lăcustă, nici o 
muscă, ca să ştii că eu sunt Domnul cerului şi al 


207 


Stâlpul de foc 


pământului. Aşa voi despărţi poporul Meu de poporul 
tău şi mâine vei vedea acest semn!” 

Faraon, înspăimântat şi înfuriat, a poruncit ca 
galera lui să părăsească ţărmul, nevoind să asculte 
cuvintele lui Moise. A doua zi când m-am trezit, 
zarea era întunecată de muşte. Acopereau cetatea ca 
un nor şi zgomotul lor era ca mugetul mării pe timp 
de furtună. Când soarele s-a ridicat pe cer, lăcustele 
şi muştele s-au coborât şi au umplut toate casele. 
Era imposibil să auzi ceva din cauza gălăgiei lor, sau 
să vezi din cauza mulţimii lor. Se aşezau pe feţele 
oamenilor, căutau să intre în ochii lor şi să-i muşte. 
În câteva ceasuri, egiptenii au fost complet terorizaţi 
de această plagă. Nimeni nu mai muncea nimic în 
Egipt. Hrana şi odihna erau complet impracticabile. 
Eu m-am urcat în car şi am plecat în Gosen. Caii mei, 
înnebuniţi de muşcăturile lăcustelor, zburau ca 
vântul. Sute de bărbaţi, femei şi copii alergau uluiţi 
în aceeaşi direcţie pentru a se adăposti. Am trecut 
peste canalul care desparte cele două provincii şi 
nici măcar o muscă nu m-a urmărit. Intregul Gosen 
era scutit de această plagă. 

În ziua următoare Faraon i-a chemat pe Moise 
şi Aaron şi le-a spus: 

„Duceţi-vă! a strigat el când i-a văzut. Mergeţi 
şi jertfiți Dumnezeului vostru în ţara aceasta, fiindcă 
este un Dumnezeu puternic şi nu-L. putem înşela!” 

„Nu se cuvine, împărate, a răspuns Moise, să-i 
aducem jertfe Dumnezeului nostru în ţara Egiptului. 
Noi evreii jertfim boi şi tapi, jertfe neîngăduite 
egiptenilor, care idolatrizează aceste animale. Dacă 
vom jertfi zeii egiptenilor pentru Dumnezeul nostru 
înaintea ochilor lor, egiptenii vor încerca să ne 
omoare cu pietre. Dacă ne laşi să aducem jertfe 
Dumnezeului nostru, vom merge la o distanţă de trei 
zile în pustie şi-l vom sluji aşa cum ne-a poruncit El.” 

Văzând hotărârea acestui evreu, Faraon a fost 
de acord cu el spunându-i: 

„Acum roagă-l pe Dumnezeul tău pentru mine, 
să înlăture aceste lăcuste.” 

În timp ce discutau, cei care îl protejau pe 
împărat cu evantaiul, nu i-au putut ocroti faţa de la 
muşcăturile lăcustelor care-l chinuiau groaznic, cu 
toată străduinţa lor, în timp ce nici una nu se apropia 
de Moise sau de Aaron. 

„Mâine, a răspuns Moise plecând dinaintea 
lui, Domnul la care mă voi ruga pentru tine, va ridica 
această pedeapsă de pe Egipt.” 

A doua zi, când Faraon a văzut că nu mai erau 
lăcuste, i-a părut rău de promisiunea făcută şi s-a 
hotărât să nu-şi ţină cuvântul. 

Incă o dată şi-a trimis Dumnezeu robii la el, 
cerând să-i lase pe copii lui Israel liberi de jugul 
robiei, ameninţându-l cu o ciumă asupra tuturor 
cirezilor şi animalelor din Egipt, dacă nu-i va lăsa să 
plece. Regele, care părea mai împietrit şi 
încăpățânat cu fiecare plagă, a refuzat şi i-a scos 
afară dinaintea lui cu ameninţări de răzbunare. Este 
surprinzător, dragă tată, că nu i-a ucis până acum - 
în inima mea nu am nici o îndoială că este reţinut în 
mod miraculos de a-i ucide de mâna Celui 
Atotputernic, a cărui slujitori credincioşi şi sfinţi 
sunt. 

A doua zi, după cuvântul lui Moise, o ciumă 
fatală s-a năpustit asupra tuturor cirezilor şi 
turmelor din ţară, astfel încât au pierit toate. Când 
preoţii taurului sacru, Mnevis, au venit în grabă de la 
templu la palat, plângând că zeul lor murise de 
ciumă, iar la miezul nopţii au venit înaintea lui 
preoţii lui Apis exclamând cu groază că taurul lor 
sacru era de asemeni mort, Faraon a început să-şi 
dea seama şi să simtă că Dumnezeul evreilor este 
mai mare decât zeii Egiptului. Dar dis-de-dimineaţă, 
când s-a trezit, aflând că nici o vită din Israel nu 
murise, în loc să tremure şi să se pocăiască, s-a 
înfuriat şi mai mult. 

Dumnezeu i-a poruncit atunci lui Moise, într-o 
vedenie de noapte lângă fântâna lui Iacov, să ia 
cenuşă şi să o arunce spre cer, în cele patru vânturi. 
El a făcut întocmai şi oriunde a fost dusă această 
pulbere, atât oamenii cât şi animalele s-au umplut de 
bube. Încercând să-şi recâştige încrederea înaintea 
regelui, magicienii şi vrăjitorii au încercat să facă 
aceeaşi minune, dar buboaiele s-au abătut asupra lor 
atât de tare încât n-au putut să stea înaintea lui 
Moise şi au alergat plângând de durere dinaintea lui. 
Totuşi, Faraon şi-a împietrit inima şi mai mult, 
fiindcă bubele nu i-au atins trupul lui. 

În noaptea aceea Domnul i s-a arătat lui Moise 
şi i-a poruncit să meargă iar înaintea lui Faraon 
pentru a-i cere eliberarea poporului. 

Dimineaţa, împreună cu Aaron, Moise a venit 
înaintea împăratului care se plimba nervos dintr-un 
capăt în altul al coridorului din palatul său. 

„Ce mai vreţi acum, nenorociţilor şi duşmani 
ai zeilor?”, a strigat el când i-a văzut apropiindu-se. 

„Aşa vorbeşte Domnul Dumnezeul evreilor: 
lasă pe poporul Meu să plece ca să-Mi slujească”, a 
răspuns Moise. 

„Aceleaşi cuvinte! Niciodată nu se va împlini 
dorinţa ta sau a Dumnezeului tău! Cine este 
Domnul? Nu am nici un om în Egipt care să mă poată 
scăpa de aceşti vrăjmaşi?” 

„Aşa vorbeşte Domnul: «Dacă tu, rege, refuzi 
să-l laşi pe Israel să plece, voi trimite toate plăgile 
peste poporul tău şi peste animale, ca să ştii că nu 
este nimeni ca Mine pe tot pământul! lată, mâine, 
voi trimite o negură de nori şi va cădea grindină pe 
pământ şi toţi oamenii şi animalele de pe câmp vor 
muri loviți de ea. Dacă ţii la viaţa slujitorilor tăi, a 
continuat Moise, trimite cuvânt la toţi cei ce sunt pe 
câmpuri.»” 

Această ameninţare a zburat din gură în gură 
pretutindeni în câteva ceasuri şi cei ce au crezut 

cuvântul Domnului şi-au chemat servitorii şi 

animalele, băgându-i în case, însă ceilalţi, care încă 

sfidau autoritatea lui Dumnezeu, i-au lăsat pe câmp. 

Ce va aduce ziua de mâine? 

Avertizat de Aaron, plec imediat să mă 
adăpostesc sub cerurile senine din Gosen. 

Al tău fiu iubitor, 

Remeses din Damasc 

REMESES DIN DAMASC, TATĂLUI SĂU, 
REGELE SESOSTRIS 


Cetatea Soarelui, Egipt 


D ragă tată, 


Abia am ajuns la hotarul Gosenului că am şi 
auzit un glas ce plutea parcă în aer - era glasul ce-l 
cunoşteam a fi al lui Moise; şi deodată am auzit în 
urma mea tunete puternice şi tot pământul se 
scutura sub roţile carului meu. În dreapta mea, i-am 
văzut atunci pe Moise şi pe Aaron stând unul lângă 
altul pe marginea fântânii ruinate a lui Iacov, pe 
lângă care treceam. Moise îşi ridicase toiagul spre 
miazănoapte, spre cetatea lui Faraon, peste 
obeliscurile ce străluceau în bătaia soarelui. Sărind 
din car m-am apropiat cu reverență de oamenii lui 
Dumnezeu, îngrozindu-mă de prezenţa lor, dar 
asigurat că acolo unde erau ei voi fi în siguranţă. Am 
stat nemişcat şi am aşteptat să văd ce se va 
întâmpla. Moise, cu toiagul întins şi fluturându-l spre 
răsărit, spre asfinţit şi spre miazănoapte, stătea cu 
ochii ridicaţi spre cer de unde primea drept răspuns 
răsunetul unor tunete de la mare distanţă. În timp ce 
eu mă apropiam, el a continuat cu următoarele 
cuvinte: 

„Să cadă tunetul şi grindina şi focul peste tine, 
Egiptule, Egiptule! Numai în ţinutul Gosen să fie 
linişte şi seninătate!” 

Atunci am privit îngrozit spre ţara Egiptului şi 
am văzut venind dinspre miazănoapte, ca un vârtej, 
un zid întunecat, care îmi apărea ca un nor gigantic 
de la Marea cea Mare. Din el ieşeau fulgere şi 
tunetele bubuiau tot mai tare zguduind Egiptul. 
Norul creştea tot mai mult şi acoperea o jumătate 
din cer. Dedesubt, umbra-i întunecoasă umplea de 
negură obeliscurile, turnurile şi arcadele. Soarele nu 
s-a mai văzut şi cetatea On a devenit invizibilă, fiind 
parcă înghițită de negură. Din nor a început să iasă 
foc, ca şi cum fulgerele nu puteau să-i dezlănţuie 
destul de repede mânia. Şi am auzit grindina căzând 
cu un zgomot asemănător mării cuprinse de furtună. 
Un milion de evrei care erau adunaţi în Gosen 
stăteau şi priveau scena pe care o vedeam eu. 
Drumurile, câmpiile, grădinile erau pline de oameni 
care fugeau terorizaţi spre Gosen. 

Acest nor îngrozitor, slujitor al Celui 
Atotputernic, îşi continua focul mai teribil decât o 
armată cu sulițe şi steaguri. Focul lovea pământul 
înaintea lui şi fulgerele se întindeau până la orizont 
luminând zarea, făcând să se vadă din loc în loc 
urmele trăsnetelor ca nişte fumuri de sulf. 

Cu fiecare clipă ce trecea se mărea zona 
afectată până când a învăluit întregul Egipt de la 
răsărit până la apus. lată, tată, puterea lui 
Dumnezeu! Norul acesta gigantic pe care Iehova l-a 
trimis peste Egipt se apropia foarte repede de 
Gosen, dar când a ajuns la hotar s-a oprit. Stătea 
nemişcat în aer, dar nu trecea în Gosen. În sfârşit, 
întunericul a devenit atât de dens încât părea ca un 
zid între Egipt şi Gosen, de la pământ până la cer. 
Peste Gosen, soarele - ah, ce sublim contrast - 
strălucea arzător, vânturile parcă adormiseră lăsând 
pacea să domnească netulburată, câmpiile mănoase 

erau pline de bucurie, păsărelele cântau şi ele 
fericite şi copiii lui Dumnezeu se odihneau liniştiţi 
sub protecţia dragostei Lui. 

Fără îndoială, Faraon va pieri el însuşi dacă va 
îndrăzni să se  împotrivească mai departe 
Dumnezeului evreilor care i-a arătat clar că numai El 
este singurul Dumnezeul adevărat. Dacă, dragă tată, 
învăţăturile ce le-am primit de la tine în copilărie nu 
m-au făcut să-L, cunosc cu adevărat pe Dumnezeul lui 
Noe, care este Dumnezeul evreilor, vreau ca de 
astăzi înainte, după ce am văzut ultima manifestaţie 
a maiestăţii şi a puterii Sale îngrozitoare, să mă 
prostern înaintea lui şi să-l recunosc ca pe 
Dumnezeul meu personal. Cât de minunat mi se pare 
că El, care locuieşte în ceruri, se apleacă peste 
pământ şi-şi arată gloria, maiestatea şi tăria, pentru 
a apăra şi a elibera un popor înrobit şi sărman ca al 
evreilor, dar, după cum m-a învăţat sfântul Moise cu 
câteva zile în urmă, aceste manifestări ale lui 
Dumnezeu au trei scopuri distincte: primul, pentru a 
le dovedi israeliților cu inima zdrobită că El, care 
este atât de puternic şi face asemenea minuni, este 
Dumnezeul lor aşa cum a fost Dumnezeul lui Avraam 
şi are puterea să-i elibereze din mâna lui Faraon; al 
doilea, să le dovedească egiptenilor că numai El este 
Dumnezeu, că zeii lor sunt ca miriştea în mâna Lui, 
şi că nu este nimeni ca El în univers, aşadar să-i facă 
să-L. recunoască şi să I se închine; şi al treilea, ca 
faptelor lui măreţe şi a minunilor săvârşite în Egipt 
să ajungă la urechile împăraţilor şi prinților, a 
preoţilor şi lorzilor de departe, la popoarele tuturor 
naţiunilor de pe pământ, să-L. facă de cunoscut pe 
adevăratul Dumnezeu printre popoare, să 
dovedească că idolii lor sunt neputincioşi şi să 
declare supremaţia Dumnezeului evreilor în cer şi pe 
pământ, peste regi şi popoare. 

„Aşadar, din aceste motive, a continuat Moise, 
şi ca să nu rămână fără o mărturie vie înaintea 

oamenilor, ci să-Şi proclame puterea înaintea tuturor 
făpturilor sale, grija şi dragostea pentru cei 
neîndreptăţiţi, dar şi judecata asupra regilor care 
împărăţesc cu cruzime, El a îngăduit nu numai robia 
poporului nostru, dar a ridicat un om, asemenea lui 
Faraon, prin care să-şi arate puterea şi judecata, 
după cum i-a spus: 

De aceea te-am ridicat, să-ţi arăt puterea Mea 
şi pentru ca numele Meu să fie proclamat pe întreg 
pământul. De aceea mi-a spus mie Domnul 
Dumnezeu înainte de a mă trimite în faţa lui Faraon, 
că acesta nu va lăsa pe Israel să plece din Egipt până 
când nu-şi va întinde mâna şi va lovi Egiptul. Eu nu 
am înţeles toate acestea de la început, a spus Moise, 
dar acum înţeleg planul lui Dumnezeu şi mă tem că 
va mai trimite încă multe alte nenorociri dacă 
Faraon nu cedează.” 

Thothmeses însă Íl sfidează pe Dumnezeul Cel 
viu ca un nebun! 

Nici măcar teroarea ultimei plăgi nu l-a 
convins să lase pe Israel liber. Când judecata lui 
Dumnezeu cădea peste Egipt, s-a închis trei zile în 
palat până când, nemaiputând să suporte, a trimis să 
fie chemaţi Moise şi Aaron. Nu a găsit nici un 
mesager pe care să-l trimită la ei decât pe Israel, 
fostul tău paj, care, de când s-a întors în Egipt este 
un slujitor al regelui. Trei curieri, unul după altul, au 
fost ucişi de grindină, dar evreul a mers fără frică 
prin ploaia de gheaţă ca şi cum ar fi fost îmbrăcat în 
zale. 

Mi s-a spus că regele i-a primit pe fraţii evrei 
în baie, cu medicii săi în jurul lui, cu faţa palidă de 
frică şi cuprins de groază. Când au intrat a rostit: 

„Ajunge, oameni ai lui Dumnezeu, ajunge! 
Rugaţi-vă la Domnul Dumnezeul vostru pentru mine, 
ca să înceteze trăsnetele şi ploaia cu gheaţă şi vă voi 
lăsa să plecaţi fără nici o întârziere!” 

În timp ce vorbea, palatul s-a zguduit din 
temelii şi apa a sărit afară din fântână ca la un 
cutremur. 

„Când voi ieşi afară din cetate îmi voi ridica 
mâinile spre Domnul, a răspuns Moise şi tunetele vor 
înceta, ca să ştii că pământul este al Domnului. Cât 
despre tine şi despre lorzii tăi împărate, ştiu că încă 
nu vă veţi teme de Domnul Dumnezeul nostru!” 

Când Moise a ieşit din cetatea On şi-a ridicat 
mâinile spre cer, iar tunetele, ploaia, grindina şi 
fulgerele au încetat. 

Deodată masa groaznică a norului de negură, 
care timp de trei zile i-a îngrozit pe egipteni, a 
început să se îndepărteze înapoi spre miazănoapte. 
Tunetele s-au oprit, fulgerele nu s-au mai văzut, 
grindina nu a mai căzut. Şi în timp ce norul se 
retrăgea, umbrele de deasupra ţării - acum pustiită 
şi izolată - au plecat şi ele. Încetul cu încetul se 
putea vedea ce a mai rămas din ţară: mai întâi am 
văzut zidurile cetăţii, apoi turnurile, apoi obeliscurile 
au fost cuprinse de lumină şi deodată a ieşit soarele 
strălucitor pe cer cu splendoarea razelor lui. 

Ce scenă tristă prezenta Egiptul când m-am 
întors a doua zi în On! Câmpiile mănoase erau 
distruse, copacii rupti îşi pierduseră toate frunzele, 
casele şi satele câmpiei erau devastate, peste tot 
erau trupuri moarte. Caii şi vitele care scăpaseră de 
plaga dinainte sau care fuseseră cumpărate de la 
evrei, zăceau moarte pretutindeni împreună cu 
păzitorii lor. Intrând în cetate, am văzut soldaţi care 
au fost ucişi de grindină în posturile lor. Aceştia încă 
erau întinşi la pământ în locurile unde au căzut, în 
timp ce soarele strălucea peste întreaga scenă de 
bocet şi necaz! 

L-am găsit pe Faraon la un banchet, deoarece 
timp de trei zile şi trei nopţi aproape nu se atinsese 
de mâncare nici el, nici lorzii lui şi nici servitorii. 
Acum chefuiau şi beau vin şi faţa regelui era 

înviorată de băutură. Prinzând acest moment de 
linişte, dorea să se înveselească, ca să uite de toată 
teroarea din trecut. Când am intrat, cântăreții lui 
închinau un imn zeilor săi. După ce au terminat, 
Faraon, cu cupa în mână, L-a blestemat pe 
Dumnezeul evreilor că i-a trimis asemenea urgii în 
ţară. 

Dezgustat de ceea ce am văzut, m-am întors să 
plec, când deodată, Moise şi Aaron au trecut pe 
lângă mine şi au intrat la rege. Văzându-i, inima lui 
Faraon s-a împietrit împotriva lor şi a Dumnezeului 
lor. Ridicându-se în picioare împreună cu lorzii lui, a 
strigat înspăimântat şi înfuriat: 

„lar aţi venit la mine, evreilor? Nu-l voi lăsa pe 
Israel să plece! Nici un picior şi nici o copită nu va 
păşi dincolo de graniţele mele! Am jurat aceasta pe 
viaţa lui Faraon şi pe zeii Egiptului!” 

Atunci Moise i-a răspuns regelui astfel: 

„Aşa vorbeşte Domnul Dumnezeul evreilor, 
Faraoane: «Lasă-l pe poporul Meu să plece ca să-mi 
slujească! Dacă nu-l vei lăsa, iată că mâine voi 
trimite lăcustele în ţara ta şi ele vor acoperi tot 
ţinutul tău şi vor mânca tot ce a rămas pe câmp. Vor 
intra în casele tuturor egiptenilor aşa cum nu s-a 
întâmplat niciodată pe pământ până acum!»” 

„Noi am mai văzut lăcuste în Egipt, evreule, şi 
nu ne temem, a răspuns Faraon, rânjind batjocoritor. 
Du-te şi spune Dumnezeului tău că Faraon, împreună 
cu zeii lui îl sfidează atât pe el cât şi lăcustele lui!” 

Moise a ieşit şi a plecat, dar lorzii Egiptului s- 
au temut şi i-au spus regelui: 

„Cât timp va mai fi omul acesta o ciumă, 
pentru noi? Lasă-i pe bărbaţii evreilor să meargă să 
slujească acestui Dumnezeu puternic şi îngrozitor, 
aşa cum le-a poruncit.” 

Atunci Faraon a trimis un rob să cheme înapoi 
pe Moise care nu ajunsese încă la poarta palatului şi 
când s-a întors i-a spus: 

„Din pricina acestora şi din pricina Egiptului, 
pe care aproape l-ai distrus cu vrăjitoria ta, cedez la 
cerinţele tale, nu pentru că mă tem de Dumnezeul 
tău. leşiţi şi slujiţi-l. Dar cine sunt acei care vor 
merge cu tine?” 

Moise i-a răspuns cu fermitate şi fără frică: 

„Noi vom merge cu copiii, cu tinerii şi cu 
bătrânii noştri, cu fiii şi cu fiicele noastre, cu turmele 
şi cirezile noastre, fiindcă trebuie să ţinem o 
sărbătoare în cinstea Domnului şi să aducem jertfe 
Dumnezeului nostru.” 

Plin de furie, Faraon a răspuns: 

„Este treaba ta dacă-l aduci jertfe, nu a mea! 
Nu mă provoca la mânie, pentru că nu-ţi va merge 
bine! Nu-mi cere să mergeţi împreună cu copiii 
voştri! Mergeţi numai voi, bărbaţii şi slujiţi-i 
Dumnezeului vostru, dacă într-adevăr asta este ceea 
ce vreţi să faceţi! Acum ieşi dinaintea mea! Sunteţi 
un blestem pentru Egipt! Ce mai aştepţi? Scoateţi-i 
afară!” 

Gărzile au făcut câţiva paşi spre ei, dar s-au 
oprit leşinaţi de frică. Cu demnitate şi linişte, cei doi 
fraţi au ieşit din palat şi au părăsit cetatea, apoi 
Moise şi-a ridicat toiagul spre răsărit şi a invocat o 
nouă judecată a lui Dumnezeu după cum i se 
poruncise. Îndată, dinspre răsărit s-a pornit un vânt 
care a suflat toată ziua şi toată noaptea, din ce în ce 
mai puternic. Dimineaţa, trezit de ţipetele oamenilor, 
am văzut cerurile întunecate ca un ocean plutitor de 
negură, însoţit de un zumzet confuz, asemănător 
vântului când şuieră printre cedrii înalţi ai Libanului. 
Când s-a apropiat s-a întunecat zarea. Avea câteva 
sute de picioare în grosime şi partea de jos nu era 
prea sus de la pământ. Mi-am dat seama imediat că 
era urgia lăcustelor care venea drept pedeapsă 
asupra Egiptului. Stăteam la o fereastră în casa lui 
Aaron, nu prea departe de hotarul dintre Gosen şi 
restul Egiptului. Am văzut lăcustele coborând cu 

sutele de mii, până când tot pământul a fost acoperit 
de ele. Au continuat să vină toată ziua şi toată 
noaptea, în ziua şi în noaptea următoare, ca un nor 
nesfârşit, întunecând ziua soarele, iar noaptea 
acoperind stelele. intregul Egipt era agitat ca o 
furtună pe mare. Când au trecut Nilul, miliarde au 
căzut în el şi i-au acoperit suprafaţa - galere, şlepuri, 
bărci cu pânze şi oameni. Până şi apa a fost afectată 
de această invazie cumplită. Au acoperit întreaga 
faţă a Egiptului şi, în lăcomia lor, n-a rămas nici un 
fir de iarbă, o floare, o frunză, un mugur. După urgia 
grindinii, copacii deja dădeau să înmugurească din 
nou, iarba începea să încolţească, dar acum totul a 
fost pustiit. 

Atunci, în disperare, poporul a asaltat palatul 
lui Faraon cu strigăte îngrozitoare. Egiptenii şi-au 
pierdut orice frică faţă de imperatorul lor, fiind 
conduşi de impulsul disperării ultimei plăgi. Nimic 
nu-i mai aştepta pe ei, pe soțiile lor, pe copiii lor, 
decât foametea şi moartea. Faraon a devenit şi el 
alarmat de puterea nesfârşită a Dumnezeului 
evreilor. A trimis în grabă să-i cheme pe Moise şi pe 
Aaron. Când au venit, Faraon era într-o încăpere 
încuiată, luminată de şapte lămpi de aur pe care 
Osirtasen le capturase de la împăratul Ninivei. Era 
întins pe o canapea, înconjurat de doamnele de la 
palatul său care îl implorau să lase pe Israel să 
plece. Până şi fiul său, prinţul Amunophis stătea 
îngenunchiat înaintea lui şi-l ruga să aprobe plecarea 
evreilor şi să nu-L mai mânie pe Dumnezeul lor. În 
momentul în care au intrat Moise şi Aaron, acesta s-a 
ridicat de pe canapea şi a strigat: 

„Am păcătuit împotriva Domnului 
Dumnezeului vostru şi împotriva voastră. Acum vă 
rog să mă iertaţi, numai de data aceasta şi să-l rugaţi 
pe Domnul Dumnezeul vostru să oprească urgia!” 

Această confesiune părea să fi fost făcută cu 
sinceritate, aşa că Moise a răspuns: 

„Domnul îţi cunoaşte inima şi te va ierta dacă 
te vei schimba. Eu mă voi ruga Domnului pentru tine 
şi urgia va pleca de la tine şi de la poporul tău.” 

Moise a plecat şi când a ajuns în Gosen s-a 
urcat în turnul lui Iacov şi s-a rugat Domnului pentru 
Faraon. Îndată lăcustele s-au ridicat în sus într-un 
vârtej şi, până în dimineaţa următoare, nici o lăcustă 
vie nu s-a mai văzut pe toată întinderea Egiptului. 

Moise a trimis acum mesageri în tot Egiptul, 
chemându-i pe toţi copiii lui Israel să se adune în 
Gosen împreună cu turmele lor şi cu tot ce aveau. 
Mesagerii erau evrei şi treceau liberi peste tot, fără 
a fi persecutați, fiindcă egiptenii au fost cuprinşi de o 
mare frică şi recunoşteau în ei poporul Dumnezeului 
puternic al lui Moise. 

Acum, dragă tată, cred că eşti pregătit să 
citeşti că Faraon, după cuvântul său, le-a permis 
copiilor lui Israel să iese de sub stăpânirea sa. Dar 
Thothmeses al IV-lea nu este un om obişnuit. 
Probabil că în întreaga istorie a regilor nu se mai 
cunoaşte un caracter precum al lui. Tremurând sub 
loviturile judecății, după ce Dumnezeu îndepărtează 
urgiile de la el, uită totul şi nu mai recunoaşte cea 
promis. Convins de adevăr, i se opune totuşi cu 
încăpățânare; mărturiseşte puterea lui Dumnezeu, 
apoi Il sfidează din nou. In acest fel Faraon, 
inconştient, încăpățânat, Îl glorifică de fapt pe 
Dumnezeu în măreţia Lui şi atrage asupra ţării sale 
toate aceste pedepse care sunt manifestări ale 
puterii lui Dumnezeu în cer şi pe pământ. Totuşi, el 
nu este cu nimic mai puţin vinovat înaintea lui 
Dumnezeu, fiindcă prin  îndărătnicia lui nu 
intenţionează să-i aducă glorie, ci dimpotrivă, neagă 
şi sfidează autoritatea Lui după fiecare din aceste 
manifestări. 

Aşadar, dragă tată, Faraon nu s-a ţinut de 
cuvânt nici de data aceasta. Rămas singur, a uitat 
toate promisiunile pe care le-a făcut înainte şi i-a 


220 


Stâlpul de foc 


trimis cuvânt lui Moise să nu încerce să scoată evreii 
din Egipt, fiindcă Egiptul este devastat şi mai întâi 
evreii trebuie să muncească şi să repare podurile, 
canalele, terasele, grădinile şi lacurile şi apoi vor 
putea pleca. 

Atunci Domnul i-a vorbit lui Moise: 

„Intinde-ţi mâna spre cer ca să se pogoare 
întunericul peste ţara Egiptului, un întuneric care să 
fie resimţit!” 

Ascultând porunca, Moise s-a urcat în turnul 

lui Iacov şi şi-a întins mâna spre cer. 
g A urmat o scenă plină de groază, dragă tată. 
Întreaga zare s-a preschimbat în culoarea sângelui. 
Un întuneric instantaneu şi dens s-a lăsat peste toată 
ţara. Păsărelele nu mai cântau, vitele mugeau şi 
bocetul întregului Egipt se auzea până la mari 
depărtări. Deşi cetatea On este la câteva mile 
distanţă, tipetele celor din cetate au ajuns până la 
urechile copiilor lui Israel, în Gosen, dar la ei 
atmosfera era una de lumină, frumuseţe şi bucurie. 
Soarele strălucea, era bucurie în fiecare colibă, 
păsărelele cântau şi grânele se legănau în bătaia 
soarelui şi în adierea vântului. Întunericul se ridica 
ca un zid neguros de la pământ până la cer între 
Gosen şi Egipt. 

Căderea negurii peste Egipt i-a prins pe mulţi 
egipteni pe drum, pe câmpii, pe Nil, pe străzi, în 
temple şi în palate, pe oriunde se găseau; şi unde i-a 
prins, acolo s-au văzut obligaţi să rămână. Nu puteau 
să aprindă nici un foc, nici o flacără nu ardea în 
ceața uleioasă şi neagră ca de tăciune. Am vrut să 
intru doar pentru o clipă şi să o ating, dar Aaron m-a 
avertizat că siguranţa îmi era garantată numai în 
lumina din Gosen. Din abisul întunecat se auzea, din 
când în când, strigătul disperat al vreunui călător, 
iar evreii le răspundeau cu bunătate şi astfel, prin 
strigătele lor, îi direcţionau ca să poată ajunge la 

lumină. În tot acest timp, la porunca lui Moise, evreii 
îşi adunau turmele şi se pregăteau să plece. 

Acest întuneric oribil nu s-a schimbat până în 
a treia zi când, Faraon, nemaiputând să reziste în 
această luptă inegală cu Dumnezeu, a trimis la Moise 
doi evrei născuţi în casa lui, fiindcă doar ei puteau să 
meargă prin negură ca prin lumină. Cu răbdare şi 
fără nici o îndoială, Moise şi Aaron s-au ridicat şi au 
dispărut în întuneric. Când au ajuns la Faraon, 
acesta a strigat cu glas plângăreţ: 

„Plecaţi, Moise şi Aaron, împreună cu toţi 
evreii voştri, dar lăsaţi turmele şi cirezile să rămână 
în ţară. Nu voi aţi distrus, a continuat el cu 
amărăciune, toate animalele ce au copita despicată 
în toată ţara Egiptului?” 

Moise i-a răspuns: 

„Trebuie să ne laşi să plecăm cu turmele şi 
cirezile noastre, împărate, ca să avem animale 
pentru jertfe şi arderi de tot pentru Domnul 
Dumnezeul nostru.” 

Când Faraon l-a auzit pe Moise vorbind atât 
de ferm, părea că-şi pierde minţile de furie. 
Aruncându-şi sceptrul din mână spre cei doi fraţi a 
strigat: 

„Plecaţi de la mine, blestemaţilor! Ai grijă, 
Moise, să nu mai dai ochii cu mine, fiindcă în ziua 
când îmi vei vedea faţa, vei muri!” 

Atunci, Moise i-a răspuns calm şi demn, dar cu 
severitate: 

„Ai vorbit bine Faraoane! Nu-ţi voi mai vedea 
faţa. Dar ascultă cuvintele Domnului: voi mai aduce 
o urgie asupra lui Faraon şi asupra Egiptului. La 
miezul nopţii voi trece prin ţară şi toţi întâii născuţi 
din Egipt vor muri, de la primul născut al lui Faraon 
care stă pe tron până la întâiul născut al celui mai de 
jos servitor şi toţi întâii născuţi ai tuturor animalelor. 
Atunci toți egiptenii se vor închina înaintea 
Domnului şi vor spune: ieşiţi din ţară voi şi tot 

poporul vostru. Atât comandanții voştri, guvernatorii 
şi oamenii de seamă, cât şi servitorii voştri, vor veni 
la noi şi ne vor ruga să plecăm. Abia atunci vom ieşi 
şi vom pleca. Acestea, împărate, sunt cuvintele 
Domnului pentru tine.” 

În timp ce Moise pleca de la palat, egiptenii se 
proşterneau înaintea lui şi strigau: 

„Acesta este un zeu!” 

Dar Moise i-a mustrat cu severitate, după cum 
mi-a povestit Aaron mai târziu, şi i-a îndemnat să se 
închine Dumnezeului cerului, căruia Îi slujeşte şi el.” 

La revedere, dragă tată. In scrisoarea 
următoare, nădăjduiesc că îţi voi relata victoria 
Domnului Dumnezeu asupra lui Faraon şi a zeilor 
săi. 

Rămâi cu bine. 

Remeses din Damasc, fiul tău 

Scrisă în pustia Arabiei, lângă mare 


D ragă tată, 


Evenimentele care s-au petrecut de la ultima 
mea scrisoare nu pot fi descrise în cuvinte, fiind de 
natură divină şi grandoare infinită. Milioanele de 
copii ai lui Israel au ieşit din Egipt să vadă tot 
pământul şi să spună că Domnul Dumnezeul evreilor 
este singurul Dumnezeu şi că nu există nici un alt 
Dumnezeu în afară de El. 

În ziua când Moise şi Aaron au plecat de la 
Faraon - Thothmeses, Domnul le-a poruncit să adune 
bătrânii şi poporul evreilor şi să ia un miel de parte 
bărbătească, fără nici un cusur, câte unul pentru 
fiecare familie, să-l ţină până în a paisprezecea zi a 
lunii, care tocmai se apropia, să-l taie seara şi să 
ungă, cu un buchet de isop înmuiat în sângele lui, 
pragul de sus şi uşorii fiecărei case, apoi să frigă 
carnea şi să o mănânce noaptea, fără să lase nimic 
din ea până dimineaţa. „Şi o veţi mânca în grabă, a 
spus Domnul, cu mijlocul încins, cu încălţămintea în 
picioare şi cu toiagul în mână, fiindcă este Paştele 
Domnului, care în aceeaşi noapte va trece prin ţara 
Egiptului şi-i va lovi pe toţi întâii născuţi ai Egiptului, 
din oameni şi animale. Voi judeca pe toţi zeii 

Egiptului! Eu sunt Domnul, iar această zi va fi o 
amintire veşnică pentru voi.” A 

Moise a făcut cum i-a poruncit Domnul. În 
ajunul nopţii în care mielul trebuia să fie junghiat, le- 
a spus bătrânilor lui Israel pe care i-a adunat 
împreună: 

„Aşa vorbeşte Domnul Dumnezeul vostru: 
nimeni din Israel să nu iasă afară din casa lui până 
dimineaţa, fiindcă Domnul va trece în noaptea 
aceasta prin ţară să-i lovească pe egipteni. Şi când 
va vedea sângele pe pragul de sus şi pe uşorii uşii, 
Domnul va trece şi nu-l va lăsa pe îngerul nimicitor 
să intre şi să lovească familiile voastre.” 

De asemenea au mai fost date nişte porunci cu 
privire la pâinea nedospită pe care trebuiau să o 
mănânce timp de şapte zile, la praznicul azimelor. 

Apoi, dragă tată, a urmat o scenă cu totul 
interesantă. Trei milioane de oameni se pregăteau să 
rupă lanţul robiei sub care au suferit generaţiile de 
dinaintea lor şi să scape de sub sceptrul greu şi de 
sub cruzimea Împăratului Egiptului pentru 
totdeauna. După a şasea minune nu au mai lucrat 
nimic şi nici un egiptean nu a avut curajul să spună: 
„Mergeţi la munca voastră!”, fiindcă au văzut că 
Dumnezeu era cu ei. Aşadar din toate părţile 
Egiptului, plini de curiozitate, de speranță, şi dornici 
de a-l vedea pe acest conducător puternic pe care 
Dumnezeu l-a ridicat pentru ei, evreii au năvălit ca 
nişte turme în Gosen. 

Eu mă plimbam tot timpul printre ei şi-i 
vizitam mereu când pe unul, când pe altul. Pe fiecare 
faţă strălucea o lumină ciudată. Bătrânii păreau 
liniştiţi şi fericiţi, tinerii strigau cu speranţă, fetele 
erau pline de bucurie, mamele zâmbeau fericite 
strângându-şi  mulţumite  copilaşii la piept, cu 
certitudinea că ei nu vor mai trebui să-i slujească lui 
Faraon. Cu ce emoţii au junghiat copiii lui Israel 
mielul, ungând pragul de sus şi uşorii uşii cu sângele 

lui! Pentru mulţi dintre ei aceasta a fost în modul cel 
mai simplu porunca lui Moise, dar nu-i înțelegeau 
semnificaţia. A fost o seară solemnă şi plină de 
mister. Soarele îşi cernea aurul la asfinţit şi orizontul 
era cuprins de o atmosferă de glorie. Se părea că 
însuşi Dumnezeul evreilor îşi făcea simțită prezenţa 
între ei şi-i încuraja. 

Printre evrei erau amestecate mii de familii de 
egipteni care şi-au căutat adăpostul lângă ei. Mulţi 
dintre aceştia şi-au luat cu ei toate averile - hainele 
scumpe, aurul, argintul şi bijuteriile - pentru a le 
oferi în dar acestui popor atât de disprețuit mai 
înainte. 

Cum aş putea, dragă tată, să-ţi descriu 
evenimentele nopţii ce au urmat? După ce soarele a 
coborât şi s-au lăsat umbrele şi răcoarea serii, evreii, 
cuprinşi de un fior sfânt, s-au retras în locuinţele lor 
şi au închis uşile. Mamele, pline de îngrijorare, îşi 
îmbrăţişau primii lor născuţi. Chiar mulţi dintre 
egipteni care au aflat despre porunca ce o primiseră 
evreii, au ales câte un miel şi l-au junghiat cu mâinile 
tremurânde şi cu inimile zbătându-se între speranţă 
şi teamă. Au uns şi ei pragul de sus şi uşorii locurilor 
improvizate în care se adăposteau cu speranţa că 
Marele şi Atotputernicul Dumnezeu al evreilor, 
văzând sângele, va trece fără să le răpească întâii 
născuţi. 

În sfârşit, o tăcere asemănătoare cu cea care 
împărăţeşte în inima piramidelor s-a aşezat peste 
întregul Gosen. Nici un ochi nu s-a închis în primele 
ceasuri ale nopţii, în tot ţinutul. Toţi aşteptau cu 
groază să audă ce se va întâmpla când Dumnezeu va 
lovi Egiptul. Eu am rămas în casa venerabilului 
Aminadab, socrul lui Aaron. Elisiba, soţia lui Aaron, 
îl îmbrăţişa pe fiul cel mai mare, Nadab, un tânăr 
destoinic, îl ţinea strâns şi nu-i dădea drumul. Aaron 
şi Moise erau într-o altă încăpere, singuri, discutând 
încet şi rugându-se. 

Deodată, la miezul nopţii, o lumină puternică 
din ceruri a strălucit deasupra locuinţei şi din ea a 
ieşit o glorie ce a umplut ţinutul Gosenului cu razele 
ei. Mi-am dat seama că este slava prezenţei lui 
Dumnezeu şi am căzut cu faţa la pământ. Intr-un 
târziu, Moise s-a apropiat de mine, m-a atins pe 
umăr şi mi-a spus: 

„Nu te teme! Ridică-te şi priveşte slava lui 
Dumnezeu, ca atunci când te vei întoarce în ţara ta şi 
vei şedea pe tron, să poţi să-ţi înveţi poporul că 
Dumnezeul evreilor este Dumnezeul cerului şi al 
pământului!” 

M-am ridicat, şi în înălţimea cerului am văzut 
o columnă sau un stâlp de foc care se ridica de pe 
acoperişul casei şi avea vârful la nivelul norilor. Avea 
forma unui toiag evreiesc, cu o dungă de lumină 
aproape de vârf, semănând cu o coroană glorioasă ce 
arunca în văzduh raze de lumină şi splendoare. În 
acest nor sau stâlp de lumină, părea că se vede 
forma unui om, dar care răspândea o lumină atât de 
puternică, încât mi-am acoperit faţa şi m-am 
închinat. Când mi-am ridicat iar privirea, vedenia 
orbitoare începuse să se mişte spre Egipt şi spre 
cetatea On. Când a ajuns deasupra cetăţii Soarelui, 
mi s-a părut că omul din stâlpul de foc a scos o sabie 
şi a învârtit-o deasupra palatului lui Faraon. Apoi, cu 
o repeziciune uluitoare şi cu lumini de fulger, s-a 
întors în fiecare direcţie deasupra Egiptului, iar eu n- 
am mai îndrăznit să privesc, ci mi-am aplecat capul 
şi am închis ochii de groază. 

Atunci, am auzit un țipăt ce ieşea din inima 
Egiptului, ca şi cum fiecare mamă din vastele cetăţi 
On şi Memphis şi din sutele de sate din jur îşi ridica 
glasul într-un bocet groaznic şi prelungit. Mi-am dat 
seama de cauza acestor ţipete înfiorătoare şi am 
tremurat îngrozit. 

Într-un târziu, sabia a fost trasă înapoi şi 
coloana strălucitoare s-a întors şi s-a oprit deasupra 

casei în care erau Moise şi Aaron. În locul splendorii 
cu care strălucea înainte, din el ieşea o lumină calmă 
ca lumina lunii. 

După ce au mai trecut vreo două ceasuri, doi 
călăreţi au intrat iute ca vântul în Gosen şi s-au 
aruncat la pământ, la picioarele lui Moise şi Aaron. 
Aceştia erau curierii lui Faraon. 

„Domnii mei, a strigat unul dintre ei, palid şi 
tremurând de frică, împăratul ne-a trimis la voi şi 
acestea sunt cuvintele pe care ni le-a poruncit să vi 
le spunem: Ridicaţi-vă Moise şi Aaron şi ieşiţi din 
mijlocul poporului meu şi din Egipt, voi şi toţi copiii 
lui Israel! Mergeţi şi slujiţi Domnului, aşa cum aţi 
spus. Luaţi-vă turmele şi cirezile, luaţi-vă tot ce aveţi 
şi plecaţi!” 

Atunci Moise a trimis cuvânt prin tot Israelul 
ca toţi să se pregătească să iasă din Egipt chiar în 
ziua aceea. Le-a spus să ia toate bijuteriile, aurul, 
argintul şi hainele scumpe pe care egiptenii le 
ofereau evreilor ca aceştia să se grăbească şi să 
plece. „Fiindcă, spunea el, sunt ale voastre aşa după 
cum Domnul a poruncit să le luaţi de la egipteni, 
cărora le-aţi muncit sute de ani fără plată.” 

Ca şi cum ar fi fost mişcaţi de un singur duh, 
Israel a ieşit în marş în grupuri de câte o sută, şi 
acestea la rândul lor, grupate în câte o mie. Toţi 
evreii, împărţiţi fiecare după tribul seminţiei lor, 
până la prânz s-au aşezat fiecare la rândul lor. 
Douăsprezece armate ale lui Dumnezeu, gata să 
pornească la porunca lui Moise, aşteptau acum 
semnalul. Fiecare bărbat din Israel avea mijlocul 
încins, încălţămintea în picioare şi toiagul în mână. 
Cu pâinea plămădită, dar încă necoaptă, încărcaţi cu 
bijuterii şi daruri pe care egiptenii i-au rugat să le ia 
şi să plece - fie ca să nu le mai vadă niciodată faţa, 
fie de frică, sau în speranţa că vor fi binecuvântaţi de 
Dumnezeul evreilor pentru aceste favoruri. 

La asfinţitul soarelui, Moise a dat semnalul de 
plecare. Nu au răsunat trâmbiţele, nu a fost o 
manifestaţie cu sulițe şi steaguri, dar păşeau atât de 
solemn încât pământul părea că se cutremură sub 
picioarele lor. Mergeau în coloane de câte o mie de 
oameni, trecând de turnul lui Iacov, unde stătea 
Moise, iar lângă el era Aaron cu toiagul în mână. 
Când această armată a lui Iehova a ajuns în dreptul 
turnului, norul alb al prezenţei lui Dumnezeu - care 
toată ziua stătuse în văzduh ca un nor mare de 
zăpadă strălucitoare - a înaintat ca şi cum ar fi fost 
purtat de o adiere gingaşă de vânt, şi s-a aşezat 
deasupra lor. A început să se însereze când abia o 
jumătate din mulţime a trecut pe lângă locul unde 
era Moise. In timp ce soarele asfinţea pentru ultima 
oară peste Israel în Egipt, Stâlpul de Nor s-a 
transformat într-un Stâlp de Foc, care-şi împrăştia 
lumina glorioasă peste poporul nenumărat al lui 
Israel, umplându-l cu o splendoare asemănătoare cu 
lumina zilei. 

Era deja miezul nopţii când şi ultima seminţie 
a trecut pe lângă turnul lui Iacov îndreptându-se 
spre pustie. Atunci Moise a coborât împreună cu 
Aaron iar eu am îngenunchiat înaintea lor, 
întrebându-i dacă-mi dau voie să ies din Egipt 
împreună cu poporul Domnului. Plin de bunătate, 
Moise mi-a spus că ar trebui să mă simt ca un fiu al 
său şi să privesc minunile lui lehova, să-l 
mărturisesc puterea şi numele Lui în Fenicia. 

De asemenea, dragă tată, Moise a binevoit să- 
mi explice scopul divin pentru care Dumnezeu a 
trimis aceste urgii asupra Egiptului. Sfântul şi 
înțeleptul evreu mi-a spus astfel: 

„Egiptenii au crezut întotdeauna că vrăjitorii 
lor sunt maeştri în arta magiei şi că acestea sunt 
minuni adevărate, săvârşite prin puterea zeităților 
lor. A fost necesar ca Domnul Dumnezeul evreilor să 
se manifeste El însuşi prin minuni cu caracter, 

distingându-se astfel de vrăjitoriile lor. Acum, dragul 
meu Remeses, a continuat el, vei înţelege cum se 
potrivesc întru totul cele zece minuni pe care 
Dumnezeu le-a înfăptuit sub ochii lui Faraon, ai 
Egiptului şi ai lui Israel, pentru a le distruge credinţa 
în zeii Egiptului şi a se face pe sine de cunoscut ca 
singurul Dumnezeu adevărat. 

Prima minune a fost cea când a omorât şerpii. 
Aceasta a fost prima dovadă că Cel Atotputernic a 
înfruntat zeii Egiptului, fiindcă, ştii bine despre 
templul sacrului Ureus, în care egiptenii se închină 
la şerpi. Şarpele toiagului lui Aaron a nimicit şerpii 
Egiptului şi astfel Dumnezeu i-a arătat lui Faraon că 
zeii săi nu se pot compara cu un slujitor al 
Dumnezeului adevărat. 

Nilul este considerat sacru şi luat drept un zeu 
de către egipteni, iar peştii la fel. Faptul că Nilul s-a 
prefăcut în sânge şi peştii au murit, i-a făcut pe 
egipteni să le fie silă de zeii lor, fugind de la malurile 
fluviului. 

Minunea următoare - cu broaştele - a fost de 
asemenea îndreptată spre un zeu al egiptenilor, 
pentru ca aceştia să vadă că nu trebuie să se închine 
acestui animal necurat. Broaştele au devenit un 
blestem pentru ei şi deoarece nu îndrăzneau să le 
omoare fiindcă le considerau sacre, au devenit 
pentru ei o teroare şi o scârbă de nedescris. 

Minunea ce a urmat a fost îndreptată 
împotriva preoţilor şi a templelor păgâne, fiindcă, 
după legile celor patruzeci şi două de cărţi, nimeni 
nu se putea apropia de un altar pe care a stato 
insectă atât de necurată. 

A cincia minune a avut drept scop de a 
spulbera încrederea egiptenilor în zeul muştelor, 
Baal-Zebul. Acesta avea rolul de a proteja Egiptul de 
invaziile muştelor care în anumite anotimpuri 
infestau văzduhul. 

Minunea care le-a nimicit cirezile a fost 
trimisă împotriva lui Apis, Menvis şi Amun, zeul cu 
coarne şi copite din Thebes şi întregului ritual de 
închinare la animale. Astfel, prin acest unic act al 
puterii Sale, Domnul Iehova, Şi-a revendicat onoarea 
şi a distrus încrederea egiptenilor în idoli şi în 
existenţa lor. 

Când la porunca lui Dumnezeu am luat cenuşă 
de pe altar şi am aruncat-o spre cer, aşa cum fac 
preoţii pentru a alunga răul, acesta venind peste ei 
sub forma bubelor, Dumnezeu i-a învăţat că prin 
ritualurile idolatrice nu pot decât să-şi atragă un 
blestem peste ei şi peste ţara lor. 

Următoarea minune, a continuat Moise, a avut 
scopul de a condamna închinarea la Isis, care este 
luna şi are rolul de a influenţa anotimpurile, norii şi 
vremea. Când ploaia şi grindina, fulgerele şi tunetele 
au fost trimise de Dumnezeu asupra ţării şi când 
toate rugăciunile lui Isis n-au putut să oprească 
groaznica furtună, egiptenii trebuiau să înveţe să nu- 
şi pună încrederea într-un idol care nu-i putea ajuta 
câtuşi de puţin împotriva singurului Dumnezeu 
Atotputernic. 

A noua minune s-a vrut să condamne adorarea 
lui Serapis şi întregul sistem de închinare din 
templul lui. egiptenii au văzut că zeul ce credeau că-i 
va proteja împotriva puterii distrugătoare a 
lăcustelor a fost neputincios şi nu i-a scăpat de 
aceste insecte lacome, şi că numai atunci când 
Faraon a recunoscut puterea lui Dumnezeu, acestea 
au fost îndepărtate. 

Prin următoarea minune Dumnezeu a 
condamnat închinarea universală la Osiris sau la 
soare şi a avut ca scop să-l înveţe pe Faraon, pe 
egipteni şi de asemenea pe Israel că Dumnezeul 
evreilor este superior zeului soarelui şi-i poate umbri 
splendoarea oricând doreşte. Prin această 
demonstraţie i-a chemat să se închine Celui ce a 

făcut soarele, luna şi stelele, împodobindu-le cu 
glorie. Iehova este numele Lui!” 

Acum, dragă tată, fiindcă ţi-am relatat 
misterele acestor minuni, îmi voi încheia lunga 
scrisoare, lăsându-te să reflectezi la puterea lui 
Dumnezeu şi la înţelepciunea Lui. 

La revedere, dragă tată. 


Cu afecţiune, fiul tău 
Remeses din Damasc 

La Horeb, în deşert 


D ragă tată, 


Voi reveni la subiectul început în prima parte 
a ultimei mele scrisori - plecarea din Egipt a celor 
douăsprezece seminţii ale lui Israel. 

Când ultima fiinţă a trecut de turn, Moise şi 
Aaron au trecut în faţă şi au călătorit toată noaptea 
de-a lungul coloanei în marş, adresându-se 
conducătorilor, încurajându-i şi poruncindu-le să 
urmeze Stâlpul de Foc. Această Glorie Divină şi-a 
continuat mişcarea înaintea coloanei. Când am ajuns 
cu Moise în faţă am observat că un fel de sarcofag pe 
roţi era tras de doisprezece boi înaintea tuturor şi că 
deasupra acestuia plutea „Shekinah”, după cum 
Aaron numea prezenţa lui Dumnezeu în norul de 
lumină. Am ştiut că sarcofagul trebuie să conţină 
trupul îmbălsămat al prinţului Iosif pe care copiii lui 
Israel l-au păzit cu gelozie şi l-au ascuns de Faraonii 
dinastiei prezente, fiindcă venerabilul Iosif, la 
moartea lui, i-a pus să jure pe fraţii lui, copiii lui 
Israel, că-i vor scoate oasele din Egipt. 

Copiii lui Israel îşi împlineau cu credincioşie 
acum jurământul părinţilor lor faţă de Iosif după ce 
au trecut mai mult de două sute de ani. Ieşirea lor 

din Egipt se asemăna cu o înmormântare naţională. 
Moise şi Aaron păşeau alături de sarcofag şi marşul 
solemn înainta spre pustie. Când a răsărit soarele, 
stâlpul de foc s-a transformat într-un nor strălucitor 
ce mergea înaintea noastră. Când arşiţa zilei a 
devenit insuportabilă, norul a coborât şi s-a aşezat 
peste ei într-un loc numit Sucot. Aici Moise a 
poruncit poporului să-şi aşeze tabăra şi să-şi coacă 
azimele pe care le-au adus în coveţile luate cu ei din 
Egipt. În noaptea următoare au traversat valea până 
la un loc numit Etam şi după ce s-au odihnit puţin, şi- 
au aşezat tabăra lângă o fântână cu apă numită 
Pihahirot, unde erau o mulţime de palmieri. Aici au 
rămas să se odihnească între două şiruri de dealuri, 
întrebându-se de ce Dumnezeu nu i-a condus să 
treacă în pustie la Etam, în loc să-i aducă în acest 
defileu, ce părea să nu aibă nici o ieşire, decât la 
ţărmul mării. Trecând pe lângă Pihahirot, şi-au 
aşezat tabăra între Migdol şi mare, care se întindea 
în faţa lor spre răsărit, cu turnurile şi cetatea 
fortificată Baal-Ţefon vizibilă în partea opusă. Stâlpul 
de nor le-a indicat locul acesta pentru a-şi aşeza 
tabăra şi pentru a se odihni. 

Când am cercetat locul, am început să devin 
curios în ce direcţie avea să-şi conducă Moise 
poporul a doua zi, fiindcă şirurile de munţi din piatră 
îi înconjurau din ambele părţi şi acestea continuau 
până în mare. Nu se vedea nici un loc nici măcar 
pentru o singură persoană, cu atât mai puţin pentru 
un popor atât de numeros; nu puteau să treacă nici 
prin partea de la miazăzi, nici prin cea de la 
miazănoapte din cauza munţilor şi a apei. Dar nu mi- 
am exprimat nici un gând deoarece maiestatea şi 
liniştea lui Moise m-au copleşit. Pe fruntea lui înaltă 
se citea încrederea în Dumnezeul său. Atunci mi-am 
dat seama că adevăratul conducător nu era Moise ci 
Dumnezeu Însuşi. M-am hotărât deci să aştept să văd 
voia lui Dumnezeu. 

În ziua următoare Moise şi Aaron a poruncit 
întregii oştiri să se odihnească, deoarece era a 
şaptea zi a săptămânii şi, conform tradiţiei lor divine 
era zi de odihnă. In felul acesta Faraon a avut timp 
să se înarmeze să-i urmărească şi să-i nimicească pe 
evrei deoarece câţiva dintre egipteni, îngrozindu-se 
de sălbăticia deşertului s-au întors şi i-a povestit lui 
Faraon că întregul popor al lui Israel este închis 
între lanţurile muntoase având marea înaintea lor. 

Am aflat de la un ofiţer al lui Faraon, care, 
temându-se de Dumnezeu, a fugit de la palat şi a 
venit să-i dea de ştire lui Moise despre planul 
împăratului. Când Faraon a aflat despre locul în care 
se afla tabăra lui Israel, a sărit de la masă şi jurându- 
se pe zeii săi, a strigat: 

„Sunt încurcaţi între Pihahirot şi mare! M-au 
înşelat şi nu s-au dus prin Etam, în pustie ca să 
aducă jertfe Dumnezeului lor, care i-a lăsat să 
rămână zăpăciţi în Valea Stâncilor, lângă mare! 
Acum, pe viaţa lui Osiris, mă voi scula şi-i voi 
urmări!” 

Zicând acestea, a poruncit să pregătească 
armata şi să se deplaseze în marş forţat în câmpia de 
lângă On. Apoi a trimis poruncă în cetate, unde îşi 
ţinea cele şase sute de care de război, să fie 
pregătite şi să-l întâlnească a doua zi lângă Raamses. 
Au fost trimişi curieri în fiecare garnizoană şi au 
adus toate carele din fiecare cetate - patru mii la 
număr - apoi s-au încolonat în câmpia în care 
israeliţii îşi aşezaseră tabăra cu patru zile în urmă. 
Cele patruzeci şi şapte de fortărețe din cele 
patruzeci şi şapte de provincii şi-au trimis fiecare 
garnizoana pentru a întări oştirile egiptene. 

Moise a aflat tot planul acesta, dar a rămas 
neclintit în tabără, fiindcă Stâlpul de Foc era cu ei, 
deasupra cortului lui Aaron, în care era sarcofagul 
prinţului Iosif. Unul câte unul, mesagerii veneau la 
Moise şi-i aduceau veşti despre armata lui Faraon. 

Unul a spus că împăratul şi-a părăsit palatul 
îmbrăcat în armură de război şi se apropia de 
câmpia Raamses în fruntea a şase sute de care din 
aur şi fildeş. Un al doilea mesager a adus vestea că 
marea oaste a împăratului de lângă Bubastis a trecut 
de On în plin marş - şapte zeci de mii de pedeştri, 
zece mii de călăreţi şi două mii de care din fier. Un 
al treilea a venit şi a raportat că patru mii de care au 
fost adunate din tot Egiptul de Jos şi că toţi egiptenii 
se încolonau pentru luptă la chemarea regelui. Mai 
târziu a venit şi un al patrulea care a spus că 
împăratul se apropie în marş cu ooştirile lui 
numeroase de o sută de mii de pedeştri, două sute 
de mii de călăreţi, nouă mii de care de fier, pe lângă 
cele şase sute de care speciale ale gărzii sale 
personale, şi se apropia direct de poporul Israel prin 
Sucot. 

Aceste veşti i-au umplut pe israeliți de groază. 
Ei nu erau într-o condiţie favorabilă pentru luptă şi 
numai unul ştia cum să folosească armele, acesta 
fiind Moise. 

Armata egipteană a înaintat toată noaptea fără 
ca vreo copită sau vreo sandală să se odihnească. 
Înainte de răsăritul soarelui, apropierea lor a fost 
simțită de tunetul îndepărtat al zgomotelor roţilor de 
la carele lor şi de tropăitul cailor. Când stâlpul de foc 
se transforma într-un stâlp de nor alb şi soarele se 
înălța strălucitor peste marea Arabiei, oştirile 
egiptene au putut fi văzute apropiindu-se de-a lungul 
văii mărginite de munţii stâncoşi. Când israeliţii au 
privit frontul de război egiptean, auzind zăngănitul 
asurzitor al carelor, sunetele de trâmbiţă şi 
strigătele de război, au luat-o la fugă de frică. Atunci 
bătrânii s-au grăbit şi, palizi de teroare şi mânie au 
venit înaintea lui Moise şi au strigat: 

„Nu erau destule morminte în Egipt, ne-ai 
adus să murim aici în pustie? Pentru ce ne-ai scos 
din Egipt? Nu ţi-am spus noi de la început, să ne laşi 

în pace, ca să slujim egiptenilor? Ne era mai bine 
robi în Egipt decât morţi în pustie!” 

Atunci Moise le-a răspuns: 

„Nu vă temeti! Staţi liniştiţi şi priviţi izbăvirea 
Domnului, fiindcă pe egiptenii aceştia pe care îi 
vedeţi astăzi, nu-i veţi mai vedea niciodată! Domnul 
va lupta pentru voi şi veţi vedea puterea Lui!” 

Apoi, cu faţa încruntată, Moise a intrat în 
cortul lui şi cei din apropiere i-au auzit glasul 
strigând spre Dumnezeu, iar Domnul i-a răspuns din 
norul de deasupra cortului: 

„Pentru ce plângi înaintea mea? Vorbeşte 
copiilor lui Israel să pornească înainte. Ridică-ţi 
toiagul, întinde-ţi mâna şi despică marea şi copiii lui 
Israel vor trece prin mijlocul ei ca pe uscat. lată, 
Faraon te va urma cu oştirea lui în mare şi vor vedea 
cu toţii că Eu sunt Domnul!” 

Glasul Domnului a fost auzit de toţi, de 
aproape şi de departe. Moise a ieşit din cort şi toţi l- 
au putut vedea pe îngerul lui Dumnezeu, în Stâlpul 
de Nor din spatele lor, dintre ei şi egipteni, în timp 
ce poporul lui Israel a pornit spre mare. Când s-a 
lăsat noaptea, israeliţii şedeau în tabăra de pe 
ţărmul mării şi se bucurau de splendoarea luminii; 
egiptenilor, în faţa cărora stâlpul de nor era un zid 
de întuneric impenetrabil, le era frică să înainteze 
din cauza nopţii nefireşti ce-i învăluia. Astfel cele 
două oştiri au rămas toată noaptea în aceeaşi poziţie, 
fără ca vreuna să se mişte. 

Moise şi-a întins mâna spre mare după 
porunca lui Dumnezeu, şi iată, s-a iscat un vânt 
puternic dinspre miazăzi şi dinspre răsărit şi toată 
noaptea am auzit marea şi valurile mugind atât de 
tare, încât inimile copiilor lui Israel s-au umplut de 
frică. Stâlpul de Foc arunca asupra mării o lumină 
asemeni lunii, astfel încât am putut să observăm că 
marea era în mişcare şi că Dumnezeu făcea o mare 
minune în adâncul ei. 

În sfârşit a venit dimineaţa, dar nu pentru 
egiptenii care au continuat să rămână în întuneric. 
Ce spectacol sublim ne-a fost dat să privim! Inaintea 
noastră s-a deschis un drum prin mare, destul de lat 
ca două sute de oameni să poată trece umăr la umăr. 
Apa stătea ca un zid într-o parte şi în cealaltă, 
strălucind ca gheaţa de pe piscurile Libanului. La 
această privelişte, oştirile evreilor au scos un strigăt 
de bucurie înaintea lui Dumnezeu, fiindcă au putut 
să vadă că drumul acela sacru se întindea cât vedeai 
cu ochii de-a curmezişul mării. Atunci Moise le-a 
poruncit copiilor lui Israel să se încoloneze în 
rânduri de o sută optzeci de oameni şi să intre în 
mare pe drumul pe care Dumnezeu l-a deschis 
înaintea lor. Mai întâi a pornit Aaron împreună cu 
doisprezece bătrâni, câte unul din fiecare seminţie. 
Aceştia păzeau sarcofagul prinţului Iosif. După ei 
venea sarcofagul tras de doisprezece boi, câte unul 
din fiecare seminţie. Au urmat o sută de leviţi, apoi 
Moise, conducând mulţimea încolonată a poporului. 
Eu mergeam alături de el. Când am coborât de pe 
mal şi am intrat pe drumul cristalin, m-am minunat 
văzând zidurile de apă, parcă îngheţate, ridicându-se 
treizeci de cubiţi deasupra capetelor noastre. Păreau 
ca nişte stânci săpate din marmură. Fundul mării era 
tare, din nisip uscat. Israeliţii au traversat marea 
toată ziua, iar când a venit noaptea nici măcar 
jumătate nu intraseră încă. În tot acest timp stâlpul 
de foc stătea în urma lor, despărţindu-i de egipteni. 
La prima strajă a nopţii s-a mutat venind înaintea 
israeliților. În clipa când a plecat din spatele lor, 
întunericul supranatural ce i-a învăluit pe egipteni s- 
a risipit, iar Faraon, văzându-i pe israeliți în mişcare 
i-a urmărit împreună cu toată oştirea lui. Era destulă 
lumină pentru ca să vadă că duşmanul îi scapă din 
mână. Faraon ştia că vântul bătuse puternic şi fără 
îndoială îi urmărea crezând că marea fusese secată 
de vânt. Urmărirea lui nu putea să aibă un alt scop. 

Se apropiau de oştirea lui Israel cu strigăte de 
război. Marea era luminată uşor, iar regele şi 
egiptenii nu au văzut zidurile de apă ce i-a prins în 
timp ce alergau înnebunite după victimele lor. Intr- 
un târziu, când au ajuns în mijlocul mării, stâlpul de 
nor s-a întors deodată şi Domnul şi-a arătat lumina 
glorioasă în partea egiptenilor. Atunci Faraon şi 
ofiţerii lui şi-au dat seama de pericol. Zidurile de apă 
din ambele părţi stăteau amenințătoare deasupra lor 
în valuri uriaşe, gata să fie dezlănţuite la cuvântul lui 
Dumnezeu. Lumina stâlpului de foc le orbea ochii şi 
le speria caii, punându-i pe toţi în încurcătură. Într-o 
clipă, împăratul şi-a dat seama de situaţia 
îngrozitoare în care se aflau şi cu strigăte sălbatice a 
poruncit oştirii lui să se retragă, spunând: 

„Să fugim dinaintea lui Israel fiindcă Domnul 
Dumnezeul lor se luptă pentru ei împotriva noastră!” 

A urmat o scenă teribilă, plină de confuzie. 
Egiptenii s-au întors şi au vrut să fugă. Roţile carelor 
s-au împotmolit şi au început să cadă. Regele a sărit 
din car şi încălecând pe un cal pe care i l-a dat 
purtătorul lui de arme, a încercat să scape, în timp 
ce Domnul îi spunea lui Moise care ajunsese pe 
ţărmul celălalt al mării: 

„Intinde-ţi mâna asupra mării şi apele se vor 
întoarce asupra egiptenilor, asupra carelor şi a 
călăreţilor lor.” 

Moise şi-a întins mâna peste mare şi talazurile 
au început să se ridice. Deodată, ambele ziduri au 
căzut ca două cataracte puternice, năpustindu-se şi 
rostogolindu-se în prăpastia în care întreaga oştire a 
lui Faraon, cu feţele spre Egipt, încerca să scape. 
Egiptenii au fost acoperiţi înaintea ochilor noştri de 
marea sălbatică care apoi a început să se liniştească. 
Faraon, care începuse cu ani în urmă să zidească o 
piramidă maiestuoasă ce avea să-i primească trupul 
îmbălsămat, a fost îngropat de Dumnezeul pe care l- 
a necinstit, împreună cu carele şi caii în care s-a 

încrezut că-i vor da biruinţă asupra copiilor lui 
Dumnezeu. 

Când Moise şi copii lui Israel au văzut că 
duşmanii lor erau morţi, au înălţat de pe țărm un 
imn sublim de laudă lui Dumnezeu. Atunci a venit 
Miriam, sora lui Aaron, bătrâna proorociţă a lui 
Dumnezeu, care împreună cu fiicele lui Israel, cu 
timpane în mâini, au cântat cântări de bucurie şi 
mulţumire. 

De la marea Arabiei, Moise a condus oştirile 
lui Israel prin pustie, spre Horeb. Aici nu era decât 
apă amară şi poporul a început să cârtească, dar 
Moise i-a liniştit cu o altă minune. A lovit stânca şi 
din ea a ţâşnit apă cu care şi-au astâmpărat setea. 
După alte rătăciri, am ajuns într-o altă pustie, la o 
lună după ce am plecat din Egipt. In tot acest timp, 
Dumnezeu nu şi-a îndepărtat Stâlpul de Nor ziua şi 
nici noaptea Stâlpul de Foc. 

În pustia Sin li s-au terminat proviziile, iar 
poporul s-a răzvrătit - aşa cum probabil erau 
obişnuiţi din cauza faptului că au stat un timp 
îndelungat în robie - a cârtit şi iar l-a învinuit pe 
Moise că i-a scos din Egipt ca să moară de foame în 
pustie. Dumnezeu, în loc să trimită un foc ca să-i 
mistuie, plin de milă şi îndurare, a făcut să cadă 
pâine din cer ca să-i hrănească, răsplătindu-le lipsa 
lor de credinţă cu iertare, bunătate şi îndurare. Şi nu 
numai că le-a trimis pâine din cer - care continuă să 
cadă în fiecare dimineaţă - dar le-a trimis şi 
prepeliţe în tabără, acestea acoperind toată câmpia. 
Gustul acestei pâini este asemenea celui de 
coriandru în foi de plăcintă cu miere. Este albă, ei o 
numesc mană, şi este suficientă pentru toţi. Tabăra a 
înaintat şi a ajuns în valea Horeb, unde l-am întâlnit 
prima oară pe Moise păzindu-şi turmele. Aici au 
rămas fără apă şi poporul fiind însetat a cârtit din 
nou. Atunci Domnul i-a poruncit să ia toiagul şi să 
lovească stânca din Horeb. El a lovit-o şi apa a ţâşnit 


240 


Stâlpul de foc 


într-un torent puternic, limpede şi rece care şi-a 
urmat cursul ca un râu, străbătând tabăra. 

Acum tabăra noastră este lângă Horeb. De pe 
acest munte Dumnezeu, printre fulgere, tunete şi 
cutremure de pământ, a dat poporului legi, pe care 
trebuie să le păzească pentru a-l fi plăcuţi. Aceste 
legi constau în zece porunci: patru cu privire la 
datoria lor faţă de El şi şase cu privire la relaţiile 
dintre ei. Imi este imposibil, dragă tată, să-ţi descriu 
priveliştea îngrozitoare de pe munte atunci când 
Dumnezeu a coborât, ascuns de ochii lui Israel, într- 
un nor gros, cu tunete, fulgere, şi glasul Lui ca de 
trâmbiţă. Nu îţi pot descrie aspectul muntelui lui 
Dumnezeu, de unde s-a ridicat fum ca dintr-un 
cuptor, timp de şapte zile şi şapte nopţi, şi cum 
glasul trâmbiţător a răsunat atât de tare încât a 
făcut să se cutremure cerul şi pământul, chemându-l 
pe Moise să urce pe munte şi să primească legile. 

Ascultător, Moise, l-a lăsat pe Israel în vale şi 
a urcat pe munte. Aaron şi ceilalţi l-au însoţit doar o 
bucată de drum. Moise nu s-a întors timp de 
patruzeci de zile. După douăzeci de zile copiii lui 
Israel au început să se alarmeze şi se gândeau că nu- 
l vor mai vedea niciodată; se gândeau să se întoarcă 
în Egipt dacă ar fi găsit un alt conducător. Aaron a 
refuzat să se întoarcă cu ei, dar până la urmă l-au 
convins să consimtă ca în şapte zile, în cazul în care 
Moise nu s-ar fi întors, să pornească la drum. La 
sfârşitul acestei perioade au venit la Aaron şi au 
strigat: 

„Aaron! Alege-ne un comandant care să ne 
conducă înapoi în Egipt!” 

Dar acesta le-a spus să se liniştească şi să-l 
aştepte pe Moise. Un grup de o mie de oameni au 
venit atunci la el şi i-au spus: 

„Dacă nu vrei să vii cu noi fă-ne nişte zei care 
să meargă înaintea noastră. Cât despre acest Moise, 
nu ştim ce s-a întâmplat cu el!” 

Într-un târziu, Aaron, nemaiputând să li se 
împotrivească, i-a întrebat: 

„Ce fel de zeu aţi vrea să vă conducă?” 

„Apis, zeul lui Faraon şi al egiptenilor căruia 
noi şi părinţii noştri ne-am închinat în Egipt.” 

Atunci Aaron a luat de la ei bijuteriile de aur 
pe care le primiseră de la egipteni, le-a aşezat într- 
un cuptor, le-a topit şi a făcut o statuie a viţelului 
Serapis, apoi a rostit plin de durere, ironie şi mânie: 

„Acesta este dumnezeul tău, Israele, care te-a 
scos din ţara Egiptului!” 

Şi înălţând un altar înaintea acestei statui, 
israeliţii, care nu renunţaseră încă la idolatria 
Egiptului, au ars tămâie şi i-au adus jertfe, au ţinut o 
sărbătoare în cinstea acestui zeu, cu muzică şi 
dansuri, ca şi egiptenii. În timpul acestei petreceri 
urâte a reapărut Moise. Când a văzut ce se întâmpla, 
a luat viţelul pe care-l făcuseră, l-a pus pe Aaron să-l 
ardă în foc şi le-a dat copiilor idolatri ai lui Israel să 
bea o băutură greţoasă făcută din cenuşa aceea. L-a 
mustrat pe Aaron şi i-a chemat pe toţi cei care erau 
de partea Domnului. Câteva sute de tineri au venit şi 
i s-au alăturat. El le-a poruncit acestora să-i junghie 
pe toţi cei care şi-au plecat genunchiul sau au jucat 
înaintea viţelului. 

Moise mi-a spus că din pricina acestui păcat 
copii lui Israel vor rătăci mulţi ani în pustie şi numai 
după aceea Dumnezeu îi va duce în ţara promisă 
părinţilor lor, că vor fi hărţuiţi de duşmani din toate 
părţile; unii dintre aceştia i-au atacat deja, dar au 
fost înfrânți de curajul unui tânăr evreu pe nume 
Iosua, al cărui caracter promite să devină un 
războinic puternic şi conducător în Israel. 

Aşadar, având în vedere că Israel va mai rătăci 
mult timp în deşert, mâine mă voi alătura unei 
caravane egiptene care va trece spre nord, în drum 
spre Siria. Cu profunde regrete va trebui să-mi iau 
rămas bun de la Moise, de la Aaron, de la Miriam şi 

de la toţi prietenii pe care i-am cunoscut printre 
copiii lui Israel. 

La revedere, dragă tată. Fie ca Stâlpul de Nor 
să ne călăuzească ziua şi Stâlpul de Foc noaptea, în 
pustia acestei lumi! Mă rog Domnului să mă 
ocrotească în drum spre tine şi să te păstreze 
sănătos până când îţi voi vedea iarăşi faţa. 

Al tău fiu credincios, 
Remeses, prinţul Damascului 

Alte recomandări din 


Colec[ia C/r[ilor Rare 


Coşul cu flori - Christoph Von Schmid 

Scrisă în secolul XVIII, este una din perlele colecţiei. 
Păşiţi în grădina lui James şi a fiicei sale iubite, Mary, respiraţi 
aerul dulce şi înmiresmat al unei ere pierdute şi veţi înţelege de 
ce Elisabeth Elliott şi Dr. Tedd Tripp au recomandat această 
carte cu atâta entuziasm. 


Titus - un camarad al crucii - F.M. Kingsley 

În 1894, editura D.C. Cook Publishing din Chicago a 
oferit un premiu de 1000$ pentru cel mai bun manuscris care să 
descrie viaţa Mântuitorului. Din 377 de manuscrise a fost aleasă 
această carte. Cererile au fost atât de mari încât în primele şase 
săptămâni s-au vândut 200.000 de volume. Citiţi-o şi vă veţi 
îndrăgosti de Cel al cărui Nume umple istoria cu bogăţie şi 
glorie, cu lumină şi adevăr, cu frumuseţe şi înţelepciune, cu 
graţie şi iubire. 


O privire în spatele cortinei - O. F. Walton 

În tainele multor vieţi durerea şi frica se ascund sub 
măştile sclipitoare ale ipocriziei. Când veţi citi-o, sau mai bine 
zis, când veţi plânge citind-o, vă va fi uşor să înţelegeţi de ce în 
secolul al XVIII-lea această carte s-a tipărit în 2.500.000 de 
volume. Şi veţi mai înţelege de ce este atâta bucurie în prezenţa 
îngerilor când un singur păcătos se pocăieşte. 


Aprinzătorul de felinare - Maria S. Cummins 

O adevărată capodoperă, este povestea unei fetiţe 
sărmane şi a Dumnezeului Atotputernic, care ne cunoaşte şi este 
în stare să schimbe haosul în frumuseţe. Scrisă cu aproape 200 
de ani în urmă când felinarele cu ulei luminau străzile oraşelor 
din America, această povestire plină de mister vă va inspira şi 
provoca la o trăire de integritate şi excelenţă. 


Ioel - băiatul din Galilea - Annie Fellows Johnston 

Cu adevărat, un mărgăritar al colecţiei noastre! Dacă aţi 
citit Titus - un camarad al crucii şi v-a plăcut, vrem să vă facem 
cunoştinţă cu Ioel. Povestea lui vă va mişca inimile şi vă veţi 
aminti de ea peste ani. 


Jessica - H. Stretton & Mark Hamby 
Volumul I - Prima rugăciune 


Este povestea unei fetiţe desculţe şi sărmane, o poveste 
pe care veţi vrea să o citiţi iarăşi şi iarăşi copiilor, oferindu-le o 
perspectivă nouă în ce priveşte mila şi compasiunea. 

Volumul II - Întoarcerea mamei 

Rescris de Mark Hamby, al doilea volum vă va împărtăşi 
emoţiile unei jertfe înălţătoare. Este povestea unei tragedii 
umane şi a dragostei divine care a inspirat multe familii să-şi 
reevalueze priorităţile şi valorile. 


Să vă lustruiesc pantofii, domnule? - Anonim 

În această povestire captivantă veţi face cunoştinţă cu 
Robert Rightheart. Lustruind pantofii clienţilor în oraş, din 
micile lui economii îşi îngrijeşte tatăl bolnav şi doi fraţi mai mici, 
până când un mic act de onestitate îi schimbă viaţa pentru 
totdeauna. Un exemplu de neuitat pentru copii şi tineri. 


Porumbelul alb - Christoph Von Schmid 

Încă o dramă clasică din partea autorului operei Coşul 
cu flori. De data aceasta, înconjurați atât de nobili şi contese cât 
şi de hoţi şi tâlhari, veţi ajunge până la marginea prăpăstiei de 
groază, dar veţi urca şi pe culmile nobleţei şi ale prieteniei 
sincere. 


Paşi spre cer - Elizabeth Prentiss 

Recomandată de către Elisabeth Elliot, Kay Arthur şi Joni 
Eareckson Tada, această carte este pentru femeile care doresc o 
viaţă intimă cu Christos. Scrisă în 1850, vă va umple inimile cu 
gingăşie, nobleţe şi credincioşie, în acelaşi timp oferindu-vă 
răspunsuri clare la multele întrebări pe care le-aţi putea avea. 


Mary Jones şi Biblia ei - Anonim 

Încă o poveste adevărată a unei fetiţe care a dorit mai 
mult decât orice în viaţă să aibă Biblia ei. Prin muncă grea, 
perseverenţă, rugăciune şi credinţă, Mary face tot ce-i stă în 
putinţă, chiar porneşte pe jos într-o călătorie de 60 de mile să-şi 
împlinească visul. Un exemplu de urmat care demonstrează că 
munca şi credincioşia sunt încununate cu o mare răsplată. 


Tufişul de spini - Anonim 

Plecând de la o întâmplare adevărată, este povestea unui 
băieţel care ar fi făcut orice să afle ce este dincolo de un desiş de 
spini. Atras în cursă de propria-i curiozitate, avea să afle că 
anumite limite sunt necesare şi fac parte din planul lui 
Dumnezeu pentru vieţile noastre. 


Moştenirea - Christoph Von Schmid 


O altă lucrare clasică frumoasă şi interesantă. Căutarea 
mai întâi a Împărăției lui Dumnezeu va fi o temă pe care părinţii 
şi copiii o vor vedea prin ochii unui nepoţel credincios şi ai 
bunicului său orb. 


Christi - O. F. Walton 

Volumul I - Flaşneta i 

O poveste îndrăgită de toţi copiii. Impreună cu bătrânul 
său prieten, Christi este în căutarea drumului ce duce spre cer. 

Volumul II - În slujba Regelui 

În al doilea volum, îl găsim pe Christi păstorind o 
biserică mică în Noua Anglie, unde o cunoştinţă veche apare din 
nou în viaţa lui. În acest orăşel ciudat unde oamenii prind peşte 
ca să supravieţuiască, lucrurile se precipită într-o dramă intensă 
de fiecare dată când vremea se pregăteşte de furtună. Veţi fi 
mişcaţi adânc şi umpluţi de compasiune când barca lui Duncan 
se va găsi sfărmată şi goală la câteva zile după ce cercetările se 
încheiaseră. Această pierdere va rămâne neuitată în inimile 
cititorilor. 


Rubinul pierdut - Christoph Von Schmid 

Îi va învăţa pe copii că merită să fie oneşti indiferent de 
preţul care trebuie plătit. De asemenea această carte conţine o 
altă povestire scurtă a lui Von Schmid, Copilul pierdut. Plină de 
mister şi complot, îi va ajuta pe copii să înţeleagă că adesea 
Dumnezeu îngăduie felurite încercări pentru binele nostru. 


Ocrotiţi de mâna Lui - Anonim 

Inspirată dintr-o întâmplare adevărată din timpul lui John 
Wesley, un frate şi o soră care fuseseră furaţi din pruncie 
încearcă să-şi afle identitatea şi credinţa într-un Dumnezeu care 
uneori îngăduie ca şi cei neprihăniţi să sufere. 


Fata din castel - Christoph Von Schmid 

Dragostea fierbinte a unei fiice pentru tatăl ei întemnițat, 
îi va ajuta pe copiii de toate vârstele să înţeleagă că deşi unele 
circumstanţe sunt nefavorabile nouă, Dumnezeu le poate 
întoarce spre binele nostru. 


Copilul furat - Christoph Von Schmid 

De data aceasta Von Schmid surprinde frumuseţea 
creaţiei lui Dumnezeu aşa cum este văzută prin ochii unui copil 
care a trăit în întuneric aproape toată copilăria lui. 
Responsabilitatea şi iertarea sunt printre multele virtuţi învăţate 
din această povestire. 


Cei trei ţesători - Annie Fellows Johnston 


Atât taţii cât şi fiicele lor vor călători înapoi la Camelot şi 
vor învăţa lecţii de neuitat despre virtuţi şi vicii. 


Binecuvântarea cerşetorului - Mark Hamby 

O povestire adevărată din anii 1800, despre o fetiţă care 
şi-a sacrificat economiile în favoarea unui cerşetor flămând. 
Ilustraţiile pline de colorit vor cuceri inimile copiilor în timp ce 
ei vor învăţa că sacrificiul este piatra de căpătâi pentru multe 
binecuvântări neaşteptate. Cel puţin ei nu vor uita această 
întâmplare niciodată. 


Ştefan - un soldat al crucii - F.M. Kingsley 

Încă o perlă a colecţiei. O fată oarbă cu glas de 
privighetoare împreună cu fratele ei se găsesc ţinta vânzătorilor 
de sclavi în deşertul Egiptului. La urechile lor ajung zvonuri 
despre anumite vindecări la Ierusalim. Fug în speranţa unei 
minuni şi ajung acolo în mijlocul celui mai măreț eveniment al 
istoriei. Dar va fi oare prea târziu pentru fata oarbă? Poate 
dragostea fratelui ei să învingă ticăloşia tâlharilor? Cititorii vor fi 
răpiți din nou de intensitatea dramei care se desfăşoară la 
piciorul crucii. 


Mieluşelul - Christoph Von Schmid 

Această povestire îi va învăţa pe copii că toate lucrurile 
lucrează spre binele celor ce iubesc pe Dumnezeu. Împreună cu 
părinţii, vor fi captivaţi de desfăşurarea evenimentelor şi vor 
vedea că Domnul este Dumnezeul imposibilului. 


Spinul din Arimatea - Frank G. Slaughter 

Când am citit-o prima oară, mi-am dat seama că am găsit 
o comoară. La doi ani după moartea Domnului Isus Christos, 
împăratul Tiberius, suferind de o boală incurabilă şi aflând 
despre Vindecătorul din Iudeea, îl trimite pe tribunul Quintus să- 
L caute şi să-L aducă la Roma. Cititorii familiarizați cu aşa- 
numitele cărţi apocrife ale Noului Testament vor recunoaşte 
istoria Veronicăi şi a voalului minunat aşa cum este descrisă în 
cartea Acta Pilati. Tensiunile se amplifică şi nu oferă nici un 
răgaz până când se ajunge la punctele culminante ale dramei. 
Este o capodoperă a colecţiei. 


Băieți de caracter care au schimbat lumea - A. 
Wallace 

Într-o lume care nu întotdeauna mai ştie să aprecieze şi 
să aplaude adevăratele valori, eroismul şi perseverenţa, veţi citi 
aici despre copii care au înţeles că suferinţa este un pas aproape 


necesar succesului. Hans Anderson, Samuel Morse, Robert 
Fulton, Isaac Pitman şi Joseph Haydn sunt doar câţiva din 
exemplele care vor da oricărui copil speranţă, curaj şi motivaţia 
de a deveni tot ceea ce ar fi în planul lui Dumnezeu pentru ei. 


Băieți de caracter care au devenit oameni de 
onoare - A. Wallace 

Citind aceste istorioare, atât cei mici cât şi cei mari vor 
găsi modele de inspiraţie în băieţii care au trecut biruitori prin 
felurite nenorociri şi circumstanţe vitrege ale vieţii, dar care au 
devenit oameni de onoare. 


Băieți de caracter care au devenit oameni cu 
renume - Anonim 

Şi astăzi se simte nevoia ca copiii să fie ascultători, 
credincioşi şi sinceri. Din nefericire, mulţi dintre ei nu dau 
dovadă de aceste calităţi. Nesiguranţa şi răzvrătirea s-au 
înrădăcinat adânc în societatea noastră. Această carte va oferi 
băieţilor şi tinerilor speranţă chiar şi în cele mai ostile 
circumstanţe. Citiţi-o şi veţi afla cum unii din oamenii cei mai de 
seamă ai istoriei au schimbat necazurile şi nenorocirile într-o 
pistă de lansare pentru o viaţă împlinită. 


Ţine-te de plută - George Gladstone 

Călătoriţi cu un băiat sărman care este onorat pentru 
hărnicia şi onestitatea lui. Când totul îi mergea bine, 
nenorocirea, în care de fapt era deghizată providenţa lui 
Dumnezeu, i-a inundat viaţa şi a devenit ţinta batjocorii altora, 
provocaţi de gelozie. Copiii şi tinerii vor învăţa că în dragoste nu 
este frică şi că iertarea şi adevărul pot să vindece orice rană. 


Năsturelul lui Teddy - Amy LeFeuvre 

O poveste care vă va încălzi inimile, vă va face să râdeţi, 
şi mai mult decât orice, îi va ajuta pe copii să înţeleagă bătălia 
spirituală care se dă în sufletul lor. Ei vor dori să se alieze lui 
Teddy, care demonstrează că şi copiii pot să se înscrie în armata 
lui Dumnezeu şi să înalțe drapelul dragostei şi al victoriei. 


Sclavul - Christoph Von Schmid 

Este istoria lui Anselmo, un băiat de şaisprezece ani, 
care a fost luat prizonier şi apoi vândut ca sclav într-o ţară 
străină. Această povestire va nărui barierele culturale şi va 
dezvălui trăsăturile de netăgăduit ale unui creştin adevărat. 


Cuibul de păsări - Christoph Von Schmid 
Tăria de caracter este dovedită de perseverenţa cu care 
cineva se ţine de adevăr, indiferent de circumstanţe sau 


consecinţe. Eroul din această povestire ne va demonstra că 
acţiunile aparent nesemnificative, sunt, de fapt, observate de 
Dumnezeu. 


Fiii risipitori - Amy Le Feuvre 

În timp ce tratează subiectele cele mai profunde ale 
inimii, nevoia de iertare şi împăcare, această carte vă va face să 
zâmbiţi de la începutul până la sfârşitul lecturii. Într-o lume cu 
relaţii destrămate, micuța noastră eroină Milly ne va ajuta să 
dărâmăm zidurile de îndărătnicie şi mândrie şi să găsim drumul 
de întoarcere de pe cărările rătăcitoare ale durerii din trecut. 
Fie ca adevărurile revelate în această povestire să-şi găsească 
loc în multe inimi care încă pribegesc departe de casă. 


Tom Gillies - Mrs. George Gladstone 

Tom Gillies şi Dick Potter se întâlnesc în secret la 
peştera lor favorită pentru a plănui obrăzniciile care le-au dat o 
reputaţie atât de proastă. Oamenii din oraş se plâng spunând că 
pe insula lor nu este loc pentru golani ca ei. Tom este trimis la 
muncă, unde învaţă că obiceiurile sale rele îl încătuşaseră şi 
păcatele sale îl făcuseră prizonier. Acolo Il descoperă pe Cel 
care îl eliberează pentru a trăi o viaţă demnă printre oamenii de 
pe insula Norton. 


Luptătorul din Philippi - Fannie E. Newberry 

Este povestea celor două extreme ale Romei - sărăcia 
lucie în mijlocul extravaganţei ce era la culme; viaţa groaznică 
din întunericul şi lanţurile temniţei în contrast cu splendorile şi 
distracţiile vieţii luxoase de la curtea împăratului. Desfăşurarea 
dramatică a evenimentelor vă va captiva inimile în timp ce veţi 
experimenta adevăratul test al loialității şi triumful credinţei. 


Greşeala lui Tom Watkins - Emma Leslie 

În zilele noastre ale eticii de situaţie, această carte oferă 
oportunitatea excelentă de a cimenta în mintea copiilor faptul că 
numai prin ascultare de adevăr se ajunge la dobândirea unui 
caracter nobil şi demn. Evenimentele şi lecţiile acestei povestiri 
vor avea un efect semnificativ şi chiar etern asupra multor 
cititori tineri. 


Care este numele ei? - Rev. Dr. Edersheim 

Chiar de la începutul lecturii, cititorul va experimenta 
felul în care Dumnezeu, în îndurarea şi dragostea Lui, îşi 
împlineşte promisiunea de a fi tatăl orfanilor. Pe paginile acestei 
cărţi veţi descoperi cum El veghează asupra unei fetiţe orfane, a 


cărei identitate este descoperită abia la sfârşitul povestirii. 
Urmăriţi-o pe micuța Mary şi bucuraţi-vă de nevinovăția şi 
puritatea ei. 


Micuța, fetiţa din Israel - Bill Harvey 

Generali şi împărați, diplomaţi şi slujbaşi de rang înalt, 
profetul lui Dumnezeu şi slujitorul lui, s-au găsit dintr-o dată, şi 
fără voie, implicaţi într-o lucrare stârnită de intervenţia micuţei 
eroine. Schimbările aduse în vieţile persoanelor în cauză au fost 
dramatice şi sociale. Dintr-o dată viaţa lor a luat o întorsătură 
nebănuită, nesperată şi, din păcate în unele cazuri, tragică. Cine 
să fi fost oare acest copil fără nume, însă cu o pregnantă şi 
sigură prezenţă în viaţa reală?! A fost şi rămâne, cel puţin în 
mod potenţial, copilul născut în fiecare familie de credincioşi, 
care aşteaptă să fie crescut pentru un destin care să conteze. 


Nimeni nu mă iubeşte - O. F. Walton 

O. F. Walton, fiind pătrunsă adânc de dragostea lui 
Dumnezeu, a scris mai mult decât o banală povestire pentru 
copii, aducând lumină în întunericul suferinţei şi singurătăţii. 
Această comoară reprezintă o adevărată unealtă pentru a-i mişca 
pe părinţi şi-i va ajuta atât pe ei cât şi pe copii să realizeze că în 
vremurile noastre de incertitudine, dragostea e cea care rămâne 
întotdeauna în picioare. 


Promisiunea unui tată - Donna Lynn Hess 

Dictatura lui Adolf Hitler părea o ameninţare îndepărtată 
pentru băiatul de unsprezece ani, Rudi Kaplan. Dar când forţele 
naziste au invadat Polonia şi au bombardat Varşovia, oraşul în 
care locuia Rudi, acesta a aflat că el este duşmanul lui Hitler nu 
doar fiindcă era polonez ci şi pentru că era evreu şi creştin. 

Următorii ani i-au schimbat pentru totdeauna viaţa lui 
Rudi. Bazându-se numai pe promisiunea tatălui său că se vor 
întâlni după război, Rudi trebuie să înveţe cum să 
supravieţuiască ascunzându-se, cum să fie cu adevărat curajos şi 
cum să-şi înfrângă ura pentru duşmani. Trebuie să înveţe să se 
jertfească pe sine şi să se încreadă în Dumnezeu, care este mai 
puternic decât orice armată. 


În lumea largă - Susan Warner 

În acest roman, micuța Ellen, după ce este despărțită de 
mama ei, are o copilărie zdruncinată de suferinţă, dar în ciuda 
fricii şi dezamăgirilor, îşi aminteşte mereu de Cel care este Tatăl 
orfanilor. Deşi rămâne singură în lumea largă, El are grijă de ea, 
oferindu-i prieteni adevăraţi şi încununându-i viaţa cu bucurie. 


Naufragiaţi dar nu pierduţi - Hon. Mrs. Dundas 


Citind „Naufragiaţi dar nu pierduţi” veţi experimenta 
durerea celor abandonaţi şi spiritul hotărât de a lupta pentru a 
supravieţui. Copiii vor fi încântați însoţindu-şi eroii într-o 
călătorie atât de periculoasă în lumea morselor, a vulpilor şi a 
urşilor polari. 


Eliberat de două ori - Patricia M. St. John 

Cu inima plină de vinovăţie, ură şi frică, sclavul Onisim 
fuge de la stăpânul său, Filimon. Tocmai când libertatea pare 
mai aproape ca oricând, paşii care îl urmăriseră, îl ajung. Acum 
trebuie să aleagă: să-şi continue viaţa în acelaşi mod, adică să 
rămână un sclav al păcatului, sau să-L urmeze pe Christos, 
părăsind ura şi resentimentele ce i-au chinuit sufletul atâta timp. 
Ce va alege? 


Amy şi fraţii ei - Anonim 

Suferinţa, nevinovăția şi credinţa unui copil orfan 
pictează tabloul suferinţei ascunse din jurul nostru, provocându- 
ne să fim mai sensibili la durerile altora. 


La răscruce - Minnie E. Ludwig 

Influenţa acestei cărţi va persista în inimile cititorilor 
încă mult timp după lectură. Lecţiile învăţate din ea îi vor ajuta 
să se ţină departe de stâncile şi prăpăstiile în care unele din 
personaje şi-au sfărâmat barca, să-L. ia pe Christos la cârmă, să 
facă alegeri corecte la fiecare răscruce din viaţă şi să intre în 
final triumfători în portul mântuirii. 

